
Acest adevăr, axiomatic, al unităţii limbii române şi al 
unicităţii ei ca limbă romanică orientală vie a fost nu 
infirmat, ci izgonit doar de factorul politic, atunci când 
acesta a așezat la baza acțiunilor sale un principiu imoral 
în sensul cel mai grav prin însăși natura sa: supunerea 
adevărului ştiinţific (aici, istorico-lingvistic) interesului 
politic, care în esenţă era deznaţionalizarea românilor din 
Basarabia. De pe această „platformă, cu o abilă și viclea- 
nă operaţie, în sfera terminologiei dar și a conținutului de 
adevăr pe care aceasta îl reflectă, sintagma grai moldove- 
nesc, acoperind o realitate obiectivă — variantă dialectală 
a limbii române —, a putut deveni limba moldovenească. 
Operația a implicat două „intervenţii”: conţinutul con- 
ceptual al termenului grai a fost ridicat la sensul de limbă, 
iar determinantului moldovenesc i s-a modificat sfera de 
întindere, care cuprinde, în realitatea structurii dialectale 
specifice, numai o parte din Basarabia și totodată alte re- 
giuni locuite de românii din România actualelor granițe. 


Dumitru IRIMIA, Lupta continuă, 
„Limba Română”, nr. 7-8, 2009 


ARGUMENT 


Alexandru BANTOŞ 
Lupta continuă 


Astfel se intitula ultimul articol trimis pe 
adresa redacţiei de către eminentul lingvist 
şi om de cultură Dumitru Irimia la 28 mai 
2009. „Nu e nou, preciza profesorul, dar cred 
că ar avea un sens republicarea lui în «Lim- 
ba Română». Dedicat poetului basarabean 
Grigore Vieru, trecut în neființă la începutul 
AB. — editor și publicist, acelui an fatidic și pentru apreciatul universi- 

redactor-şef al revistei tar ieşean, articolul respectiv, un concludent 


„Limba Română, directorul şi argumentat compendiu de istorie a limbii 
Casei Limbii Române 


„Nichita Stănescu”. 


române și a neamului românesc, era, cum s-a 
dovedit foarte curând, un mesaj testamentar 
pe care profesorul îl lăsa celor chemaţi prin 
forța împrejurărilor să asigure neîntreruptă 
legătura dintre generaţii. 


„Destinul ființei naţionale românești, menţio- 
na autorul, nu poate fi dependent de efemere 
jocuri politice şi deturnări ale istoriei. Bătălia 
pentru apărarea şi împlinirea lui se va relua ori 
de câte ori agresivitatea factorului politic o va 
impune, ori de câte ori o va impune esența 
însăși a adevărului, fixată definitiv de Mihai 
Eminescu în două ipostaze consubstanţiale: 
Adevărul e stăpânul nostru, nu noi suntem stă- 
pânii adevărului. Nu noi suntem stăpânii limbii, 
ci limba e stăpâna noastră”. 

Cunoscător profund al cestiunii Basarabiei, 
Dumitru Irimia s-a implicat energic, imediat 
după 1990, în procesul de elucidare şi pro- 

movare a adevărului privind geneza etnolingvistică a românilor basa- 
rabeni, participând la majoritatea întrunirilor desfășurate de-a lungul 
anilor la Chişinău, Bălți, Cahul, Iași, Suceava, Cernăuţi, Galaţi, Cluj, 
Timişoara, Bucureşti, Sibiu etc., unul dintre punctele culminante ale 
activităţii sale științifice și pedagogice fiind considerată Conferința Na- 
ţională „Limba română azi”, ajunsă la cea de-a zecea ediţie și care a fost 
organizată după proiectul şi cu participarea nemijlocită a distinsului 
lingvist ieșean. Astfel, receptiv și atent la totalitatea evenimentelor so- 
ciopolitice din Republica Moldova, dar și din Țară, de multe ori în de- 
gradare progresivă, Dumitru Irimia a sfidat „tăcerile inadmisibile” ale 
multor intelectuali care nu au avut curajul să ia atitudine față de gravele 
probleme generate de realitățile mereu potrivnice românilor, printr- 
o intensă şi diversă activitate de cercetare şi profesorală. În prim-pla- 
nul preocupărilor sale s-a situat interesul constant față de creaţia lui 
Eminescu, volumele din ciclul Concordanţelor — Dicţionarul limba- 
jului poetic eminescian. Concordanţele poeziilor antume (2002, vol. I-II, 
1048 p.); Dicţionarul limbajului poetic eminescian. Concordanţele poe- 
ziilor postume (2006, vol. I-IV, 2375 p.); Dicţionarul limbajului poetic 
eminescian. Semne şi sensuri poetice (vol. I, Arte, 2005; vol. II, Elemen- 
te, 2005, 245 p.; vol. III, Elemente primordiale, 2007, 296 p.) —, alătu- 
rându-se, prin tipărire, valoroaselor și necesarelor lucrări de acest gen 
(existente deja în cultura europeană!), consacrate poeţilor G. Leopar- 
di, E. Montale, G. Pascoli, Ungaretti (Italia), Blake, Byron, Yeats (An- 
glia), F. G. Lorca (Spania), Emily Dickinson (SUA) etc. Cu referință 
la opera lui D. Irimia cu subiect eminescian, academicianul Solomon 
Marcus sublinia în al sau Omagiu unui cercetător pasionat al limbi ro- 
mâne, publicat în revista noastră (nr. 1-2, 2008), că „exegeza literară 
şi lingvistică din România nu este pe deplin pregătită s-o folosească. 
Probabil că abia generaţiile următoare vor realiza integrarea ei deplină 
în cercetarea literară curentă. Abia atunci se va putea aprecia cum se 
cuvine meritul considerabil al Profesorului Dumitru Irimia în realiza- 
rea acestui pas înainte”. 


Membru al colegiului de redacţie al revistei noastre din anul fondării 
(1991), Dumitru Irimia a publicat în „Limba Română” numeroase și 
temeinice articole, studii, comentarii, răspunzând cu promptitudine 
și acribie imperativelor vremii. Am comunicat frecvent cu distinsul 


lingvist, profesorul luând parte activă la elaborarea și realizarea pro- 

gramului nostru editorial. Îi plăcea să treacă pragul redacției și al Casei 
Limbii Române, unde era așteptat și găzduit cu multă afecțiune. Întâl- 
nirile aveau calitatea de a ne stimula munca și de a ne spori rezistenţa 
şi solidaritatea. 


Am rămas în permanentă legătură cu Dumitru Irimia până aproape de 
fatala zi de 3 iulie 2009. Îi scriam sau îi telefonam, informându-l despre 
toate câte se întâmplau în stânga Prutului. La știrea despre intenţia auto- 
rităţilor neocomuniste de la Chișinău de a lichida, pentru activitate pro- 
românească, Institutul de Filologie (cu accepţia tacită şi lașă a conducerii 
Academiei de Ştiinţe a Moldovei), Dumitru Irimia, ajuns la capătul pute- 
rilor din cauza unei necruțătoare maladii, mi-a răspuns (pe 29.05.2009, 
cu o lună și câteva zile înainte de dispariția sa) succint: „Vestea dată m-a 
lăsat fără replică”, adăugând: „Ne încărcăm ființa cu speranţă și încredere 
că lumea (românească) se va trezi la un moment dat”, 


Cu această necontenită încredere în buna orânduire a lucrurilor, me- 
reu optimist şi convins că schimbarea la față a „lumii” se va produce 
dacă „lupta continuă”, cu speranța că anul 1918 (când „Oamenii poli- 
tici şi oamenii de cultură au înțeles atunci să aşeze mai presus de orice 
apărarea ființei și identității naționale a poporului român”) se va repeta 
printr-un miracol, reputatul om de cultură a plecat pe alte tărâmuri. 


Pe 21 octombrie curent, Dumitru Irimia, unul dintre cărturarii români 
de seamă care au conștientizat, în toată complexitatea şi profunzimea ei, 
drama basarabenilor, în special, și a românilor, în general, ar fi împlinit 75 
de ani. Rememorăm figura eminentului înaintaș, bun și statornic prieten 
al multor basarabeni, rămas până la sfârșitul vieţii cu sufletul aproape de 
această parte de neam, abandonată și veșnic nedreptățită, publicând un 
interviu inedit, încredinţat redacţiei cu generozitate de către cunoscuta 
ziaristă de la București Teodora Stanciu. Reproducem acest dialog, în- 
soţit de un tulburător mesaj semnat de distinsa doamnă Cristina Irimia. 


Domnule Alexandru Bantoș, 


Vă ataşez ultimul interviu al soțului meu, realizat în condiții dramatice, cu 
doar trei săptămâni înainte de nenorocita zi de 3 iulie 2009. 


Îi voi rămâne toată viața recunoscătoare doamnei Teodora Stanciu pentru 

sacrificiul de a pleca la S dimineaţa din Bucureşti, de a ajunge la Iaşi în 
jurul orei 12, de a înregistra convorbirea cu soțul meu în Universitate, în 
cabinetul lui de la etajul ITI, de a fugi apoi la gară pentru a prinde trenul de 
ora 17, pentru a ajunge, în fine, la Bucureşti, pe la miezul nopții... totul 
într-o zi cu o caniculă şi o uscăciune de nesuportat (Şi, ca şi sigur, nesusținu- 
tă financiar de onor instituția Radioului). 


Pe de altă parte, cam aceeaşi dăruire a fost şi din partea soțului meu, deja 
grav bolnav, cu puterile sfârşite, cu vocea alterată, dar încă cu dorința de a 
mai spune măcar câte ceva din multele, atât de multele pe care le-ar mai fi 
putut spune şi le mai avea de spus. 


Nedorind ca întâlnirea să aibă loc acasă, ci la școală, îşi păstra / apăra 
convingerea că totul era încă normal, încă sub control, deşi amândoi, şi el şi 
doamna Teodora, ştiau ce urma să se întâmple, chiar dacă nu ştiau cât de 


repede va fi să fie... 


Amândoi s-au comportat impecabil, cu decentă, delicateţe şi discreţie, de- 
pășindu-și limitele, căci amândoi, mimând o normalitate care nu mai exis- 
ta, reușeau, prin blândețea vocilor lor (ah! atât de triste, însă!) să o reinsta- 
ureze, reaşezând lumea la locul ei. 


A fost o dramatică luptă cu moartea care, cel puțin în acele ore ale convor- 
birii lor, a fost învinsă (întâmplător sau nu, chiar în zilele Colocviului de la 
Putna am auzit această formulare: să birui moartea prin simplul fapt că o 
accepți — cam asta au făcut cei doi...). 


Am ținut CD-ul cu interviul audio S ani, fără să îl pot asculta, acum o vre- 
me însă l-am biruit şi eu și l-am transcris în calculator. 


Vă mulțumesc mult că vă interesează să îl publicaţi — în octombrie anul 
acesta ar fi fost să fie a 7S-a aniversare, din păcate, va fi doar a S-a come- 
morare a zilei de 21 octombrie. 


Vă îmbrăţişez cu toată inima și cu drag, 


Cristina Irimia 

Teodora STANCIU 
| Un creator de şcoală: Dumitru Irimia 


Existenţa profesorului Dumitru Irimia s-a 
desfășurat nezgomotos, la modul chiar dis- 
cret, am spune, ca în cazul acelor veritabili 
oameni de cultură pentru care misiunea pe 
pământ este una fondatoare de spirit şi de 
credinţă în mântuirea prin el. 


TS.- profesoară de Cu erudiție, talent, eleganță și dăruire, cu o 


romana, tranceza, spaniola, competență covârșitoare, cu seriozitate şi 


ublicistă. Realizatoare : g : ; soga 
i exigență, dar și cu finețe și sensibilitate, Du- 
de emisiuni complexe la 


Redacţia Literară „Vasile 
Voiculescu”:,Revista literară rilor noastre un veritabil creator de şcoală. O 


Radio',Etică-Estetică, şcoală în cadrul căreia analiza și interpretarea 
„Universitatea Radio”„Mari limbii şi poeticii româneşti nu înseamnă plu- 

carti, mari c vilizatii” etc. . . : n 
la Radio România Cultura) tea la suprafața lucrurilor, ci sondarea acelui 
1990-2013), În prezent Strat profund sacru în care sensul și forma cu- 
realizatoarea emisiunii vântului s-au legat indisolubil între ele, sunt 
„Revista culturală" la Radio îngemănate, consubstanțiale. Ataşamentul 
Trinitas. Laureată a diferitor pentru o anumită arhaicitate a lexicului fun- 


remii, inclusiv Premiu zI i i 
RR Ma damental al unei limbi poate revela relația cu 
Academiei Române pentr 7 


u 
emisiuni la Radio România 

Cultural (2009). Decorată 
cu Ordinul Naţional Pentru 
erit în grad de Cavaler 
acordat de Președinția  tuală a zeci de studenţi, învățându-i adâncirea 


României în 2014. reflecţiei asupra tezaurului pe care-l repre- 
zintă limba, în mod special limba poetică, 
reflecţie susținută de o argumentare vie și de 
instrumentele actuale de cercetare. 


mitru Irimia a reprezentat pentru Iașul vremu- 


lumea divinului. 


Profesorul Dumitru Irimia s-a implicat 
sufletește și moraliceşte în creşterea intelec- 


Discipolii săi, risipiţi în toată ţara și prin lume, 
de la Lucia Cifor, excelent hermeneut, la cei 

mai tineri doctoranzi, Ilie Moisuc sau Adina Vukovic, îi sunt profund 
recunoscători magistrului lor. Omul și profesorul Dumitru Irimia a 
fost la înălțimea operei pe care a creat-o. Un lucru trebuie să amintim 
de care Dumitru Irimia nu a făcut caz, şi anume faptul că neînregimen- 
tarea sa ideologică, în deceniile comuniste, l-a costat întârzierea pro- 
movării în carieră. Urmându-și însă vocaţia, profesorul universitar de 
la Iaşi şi-a scris cărțile de stilistică şi poetică și a format, cu responsa- 
bilitate şi bucurie, discipoli. Coerenţa de o viaţă a domnului Dumitru 
Irimia o reprezintă analiza şi interpretarea limbajului poetic eminesci- 
an. Creatorul de şcoală se vădeşte cu acuratețe în receptarea unui Emi- 
nescu întemeietor de lumi poetice. Întreaga creație eminesciană, scrie 
Dumitru Irimia, este încărcată de întrebările ființei. Domnia Sa pune 
în relație concepte proprii precum ființa lumii, ființa unui popor, ființa 
individuală, ființa poetică. 


Interesul pentru eminescologie pornește din anii studenţiei, la Iași. Lu- 
crarea de diplomă va avea ca temă concepţia lui Eminescu despre artă. 
Apoi teza de doctorat din 1976 devine în anul 1979 remarcabila carte 
Limbajul poetic eminescian, publicată la Editura Junimea. Lucrarea este 
una de referință în exegeza modernă a poeziei lui Eminescu. Îngrijeşte, 
prefaţează, comentează numeroase ediții Eminescu, monumentală fiind 
ediția Eminescu. Opera poetică, Editura Polirom, Iași, 1999 şi 2000, revă- 
zută şi republicată în 2006. La acestea se adaugă impresionantele tomuri 
coordonate de profesorul Irimia, Dicţionarul limbajului poetic eminescian. 


Rămâne acum în sarcina discipolilor să continue proiectul coordonat 
de maestrul lor, aşa cum tot ei se cuvine să continue organizarea Co- 
locviului Naţional Studenţesc „Mihai Eminescu”, un colocviu care s-a 
desfăşurat anual la Iaşi, în luna mai, sub conducerea profesorului Du- 
mitru Irimia. 


Cele peste 30 de ediţii ale acestei manifestări — în vremurile comunis- 
mului erau cele mai căutate de către studenţi — și-au găsit expresia în 
Caietele eminesciene, devenite în ultimii ani Studii eminesciene. 


Tot discipolilor, probabil, le va reveni sarcina de a reuni în volume, 
postume din păcate, sutele de articole, studii, comentarii pe teme de 
eminescologie ale profesorului Irimia. Şi de a face cunoscută activita- 
tea lui de lector de limba română la universităţile din Torino, Milano, 

Perugia, Napoli şi Salerno; apoi de director adjunct al Institutului de 
Cercetări Umaniste de la Veneţia, unde a organizat, în anul 2000, Anul 
Eminescu, colocviul cunoscut; de asemenea, munca de vicepreședinte 
al Societăţii de Ştiinţe Filologice din România și de membru activ în 
consiliul de conducere al societăţii Limba noastră cea română de la 
Chişinău. Pentru că Dumitru Irimia a fost, doamnelor şi domnilor, 
unul dintre ardenţii apărători ai limbii române în Republica Moldova, 
afirmând adesea următoarele: „Există astăzi două state româneşti, Ro- 
mânia şi Republica Moldova, dar există un singur popor român care 
vorbeşte una și aceeași limbă, limba română, în care şi-a construit și 
şi-a apărat ființa națională”. 


Dumitru Irimia va rămâne cu certitudine un model cultural în spaţiul 
românesc. 


Să-i descoperim dimensiunile adânci este o datorie a noastră, a 
urmașilor. 


EET PT ROMIÂINIĂ 


Teodora STANCIU în dialog cu 
Dumitru IRIMIA 


„Intâlnirea între Eminescu 
și limba română este esențială 
pentru cultura românească...” 


- Stimate domnule profesor, ne-am propus, la ediţia din această 
seară“, un portret de eminescolog — al dumneavoastră, pe care 
să-l alcătuim recompunând traseul spiritual al dumneavoastră și, 
bineînţeles, partea efectivă de eminescologie. V-aş întreba mai în- 
tâi cum a început dragostea pentru Eminescu. 


- Da, e un traseu mai ciudat, să-i spunem, a început în liceu, când am 
ştiut de la profesorul meu de limba română, Nicolae Steţcu, că Emi- 
nescu nu este cel care se preda în liceu. Şi atunci el ne-a scos în afara 
lui Împărat şi proletar şi ne-a dus către Eminescu cel adevărat, pe câțiva 
dintre noi, să spunem, elevii din vremea aceea... Vremea aceea este 
foarte departe, trebuie să știți. 


— Cât de departe? 
- Cât de departe? Însemna anii '55-56. 
- Vremuri grele... 


— Vremuri grele, iar gesturile profesorilor noştri au fost extraordinare. 
Adică noi ne-am putut forma cu niște profesori care ne-au scos în afara 
restrângerilor pe care le impunea vremea aceea, societatea aceea și așa 
mai departe, tocmai pentru că făceau parte din generaţia profesorilor 
construiți în perioada interbelică, care știau ce-nseamnă formarea ele- 


* E vorba de emisiunea Etică și Estetică, cu participarea regretatului profesor Dumitru 
Irimia, difuzată de postul Radio România Cultural în data de 10 iunie 2009, în preajma 
împlinirii a 120 de ani de la plecarea în veșnicie a celui mai mare poet al românilor, 
Mihai Eminescu. 

2007, Casa Limbii Române. O întâlnire memorabilă 
cu Dumitru Irimia 


vului. Erau două lucruri extrem de importante şi cred că tot de-acolo a 
pornit şi orientarea mea spre litere, spre filologie. 


Apoi a venit facultatea. La facultate erau aceleași poziţii, din păcate, 
adică un Eminescu neimportant în fapt, dar de data aceasta n-am mai 
avut călăuza profesorului, din păcate, am avut călăuza precedentă şi 
atunci am încercat să umblu prin biblioteci. Și aşa se întâmplă că am şi 
făcut o teză de licenţă cu tema Eminescu despre cultură și artă, pe care, 
sigur, am realizat-o cu mari dificultăţi, pentru că nu aveam acces la car- 
te, la reviste; [aveam nevoie de nişte reviste] dar dificultățile acestea au 
fost uşor înlăturate, pentru că m-am întâlnit cu niște oameni extraor- 
dinari la Biblioteca universitară ieşeană, BCU, care mi-au dat cărți și 
reviste pe care trebuia numaidecât să le consult... 


- „trecute la index, probabil... 


— „trecute la index și pentru care nimeni nu-mi dădea semnătură — era 
acea metodă să faci un buletin de cerere, semnat de profesor pentru 
anumite cărți. Și nimeni nu mi-a dat semnătură, atunci conducerea Bi- 
bliotecii mi-a dat aceste cărți și reviste fără buletin de împrumut. Mi 

le aduceau undeva, la sala profesorilor chiar, aveam un locuşor acolo. 
Prin urmare, m-am întâlnit cu rele, dar am avut şi norocul să mă întâl- 
nesc cu cei care m-au ajutat să trec peste acele rele. 


- Da, a fost o compensație, așa, pentru contextul acela. 


- A fost o compensație pentru că înțelegeam deja ceea ce era afară, 
înţelegeam foarte bine, dar înțelegeam că este important să te întâlneşti 
cu oameni de caracter, ce trec peste niște impuneri ale socialului, care 
sunt împotriva firii şi, în cazul acesta, erau împotriva, să-i zicem așa, 
procesului nostru de formare, al studentului care trebuie să cerceteze 
ceva de care era pasionat și din care credea că poate reda ceva, mă rog, 
cât de cât demn de luat în atenție mai târziu. 


— Ce a urmat? 


— A urmat activitatea didactică la Facultatea de Filologie, cum se spu- 
nea atunci. 


— Aţi fost oprit, cum se spune... 


- Am fost oprit, da, am fost oprit ca asistent, după aceea ca lector, am 
stat 20 de ani sau mai bine ca lector, nu aveam patalama la mână, nu 


2007, Casa Limbii Române. Dumitru Irimia şi Grigore Vieru 

2007, Casa Limbii Române. Dumitru Irimia cu echipa revistei „Limba Română 


aveam carnet de partid, l-am luat foarte târziu, în ideea că dinlăuntru se 
poate schimba ceva - nu s-a putut schimba nimic. Am relatat undeva 
despre această perioadă a mea la facultate; aici am continuat, alături de 
alte domenii — în principal gramatica și stilistica —, cercetarea operei 
eminesciene și am realizat chiar o antologie dedicată lui Eminescu, pu- 
blicată în 1970 la Junimea, Eminescu — Despre cultură și artă, unde iarăși 
am introdus texte, unele pentru prima dată. 


— Care nu circulaseră... 


- „care nu circulaseră dar, spun din nou, cu norocul de a fi întâlnit oa- 
meni care m-au ajutat, de data aceasta la Biblioteca Academiei. Doam- 
na Aurelia Rusu mi-a fost de mare ajutor pentru unele ziare la care tre- 
buia să ajung, unele manuscrise, şi am avut atunci acel fior al întâlnirii 
cu manuscrisul eminescian. 


- Când aţi ajuns să atingeţi manuscrisele eminesciene, care a fost 
starea de suflet, de minte? 


- Nu-mi venea să cred. Dădeam cu mare atenţie o foaie după alta, dar 
întârziam foarte mult şi asupra conţinutului, mai ales asupra scrisului, 
fiindcă încercam să-mi imaginez cum scria Eminescu. 


— „Scris îngrijit... 

- Un scris îngrijit, în parte, alteori repezit în toate modurile, adică şi pe 
verticală. Da. Aş spune că, într-un fel, mi-a întârziat foarte mult lucrul 
la antologie, dar a fost pentru mine și a rămas pentru mine vremea ace- 
ea — câteva zile am stat la Biblioteca Academiei — de neuitat și și-a pus 
amprenta asupra a ceea ce am gândit apoi despre Eminescu şi ca om, și 
ca poet — un mare creator. 


- Da, cred că iradia ceva din acele manuscrise, nu se poate, cred că 
era o energie investită acolo. 


— Fără îndoială, era o energie, o energie specială, dar era acea stare a 
mea, să spunem... meritam... am meritat eu cu ceva să ajung în fața aces- 
tor foi pe care le-a răsfoit şi le-a scris, le-a dat deoparte, alții au venit şi 
le-au adunat, le-au legat... era extraordinar... 


- De fapt, aveaţi modelul eminescian, nu-i așa, pentru că și el se 
întreba la un moment dat, într-un poem, dacă poate mișca lumea 
măcar o zi, măcar un ceas. 


- Eu acuma, sigur, mă întrebam despre locul pe care-l aveam: să mă 
aflu în faţa acelor foi — şi-i voi rămâne mereu recunoscător doamnei 
Aurelia Rusu. 


- După acea lucrare de antologie eminesciană v-aţi îndreptat spre 
studiul stilistic eminescian și poetic. 


— „stilistic şi poetic, bineînţeles. 


- Aţi adăstat foarte mult asupra limbajului poetic eminescian. 
Lucrarea dumneavoastră publicată a fost o primă treaptă, nu-i 
aşa, către această preocupare a dumneavoastră, să-i spunem așa, 
esenţială. 


- Da, pentru mine era importantă, pentru că îmi formasem deja 
concepţia, chiar de la Eminescu pornind, că limbajul este esenţial, adi- 
că limbajul întemeiază, şi am încercat să pătrund în mecanismul pro- 
fund al limbajului lui Eminescu şi mi-am realizat teza de doctorat cu 
limbajul poetic eminescian, și apoi am reconstruit această teză și am 
publicat Limbajul poetic eminescian, la Editura Junimea din aşi, apoi 
am continuat, pe lângă alte aspecte ale creativităţii lui Eminescu, să 
insist asupra limbajului şi oarecum să promovez, să spunem, această 

atenţie acordată limbajului, în care îl descoperim pe creator și în același 
timp descoperim capacitatea extraordinară a limbii române, în mâna — 
cum cred că spunea la un moment dat Petru Creţia - în mâna unui 
mare creator. Această întâlnire extraordinară între Eminescu și limba 
română este esenţială pentru cultura românească, pentru că de aici în- 
cepe, de fapt, o mutație radicală în cultura românească. 


- Așa este. De mai multe ori, de exemplu, îl citați pe Ibrăileanu, 
care spunea: de la Eminescu începe arta, până atunci a fost litera- 
tură. 


- Da, aceasta este formula lui Garabet Ibrăileanu; aproape identică, 
această idee este reluată mai târziu de un critic literar, critic şi istoric 
literar, care însă o aplică simbolismului: până la simbolism am avut 
literatură, de la simbolism avem artă. Nu, până la Eminescu am avut 
literatură, de la Eminescu avem artă... 


— „artă, sigur că da... 


— „plecând şi de la ideea că poezia — şi nu mă refer la poezia doar în 
sensul strofei, rimei, ci poezia şi cea din proză — poezia este altceva 
decât literatură, pur şi simplu. 


K 

2001. În biroul de la Institutul din Veneţia 

2005. Conferenţiind la Universitatea Pedagogică „Alecu Russo” din Bălţi 


- Apropierea dumneavoastră de Eminescu s-a făcut cu toată fiinţa, 
domnule profesor, pentru că, am constatat apoi, ca și cei care vă 
cunosc într-un fel traiectoria spirituală, nu aţi încercat o clipă să 
părăsiți spaţiul creaţiei eminesciene. Aţi format, ca profesor, aici 
la universitate, serii şi serii de studenţi și doctoranzi și formați în 
continuare, aţi scris, aţi publicat, aţi coordonat lucrări. Lucrări 
excepţionale, spunem, pentru că nu a mai întreprins nimeni o ase- 
menea acţiune în anii aceștia, în ultimele 2-3 decenii. Cum anume 
s-a alcătuit procesul acesta, al ordonării studiilor eminesciene? 


- Aţi pomenit de această relaţie cu studenții, să-i spun, pentru că, de 
fapt, s-a alcătuit într-un fel de reciprocitate. În perioada de dinainte de 
'89 avea oarecum o deschidere mai mare, din cauza celeilalte închideri, 
o deschidere mai mare către cercetare. 


Şi am reușit — e lucrul care mă bucură poate cel mai mult — să grupez 
de fiecare dată, de la fiecare serie de studenţi, un număr destul de sem- 
nificativ de tineri care să se ocupe de Eminescu; discutam într-un cerc, 
aveam un cerc de Stilistică şi poetică, unde discutam şi pe text și teoretic 
probleme legate de creaţia lui Eminescu și probleme de literatură ro- 

mână raportate la Eminescu. Şi apoi, dintre acești studenți, unii mi-au 
rămas aproape, prin implicarea la organizarea Colocviului Eminescu, 
care a devenit o manifestare ştiinţifică extrem de importantă... 


— „anuală. 


— „şi care aduna studenţi din toate centrele universitare ale ţării. 
Devenise un punct de referință pentru toate universitățile. Era o 
bucurie pentru noi, ieșenii, că am reușit să atragem atenţia tutu- 
ror universităților asupra lui Eminescu. Era singura manifestare 
ştiinţifică, ca să invoc și cadrul instituțional, care a figurat printr-o 
Hotărâre guvernamentală în programul de finanţare, pentru că la în- 
ceput o duceam foarte greu, apoi am reușit să obţinem finanţare pen- 
tru varii aspecte ale acestei manifestări, inclusiv pentru publicarea 
lucrărilor Colocviului. Aşa se face că, în vremea aceea, până în 1989, 
vreo 10 ani de zile, cred, am publicat Caietele Eminescu - spun din 
nou, cu un grup de studenţi, pentru că nu aveam alte soluții pentru 
pregătirea pentru tipar şi aşa mai departe... care Caiete au ajuns, ca să 
dau, așa, un exemplu care ar putea să spună ceva, de la 80 de pagini la 
primul volum la 700 și ceva de pagini la volumul ultim. După aceea, 
după '90, a urmat o perioadă foarte grea economicește, din păcate, 
dar am reușit, cu eforturi de diferite naturi, să repunem în funcție 
această necesitate, această nevoie de publicare... 


— „Sigur... 


— „şi, din 2004, am instituit, am înfiinţat chiar, o revistă, „Studii emi- 
nesciene”, cu toate elementele proprii unei reviste, de pus în circulaţie, 
şi în care publicăm de atunci — am ajuns la al 5-lea număr — lucrările 
cele mai bune prezentate la Colocviul Eminescu și îmi permit să cred 
că parte din aceste lucrări pot foarte bine intra în dialog cu studiile 
eminescologilor... 


— da. 


- Adică sunt mature, sunt proaspete și e pentru noi bucuria cea mare 
că putem opune, în scris, după ce opunem, să spunem, oral, această 
poziție de dezvăluire a valorilor naţionale, în cazul nostru, de dezvălu- 
ire a valorii lui Eminescu în ceea ce este mai puţin cunoscut, atitudinii 
prea frecvente în ultima vreme de demitizare a lui Eminescu, ca să nu 
folosesc cuvinte mai grele. 

- Am putea să folosim. Toată această atmosferă pe care aţi creat-o 
aici, la Universitatea din Iași, de emulaţie și nu doar atât, ci pur și 
simplu de pasiune... 


- Da, este cuvântul exact: s-a ajuns la iubirea de Eminescu, această 
iubire pe care, acum că mă ocup oarecum de editarea scrierilor Zoei 
Dumitrescu-Buşulenga consacrate lui Eminescu, am găsit-o acolo... o 
iubire profundă a exegetei față de obiectul supus exegezei. 


- Aşa este. 


— Şi aceşti tineri, care sunt de-a dreptul admiratori şi iubitori ai lui Emi- 
nescu, intră în același timp în opera lui Eminescu cu rigoarea științifică 
necesară. 


- Cu instrumentele pe care şi dumneavoastră sigur că le-aţi dat. 


- Şi în felul acesta, parte dintre studenți mi-au devenit mai departe 
doctoranzi şi au ieșit câteva lucrări foarte bune puse în circulație; parte 
dintre doctoranzi apoi, ca să insist asupra fenomenului care mi se pare 
extrem de important: formarea de grupuri de colaboratori care să se 
armonizeze între ei, aşadar, parte din acești doctoranzi au colaborat 
apoi la Dicţionarul limbajului poetic eminescian, în cele două variante: 
Concordanţe şi Semne şi sensuri poetice — şi cred că e aceasta lucrarea la 
care de fapt vă refereați. 


- Da, este formidabilă această lucrare, nu este doar un simplu in- 
strument, domnule profesor, instrument de lucru... 


— Este o oglindă. 
- Este o oglindă - e cel mai bun cuvânt! 


— Este o oglindă a acelei capacități de care vorbeam, de întâlnirea cre- 
atorului de geniu cu geniul unei limbi, cu forța expresiv-poetică a unei 
limbi. Se poate trece pe lângă asta. Am avut mare noroc cu Eminescu. 
Limba română îi datorează mult lui Eminescu în sensul acesta, al revelării 
valorilor sale expresive, rămase ascunse undeva în straturile de adânci- 
me, pentru că, din păcate, aceasta este istoria limbilor: limbile se supun 
tot mai mult funcţiei de comunicare, abandonând funcția de expresie; 
or Eminescu schimbă raportul: funcţia de expresie trece pe primul loc, 
funcția de comunicare rămânând şi ea prezentă — în publicistică. 

- Vă mulţumim foarte mult, aţi făcut o sinteză excepţională, şi chiar 
vreau să subliniez că un mare creator, cum aţi spus dumneavoastră, 
a reuşit să o scoată din adâncuri. 


- Fl sondează, de aceea spune Eminescu: „Nu noi suntem stăpânii lim- 
bii, ci limba e stăpâna noastră” şi vreau să observăm că această idee 
esenţială, de fapt, a lui Eminescu, este prezentă în centrul gândirii fi- 
lozofice, care e o filozofie a limbajului, a lui Heidegger. Fraza lui Hei- 
degger e aproape similară cu fraza lui Eminescu: „Noi credem că sun- 
tem stăpânii limbii, când, de fapt, limba e stăpâna noastră”. Aceasta este 
fraza. Or, Heidegger nu-l cunoștea pe Eminescu. E locul unde geniile 
se întâlnesc. Și se întâlnesc în această, spun încă o dată, idee: în limbă 
se află totul, totul despre cine suntem ca ființă umană, cine suntem ca 
ființă naţională şi cine suntem — pentru cei privilegiați — ca ființă cre- 
atoare. 


- Da. Îmi permit doar o foarte scurtă paranteză. Am citit de curând 
în „Convorbiri literare” un eseu al domnului George Popa, care fă- 
cea o paralelă între preocuparea lui Heidegger pentru Hölderlin şi 
preocuparea lui Noica pentru Eminescu, pornind de la aceeași idee 
pe care dumneavoastră aţi dezvoltat-o în momentele anterioare: 
limba este stăpâna noastră și nu noi... este extraordinar! 


- Este foarte bună aprecierea pentru că este vizibil că spre un poet s-a 
dus Heidegger, spre unul dintre marii poeţi, un poet care aici seamă- 
nă cu Eminescu, care se întreba dacă nu cumva, publicându-şi poemul 
său, cititorii nu-l vor înţelege; or Eminescu avea și el aceeaşi întreba- 
re, simțind că cititorul stă, de regulă, sau stătea până atunci, în limba 
convenţională, în stratul de suprafaţă al limbii... şi atunci eu am să dau 
totuşi mai departe drumul poemului. 


- Este extraordinar, domnule profesor, şi cred că acest câmp al 
eminescologiei este peren pentru noi. Nu se sfârșește studiul emi- 
nescian cu o generaţie de cercetători, nu-i aşa? 


— Nu se sfârşeşte în primul rând prin specificul poeziei. Poezia nu are nicio- 
dată o singură lectură. Fiecare generaţie citește, percepe cu fiinţa sa culturală, 
mult deosebită de ființa culturală, să-i spunem, contemporană lui Emi- 
nescu, dar există în centrul marii poezii un nucleu semantic care ține de 
întrebările grave ale ființei umane și cu care se confruntă fiecare generaţie. 


EET PT ROMIÂINIĂ 


Prin urmare, nu e vorba numai de dacă mai e actual sau nu, pentru că ceea 
ce este în miezul acestei poezii eminesciene, sau a lui Goethe, sau Homer... 
este peren — hai să vă folosesc termenul —, este al întrebărilor omului, între- 
bările grave; ceea ce ne face eventual să ne întrebăm despre actualitatea lui 
Eminescu este faptul că noi stăm în afara întrebărilor. Am uitat să ne mai 
punem întrebări, sau refuzăm să ne mai punem întrebări esenţiale. 


— Din comoditate? 


- Din comoditate, sigur, pentru că nu ne mai uităm la univers, asta-i 
problema - ce raport este între mine, ca ființă umană, și ființa univer- 
sului în care mă mișc. Ne uităm la stradă, la palate... 


- Da, pentru că aţi vorbit de acest raport dintre fiinţa universului 
şi fiinţa individuală, haideţi să ne apropiem ușor de această lucra- 
re esenţială, Dicţionarul limbajului poetic eminescian. Am recitit, 
venind spre Iași, mai multe pagini, printre care cele despre cânt — 
cântare — cântăreţ, care vă aparţin și care pornesc de la această 
relaţie între ființa lumii, fiinţa individuală, fiinţa istorică. 


- Da, sigur că da. 


- Nu am mai întâlnit până la eseurile dumneavoastră, domnule 
profesor, acest tip de relaţie pe care o dezvoltați, mai ales când e 
vorba de ființă. 


- Da, mi s-a părut că poate fi identificată și sigur că acolo am recurs şi 
la versuri eminesciene suficiente, căci în Eminescu recunoaștem această 
modalitate de a fi unitari cu universul, deci această integrare a ființei uma- 
ne în ființa universului, adică este același principiu: „Timpul care bate-n 
stele bate pulsul şi în tine”, şi acest principiu este cel al mișcării cosmice 
în baza armoniei, iar armonia, care este greu vizibilă, este reprezentată de 
cântec — aşadar armonie muzicală, plecând de la antici. Eminescu se înte- 
meiază în primul rând pe această gândire și atunci, dacă ființa universului 
funcționează după principiul armoniei muzicale, ființa umană, parte din 
acest întreg, funcționează şi ea pe același principiu al armoniei muzica- 
le. De aceea spuneam că acest principiu, manifestat prin cânt — cântec — 
cântare — a cânta şi aşa mai departe, are două spaţii în care el se mișcă, 
spaţii excelente: ființa lumii și ființa lumii întemeiate poetic, întemeiate 
de poet. La Eminescu se mai adaugă, în această direcție, principiului ar- 

moniei muzicale, i se adaugă principiul muzicii orfice, a cântecului orfic, 
ceea ce aduce în prim plan un sens tragic, pentru că Orfeu este semnul 
tragismului condiției noastre existenţiale. Așadar, față de univers, față de 
ființa lumii, care rămâne în armonia ei, ființa umană trăieşte și această 
condiție tragică, între armonie la exterior, spune la un moment dat Emi- 
nescu — sigur că nu cu acest termen — și tragismul interior. 


- Da, e până la urmă condiţia limitată umană. 


- Condiţia limitată umană, aceasta e condiţia tragică a ființei umane, 
că e conștientă de limită, dar incapabilă să renunţe la lupta împotriva 
limitelor, așadar, să aspire spre dezmărginire — este aici miezul trăirii 
existenţiale profunde, dar profund tragice, a ființei umane. 


— «««pe care o regăsim în creația eminesciană. 


— O regăsim mai peste tot; cred că și Luceafărul poate fi interpretat 
în acest sens pentru că, între alte elemente de stabilire sau restabilire 
a armoniei fiinţei umane, o dimensiune: iubirea, are un loc esenţial; 
în poemul Luceafărul, la un moment dat, iubirea dintre fata de împă- 
rat şi Luceafăr este imposibilă, pentru că aparține la două lumi, lumea 
contingentă și lumea transcendentă, dar cea dintre fata de împărat și 
o ființă umană, Cătălin dacă vreţi, dar nu e vorba de Cătălin, ci de o 
ființă umană, acolo armonia se împlinește, și totuși fata se adresează 
Luceafărului: „Cobori în jos, luceafăr blând...” — asta este aspiraţia. Prin 
urmare, da, mi-am găsit armonia în contingent, în lumea contingentu- 
lui, dar eu vreau să depășesc lumea contingentului... 


- E o căutare a absolutului. 


— E o căutare a absolutului în totul, tot timpul. 


xxx 


- Stimate domnule profesor Dumitru Irimia, care e prima aminti- 
re pe care o aveţi din copilărie? 


- Amintirea mea e una foarte frumoasă, aş spune: o deplasare de 
14-15 km, pe jos, de la Roman la bunicii mei. Nu erau mijloace 
de transport când eram eu copil, asta se întâmpla, prin urmare, la 
sfârşitul anilor '40. 

- Câţi ani aveaţi? 
— Păi, aveam vreo 10 ani. 
- O, dz’ aţi mers mult! 


- Da, şi mergeam pe malul Siretului. Asta îmi plăcea foarte mult, mă 
opream foarte des, uneori mergeam singur, alteori cu fratele și sora 
mea, și ajungeam la bunici; dacă plecam dimineaţa, ajungeam seara. 


- Vă mai opreaţi pe drum. 


- Ne opream să ne uităm la curgerea Siretului, ne fascina, mă fasci- 
na această mișcare a apei, era extraordinară. Apoi era uimitor pentru 
mine, probabil, pentru că aveam un fel de îmbrăcăminte orășenească, 
când treceam prin sate eu încercam să salut, dar eram salutat de oame- 
nii ceilalți. 


- În semn de respect... 


— „raportul acesta între oameni. Și apoi, ajunși la bunici, sigur că la 
bunici era foarte cald, foarte frumos, foarte uman; atmosfera, dar mai 
ales amintirea mea cu totul deosebită este că bunicul avea în vie un 
foişor şi mă urcam, sau ne urcam, eu şi bunicul, în foișor şi vedeam 
- în vremea aceea se putea vedea de departe — Ceahlăul. La apusul 
soarelui vedeam Ceahlăul. Asta e amintirea cu care mi-am străbătut 
până acum viața. 


- Ce frumos! Din foișor vedeaţi un vârf de munte... 
— Ceahlăul... 
- Extraordinar! 


- Da, şi zona asta este extraordinară. Ca să-i dau și o identitate, se chea- 
mă Doljeşti şi este locul primei bătălii a lui Ştefan cel Mare. De aici 
începe drumul lui către Voievodatul Moldovei. 


- Un reper. 


- Un reper. Din păcate, nefăcut cunoscut așa cum se cuvine. Este un 
nenorocit de bust acolo, mă rog, de-abia vizibil... nu s-a găsit nimeni 
până acum să facă o statuie vizibilă de la oarecare distanţă; este într-un 
fel de vale, cine ştie se duce acolo. Atât. 

- Şi, în casa bunicilor, în vacanțe mergeaţi? 


- Da, mergeam în vacanțe. În casa bunicilor erau de toate, era cald în 
toate sensurile. 


- Ce vă plăcea în mod special din ceea ce pregătea bunica? 


- Plăcinte. Făcea niște plăcinte cu brânză, erau extraordinare. Și apoi 
era livada, aveau o livadă mare cu peri, mă rog, și alte fructe, dar perele 
erau cele care îmi atrăgeau atenţia cel mai mult, pentru că erau ber- 
gamote și se coceau cam târzior... 


— „aşteptaţi... 


- trebuia să aştept... dar mi se dădeau unele şi se coceau acasă. Sau din 
vie, era şi o bucăţică de vie, nu mare, era un fel de poamă, pomuşoară 
cred că se chema. 


- Cu bobul mic? 


- Cu bobul mic și dulce... Dar cred că partea cea mai frumoasă de acolo 
era zona florilor — între livadă şi vie era un hotar din trandafiri. Bunicul 
era un florar nemaipomenit. A fost florar și la palatul de la Miclăușeni. 
Şi pe toată lungimea viei, nu prea mare, erau crini, crini albi, frumoși. 
Sigur că aveau și o alee de cireși goldani, cu cireşe foarte bune, frumoa- 
se, erau acolo două case, și în faţa fiecărei case se afla iarăși o grădină de 
flori. Asta era. 


- Foarte frumoasă imagine. 


- Era un colțişor extraordinar, mai la capul satului, mai aproape de ci- 
mitir — acum e chiar foarte aproape de cimitir, într-un loc unde, înainte 
de a intra la bunici, era un fel de măidănaș, cu o fântână pentru toți cei 
din jur, era un fel de organizare comunitară, erau oameni foarte curaţi. 


- Ne-aţi recompus atmosfera, şi culoarea, şi parcă ne-aţi sugerat 
chiar mirosul formidabil al trandafirilor, al crinilor. 


- Da, vreau să vă spun, era o atmosferă extraordinară să stai acolo, în 
livadă stăteam pe iarbă şi ajungeau toate mirosurile, pentru că atunci 
când mergeam, cam până în 15 septembrie, erau și gutuile, erau și niște 
prune mari şi erau şi florile care veneau dinspre vie, dinspre casa cea- 
laltă. 

- Rodul livezilor şi mirosul florilor... 


- Da, asta am purtat şi, nu ştiu dacă am şi spus mai înainte, cred că m-a 
şi apărat de multe... 


- Erau toate foarte curate. 


- Da, m-aţi întrebat acum de amintire, de multe ori tocmai la această 
amintire mă duceam. 


- Revine în minte fără voia dumneavoastră, prea frumoasă. 
- Chiar și cu voie... mă duceam acolo ca să scap de altele... 
- Da, așa este, o oază de curăţenie. 


— „de curățenie a oamenilor, în primul rând. Nu era vorba numai de 
aceste rude ale mele, ci de tot satul. 


- Vedeţi, sunt niște valori la care noi acum nu știm dacă mai gân- 
dim, cel puţin nu din perspectiva citadină. 


- Nu, le-am pierdut, sunt pierderile noastre, mi-e teamă că irecupera- 


bile. 
- Aşa este. 


- Dacă nu se străduie nimeni să redea satului funcția pe care a avut-o, 
aceea de a păstra puritatea omului. Satul e încă păstrător de puritate. 
Şi noi îl atacăm în continuare, nedându-i sprijin economic, în primul 
rând. Aşadar, dacă ar fi să vorbim despre trecerea aceasta de la eco- 
nomia cooperatistă, să-i zicem, la economia de astăzi, capitalistă, ui- 
tăm un lucru: că țăranul, atunci când îşi lucra pământul, înainte de a fi 
obligat să intre în cooperativa agricolă, avea și atelaje, avea și cal, avea 
şi vacă, avea și oaie, eventual... când a intrat în cooperativă i s-au luat 
toate astea. A mai rămas doar cu vaca și cu oaia. Acum, când a fost re- 
pus în posesie, a fost repus în posesie numai cu bucata de pământ — dar 
el cu ce s-o lucreze? Cel puţin în zona de unde provin eu, în această 
comună, Doljeşti, oamenii nu aveau întinderi mari, dar cu ce aveau le 
puteau lucra. Sigur că trecea, eu sunt sigur, trecea foarte ușor țăranul, 
dacă n-ar fi fost perioada aceasta comunistă, de la lucrul individual pe 
parceluţe la lucrul în armonie, în cooperare cu vecinul care avea tot o 
parceluţă și aşa mai departe. 

— Era comunitatea lor. 


- Era comunitatea lor, or acum nu s-a mai refăcut comunitatea şi pentru 
că țăranul nu mai are încredere, dar și pentru că, din cine ştie ce impuls 
interior, s-a distrus tot; adică ceea ce era necesar pentru lucrul pămân- 
tului, concentrat undeva la SMT-uri atunci, a fost distrus acum; toate 
maşinile, tractoarele puteau fi date comunei X, nu direct ţăranului, dar 
se putea constitui foarte bine un fel de gospodărie nesocialistă, la care 
să participe țăranii și să se lase convinși, dar să aibă totul la dispoziţie, 
să aibă ceea ce aveau înainte ca gospodari individuali. 


- Revenind la dumneavoastră, ce citeați pe la vârsta aceea - 9 ani? 
- Citeam povești. Îmi amintesc de Creangă. Atât. Alte amintiri nu am. 
- Dar citeaţi Creangă. 

— „şi alte cărți de povești, fără îndoială. 

- Biblioteca de la școală era, din punctul acesta de vedere, bogată? 


- Da, ieşind din copilărie şi venind la liceu, da. Aici am început să ci- 
tesc literatură română. Da, biblioteca şcolii noastre era destul de bo- 
gată, dar mai bogată era biblioteca orașului, mă duceam foarte des la 
biblioteca orașului. 


- Deci funcționau bibliotecile. 


- Am avut un raport foarte bun cu această bibliotecă, apoi, pe tot par- 
cursul... vreau să spun, și după terminarea liceului, atât de bun acest 
raport încât... 


Eu aveam nevoie de bani și, la terminarea liceului, n-am dat examen la 
facultate. Un an, am zis, voi munci să-mi fac cele de trebuinţă și bibli- 
oteca din Roman mi-a găsit un loc, un loc în comuna Văleni - nu ştiu 
dacă vă spune ceva acest nume — este o comună extraordinară, între Ro- 
man şi Piatra Neamţ. Am avut norocul să fiu un an acolo bibliotecar... 
comunal și am îmbogăţit mereu fondul de carte cu ajutorul Romanului 
şi... dar să vă spun ce e cu acest Văleni. Comuna aceasta, Văleni, era 
foarte bogată, la nivel de țăran, și foarte modernă, modernizată într-un 
fel la moşia unui personaj interesant, care se chema Stârcea, se numea 
Stârcea ot Văleni, care fusese mareșalul regelui, și din câștigul pe care-l 

avea din această poziţie acest moșier adusese acolo apă, a construit un 
parc extraordinar, din viţe unice, aduse din diferite locuri, care parc, în 
sfârşit, după '89, a devenit rezervaţie a Academiei Române. Acolo era 
şi o biserică — și este — o biserică foarte veche. 


- Așadar, e protejat acum tot. 


- E protejat, dar în ultima vreme am înţeles că sunt urmași ai lui Stârcea 
care vor înapoi pământuri — sigur, erau pământuri întinse — vii, livezi. 


Da, acolo am avut o experienţă interesantă... foarte interesantă, şi am 
cunoscut iarăşi oameni... și i-am asemănat cu cei de dincolo, cei de din- 
colo fiind cei de la Doljeşti, adică și vrednici, şi având caractere foarte 
ferme. Asta am constatat-o pentru că vremea aceea, când m-am dus eu, 
deci 1956, era vremea accelerării procesului de cooperativizare ...ei! 
Or, oamenii ăştia nu voiau să intre în colectiv. 


- Şi aveau personalitate, se opuneau, rezistau, domnule profesor? 


- Bineînţeles, au rezistat, au rezistat până după plecarea mea, pentru că 
era un om care, din întâmplare, era gazda mea, de care depindea totul. 
Şi toţi spuneau: când se înscrie ăla atunci mă-nscriu și eu! Iar acela zi- 
cea: nu mă-nscriu în vecii vecilor!! Avea un băiat care lucra la Reghin, 
la fabrica de instrumente muzicale. Era și un foarte bun apicultor. Nu 
mă-nscriu! 


— Oameni vrednici. 


— Eu repet: m-am întâlnit cu lume foarte curată și foarte de caracter, 
cum se spune astăzi. Ei, și după ce am venit la facultate, în anul în care 
am dat examen la facultate, am rămas în raporturi cu ei, în raporturi 
foarte bune cu gazda, și mi-a spus c-au trecut să se înscrie toți, pentru 
că a venit la un moment dat băiatul de la Reghin și s-a certat la MAT 
cu polițaiul, și i-a dat cu sticla-n cap... Şi-a venit primarul sau, mă rog, 
secretarul, cum se chema, și i-a spus: închisoare pentru băiat sau faci 
cerere de înscriere în cooperativă! Și a făcut cerere de înscriere și, în 
felul acesta, s-a format cooperativa agricolă de la Văleni. 


- O, Doamne, ce vremuri, într-adevăr! 


- Tot la Văleni am avut o altă experienţă interesantă în care, să spunem 
iarăşi, m-am întâlnit cu oameni, de data aceasta o întâlnire mai ciudată, 

norocul meu pentru că se formaseră echipe din profesori, intelectu- 
alii satului, medici pentru a merge din casă-n casă, să-i convingă pe 
oameni... echipe din care Irimia nu voia să facă parte. Și m-au chemat 
la raport, m-am trezit chemat acolo la careu, toți profesorii şi alți inte- 
lectuali, un personaj a început să vorbească despre această aroganță a 
mea, care nu vreau să înțeleg politica partidului. Da, veniseră și de la 
Roman și de la Bacău secretarii de partid. 


— Să vă judece... 


- Da, ei erau acolo de destulă vreme, pentru că trebuia să se termi- 
ne odată cu povestea asta, cu refuzul țăranilor, și au găsit personajul... 
aveam 17 ani... 


— A avut consecinţe? 


- Asta e minunea mea, că n-a avut consecinţe, în sensul că, după ce mi 
s-a făcut acest rechizitoriu, primul secretar de la Roman m-a întrebat 
ce am de spus. Şi i-am spus, ce să fac, sunt de la oraș, mă duc din când 
în când la bunici, mă rog, nu ştiu, n-am argumente, văd că ei stau bine 
şi aşa mai departe... n-am argumente, nu știu cum să mă duc. Pe de altă 
parte, sunt aici bibliotecar și vreau să le dau oamenilor cărți și, prin 
carte, se vor lumina... 


- Excelent argument! 


— „iar dacă bat la poarta lor, ei nu mai vin la bibliotecă, pentru că îi 
văd că sunt împotrivă. Şi acela spune: Bine, tov. Irimia, să vii la mine, 
că-şi făcuse în şcoală un birou, în care statul-major urmărea cum stau 
lucrurile; şi tovarășul acesta prim-secretar zice: Tov. Irimia, să-mi faci o 
listă cu cărţile de care ai nevoie! I-am făcut listă, cărțile n-au venit, dar 
nu s-a legat nimeni de mine. 


- Da, iată că au mers argumentele de data aceasta. 


— Au mers argumentele, s-au întâlnit și cu un om, prim-secretar de 
partid, comunist fiind, treaba lui, dar era totuși un om cu o anumită 
deschidere. 


- A fost un mic noroc, se putea întâmpla și altceva... dacă dădeațţi 
peste un om îngust la minte. 


- Da, mă dădea afară imediat, nu era nicio problemă... 

- Sigur, nu era greu deloc! 
- Nu, şi era și o obișnuinţă. 


- Când aţi susținut examenul la Facultatea de Litere cum a fost? 
Erau mulți candidați? 


- Da, erau, eram S pe-un loc, cred. A fost, mă rog, înspăimântător îna- 
inte, pentru că erau multe examene, dar încetul cu încetul s-au depășit 
toate, noi eram atunci în perioada, ca să vorbesc de notare, în perioada 
de schimbare a notării. Până atunci se nota până la 5 şi atunci s-a trecut 
la notarea până la 10. Îmi amintesc de un coleg — a devenit apoi scrii- 
tor — care luase numai de 4 și S, în sfârșit la un moment dat i-au dat un 
6 şi ce-ai să faci tu acum, păi, am sa scriu acasă, că el dădea mereu ra- 
portul acasă, am să scriu acasă că am fost aşa de bun că au fost obligaţi 
să inventeze. 


— „Să depășească cinci-ul. 


- Da, a fost un examen, mă rog, nu ușor, mai ales că erau și zone mai 
puţin cunoscute mie, introduseseră atunci o istorie în care trebuia să 
intre și istoria partidului comunist al Uniunii Sovietice... dar, a trecut. 


- Atrecut. Voiam acum să vă întreb, domnule profesor, studiile des- 
pre limbajul poetic eminescian sunt prevăzute a apărea în mai mul- 
te volume. Au apărut până acum două dintre ele — varianta de Semne 
şi sensuri poetice, la acelea mă refer. Câte volume vor apărea? 


— Câte se va putea! Nu, ele sunt gândite în S volume, oarecum rapor- 
tate la un nucleu semantic al câmpului, prin urmare a fost Arte, primul 
volum, Elemente primordiale, care vor continua în celălalt volum, apoi 
va fi un volum despre lumea din jur și un volum despre ființa umană, 
care va fi cel mai greu, pentru că aici intră şi iubire, şi gândire... 


— Cel mai complex. 
— Cel mai complex... 


- Din colectivul pe care îl aveţi la universitate, doctoranzii despre 
care ne-aţi vorbit, vor contribui categoric la... 


— „fără ei nu se putea face nimic! Ei au contribuit esenţial la aceste 
interpretări, eseuri, cum le spuneţi, dar un eseu în sensul bun al ter- 

menului și ei rămân în continuare nucleul la care se adaugă alți tineri, 
pentru a duce mai departe această cercetare. 


- Este formidabil, vreau să spun celor care ne urmăresc emisiu- 
nea că am întâlnit mai rar, mergând prin ţară, această conștiință a 
continuității unei munci! 


- Vă spuneam mai înainte că aceasta este bucuria mea, că s-a putut 
constitui un grup, iar acest grup s-a păstrat... nucleul; la o primă etapă 
au fost câțiva, apoi s-au adăugat unii, au plecat alții, și aşa mai depar- 
te, dar, în orice caz, a rămas de fiece dată cineva din grupul precedent 
și aceasta a asigurat coordonarea și armonia dintre colaboratorii la 
Dicţionar şi la alte activităţi pe care le facem sub semnul lui Eminescu. 


- Toate articolele, eseurile pe care le citim în Semne și sensuri poe- 
tice merg, de fapt, către ideea de hermeneutică a textului. 


- E o hermeneutică a textului care are, spre deosebire de hermene- 
utica practicată mai frecvent, şi aspectul hermeneuticii limbii, adică, 
plecând de la această idee că, în stratul ei de adâncime, limba are toate 
impulsurile şi că Eminescu a fructificat aceste posibilități ale limbii. Şi 
întâlnirea dintre limba română și gândirea lui Eminescu, care a cuprins 
mare parte din gândirea umanităţii — sigur. Se revoltă unii când aud 
vorbindu-se de omul deplin al culturii româneşti... M. Eminescu este 
omul deplin al culturii românești pentru că e spirit enciclopedic și e un 
spirit liber faţă de creaţiile cu care s-a întâlnit și cu care se întâlnește. Or, 
această întâlnire cu valori exponenţiale din cultura umanităţii a parti- 
cipat la ființa poetică a lui Eminescu. Există, așadar, această întâlnire 
extraordinară între fiinţa culturală a lui Eminescu îmbogăţită pe teme- 
iul unei creativități specifice şi limba română, și cultura românească, în 
același timp, cultura autohtonă cu care Eminescu a știut să se întâlneas- 
că, acolo, în stratul de profunzime, dând la o parte, dacă ar fi să mă refer 
la o spusă a lui Steiner, în cartea După Babel, dând la o parte praful de 
pe limbă, care s-a interpus între noi și lume. Pentru Steiner, aceasta este 
limba acum: un geam prăfuit între mine și ființa lumii. Or, Eminescu a 
dat la o parte acest praf şi el comunică cu stratul de adâncime al limbii, 
iar stratul de adâncime al limbii este consubstanţial semanticii origina- 
re a culturii românești. 


Eugenia BOJOGA 

Eugeniu Coșeriu 
și Școala lingvistică de la Tübingen (II) 


E.B. — profesoară de lingvis- 
tică la Facultatea de Litere a 
Universităţii, Babeș-Bolyai” din 
Cluj. Publicistă, traducătoare, 
membră a Société Internatio- 
nale de Linguistique Romane. 
A colaborat la proiecte 
naţionale și internaţionale, 
printre care Eugenio Coseriu — 
Erfassung und Publikation 
unveröffentlichter Manuskripte 
Universitatea „Karl Eberhard” 
din Tübingen). Autoare a 
numeroase studii și articole, 
publicate în ţară şi în străină- 
ate. A editat, în colaborare, 
První mezinarodni symposium 
české rumunistiky. Primul Sim- 
pozion internațional de studii 
românești din Cehia (2006), 
Fugenio Coseriu: Perspectives 
contemporaines, vol. I-ll (2013) 
și volumul Limba română — 
„Între paranteze"? Despre 
statutul actual al limbii române 
în Republica Moldova (2013). 

Maestrul trebuie să fie admirat 
şi respectat 


1. A doua condiţie indispensabilă pentru 
edificarea unei şcoli de lingvistică, în viziu- 
nea Claudiei Mejia Quijano, autoarea cărții 
Le cours dune vie. Portrait diachronique de 
Ferdinand de Saussure, ar fi afecțiunea disci- 
polilor pentru Maestru. Considerat ca axis 
mundi pentru universul interior al oricărui 
curent de idei, Maestrul trebuie să fie respec- 
tat, admirat, iubit şi... temut. Această gamă 
variată de sentimente, pe care Maestrul o 
poate trezi în discipoli, alcătuieşte o zonă le- 
xicală foarte amplă: de la a-i arăta simpatie, 
a-l trata cu deosebit respect și ataşament sufle- 
tesc, a-i purta un sentiment profund de afectiu- 
ne și devotament, a avea consideraţie şi prețuire 
deosebită faţă de el, până la a le fi frică, a le 
inspira teamă discipolilor. Ceea ce îi scapă 
însă Claudiei Mejia Quijano este faptul că 
Maestrul, pentru a le putea transmite elevi- 
lor / studenţilor săi pasiunea față de disci- 
plina sa, trebuie să aibă el însuși o stare de 
dăruire totală. Cert este că doar din plenitu- 
dinea acestei stări de dăruire totală poate să 
încolțească în sufletul discipolilor săi pasiu- 
nea pentru studiul limbajului, care generea- 
ză apoi simpatie, bunăvoință sau afecțiune 

pentru „agentul acțiunii”: Maestrul, în calitate de factor activ care le 
„provoacă” / stimulează cunoaşterea. 


În cazul reprezentanţilor Şcolii de la Tibingen, credem că, fără o sim- 
patie reciprocă și, implicit, fără respect pentru Maestru, aceasta nu s-ar 
fi putut constitui din capul locului. De la bun început, viitorii discipoli 
remarcaseră faptul că Eugeniu Coșeriu venea cu o metodă nouă de pre- 
dare, că vorbea foarte multe limbi străine şi că avea o mare deschidere 
spre alte orizonturi culturale, pe lângă viziunea sa proprie asupra lim- 
bajului, într-un cuvant, că era altfel decât ceilalți profesori. 


Înaripaţi de entuziasm, studenţii făceau comparaţie între Coșeriu şi 
> 7 3 > ni > 
ceilalți dascăli de lingvistică romanică. În aceasta ecuaţie, termenii de 
5 yo 
comparație sunt diferiti, în functie de generatia pe care o reprezintă 
> > ri > > 
fiecare discipol. Cu toate acestea, cel mai frecvent apar citați Ernst Ga- 
) 5 
millscheg, Gerhard Rohlfs, Mario Wandruszka, Hans Helmut Crist- 
mann, dar şi alții. Bunăoară, G. Narr consideră că, spre deosebire de 
E. Gamillscheg și G. Rohlfs, „Eugeniu Coșeriu venea cu un aer proas- 
păt şi cu o altă metodă”. În consecință, „el a ridicat la un alt nivel studiul 
limbilor romanice la Universitatea din Tübingen, bazând acest studiu 
pe un fundament filozofico-conceptual foarte larg, ceea ce nu se mai 
făcuse până atunci. De aceea mulți studenți de la alte centre universi- 
tare din Germania, auzind de E. Coșeriu, au început să se transfere la 
) 3 ) 
Universitatea noastră”. 


H. Geckeler, care studiase cu Wandruszka, remarcă la Coșeriu diversi- 
tatea tematică și amplificarea permanentă a domeniilor tratate, precum 
şi deschiderea sa spre alte orizonturi, nebănuite de studenții nemți 
până atunci. Astfel, până la venirea lui Coșeriu la Universitatea din Tü- 
bingen, nimeni dintre profesori nu le vorbise de spaniola din America 
sau de portugheza din Brazilia: „Bineînţeles, ştiam cu toții că spaniola 
şi portugheza nu se limitează la peninsula Iberică, însă cam atât. Poate 
și pentru faptul că profesorii noştri nu prea călătoriseră, ei făcând parte 
din altă generaţie. Pe atunci, un drum cu vaporul din Germania până în 
America de Sud dura cam șase săptămâni (... ). Coșeriu, prin tematica 
vastă pe care o aborda la cursuri şi seminarii, a lărgit considerabil aria 
de investigaţie, de cuprindere a limbilor romanice. În ceea ce priveşte 
spaniola și portugheza din America, de atunci au devenit teme con- 
stante / recurente în activitatea noastră didactică şi ştiinţifică. Pe de 
altă parte, ocupându-se de spaniola şi portugheza din America de Sud, 

E. Coșeriu a pregătit un cadru propice pentru receptarea literaturii his- 
pano-americane pe care, spre surprinderea noastră, o cunoştea foarte 
bine. Or, profesorii noştri nu aveau nici pe departe astfel de cunoştin- 
te şi din motivul că nu aveau deschidere, limitându-se la lingvistică și 
doar la lingvistica tradițională”. 


Wolf Dietrich, care studiase anterior la Universitatea din Miinster, 
apoi la Montpellier, în Franţa, avea alți termeni de comparaţie. El 
mărturiseşte că Prof. Coșeriu îi impresionase de la bun început prin 
varietatea tematică a cursurilor pe care le-a propus — „o gamă vastă de 
cursuri opționale în toate limbile romanice, ceea ce nu făcuse nici unul 
dintre profesorii noştri până atunci. Îmi amintesc că pe lângă cursurile 
magistrale de lingvistică generală și romanică, pe care le ținea, Coșeriu 
avea obiceiul să ne ofere în fiecare semestru ceva nou, fie că era vorba 
de un curs special / opţional de portugheză sau sardă, fie de provensală 
sau catalană, fie de latina vulgară și primele diferențieri ale limbilor ro- 
manice, fie de sistemul verbal romanic sau tipologia limbilor romanice. 
În plus, fiind un mare cunoscător al literaturilor scrise în aceste limbi, 
obişnuia să ţină și cursuri intitulate generic Comentarii de texte literare, 
ilustrative pentru fiecare limbă romanică în parte, o interpretare criti- 


co-filologică a celor mai semnificative texte”. 


Nu doar H. Geckeler, W. Dietrich, G. Narr ş.a. au legitimitatea să se 
pronunţe asupra diferenţei dintre Coșeriu și ceilalți profesori, ci şi 
următoarele generaţii de discipoli. Cât priveşte nota distinctivă a lui 
E. Coșeriu, în comparaţie cu H. Helmut Christmann, M. Ringmacher 
consideră că „deosebirea dintre cei doi era că Profesorul Coșeriu avea 
un sistem al său — teoria sa lingvistică — în care credea, pe când Profe- 
sorul Christmann nici măcar nu admitea aşa ceva”. 


Cursurile lui Coșeriu, mesajul său științific, calitățile sale didactice au 
fost remarcate nu doar de studenţii nemți, ci şi de cei din alte țări. Ast- 
fel, Ana Agud rememorează că în 1971 terminase facultatea și vroia 
să facă o teză de doctorat despre descrierea structurală a cazurilor în 
greacă și latină, însa profesorii de la Universitatea din Salamanca con- 
siderau acest subiect dificil şi lipsit de perspective. Norocul ei a fost că 
în acel moment a venit Eugeniu Coșeriu la Salamanca, fiind invitat de 
prof. E. de Bustos Tovar pentru a ţine un ciclu de prelegeri de seman- 
tică structurală. „Frecventând acele cursuri, mi-am dat seama imediat 
de anvergura științifică și filozofică a concepţiei sale — care mi s-a părut 

din capul locului foarte interesantă — și de perspectivele pe care le ofe- 
»28 
rea”, 


La fel fusese perceput Coșeriu și de către Nelson Cartagena pe când 
acesta era tânăr student în Chile: „Cursurile și întreg mesajul lui Coșeriu 
aduceau o undă proaspătă la Universitatea din Santiago de Chile, de 
aceea mi-au produs o impresie extraordinară, iar personalitatea sa m-a 
fascinat de-a dreptul. Dincolo de aspectele de noutate absolută a pre- 
legerilor sale, Coșeriu m-a impresionat și prin cunoaşterea profundă 
a mai multor limbi. În timpul conferințelor reproducea din memorie 
fragmente din latină, greaca veche, germană, franceză, italiană etc. Am 
observat de asemenea caracterul sistematic al predării, creativitatea şi 
extraordinara sa inteligenţă. Eu, fiind foarte tânăr, am fost de-a dreptul 
copleșit de toate acestea”. 


2. Discipolii mărturisesc că Eugeniu Coșeriu era pentru ei un profesor 
agreabil, cu un farmec personal aparte, foarte exigent şi cu multă știin- 
ță de carte”. Tinerii de la Tübingen care avuseseră ocazia să participe 
la prelegeri sau să-l asculte la seminarii remarcaseră amploarea cunoș- 
tințelor sale, anvergura concepției sale asupra limbajului, modalitatea 
interactivă a întâlnirilor săptămânale și carisma sa. Într-un cuvânt, ei 
şi-au dat seama că E. Coşeriu este profesorul pe care îl căutau intuitiv, 
profesorul cu care vroiau să studieze, să se formeze. Cei mai mulți din- 
tre discipoli au avut norocul să intre în contact direct cu dumnealui, 
fiind studenți la Tübingen, alții au mers acolo în mod special. Jürgen 
Trabant a fost unul dintre aceştia, el s-a transferat de la Universitatea 
Liberă din Berlin la Tübingen, Rudolf Windisch a venit de la Universi- 
tatea din Bonn, iar Brigitte Schlieben-Lange renunțase la Universitatea 
din München pentru a putea studia cu Coșeriu. Alți studenţi îl urma- 
seră din America de Sud. Interesant este că fenomenul „migraţiei” spre 
Tübingen se regăsește și la generaţiile următoare de discipoli ai lui Co- 
șeriu. 


Altă categorie de discipoli o reprezintă cei care l-au descoperit pe Co- 
şeriu „din scrieri”, adică citindu-i mai întâi studiile. Exemplul proto- 
tipic ni-l oferă Harald Thun, originar din nordul Germaniei, care îşi 
începuse studiile la Universitatea Christian-Albrecht din Kiel. Iată ce a 
urmat: „Chiar în primul semestru am citit un text de-al lui Eugeniu Co- 
șeriu, Structure lexicale et enseignement du vocabulaire, care mi-a plăcut 
foarte mult fiindcă îmbina teoria cu analiza faptelor lexicale. Tocmai în 

acea perioadă plecase din Kiel profesorul nostru de lingvistică romani- 
că. M-am gândit atunci de ce să nu merg la o universitate unde există 
deja un profesor cu renume cu care aș putea să învăţ lingvistică roma- 
nică la modul serios? În felul acesta am ajuns la Tübingen. Aceasta se 
întâmpla în 1969”. 


În cazul lui Heidi Aschenberg s-a născut o simpatie de la prima lectu- 
ră, un fel de empatie între cititor şi autor, fiindcă, dincolo de cuvinte, 
textele lui Coşeriu i-au mai transmis ceva. Astfel, după lecturi serioase 
şi temeinice, va lua decizia hotărâtoare: „În 1973, fiind studentă la Uni- 
versitatea din Bonn, plecasem cu o bursă de un semestru la Paris, toc- 
mai în perioada când îl descoperisem pe Coșeriu și îi citeam studiile cu 
mult interes şi acribie. Atunci mi-am dat seama că dacă aș studia cu el, 
m-aș ocupa nu doar de filologia romanică, ci și de filozofia limbajului. 
Dat fiind că ambele specializări îmi plăceau la fel de mult, descoperin- 
du-l pe Eugeniu Coșeriu, am descoperit, de fapt, profesorul de care aveam 
nevoie. Interesele mele, prin faptul că eram studentă la filozofie, nu se 
orientau spre lingvistica empirică (...), ci mai curând spre o perspecti- 
vă interdisciplinară, să zicem, întâlnirea dintre lingvistica romanică și 
critica literară sau cea dintre lingvistica romanică și filozofie. În felul 
acesta, în Coșeriu am întâlnit Maestrul ideal pentru preocupările mele. 
Mai ales după ce am citit Geschichte der Sprachphilosophie, cele două 
volume editate de Narr și Windisch, m-am convins sută la sută că el era 
profesorul pe care îl căutam cu atâta fervoare. De aceea, întorcându-mă 
de la Paris, primul lucru pe care l-am făcut a fost să mă transfer de la 
Universitatea din Bonn la Tiibingen"”. 


Pentru Donatella di Cesare rolul de „mediator” l-a avut Tullio di Mauro, 
distinsul profesor de filozofie a limbajului la Universitatea din Roma, 
care i-a indicat pentru lucrarea sa de licenţă, ca bibliografie obligatorie, 
Geschichte der Sprachphilosophie von der Antike bis zur Gegenwart şi i-a 
sugerat să meargă la Tübingen. Iată ce mărturiseşte D. di Cesare: 


„Cu lucrarea de licenţă în mână, m-am dus imediat după sosirea la Tü- 
bingen la întâlnirea cu profesorul Coșeriu. Era multă lume și a trebuit 
să aştept. Între timp, în Italia, primisem deja o grămadă de descrieri vi- 
zavi de persoana dumnealui. Cea mai mare parte nu era favorabilă (...). 
Impresia mea a fost însă exact opusă, întrucât mi-am dat seama imediat 
că autoritatea sa, care nu avea nimic în comun cu autoritarismul, se 
învecina cu carisma. Aveam douăzeci şi doi de ani, dar nu eram înspăi- 

mântată. Mi-a spus să intru și a început, spre marea mea surprindere, să 
vorbească într-o italiană impecabilă, cu totul lipsită de accent. Eu i-am 
spus puţin ridicolă: «Vin de la Roma». «Pelerin ce vine de la Roma», 
mi-a replicat el surâzând. Şi a adăugat în siciliană, făcând o aluzie voită 
la Pagliaro: «Așezaţi-vă». M-am așezat, dar înclinându-mă înspre el, 
am început să-i vorbesc pe scurt despre lucrarea mea. El o răsfoia.(...) 
M-a privit plin de curiozitate şi mi-a spus: «Reveniţi mâine». 


În ziua următoare, în timp ce mă învârteam prin Neuphilologikum din 
Tübingen, cineva m-a oprit ca să mă întrebe, nu fără invidie, cum am 
reușit să-l determin pe Coșeriu să-mi citească integral lucrarea de azi 
pe mâine. Dar eu nu ştiam despre ce este vorba. M-am dus la Coge- 
riu. Frau Ott, secretara, m-a prezentat. Mă aştepta cu lucrarea în mână, 
plină de fişe şi sublinieri. Era adevărat, o citise. A început cu o critică 
neîndurătoare, punctând rând după rând. Era foarte concentrat, ochii 
priveau în gol. Vorbea cu o precizie terminologică și conceptuală pe 
care n-o mai întâlnisem la nimeni până atunci. Mi-am spus, în gând, că 
într-o zi aş vrea să vorbesc şi eu așa și în cel mai mare număr de limbi 
posibile. De la Heraclit a trecut la Platon, apoi la Aristotel, surprinzând 
perfect limitele lucrării mele, dar și stimulându-mă să le depășesc. 


Era ca şi cum ar fi citit toată bibliografia auxiliară în noaptea ce trecuse 
şi ar fi reuşit în acel moment să facă o sinteză a sa, magistrală. A încheiat 
spunând: «Vă spun un lucru foarte dur: ar trebui să renunțaţi la tot, ar 
trebui doar să studiați, să rămâneţi în Germania și să studiaţi» "5. 


3. Pentru discipoli, întâlnirea cu Maestrul a fost decisivă. Anii lor de 
studii au fost nu doar o acumulare de cunoștințe, ci o adevărată uceni- 
cie care avea să-i formeze din punct de vedere intelectual și uman. Unii 
dintre ei vor recunoaște că experienţa cu Coșeriu i-a marcat profund: 
„Ucenicia mea la Eugeniu Coşeriu a constituit perioada cea mai inte- 
resantă şi mai importantă în formarea mea ca lingvist. (...) Împreună 
cu colegii mei, am avut noroc de niște ani rodnici în pregătirea noas- 
tră, ani în care am discutat mult, am învățat să percepem o limbă din 
interior, am acumulat experienţă, am trăit clipe minunate și, lucrul cel 


mai important, am învățat să gândim cu capul nostru (sau pe cont pro- 
»34 


priu)”. 


Discipolii au învățat că, pentru a deveni lingviști, e nevoie de dăruire 
şi de sacrificiu, de deschidere spre cât mai multe orizonturi culturale, 

în acest sens ei au asimilat mesajele implicite și explicite ale Maestru- 
lui. Aşa cum mărturisesc în interviurile noastre, Profesorul Coșeriu a 
pretins de la ei o atitudine serioasă față de studiu, devotament, perse- 
verență, abnegaţie şi sacrificiu. Exigent până la sânge, dar și afectuos 
la nivelul relației umane, personalitatea sa a exercitat o mare putere de 
atracţie, fascinându-i pe tineri. El le-a deschis o poartă spre cunoaște- 
rea lingvisticii, dar mai ales spre cunoașterea de sine. Mai întâi însă, în 
cadrul seminariilor speciale, destinate studenţilor avansați, ei au avut 
nevoie de timp ca să se obișnuiască cu un tip de critică foarte dură. 
„Dacă cineva prezenta un referat, atunci trebuia să suporte toate con- 
secinţele de rigoare, adică observaţiile și sugestiile lui E. Coșeriu, ceea 
ce nici un profesor nu mai făcuse într-o manieră atât de implacabilă. 
Profesorul analiza afirmaţiile noastre, frază cu frază, și întreba ce sens 
are cutare sau cutare sintagmă (...). Paradoxal, asta i-a stimulat pe cei 
mai buni. În plus, cu el se putea discuta și după terminarea cursurilor, 
nu doar la seminarii. Profesorul putea fi abordat la orice oră! Aceasta 
a fost, cred, şi metoda cea mai bună pentru a crea ceea ce ulterior se va 


numi Școala lingvistică de la Tübingen””. 


Cât priveşte seminariile pentru studenţii avansați, Manfred Ringma- 
cher mărturiseşte că a învăţat foarte mult, mai ales din comentariile 
Profesorului Coșeriu pe marginea referatelor prezentate de către 
studenţi: „Odată, la un seminar despre istoria cazurilor, au venit foarte 
puţini studenţi, gândind probabil că limbile romanice nu dispun de 
categoria cazului și deci romaniștii nu ar trebui să se ocupe de acest 
aspect. Așa că au fost prezenţi doar cei de la catedră, asistentul, doc- 
toranzii şi cu mine. Rezultatul a fost că am participat la unul dintre 
seminariile cele mai interesante de care îmi aduc aminte. Eu am avut 
curajul să vorbesc despre teoria lui Hjelmslev din La categorie des cas. 
Fireşte, nu mă simțeam pregătit, însa cu explicaţiile furnizate de Profe- 
sor m-am descurcat foarte bine. Cu vasta sa experienţă de cititor al tex- 
telor hjelmsleviene, Coșeriu m-a încurajat şi m-a ajutat. Așa, de fapt, 
mi-l şi amintesc mereu, cu contribuţii strălucite în situaţii de dialog: 
studentul punea o întrebare şi primea nu doar un răspuns, ci o serie de 
răspunsuri la întrebări pe care încă nu avusese timp să le formuleze, dar 
care erau latente în capul său”**. 


4. În memoria discipolilor, Eugeniu Coșeriu a rămas ca o persoană care 
s-a aflat într-o evoluţie intelectuală permanentă, manifestând un inte- 

res viu pentru toate aspectele limbilor particulare și ale limbajului în 
general. În plus, el citea tot ce-i nimerea în mână, tot ce-i trimiteau alţii: 
discipoli, prieteni şi lingviști din diferite țări (inclusiv ceea ce îi expedia 
Anamaria Coșeriu, fiica sa, redactor la editura dtv din München, care 
îi trimitea colete întregi cu romane polițiste, pe care Coșeriu le devo- 
ra de-a dreptul). N. Cartagena confirmă că E. Coșeriu a atins mereu 
teme noi și aspecte inedite în câmpul său de investigaţie: „Dacă avea o 
studentă din Japonia, Coșeriu începea să se intereseze de gramatica ja- 
poneză, dacă avea un doctorand din Africa de Sud, începea să se ocupe 
şi de limbile africane sau de cele creole ş.a.m.d”, În ce priveşte reproşul 
unora că E. Coșeriu s-ar fi risipit scriind multe studii punctuale, şi nu 
o sinteză, cum ar fi putut să facă, Cartagena afirmă: „Deşi Coșeriu în- 
suşi nu a scris o singură operă monumentală, el a scris atâtea studii, 
atâtea cărți monumentale prin discipolii săi. Prin urmare, faptul că s-a 
dedicat elevilor săi i-a multiplicat opera prin intermediul acestora. În 
felul acesta, spiritul lui Coșeriu şi teoria sa au fost preluate de toți dis- 
cipolii săi, fie că aceştia recunosc sau nu. (...) Îmi vine în memorie un 
gest al regretatei Brigitte Schlieben-Lange care, cu ocazia celei de-a 70 
aniversări a lui Coșeriu, ne-a trimis câte o carte poștală fiecăruia care a 
participat la acea manifestare, drept mulțumire, scriind „Pentru Coșe- 
riu în Heidelberg” și mi-a trimis-o mie, „Pentru Coșeriu în Münster” 
şi i-a trimis-o lui Dietrich și Geckeler. Tot astfel, „Lui Coșeriu în Kiel” 
şi i-a expediat-o lui H. Thun, „Lui Coşeriu în Rostock” și i-a trimis-o 
lui R. Windisch ş.a.m.d. În felul acesta, a trimis fiecărui discipol al lui 


Eugeniu Coșeriu câte o carte poștală simbolică”. 


În memoria discipolilor, Eugeniu Coşeriu a fost, cu cuvintele Anei 
Agud, asemenea unui Guru din tradiţia hindusă, un Maestru spiritual 
modern care practică toate virtuțile şi care, cu lumina rațiunii, împrăş- 
tie întunericul dens în care sunt învăluiți discipolii. El se conduce cu 
demnitate și independenţă, are suflet de părinte pentru toți discipolii. 
Prin înțelepciunea sa, el strălucește ca soarele în mijlocul norilor groși 
ai ignoranței înconjurătoare. Discipola de la Universitatea din Sala- 
manca depune mărturie in acest sens: 


„Nu am cunoscut niciodată -— nici direct, nici indirect — o persoană 
cu o cultură atât de vastă și atât de exactă în detalii cum era cea a lui 
Eugeniu Coșeriu. Cunoștinţele sale nu cuprindeau doar competenţe 
în limbi (moderne şi clasice), incomparabile cu ale altor lingviști, ci şi 

o familiarizare profundă cu literaturile acestor limbi, citite de fiecare 
dată în limba originală. În plus, cunoştea din prima mână practic toată 
bibliografia lingvistică europeană din Antichitate până în prezent. Lec- 
turile sale de filozofie şi estetică erau complete. El avea o cultură im- 
presionantă și în alte domenii (şi tipuri de ştiinţe): istorie, matematici, 
ştiinţe ale naturii, psihologie, ştiinţe sociale etc. Eugeniu Coșeriu a fost 
poate ultimul geniu universal al istoriei europene. [...] Acum e la modă 
printre teoreticienii literari să se afirme că acest concept — de geniu — 
apărut în romantism este deja depășit. Eu îi contrazic, demonstrând că 
geniul există... Drept dovadă, eu am cunoscut unul! El e complet dife- 
rit de toţi ceilalți şi când îl întâlneşti, îl identifici imediat, îţi dai seama 
de el. Nu e doar o particularitate culturală a unei epoci, ci într-adevăr 
oameni geniali există. Eugeniu Coșeriu a fost unul dintre aceștia”. 


Capacitatea de muncă a Maestrului 


1. În strânsă conexiune cu primele două condiții — latura activă a 
învăţării, respectul şi admiraţia pentru Maestru -— se află cea de-a tre- 
ia: capacitatea de muncă a Maestrului. Cl. Mejia Quijano consideră că 
un mentor adevărat trebuie să fie înzestrat cu o forță de muncă ieșită 
din comun — aşa cum era, de altfel, și F. de Saussure — astfel încât prin 
propriul său exemplu de efort susținut, de tenacitate şi perseverență să 
devină un punct de referință pentru elevii săi. 


Cât îi priveşte pe reprezentanţii Şcolii de la Tübingen, aceștia au remar- 
cat de la bun început puterea de muncă a lui E. Coșeriu, considerând-o 
drept una dintre trăsăturile fundamentale ale personalităţii sale. Astăzi 
ştim că Profesorul a fost productiv pe tot parcursul vieţii sale, chiar cu 
puţin înainte de moarte, fiind grav bolnav, încă stătea la masa de lucru, 
citind şi redactând ultimele sale studii. Cu toate acestea, epoca de la 
Montevideo - anii 1951-1963 — a fost cea mai prodigioasă din toate 
punctele de vedere. În acei ani a publicat studii fundamentale, precum 
Sistema, norma y habla, Forma y sustancia en los sonidos del lenguaje, La 
geografia linguística, Determinación y entorno, Sincronia, diacronía e his- 
toria ş. a. În plus, Coșeriu a scris lucrări ample încă nepublicate, cum 
ar fi La corección idiomatica şi Teoría linguística del nombre propio, ale 
căror manuscrise — aflate în Arhiva sa de la Universitatea din Tübin- 
gen — numără sute și mii de pagini. Coșeriu era concomitent profesor 
la Facultatea de Ştiinţe Umaniste a Universităţii din Montevideo şi la 

Institutul Pedagogic, unde ţinea cursuri de lingvistică generală, filolo- 
gie clasică, istorie a limbii italiene, dialectologie spaniolă etc. În același 
timp, ţinea cursuri de Psihologia artei şi de Istorie a jurnalismului italian, 
discipline îndepărtate de filologie. Nu întâmplător, la un moment dat, 
avea 48 de ore pe săptămână, un lucru greu de imaginat în zilele noas- 
tre. Întrucât materialul bibliografic lipsea, pentru multe cursuri trebuia 
să pregătească introduceri și colecţii de texte, cum ar fi: Texte pentru 
cursul de latină, Introducere în lingvistică, Istoria limbii spaniole, Texte de 
estetică etc. Pe scurt, afirmă J. Kabatek, în acei ani E. Coșeriu a dezvol- 
tat o activitate atât de intensă, încât este greu să ne imaginăm că ar fi 
avut timp să mai şi doarmă”. 


Or, cunoscând toate aceste amănunte şi, mai ales, puterea de muncă a 
lui E. Coșeriu, care la Universitatea din Tübingen se manifesta printr-o 
activitate vastă şi diversă, elevii săi au încercat să țină pasul cu el. De 
altfel, ei mărturisesc că era multă muncă și disciplină de luni până sâm- 
bătă. Un caz ilustrativ este cel al lui Jens Lüdtke, care la sfârșitul anului, 
atunci când s-a dus la Finanzamt (Finanţe / impozite) să depună fișa 
cu veniturile sale pentru anul în curs, a scris în formular că a lucrat de 
luni până sâmbătă (în felul acesta avea dreptul să deconteze o parte din 
impozit, invocând drumul de acasă la Universitate). Atunci funcționa- 
rii i-au cerut să prezinte o dovadă că muncește și sâmbăta, deoarece în 
Germania erau cinci zile lucrătoare pe săptămână. ]. Liidtke s-a dus la 
Profesor, i-a explicat situaţia, iar E. Coşeriu i-a semnat fără nicio ezita- 
re acea adeverinţă. Cert este că Profesorul Coșeriu, prin propriul său 
exemplu, a ştiut să-i mobilizeze pe discipoli, mulţi dintre aceştia fiind 
capabili să acceadă la nivelul tensiunii intelectuale la care el însuși era 
conectat. Cu cuvintele lui R. Windisch, „dacă cineva vroia să devină 
discipol al lui Coşeriu, trebuia cel puţin să încerce să muncească așa 
cum muncea el”. Fiind conştienţi de propriile lor limite şi de faptul că 
nu vor fi în stare să ajungă la o astfel de performanţă, ceea ce ei puteau 
să facă era „să-şi propună cel puţin să-l imite”. Responsabili și serioşi, ei 
s-au dedicat în întregime studiului, asumându-și principiul coşerian de 
a munci cu tenacitate şi cu multă dăruire de sine. Tot astfel și-au asumat 
şi un stil de viață puţin „spartan” în propria lor activitate. E adevărat, a 
fost o provocare, însă cei puternici au rezistat şi au reușit. Marele secret 
a constat în faptul că Profesorul a știut să-i motiveze, fiind un exemplu 
viu de perseverenţă și abnegaţie. 

2. Capacitatea de muncă a lui Coșeriu era ieșită din comun, ceea ce 
a însemnat că el a fost în stare să facă mult mai mult decât alți colegi, 
profesori „normali”, pentru discipolii săi. În acest context, cercul pe 
care l-a întemeiat la Tübingen, denumit și Colocviul doctoranzilor, a 
reprezentat o adevărată școală lingvistică. Desfăşurându-se la un nivel 
teoretic foarte înalt, colocviul a contribuit la pregătirea lor științifică și 
intelectuală în general. Din punctul de vedere al Profesorului, coloc- 
viul a fost o punte de legătură între el și discipoli şi totodată calea spre 
descoperirea vocației fiecăruia. Din punctul de vedere al discipolilor, a 
fost ca o continuare a preocupărilor de la orele de curs, o aprofundare 
temeinică a unor aspecte parţial cunoscute. Pentru toți împreună a fost 
un loc de muncă ideal, o manifestare directă de complicitate ştiinţifică. 
Mai presus de orice, domnea o adevărată stare de efervescenţă și o at- 
mosferă autentică de comuniune intelectuală. 


Din perspectiva zilei de astăzi, Colocviul doctoranzilor a avut o 
importanţă crucială pentru că le-a permis să se constituie ca grup 
omogen și compact, deşi divers ca preocupări, întrucât îl frecventau 
şi slavişti, nu doar romanişti, și filozofi, nu doar lingviști. De obicei, 
se întâlneau sâmbăta, de la 9.00 la 13.00, iar şedinţele se desfășurau 
fără pauză. Participanţii trebuiau să prezinte pe rând câte un referat, 
de regulă axat pe problematica tezei de doctorat, după care urma dez- 
baterea. La un moment dat, Profesorul intervenea, făcând un rezumat 
excelent din tezele doctorandului, cu mici ajustări pe ici, pe colo, astfel 
încât „totul să capete un sens mai rotund”. Ştiau cu toţii la ce lucrea- 
ză fiecare dintre ei şi deseori împărtășeau diverse găselnițe din lecturi, 
ajutându-se reciproc cu bibliografie şi cu sugestii de tot felul. La fel 
de importantă a fost și prezența Profesorului cu întrebările, sugestii- 
le și interpretările sale. Manfred Ringmacher mărturisește că a învățat 
foarte mult în timpul acestor ședințe, mai ales din rezumatele făcute de 
Profesor pe marginea referatului din săptămâna respectivă care punea 
lucrurile la punct. „E. Coşeriu avea darul să limpezească lucrurile, să le 
facă mai accesibile nouă, să ni le prezinte dintr-o perspectivă atractivă. 
E o calitate pe care am admirat-o mereu la Profesor: stăteai de vorbă cu 
el și te trezeai brusc că îţi explică propriul tău punct de vedere, doar că 
mult mai nuanţat şi cu mai multă claritate”*. 


Ludmila Golubzowa, care tocmai făcuse teza de doctorat despre stilis- 
tica limbii ruse și care venea de la Catedra de limbi slave, își aminteşte 

cu nostalgie de ședințele Colocviului doctoranzilor, deoarece „întâlni- 
rile erau întotdeauna foarte interesante”. Mergând în mod exemplar la 
toate şedinţele, ea afirmă că niciodată nu l-a văzut pe E. Coșeriu venind 
cu un manuscris pregătit din timp la ședințele colocviului. Dar, „cu 
toate acestea, intervenţiile Profesorului prezentau esenţa problemati- 
cii, erau structurate artistic, el ştia întotdeauna când trebuie să facă o 
referire și la ce autor (...). În plus, era capabil să citeze fraze întregi din 
bibliografia de specialitate şi de fiecare dată venea cu exemplul potrivit 
pentru a ilustra orice idee”. 


3. Referitor la modalitatea de lucru a lui Coșeriu, elevii săi mărturisesc 
că el avea obiceiul să dicteze articolele și studiile sale asistenților săi. 
H. Thun declară că Profesorul era foarte meticulos în metoda de a dic- 
ta. Mai întâi gândea destul de îndelungat și apoi începea să dicteze: „Pe 
o hârtie se scria doar un rând, restul spaţiului se lăsa pentru note sau 
idei ulterioare — asta era prima etapă. Ne spunea să lăsăm loc liber ca 
să transcriem după aceea citatele, asta însemnând că orice temă trebuia 
tratată cât mai exhaustiv, adică trebuia găsită originea problemei. Deja 
momentul scrierii părea o ediţie critică, cu posibilitatea de a varia, ceea 
ce pentru noi a fost foarte util... Cel puţin pentru mine a fost destul de 
instructiv. În felul acesta am învăţat cum se scrie un articol și am con- 
servat această metodă până astăzi. (...) În ceea ce-l priveşte pe Profesor, 
era critic la modul greu””. 


Johannes Kabatek își amintește că, înainte de publicarea cărţii de in- 
terviuri Die Sachen sagen wie sie sind. Eugenio Coseriu im Gesprăch, când 
revizuiau ultima corectură, Coșeriu nu înceta să le trimită corecturi și 
să găsească mici erate, ceea ce demonstrează faptul că el căuta cu ar- 
doare formularea definitivă, expresia cea mai adecvată: „Cei care am 
lucrat cu el sau am scris sub dictarea sa cunoaştem foarte bine această 
căutare a cuvântului potrivit, în acest sens Coșeriu fiind aproape ca un 
poet. De altfel, Tomas Mann afirma despre scriitori că ei sunt oame- 
nii pentru care faptul de a scrie implică un efort mult mai mare decât 
pentru ceilalţi. (...) Lui Coșeriu îi plăcea să aibă în preajmă un vorbitor 
nativ atunci când scria în germană, în franceză sau în alte limbi, însă, 
cu toate acestea, nu era decât o modalitate de a avea alături un fel de 
oglindă sau un fel de ecou, pentru că cel care avea iniţiativa în toate era 
tot el. Coșeriu dicta și în același timp vedea textele, deci le avea în față 
şi în memorie. Își amintea, după multe pagini scrise, de un cuvânt deja 

folosit, pe care îl dictase poate cu câteva ore mai înainte și pe care cel 
care scria îl uitase cu desăvârşire”. 


Discipolii lui Coşeriu și-au dat seama că aceasta poate fi o modalitate 
de lucru excelentă: a avea totul în memorie înainte de a scrie. Prin ur- 
mare, ei afirmă că au învăţat de la Maestrul lor nu doar anumite metode 
concrete ce țin de lingvistică sau filologie, ci mult mai mult — forme și 
modalităţi de a lucra, valabile în orice situaţie. 


Pe de altă parte, J. Kabatek mărturiseşte că forța de muncă a Profesoru- 
lui era de invidiat, „ceea ce uneori — trebuie să recunoaștem - îi obosea 
pe cei din preajmă, deoarece Profesorul pur și simplu nu înțelegea că 
aceştia mai au nevoie și de o pauză”. Kabatek își aminteşte că odată, pe 
vremea studenţiei sale, recuperând un curs, E. Coșeriu a vorbit în plină 
vară şi pe o căldură insuportabilă timp de patru ore fără întrerupere. 


Capacitatea sa de muncă într-adevăr era colosală (era ieșită din co- 
mun)“. Până şi colegii lui Coșeriu, profesorii de la Universitatea din 
Tiibingen, îl considerau o încarnare a forțelor naturii la acest capitol. 


4. Pentru a se referi la capacitatea de muncă a Profesorului său, Nelson 
Cartagena foloseşte o metaforă foarte sugestivă: un om-orchestră. Cum 
îşi justifică această preferinţă stilistică? Pornind de la ideea că în primii 
ani de activitate ai Profesorului Coșeriu la Universitatea din Tiibingen se 
predau, graţie lui, care a introdus această tradiție, toate limbile romanice, 
inclusiv occitana, acestea fiind reprezentate fie prin lectorate oficiale, fie 
prin contracte temporare cu profesori nativ speaker-i, care ţineau cursuri 
de limbă în regim de plată cu ora. Profesorul Coşeriu însuși preda foarte 
multe cursuri, fără să fie remunerat pentru orele suplimentare, „în acest 
sens, a fost realmente un om-orchestră, deoarece cânta la toate instrumen- 
tele, adică ştia toate limbile romanice sub toate aspectele. Cunoscător al 
atâtor limbi, pentru noi era un exemplu viu de inteligenţă și înțelepciu- 
ne. Acest lucru i-a impresionat şi pe studenții şi profesorii nemți. Se ştie 
că nemții au o tradiţie serioasă în domeniul romanisticii, poate cea mai 
serioasă din lume. Cu toate acestea, celebrul romanist, Meyer-Liibke, nu 
vorbea franceza modernă şi odată, când a trebuit să ţină o conferință în 
Franţa, a prezentat-o în... franceza veche! Prin urmare, profesori ca Euge- 
niu Coșeriu sau Mario Wandruszka, colegul său de la Seminarul de limbi 
romanice de la Universitatea din Tübingen, care vorbeau toate limbile 
romanice, erau niște excepţii. Spre deosebire de M. Wandruszka însă, 

E. Coşeriu era într-adevăr un om-orchestră, fiindcă avea o competenţă ac- 
tivă în foarte multe limbi: nu doar în idiomurile romanice, ci și în limbile 
slave, germanice etc. De aceea Profesorul Coșeriu, prin faptul că a fost un 
exemplu viu de romanist total, a fost o excepție şi pentru nemți”. 


Un alt aspect important, care apare mai curând ca un corolar al 
capacităţii sale de muncă, este coerenţa sistematică cu care mai întâi 
şi-a formulat, apoi şi-a dezvoltat propria sa concepţie. R. Meisterfel, 
discipol din prima generaţie, care în cadrul Arhivei „E. Coșeriu” de la 
Universitatea din Tübingen se ocupă de manuscrisele coșeriene, măr- 
turiseşte că această coerenţă - cu care suntem obişnuiţi din studiile 
sale publicate — se constată și atunci când îi citim manuscrisele: „După 
ce am lucrat cu zeci și sute de manuscrise coşeriene, pot afirma cu toa- 
tă certitudinea că, citindu-le, putem constata aceeași coerenţă, aceeași 
logică a argumentațţiei și aceeași sistematicitate și profunzime analitică 
pe care le cunoaştem deja din textele publicate. Pe lângă aceasta, se 
ştie că Eugeniu Coșeriu, pe parcursul a mai mult de jumătate de secol 
de activitate științifică, nu a fost obligat niciodată să retracteze sau să 
schimbe vreuna dintre afirmaţiile sale substanţiale. Chiar și în cazul de- 
taliilor marginale ale doctrinei sale, sunt extrem de rare cazurile în care 
a aplicat anumite retușuri sau modificări de formulare”*. 


În domeniul nostru așa ceva reprezintă cu adevărat o raritate. Nu e 
cazul să recurgem la exemple şi nume concrete, conchide R. Meister- 
feld, însă ştim că foarte rar întâlneşti un lingvist care să aibă propria 
concepție (în sensul că această concepţie să fie validă, să fie recunos- 
cută şi de comunitatea ştiinţifică internaţională, nu doar de el perso- 
nal). Dar chiar şi în aceste cazuri, majoritatea teoriilor se referă, de 
obicei, la un singur compartiment al lingvisticii. În schimb, E. Co- 
şeriu nu doar că a „revoluționat” mai multe domenii particulare ale 
lingvisticii, cum ar fi tipologia lingvistică, semantica lexicală, lingvis- 
tica textului etc., ci le-a inclus pe toate într-o concepţie unitară și co- 
erentă asupra limbajului. Nu întâmplător unii exegeţi i-au numit teo- 
ria lingvistică realistă sau structuralism dinamic, alţii neotradiționalism 
sau integralism lingvistic. 


S. Cert este că întreg efortul analitic și sintetic al lui E. Coșeriu îşi are 
originea în această mare virtute sau, mai curând, dar dumnezeiesc, adi- 
că în forța sa de muncă. Doar că în cazul său, susţine J. Kabatek, această 
calitate se asocia cu altele două: cu o logică impecabilă și cu o memorie 

excepţională. Aceste trei virtuţi au mers mână în mână, fiind insepara- 
bile și interdependente, formând astfel o simbioză perfectă. 


Dar să le luăm pe rând. Citându-l pe J. Kabatek, „E. Coșeriu avea o me- 
morie extraordinară, ceea ce era un dar dumnezeiesc, probabil moște- 
nit genetic, parțial o consecinţă a antrenamentului. Cea mai mare parte 
a memoriei sale trebuie să o fi ocupat textele în foarte multe limbi. Așa 
cum ştim, îi plăcea să vorbească în cele mai diferite limbi şi se delecta 
atunci când mergeam prin facultate vorbind spaniola sau germana, iar 
el se oprea pe coridor să mai schimbe două vorbe cu cineva în rusă, să 
facă vreun comentariu în suedeză sau să converseze în croată cu chel- 
nerul de la restaurantul unde luam prânzul pe atunci. Coșeriu recita 
impecabil poezie în cehă, suedeză, greacă, sârbo-croată, catalană, en- 
gleză, ca să nu mai menţionăm germana, franceza, spaniola, italiana 
şi româna și fragmente întregi din povestiri şi romane”. Cât privește al 
doilea termen, aflăm că „E. Coşeriu avea o mare capacitate de ordine şi 
de abstractizare, rezumată sub titlul de logică, dar în sensul de dialec- 
tică aproape medievală, care, în procesul de realizare şi prezentare, era 
combinată cu o cunoaștere profundă a principiilor retoricii învățate 
încă în trecutul său românesc. O retorică aflată mereu în serviciul unei 
prezentări clare a gândirii și a unui dispreț profund față de cei care dau 
prioritate modalităţii de a spune, în loc de ceea ce spun. Toate studiile 
coşeriene sunt structurate clar și ordonat, la fel şi discursurile, notițele 
sale de curs, absolut toate textele sale au o logică impecabilă”. 


Aceste două virtuţi — memoria infailibilă şi capacitatea logică — ar fi fost 
suficiente pentru a face „o carieră fulminantă” în orice domeniu, nu doar 
în lingvistică. Specificul marelui impact coşerian în domeniul științei și 
al culturii, în general, derivă dintr-un al treilea termen, din forța sa de 
muncă: „Exista ceva aproape suprauman în felul său de a lucra continuu, 
fără să facă vreo pauză. Nu era vorba de o căutare faustiană a ceva ne- 
maiîntâlnit, ci, mai curând, de faptul de a îndeplini o sarcină, de a finali- 
za construcția unui edificiu teoretic, de a duce la bun sfârșit un proiect 
cu deplina conștiință a importanţei acestei meniri. Ca şi Hegel, Coșeriu 
considera munca, alături de limbaj, una dintre dimensiunile fundamen- 
tale ale ființei umane: munca, în calitate de dimensiune a ființei biolo- 
gice, iar limbajul ca dimensiune a ființei gânditoare”. Ceea ce a făcut din 
Eugeniu Coșeriu ceva atât de unic, consideră J. Kabatek, a fost imbinarea 
rarisimă a acestor trei componente. „Nu-i exclus să existe persoane cu 

o memorie asemănătoare cu cea a lui Coșeriu sau persoane capabile să 
gândească la fel ca el sau chiar cu o capacitate de muncă similară. Însă 
destul de rar întâlneşti pe cineva care să prezinte toate aceste trei dimen- 
siuni simultan. Tocmai asta a făcut, după părerea mea, din Coşeriu ceva 
special, ceva extraordinar, cu un mare impact în domeniul științei. Acest 
lucru i-a marcat și pe discipolii săi care formează mai multe generaţii și 
care sunt răspândiţi pe la universităţi în întreaga lume””. 


XX x 


Într-o viitoare biografie a lui Eugeniu Coșeriu, portretul de grup al 
reprezentanţilor Şcolii lingvistice de la Tiibingen va rezulta din complici- 
tatea intelectuală dintre Maestru şi discipolii săi. Dacă Maestrul a exercitat 
o importanţă fundamentală în formarea lor, discipolii, în schimb, au avut 
statutul de „akroatai”, de beneficiari ai unei învățături de excepţie. Parafra- 
zând-o pe Claudia Mejía Quijano, un eventual Portrait diachronique de Eu- 
genio Coseriu va fi constituit în exclusivitate din evocările și mărturiile disci- 
polilor. Rememorând anii lor de formaţie academică și relația cu Maestrul 
lor, ei, de fapt, vor depune mărturie despre constituirea celei mai puternice 
şi viguroase școli de lingvistică din a doua jumătate a sec. al XX-lea din Eu- 
ropa, al cărei mentor continuă să exercite rolul de reper moral și intelectual 
şi după 12 ani de la trecerea sa la cele veșnice. 

3 Eugeniu Coșeriu este Maestrul meu. Interviu cu Prof. Dr. Donatella di Cesare, Universi- 
tatea Sapienza din Roma, realizat de E. Bojoga, în manuscris. 

% Prof. E. Coșeriu a inaugurat o panorama vasta de studii la Universitatea din Tübingen. 
Interviu cu Prof. Dr. Wolf Dietrich (Universitatea din Miinster, Germania), în „Limba 
Română, nr. 4-8, 2001, p. 85. 

35 Ibidem, p. 86. 

% Scoala făcută la Eugeniu Coșeriu m-a pregătit pentru alte experiențe sublime. Dialog cu 
Manfred Ringmacher realizat de E. Bojoga, în manuscris. 

37 Întâlnirea cu Eugeniu Coșeriu a fost decisivă pentru tot restul vieții mele. Interviu cu Prof. 
Dr. Nelson Cartagena (Universitatea din Heidelberg, Germania) realizat de E. Bojoga, 
în „Limba Română”, nr. 11-12, 2011, p. 97. 

38 Faptul de a-l cunoaşte pe E. Coșeriu a fost ca o provocare pentru mine. Interviu cu Prof. Dr. 
Ana Agud (Universitatea din Salamanca, Spania) realizat de E. Bojoga, în „Contrafort”, 
2003, nr. 10-11 2003, p. 32. 

3 Alte amănunte despre epoca de la Montevideo în excelentul volum Johannes Kabatek, 
Adolfo Murguía, „Die Sachen sagen wie si sind...” Eugenio Coseriu im Gespräch, Narr Ver- 
lag, Tübingen, 1997, p. 120. 

* Scoala făcută la Eugeniu Coșeriu m-a pregătit pentru alte experiențe sublime. Dialog cu 
Manfred Ringmacher realizat de E. Bojoga, în manuscris. 

+ L, Golubzowa, Mein langer Weg zu Eugenio Coseriu oder Uber die Erfahrungen einer Se- 
iteneinsteigerin, în Ad. Murguía (ed.), Sprache und Welt, Festgabe für Eugenio Coseriu zum 
80. Geburtstag. Tübingen, Gunter Narr Verlag, 2002, p. 77-78. 

* Prof. E. Coșeriu schimba tematica cursurilor de la un semestru la altul. E. Bojoga în dialog 
cu Prof. Dr. Harald Thun (Universitatea din Kiel, Germania), în manuscris. 

* Moștenirea lui Eugeniu Coșeriu. E. Bojoga în dialog cu Johannes Kabatek, în „Contra- 
fort”, 2005, nr. 11-12 (133-134), noiembrie-decembrie 2005, p. 17. 

* „E. Coșeriu a fost un gigant şi a acoperit toate domeniile lingvisticii. Noi însă suntem 
oameni normali și lingviști normali, prin urmare, suntem specialişti doar într-un dome- 
niu al lingvisticii” (cf. J. Kabatek). 

*5 Întâlnirea cu Eugeniu Coșeriu a fost decisivă pentru tot restul vieții mele. Interviu cu Prof. 
Dr. Nelson Cartagena (Universitatea din Heidelberg, Germania) realizat de E. Bojoga, 
în „Limba Română”, nr. 11-12, 2011. 

* Principiul tradiţiei ne obligă să transmitem mai departe învățătura lui Eugeniu Coșeriu. 
E. Bojoga în dialog cu Reinhrad Meisterfeld (Universitatea din Tübingen, Germania), în 
„Sud-Est”, Revistă trimestrială de artă, cultură şi civilizaţie, nr. 3, 2007, p. 130-143. 

* Moștenirea lui Eugeniu Coșeriu. E. Bojoga în dialog cu Johannes Kabatek, în „Contra- 
fort”, 2005, nr. 11-12 (133-134), noiembrie-decembrie 2005, p. 23-24. 

Cristinel MUNTEANU 


Despre o hermeneutică a sensului 
bazată pe «principiul încrederii» 


N 


Cr.M. — dr. în filologie (magna 
cum laude) al Universităţii 

„Al. I. Cuza” din laşi şi lector la 
Universitatea „C. Brâncoveanu” 
din Piteşti. Domenii principale 
de interes: filozofia limbajului, 
teoria limbii, semantica, 
frazeologia, lingvistica 
textului, ştiinţa comunicării, 
discursul publicistic. A publicat 
Sinonimia frazeologică în 

limba română din perspectiva 
lingvisticii integrale (2007), 
Lingvistica integrală coşeriană. 
Teorie, aplicaţii şi interviuri 
(2012), Frazeologie românească. 
Formare şi funcţionare (2013), 
Discursul repetat între alteritate 
și creativitate (2008, ca editor), 
Tobias Peucer, De relationibus 
novellis / Despre relatările 
jurnalistice [Leipzig, 1690] 
(2008, ca editor) şi B.-P. Hasdeu, 
Studii de ştiinţa limbii (2013, 

ca editor); este, de asemenea, 
autorul a peste o sută de 
articole şi comunicări. 


1. Scopul principal al articolului meu nu este 
acela de a vorbi despre hermeneutica textului 
literar (sau beletristic), aşa cum este aceasta 
teoretizată sau aplicată de Coşeriu!. Mă inte- 
resează, mai degrabă, concepția lui Coşeriu 
(explicită ori implicită) referitoare la interpre- 
tarea textelor ori a discursurilor de altă natură 
decât cea artistică. Din învățăturile lui Coşe- 
riu, urmărite cu atenţie, se pot desprinde — şi 
în această privință — idei seducătoare, unele 
cu valoare de principiu, ce îi străbat, ca un fir 
roşu, toată opera. De altminteri, cei familiari- 
zaţi cu scrierile savantului vor fi remarcat, de- 
sigur, cât de unitar și de coerent se desfășoară 
gândirea sa pretutindeni. Îmi propun să evi- 
denţiez aici un principiu care caracterizează 
(sau călăuzește) întreaga activitate de herme- 
neut a lui Coșeriu, indiferent de tipul de text 
sau de discurs cu care reputatul lingvist va fi 
venit în contact. 


2. Într-un articol dedicat politicii lingvistice și 
deontologiei limbajului, scris sub forma unui 
dialog (în maniera lui Platon), Coşeriu atin- 
ge şi problema înțelegerii, adică a modului 
în care ar trebui receptată vorbirea celorlalți: 
„Cât priveşte receptarea vorbirii «celuilalt», 
norma etică generală e cea a generozității și 
toleranței, adică a suspendării (temporare) a 
alterității negative în favoarea interlocutoru- 

lui. Această normă se aplică atât la nivelul vorbirii în general și la cel al 
«discursului», cât şi la nivelul limbii (a limbii «celuilalt», se înțelege). 
La nivelul vorbirii în general și la cel al discursului, norma toleranței 
înseamnă că în orice caz trebuie să presupunem că «celălalt» vorbeş- 
te «cu înţeles», că vrea să ne spună ceva. Nu vom hotări deci că nu 
spune nimic, că «vorbește în dodii», înainte de a încerca să înțelegem 
ce spune. La nivelul limbii, aceeași normă ne cere să fim indulgenţi cu 
privire la cunoașterea limbii de către «ceilalți»; de exemplu, cu privire 
la cunoaşterea limbii comune sau exemplare de către vorbitorii unui 
dialect, la cunoașterea limbii naționale de către alogeni. Nu vom cere 
vorbitorilor unui dialect sau ai unei varietăți regionale să vorbească 
limba comună sau exemplară, nici alogenilor să stăpânească perfect 
limba noastră, pentru a fi dispuşi să-i ascultăm și să încercăm să-i înțe- 
legem”. Desigur, Coșeriu nu uită să avertizeze că astfel de greșeli „se 
tolerează, dar nu se adoptă: ești tolerant cu alţii, nu cu tine însuţi şi cu 
propriul tău mod de a vorbi”?. 


2.1. După cum se observă din fragmentul reprodus mai sus, Coșeriu 
are în vedere o normă etică generală, valabilă pentru toate nivelurile 
limbajului, o normă „a generozităţii și [a] toleranţei” Dacă dăm la o 
parte ceea ce ţine de nivelul istoric (al limbii istorice în diversitatea ei), 
şi anume problema corectitudinii (în sens coşerian) și a exemplarității, 
atunci descoperim exact ceea ce căutăm: o normă privitoare la recep- 
tarea discursurilor, conform căreia „trebuie să presupunem că «celă- 
lalt» vorbeşte «cu înţeles», că vrea să ne spună ceva”; aşadar, o normă 
potrivit căreia se cuvine să ne reprimăm, în prima instanţă („înainte 
de a încerca să înțelegem ce spune” celălalt), pornirea de a hotărî că 
interlocutorul „nu spune nimic, că «vorbeşte în dodii»”. 


2.2. Undeva, într-un curs despre competența lingvistică (Sprachkom- 
petenz. Grundzüge der Theorie des Sprechens, 1988), Coşeriu numeşte 
norma respectivă „principiul încrederii” militând pentru ace- 
eaşi căutare a coerenţei şi a sensului: „În interpretarea celor spuse se 
aplică, în acest caz, principiul încrederii. Doar «în a doua instanță», 
adică după se întreabă fără succes [de exemplu: «Ce vreți să spuneți 
cu asta?>; n.m. — Cr.M.] ori după ce o interpretare cu sens eșuează, în- 
crederea este retrasă” [trad. mea — Cr.M.]*. De unde vine totuși această 
„insistență” (atâta cât este) a omului de a afla înțelesurile mai puțin 

evidente? Cred că un răspuns ni-l oferă John Dewey, care judecă lucru- 
rile dintr-o perspectivă hermeneutică mai extinsă (preocupat fiind și 
de „semnificaţiile” lumii naturale): „Ca fiinţe inteligente, presupunem 
existența sensului, iar absenţa acestuia constituie o anomalie” |trad. 
mea — Cr.M. J5. 


2.3. Pentru că a fost vorba, până la acest punct, și de o etică „dialogi- 
că”, sunt convins că orice reprezentant (sau împătimit) al pragmaticii 
lingvistice ar obiecta imediat că, de fapt, aici avem de-a face cu ceea ce 
H. P. Grice a numitprincipiul cooperării. (Unii îi zic, foarte 
nimerit de altfel, chiar „prezumție de cooperare”.) În consecinţă, 
Eugeniu Coşeriu nu ar aduce nimic nou față de principiul menţionat și 
față de cele patru „maxime conversaționale” (de cantitate, 
de calitate, de relaţie [sau de relevanţă] şi de modalitate [sau 
de manieră ]) ce derivă din acesta. În realitate, lucrurile stau în felul 
următor: (1) nu se poate spune că E. Coșeriu ar aduce (sau nu ar adu- 
ce) „ceva nou” în această privință, din simplul motiv că teoria sa este 
anterioară celei a lui Grice, iar (2) teoria normativității (referitoare la 
„deontologia limbajului”), aşa cum a fost elaborată de Coșeriu încă din 
anii 'S0, este mai complexă, incluzând, la rigoare, şi regulile identificate 
de Grice. 


2.3.1. În perioada uruguayană, de la Montevideo (o perioadă extrem 
de intensă, de solicitantă, dar și foarte rodnică pentru Coșeriu), mai 
precis în anii 1956-1957, savantul român a scris o capodoperă care va 
rămâne, din păcate, în manuscris: El problema de la corrección idiomă- 
tica (Problema corectitudinii idiomatice). Chiar şi aşa însă, Coșeriu a 
avut grijă să-şi prezinte, într-o formă concentrată, în diverse prelegeri 
şi conferinţe, concepția despre normativitate. Dacă şi-ar fi susținut şi 
publicat aceste idei în engleză (şi nu doar în spaniolă, în germană sau 
în română), teoria sa ar fi cunoscut, de bună seamă, o răspândire mai 
largă. 


2.3.2. De altminteri, însuși Coșeriu, înfățișând, în românește, nucleul 
concepției în cauză, a subliniat întâietatea sa (şi) în acest domeniu: „Pe 
de altă parte, s-a văzut că există şi alte norme ale limbajului și un savant 
american, Grice, a stabilit anumite norme ale vorbirii, atât pentru vor- 
bitor, cât şi pentru ascultător, ceea ce m-a bucurat foarte mult, fiindcă 
eu însumi [...] am dezvoltat o teorie mult mai complexă despre norma- 

tivitate, deja în 1957, deci înainte de ultimele dezvoltări, care, de altfel, 
au fost numai parţiale.*. 


2.3.3. Întrucât scopul lucrării mele este altul, nu voi insista asupra teoriei 
coșeriene privitoare la normativitate in genere’. Ţin să mai remarc numai 
două chestiuni: (1) concepţia lui Coșeriu este atât de bine clădită și atât 
de cuprinzătoare, fiindcă, printre altele, fructifică și înglobează armonios 
contribuţiile înaintaşilor, mai ales cele venind dinspre filozofie și vechea 
retorică; (2) în cadrul epistemologic de referință trasat de Coșeriu (lu- 
ând în consideraţie cele trei niveluri ale limbajului), principiul cooperării 
şi maximele conversaţionale teoretizate de Grice îşi găsesc locul îndeo- 
sebi la palierul universal (cel al vorbirii în general), ceea ce arată, ca atare, 
limitele viziunii griceene prin raportare la cea coșeriană'”. 


3. Să revenim acum la principiul încrederii, care are, după 
cum spuneam, o mai mare aplicabilitate. Aceeași normă a înţelegerii 
ne obligă nu doar să fim toleranţi cu discursul celor care se exprimă în 
mod obscur sau în mod greșit din punct de vedere gramatical, ci să și 
depunem toate eforturile să înțelegem, atunci când e nevoie, textele 
aparţinând unor domenii ori universuri de discurs cu care nu suntem 
familiari. Astfel, dacă vrem cu adevărat să înțelegem o teorie (de pildă, 
glosematica lui Hjelmslev), trebuie să încercăm să ne situăm pe tere- 
nul acesteia, să o înțelegem din interior, să învăţăm bine terminologia 
întrebuințată de autorul ei!!. Coșeriu numea această atitudine antidog- 
matism (întrucât îţi impune să nu respingi de la început, în totalitate, 
o teorie, pe motiv că ar fi o „prostie”), trecând-o printre principiile de 
care cercetătorul ştiinţific se cuvine să ţină seama în activitatea sa”. 


În plus, după opinia aceluiași savant, textele marilor gânditori, chiar și 
atunci când dau impresia că ar conţine nişte contradicții, trebuie inter- 
pretate în sensul coerenţei. Iată un exemplu: „După părerea noastră, 
aici, ca și în alte cazuri, «contradicţia» sau «coerenţa» între enunțu- 
rile lui Saussure depinde de interpretare... Credem însă că întotdeauna 
trebuie să încercăm să interpretăm un text în sensul coerenței”"?. 

Este drept că - în funcție și de contactele anterioare — unii învățați 
se pot bucura de o mai mare încredere din partea noastră. lată un alt 
exemplu: „Adică eu spun așa, că, dacă ceea ce ne pare o greșeală o întâl- 
nim la Aristotel, atunci trebuie să spunem că probabil că nu-i o greșea- 

lă, că n-am înţeles noi, și să vedem ce spune într-adevăr Aristotel. Dacă 
găsim ceva care ne pare o greșeală la Bertrand Russell, atuncea e mai 
probabil că e într-adevăr o greșeală și că este o hotărâre arbitrară a lui 
Bertrand Russell. (...) Şi Aristotel poate greşi, însă greşeşte mai puţin 
decât alții, mult mai puțin”. 

Că așa gândea şi proceda Coșeriu, ne-o confirmă numeroasele sale 
analize ale unor pasaje dificile din operele anticilor. Una dintre in- 
terpretările exemplare făcute de Coșeriu este cea dedicată distincției 
dintre «desemnare» și «semnificație» de care — în pofida lipsei unor 
termeni adecvaţi — Aristotel era pe deplin conştient. Să se consulte, în 
acest sens, studiul concis, dar excelent, To Ev omuaivew. Bedeutung und 
Bezeichnung bei Aristoteles (din 1979)". 


4. Nu aş dori să reiau aici lucruri pe care le-am tratat in extenso în altă 
parte. Mă voi mărgini să mai semnalez doar câteva aspecte care, după 
părerea mea, implică din partea lui Coşeriu (văzut în calitate de cerce- 
tător, de profesor, dar şi de vorbitor) acelaşi principiu al încrederii în 
celălalt, indiferent dacă acesta se situează pe poziția emițătorului sau a 
receptorului. 


4.1. Ca lingvist, Coşeriu a fost mereu preocupat de „ştiința” și de mo- 
tivaţiile vorbitorilor, exprimându-și frecvent convingerea că limbajul 
funcționează prin și pentru vorbitori, şi nu prin şi pentru lingviști. Prin ur- 
mare, Coşeriu era încredinţat căvorbitorul are întotdeauna 
dreptate, doar că trebuie să stabilim în ce sens are acesta dreptate". 
Vorbitorul are dreptate atunci când întrebuințează ori creează limba- 
jul, dar poate greşi atunci când încearcă să dea explicaţii „ştiințifice” 
faptelor de limbă (adică atunci când se transformă într-un „lingvist 
naiv”). În orice caz, şi o atare convingere vădeşte respectarea aceluiași 
„principio de la confianza”. 


4.2. Se poate aprecia că şi în relaţia cu discipolii Coşeriu manifesta o 
atitudine similară, considerând că există o normă intrinsecă, ce ţine de 
respectul față de celălalt: trebuie să acorzi studentului aceleaşi 
posibilități pe care le ai şi tu ca profesor, adică aceeași 
facultate de a înțelege”. Bănuim că principiul acționează și aici 
la fel ca în conversaţie sau în interpretarea textelor, în sensul că unii 
studenţi ne pot înșela, ulterior, încrederea acordată. Însă important 

este ca profesorul să pornească, în astfel de raporturi, de la o asemenea 
„prezumțţie”. 


4.3. Şi conceptul de «alteritate» (care, la Coșeriu, are o accepție com- 
plet diferită de „alteritatea” pe care o găsim în studiile actuale de imago- 
logie), luat fie în sens restrâns, fie în sens larg, se nutrește, în definitiv, 
de la aceeași idee. Pe de o parte,alteritatea strict lingvisti- 
că (ce reprezintă una dintre universaliile limbajului) îl obligă pe vor- 
bitor să utilizeze într-o așa manieră resursele limbii și să-şi construiască 
discursul în așa fel, încât să fie înțeles de ceilalți (cf. şi supra, pct. 2). 
Chiar și atunci când nu suntem, de fapt, înţelegi de către interlocutori, 
noi facem eforturi în acest scop şi presupunem că ceilalți pricep ceea 
ce zicem / spunem (fiindcă avem și noi încredere în posibilitățile lor 
de înțelegere). Pe de altă parte, alteritatea în sens larg ar fi 
după Coșeriu, alteritatea fundamentală a omului (cf. maxi- 
ma terenţiană, Homo sum: humani nihil a me alienum puto), cea care ne 
permite să ne asumăm personalitatea sau modul de a gândi al altora. 
Numai în felul acesta devenim capabili să interpretăm, de pildă, texte- 
le înţelepților antici sau să înțelegem (reconstituindu-le) acţiunile ori 
evenimentele istorice care încă se mai răsfrâng asupra prezentului'*. 


4.4. În analiza textelor filozofice ori ştiinţifice care ridică probleme de 
interpretare, Coşeriu obişnuia să aplice principiul unui cunoscut pe- 
dagog și filozof italian, Giovanni Gentile, potrivit căruia mai mult se 
înţelege dintr-un text dificil, care forțează învăţarea să progreseze, de- 
cât dintr-un text simplu, în care se găsește, de altminteri, ceea ce știm 
deja. Și-apoi, după cum nota un alt maestru al lui Coșeriu, Benedet- 
to Croce (cu referire la Enciclopedia lui Hegel), „pentru oamenii care 
gândesc, dificultatea constituie, mai curând, un motiv de atracție decât 
de respingere”!?. Se vădește și din aceste observaţii „încăpățânarea” fi- 
inței umane întru căutarea sensurilor, convingerea că operele marilor 
învățați (de a căror valoare suntem pe deplin încredințaţi) ascund mai 
multă lumină decât ni se dezvăluie într-o primă instanță. În cazul lui 
Coșeriu, Geschichte der Sprachphilosophie (Istoria filozofiei limbajului) 
se dovedeşte a fi locul de desfășurare a unui extraordinar exerciţiu her- 
meneutic ale cărui câștiguri culturale sunt evidente”. 


5. Mai trebuie spus că procesul de interpretare, în viziunea lui Coșeriu, 
este unul creator: interpretul se identifică parțial cu autorul interpretat, 

dar, în același timp (fiind, neîndoielnic, o altă conștiință), se disocia- 
ză de acesta, având posibilitatea de a merge dincolo de cel interpretat, 
adică reuşind să-l înţeleagă (cum ar zice R. G. Collingwood) pe autorul 
în cauză mai bine decât s-a înţeles el însuși. De asemenea, se cuvine să 
mai adăugăm că Eugeniu Coșeriu nu ne prezintă o „reţetă” care să ne 
ajute să pătrundem mai lesne spre „miezul” textelor ori al discursurilor 
celorlalți. El ne indică unele instrumente de analiză, unele mijloace de 
investigare a sensului și, totodată, ne oferă câteva demonstraţii practice 
exemplare. În funcţie de inteligenţa și de priceperea fiecăruia dintre 
noi, putem ajunge mai ușor sau mai greu la sensurile urmărite. 


6. Deşi nu mi-am propus să discut aici şi despre hermeneutica textului 
literar, totuși titlul pe care l-am ales pentru acest articol mă obligă, oa- 
recum, să o fac. Începând cu versiunea italiană a cursului său de lingvis- 
tică textuală ţinut la Tübingen (Textlinguistik. Eine Einführung, tipărit 
prima dată în 1980), în titlul cărții lui Coșeriu a fost inserată această 
sintagmă, hermeneutica sensului (vezi Eugenio Coseriu, Linguistica del 
testo. Introduzione a una ermeneutica del senso [1997], Edizione italiana 
a cura di Donatella di Cesare, Carocci editore, Roma, 2002), formulă 
care a fost ulterior reluată și de ceilalți traducători / editori (pentru ediția 
spaniolă și pentru cea românească, bunăoară)”. Această lucrare se axea- 
ză, aproape exclusiv, pe textele literare (adică pe cele ale literaturii artisti- 
ce). Se mai poate vorbi atunci și de o „hermeneutică a sensului” în cazul 
textelor și discursurilor non-literare? Fără îndoială! Se ştie din ce motiv 
Coşeriu socotește limbajul poetic atât de important: întrucât acesta re- 
prezintă terenul tuturor posibilităţilor / virtualităţilor lingvistice, adică 
locul în care se realizează funcționalitatea deplină a limbajului în general. 
Dacă vrei să întemeiezi o lingvistică a textului cât mai solidă, atunci tex- 
tul literar constituie adevărata piatră de încercare. Cât priveşte celelalte 
tipuri de texte, Coșeriu susține în mod explicit, chiar în Textlinguistik, că 
teoria sa poate fi întrebuințată şi în analiza acestora. 


7. Mai rămâne să ne întrebăm dacăprincipiul încrederii func- 
ţionează și în cazul receptării textelor artistice. De acest lucru nu ne 
îndoim. În a sa Textlinguistik (dar şi cu alte ocazii) Coșeriu nu doar 
că a demonstrat autonomia sensului (ca tip special de conţinut 
lingvistic, diferit de semnificaţie şi de desemnare), cia şi do- 
vedit, inclusiv prin exemple, cum searticulează sensul într-o ope- 

ră literară. Nu existenţa sensului ca atare în discursul literaturii trebuie 
să ne intereseze aici. În mod cert, opera literară in genere este purtătoa- 
re / conţinătoare de sens (ori de sensuri, mai mult sau mai puțin evi- 
dente). Aplicareaprincipiului încrederii seimpune însă, mai 
cu seamă, atunci când avem de-a face cu texte care, la prima vedere, ne 
par absurde ori ilogice”. 


De aceea, spre deosebire de un alt lingvist important, Karl Vossler, Co- 
şeriu nu a putut cataloga drept ilogice sau absurde următoarele versuri 
ale lui Goethe (din Faust): „Grau, teurer Freund, ist alle Theorie, / Und 
grün des Lebens goldner Baum” („Cenuşie, scumpe prietene, este ori- 
ce teorie. Verde însă este arborele de aur al vieţii”). Dimpotrivă, ele 
erau logice și i-au servit foarte bine lingvistului român ori de câte ori 
a vrut să arate cum normele de congruență sunt suspendate la nive- 
lul textului prin intermediul metaforei”. Ceea ce a scris Goethe 
este pe deplin inteligibil, de vreme ce cuvinte ca „verde”, „arbore” „aur” 
ş.a.m.d. nu sunt întrebuințate cu semnificaţiile lor de bază. 


Unele enunţuri, judecate în sine, sunt desigur ilogice, cum este şi ce- 
lebrul exemplu dat de H. Steinthal: Această masă rotundă este pătrată. 
Dar nimic nu ne împiedică să ne exersăm mintea în căutarea unor con- 
texte justificative, adică unele în care astfel de propoziţii să aibă sens. 
Asemenea contexte nici nu trebuie să fie neapărat imaginare (fiindcă 
atunci, la fel ca în basme, normele logice sunt suspendate prin extra- 
vaganţă, după Coşeriu). Ni se întâmplă destul de des să spunem (ori 
să întâlnim persoane care spun) lucruri serioase sub forma unor afir- 
maţii ludice. Dacă ţinem seama de „prezumția de sens” sau de „princi- 
piul încrederii”, Această masă rotundă este pătrată. ar însemna, pentru 
Coșeriu, (1) fie că în jurul unei mese sunt plasate patru scaune, dispuse 
ca un pătrat (adică reprezentând colțurile unui pătrat), (2) fie că este 
vorba despre o masă rotundă (adică “o întrunire pentru discuţii”; cf. fr. 
table ronde) la care toți cei patru participanţi au opinii contrare”. 


8. Într-un interviu de pe la mijlocul anilor "90, Eugeniu Coșeriu a reme- 
morat începuturile activităţii sale didactice și ştiinţifice. Pe vremea când 
era un necunoscut în lingvistica mondială, Republica Uruguay (la a cărei 
cetățenie nu va renunţa niciodată) l-a primit ca profesor la Universita- 
tea din Montevideo, proaspăt înființată atunci, deși tânărul Coșeriu nu 
reprezenta atunci decât „o sumă de posibilități” (se putea dezvolta sau 

nu): „Pe această bază (şi nu din punctul meu de vedere — eu eram sigur 
de mine, se înțelege —, ci din punctul de vedere a ceea ce puteam oferi 
obiectiv), această țară mi-a acordat încredere. [subl. mea — Cr.M.]”%. La 
atâţia ani de la acele începuturi, după ce Coșeriu a devenit, de mult timp, 
o figură clasică a lingvisticii mondiale, este curios (dar nu și inexplicabil) 
cum de nu i se acordă încrederea meritată în propria-i patrie... 


Note | 


1 Am făcut deja acest lucru în alte două articole: în Lingvistica textului ca hermeneutică 
a sensului, publicat în „Limba Română”, Chişinău, anul XXIV, nr. 2, 2014, p. 225-228, 
şi (tratând inclusiv raporturile lingvisticii textului cu pragmatica lingvistică) în Despre 
receptarea românească a lingvisticii textuale coșeriene, în curs de publicare în revista „Meri- 
dian critic” (ce apare sub egida Universităţii „Ștefan cel Mare” din Suceava). 

2 Eugeniu Coșeriu, Alteritate, toleranță şi masochism (Dialog cu un elev despre politica și 
etica lingvistică), în „Revistă de lingvistică şi ştiinţă literară” (Omagiu academicianului 
Silviu Berejan la 70 de ani), 1997, nr. 3, p. 83-84. 

3 Ibidem, p. 84. 

4 Am avut la îndemână versiunea spaniolă a cărţii respective, Eugenio Coseriu, Com- 
petencia lingüística. Elementos de la teoria del hablar, Editorial Gredos, Madrid, 1992 (în 
care, la p. 113, se vorbeşte despre „el principio de la confianza”). 

5 „Asintelligent beings, we presume the existence of meaning, and its absence is an ano- 
maly” (John Dewey, The Later Works, 1925-1953, Volume 8: 1933, Essays and How We 
Think, Revised Edition, Edited by Jo Ann Boydston, With and Introduction by Richard 
Rorty, Southern Illinois University Press, Carbondale and Edwardsville, 1989, p. 225). 
6 În determinarea acestora, H.P. Grice a pornit, după cum se ştie, de la clasificarea kan- 
tiană a judecăților și a conceptelor intelectului. 

7 Câteva zeci de pagini importante din respectivul manuscris au fost totuși traduse și 
publicate în limba germană: Eugenio Coseriu, Die Ebenen des sprachlichen Wissens. Der 
Ort des “Korrekten' in der Bewertungsskala des Gesprochenen, deutsche Übersetzung eines 
spanischen Manuskripts, în Energeia und Ergon, Bd. I, Schriften von Eugenio Coseriu 
(hrsg. von J. Albrecht, J. Liidtke und H. Thun), Gunter Narr Verlag, Tübingen, 1988, 
p. 327-375. De editarea critică a manuscrisului originar se ocupă, în prezent, profesorul 
José Polo (vezi, în acest sens, Cristinel Munteanu, Cum se editează un manuscris coşeri- 
an [recenzie la cartea lui José Polo, Entorno del universo normativo de Eugenio Coseriu. 
Cuaderno de bitácora, Editorial Biblioteca Nueva, Madrid, 2012], în „Limba Română”, 
Chișinău, anul XXII, nr. 3-4, 2012, p. 21-27). 

* Eugeniu Coșeriu, Prelegeri și conferințe (1992-1993), ca supliment al publicaţiei „Anu- 
ar de lingvistică și istorie literară”, T. XXXIII, 1992-1993, Seria A, Lingvistică, laşi, 1994, 
p. 164 (în prelegerea Deontologia și etica limbajului). 

? Pentru mai multe amănunte, vezi şi Cristinel Munteanu, Problema «exprimării corecte» 
şi deontologia limbajului (cu un studiu de caz privind statutul cacofoniei în limba română), în 
revista „Lexic comun / Lexic specializat” (aparţinând de „Analele Universității «Dunărea 
de Jos» din Galaţi”, Fascicula XXIV), Anul V, Nr. 2 (8), 2012 (în curs de publicare). 

10 Coşeriu nu este nicidecum ironic atunci când îl califică drept „savant” pe Grice. Nu 
putea decât să-l prețuiască pe gânditorul american, de vreme ce acesta utilizase cu price- 
pere, în analiza limbajului, unele câştiguri ale filozofiei (printre care, în afara categoriilor 
kantiene mai sus-amintite, şi „briciul lui Occam”, bunăoară, adaptat la problema semnifi- 
caţiilor). Că aportul precursorilor — indiferent de cât de îndepărtat în timp — nu trebuie 
neglijat, o arată şi cele scrise (pe la 1748) de filozoful britanic David Hume (1711-1776) 
cu privire la ceea ce el considera a fi „un anumit principiu universal, care are o influență 
egală asupra întregii omeniri”. Este vorba de exigenţa coerenţei (pe care, cum era și 
normal, Coşeriu o plasează la nivelul universal al limbajului, alături de claritate, în cadrul 
„normei congruenței”): „Este evident că există un principiu al conexiunii (connexion) 
între diferitele gânduri sau idei ale spiritului şi că, atunci când acestea se înfățișează me- 
moriei sau imaginaţiei (imagination), ele se introduc unele pe altele cu o anumită meto- 
dă şi regularitate. În reflecţiile sau conversațiile noastre cele mai serioase acest lucru este 
ușor de observat, încât orice gând care întrerupe şirul firesc sau înlănțuirea ideilor este 
de îndată remarcat și înlăturat. Şi în reveriile noastre cele mai dezordonate și rătăcitoare, 
ba chiar și în visele noastre, vom găsi, dacă reflectăm, că imaginaţia nu se desfășoară cu 
totul întâmplător și că se mai păstrează încă o conexiune, între diferitele idei, care se 
succed unele după altele. Dacă s-ar transcrie cea mai incoerentă și mai liberă conversaţie, 
s-ar observa imediat ceva care leagă între ele părțile ei. Sau, acolo unde această înlănțuire 
lipsește, persoana care a rupt firul discuţiei va putea totuși să vă informeze că în mintea 
ei s-a desfășurat o succesiune de gânduri care a îndepărtat-o treptat de la subiectul con- 
versaţiei” (David Hume, Cercetare asupra intelectului omenesc, traducere de Mircea Flon- 
ta, Adrian-Paul Iliescu și Constanţa Niţă, Editura Ştiinţifică şi Enciclopedică, Bucureşti, 
1987, p. 104-105). 

1 Altminteri, înţelegerea sau interpretarea riscă să se transforme într-o veritabilă deco- 
dare aberantă (ca să utilizez un termen lansat de Umberto Eco în 1965); vezi, pentru 
informaţii suplimentare, Cristinel Munteanu, Aberrant Decoding and Its Linguistic Expre- 
ssion (An Attempt to Restore the Original Concept), în „Procedia — Social and Behavioral 
Sciences”, vol. 63, 2012, p. 229-241. 

"2 Principiul antidogmatismului (cel de-al patrulea din seria celor cinci principii recoman- 
date de Coșeriu în cercetarea de tip umanist) cere să manifestăm generozitate faţă de 
părerile celorlalți, chiar dacă observăm că în teoriile lor se produc devieri de la principiul 
realismului. Pe toţi trebuie să-i socotim oameni de bună-credinţă, care au văzut anumite 
lucruri bune referitoare la obiectul cercetat, dar să arătăm totodată unde se produc acele 
devieri. Nicio greşeală nu e doar greșeală (avertiza Coşeriu, pe urmele lui Croce), de aceea 
trebuie să căutăm sâmburele de adevăr din respectivele teorii (să vedem în ce sens au 
dreptate), să nu le respingem în bloc, ci să încercăm să le înțelegem din interiorul lor 
(ceea ce nu este, adesea, prea ușor), păstrând din ele ceea ce este viabil. Pentru o sinteză 
privind o atare problematică, vezi Cristinel Munteanu, Principiile cercetării ştiinţifice, în 
„Strategii manageriale”, Piteşti, anul IV, 2011, nr. 4, p. 25-30. 

'5 Eugeniu Coșeriu, Teoria limbajului şi lingvistica generală. Cinci studii, ediţie în limba 
română de Nicolae Saramandu, Editura Enciclopedică, București, 2004, p. 200. 

11 Dintr-o prelegere publicată în volumul îngrijit de Nicolae Saramandu, In memoriam 
Eugeniu Coșeriu, Editura Academiei Române, București, 2004, p. 122. 

15 Vezi Eugenio Coseriu, to Ev omuaivemw. Bedeutung und Bezeichnung bei Aristoteles 

(1979), în Eugenio Coseriu, Der Physei-Thesei-Streit. Sechs Beiträge zur Geschichte der 
Sprachphilosophie, Herausgegeben von Reinhard Meisterfeld, Gunter Narr Verlag, Tü- 
bingen, 2004, p. 63-71. 

16 Vezi, de pildă, Prelegeri și conferințe... p. 164. 

17 Pentru mai multe detalii, vezi Eugeniu Coşeriu, „A gândi independent este cel mai pre- 
tios lucru pentru un tânăr”. Un dialog cu Eugeniu Coșeriu despre idealul paidetic, realizat de 
Eugen Munteanu”, în „Cronica”, 1992, nr. 11, p. 6-7 (I) şi nr. 12, p. 12, 15 (II). 

18 Pentru o prezentare a acestui tip de hermeneutică, vezi Cristinel Munteanu, Influența 
lui Robin George Collingwood asupra lui Eugenio Coseriu, în Ana Catană-Spenchiu, loana 
Repciuc (editori), Flores Philologiae. Omagiu profesorului Eugen Munteanu, la împlinirea 
vârstei de 60 de ani, Editura Universităţii „Alexandru loan Cuza”, Iași, 2013, p. 442-460. 
'9 Apud Tullio de Mauro (care, la rându-i, face referire la Cursul lui Saussure), în Intro- 
ducere la Ferdinand de Saussure, Curs de lingvistică generală, Editura Polirom, Iaşi, 1998, 
p. 18. 

2 Pentru o caracterizare a acestui efort de interpretare, vezi loan S. Cârâc & Cristinel 
Munteanu, Istoria filozofiei limbajului ca hermeneutică sui generis, în revista „Lexic co- 
mun / Lexic specializat” („Analele Universităţii «Dunărea de Jos» din Galaţi”, Fascicula 
XXIV), Anul IV, Nr. 2 (6), Editura Europlus, Galaţi, 2011, p. 51-60. 

%7 Este drept că o scurtă conferință, foarte concentrată în privinţa ideilor, susținută de 
Coșeriu în Spania, în 1995, se intitulează întocmai așa: La lingüística del texto como her- 
mencutica del sentido (vezi textul acesteia reprodus în Eugenio Coseriu, Oscar Loureda 
Lamas, Lenguaje y discurso, EUNSA, Pamplona, 2006, p. 57-60). Mai trebuie remarcate 
următoarele amănunte care ar fi putut eventual contribui la hotărârea lui Coşeriu de a 
utiliza cuvântul hermeneutică în titlul celebrei sale cărți: (1) pe de o parte, propunerea 
putea veni chiar dinspre Donatella di Cesare, traducătoarea cursului Textlinguistik în ita- 
liană, care i-a fost elevă nu doar lui Coșeriu, ci, mai apoi, şi lui Gadamer, acesta din urmă 
având, după cum se ştie, un imens rol în răspândirea unui atare termen și în trezirea inte- 
resului pentru cercetările de hermeneutică; (2) pe de altă parte, însuși Coşeriu (coleg cu 
Gadamer la Academia din Heidelberg) împărtășea, în general, viziunea pe care filozoful 
german o avea despre limbaj. De vreme ce Eugeniu Coșeriu făcuse un compromis adop- 
tând, bunăoară, termenul mai „popular” de competență (vezi Sprachkompetenz, 1988), 
lansat de Chomsky, pentru ceea ce el numise mai înainte saber (lingüístico), cu atât mai 
mult n-ar trebui să ne mire preluarea unui termen atât de potrivit ca hermeneutică. 

2 De pildă, dramaturgia lui Eugène Ionesco nu este o „literatură absurdă” (cum greșit 
apreciază unii), ci o „literatură a absurdului”, ceea ce este cu totul altceva: personajele 
acţionează incoerent în respectivul univers de discurs, în timp ce discursul autorului este 
perfect coerent. 

23 Vezi E. Coseriu, Competencia lingüística ..., p. 141-147, şi E. Coșeriu, Prelegeri şi confe- 
rințe..., p. 45-46. 

Vezi E. Coseriu, Competencia lingiiistica..., p. 141-143. Pentru o tratare sui generis a 
problematicii absurdului, în consonanţă cu viziunea coşeriană (la care se şi apelează), 
recomand recenta carte a lui Ştefan Afloroaei, Privind altfel lumea celor absurde, Editura 
Humanitas, București, 2013 (mai ales p. 14-15 şi 134-143). 

% Vezi Fiinţă şi limbaj, interviu cu E. Coșeriu realizat de Lucian Lazăr, în „Echinox”, 
1996, nr. 10-11-12, p. 3-6. 

Doina ARPENTI 


Un itinerar biografic de excepție 
reconstituit de Lorenzo Renzi 


DA. — doctorandă în 
„Teoria limbajului şi 
ştiinţe ale semnelor” la 
Universitatea din Bari, 
magistru în italiană la 
Universitatea din Bologna, 
profesoară de limba 
italiană pentru alolingvi în 
cadrul Proiectului „Parole 
in Gioco — 3'al Fondului 
European pentru Integrare. 


Il traduttore-cannibale divora il testo di partenza 
in un rituale il cui fine è la creazione di qualcosa 
di completamente nuovo’. 

Bassnett 1993: 5 


De câte ori am în față un text şi o pagină albă pe 
care urmează să-l transpun în altă limbă (între 
termenii „a traduce” şi „a rescrie” îl prefer pe cel 
de-al doilea). De fapt eu, ca şi majoritatea cole- 
gilor mei de breaslă, sunt copleşită de frica de 
a fi un „traducător-trădător”. Prin transpunerea 
unui text într-o altă limbă i se ia viața acestuia, 
dar, în acelaşi timp, i se redă una nouă (a tradu- 
ce înseamnă a scrie un text nou, original’), pen- 
tru un nou cerc de cititori, într-un nou spaţiu 
geografic. Este posibil să transmiţi mesajul şi 
conţinutul textului, dar aproape imposibil să 
transmiţi cu fidelitate stilul, verva şi sufletul au- 
torului. În această ordine de idei, condiţia de 
„trădător” a traducătorului pare imanentă, iar 
rodul muncii sale — indispensabil. Referitor la 
această situație paradoxală, Franco Nasi, în Poe- 
tiche in transito, afirmă: „...să traduci e imposibil, 
dar necesar; să traduci e inutil, dar inevitabil”. 


Conştientă de această responsabilitate, pro- 
pun atenției dumneavoastră un text, în po- 
sesia căruia am intrat datorită bunăvoinţei şi 
generozităţii profesorului Dan Octavian Ce- 

praga de la Catedra de limba română a Universităţii din Padova. Este 
vorba de comunicarea venerabilului profesor Lorenzo Renzi în cadrul 
unei conferinţe, redactată într-un stil colocvial, relativ liber, pe alocuri 
interactiv, cu un pronunţat caracter al oralităţii, pe care am încercat să-l 
transmit nealterat, cu riscul de a suprasolicita normele punctuaţionale 
şi de a periclita specificul stilistic şi sintactic firesc al limbii române. 
Discursul a fost rostit în cadrul Conferinţei internaţionale Terra aliena. 
L'esilio degli intellettuali europei”, care s-a desfăşurat la Padova şi Veneţia 
în perioada mai-iunie 2012. Datorită susținerii Departamentului de 
studii lingvistice şi literare al Universităţii din Padova şi a Institutului 
român de cultură şi cercetare umanistică din Veneţia a fost posibilă 
stabilirea unei colaborări interuniversitare (Universitatea din Padova, 
Universitatea „Ca Foscari” din Veneţia, Universitatea din Bucureşti, 
Universitatea Paris XII, Universitatea din Innsbruk) şi internaționale 
(Italia, România, Franţa, Austria) de excepţie. În cadrul conferinței a 
fost abordată, prin diverse prisme, tema exilului intelectual ca feno- 
men politic, cultural, dar şi ca dramă umană, cum afirmă Cepraga şi 
Pagliardini în introducerea la volumul care reuneşte actele conferinţei: 
„Din Antichitate până în secolul XX, exilul a fost nu doar o dramatică 
experiență politică, cu consecinţe biografice şi existenţiale, dar şi 
condiţie spirituală şi filozofică... $. 


Pentru mulți expatriaţi străinătatea s-a revelat ca un teren fertil, aducător 
de faimă şi recunoaştere. Cine ştie care ar fi fost destinul pământeanului 
nostru Eugeniu Coşeriu dacă circumstanţele nu l-ar fi aruncat pe calea pri- 
begiei? Lorenzo Renzi reconstituie diverse pasaje ale itinerarului renumi- 
tului lingvist, care a pornit de la Mihăileni pentru a ajunge în lumea mare. 


Dar această biografie ştiinţifică nu este singura contribuţie a lui Renzi 
la cunoașterea și înțelegerea lui Coșeriu. În primul număr din 2013 al 
revistei de istorie a limbii italiene „Lingua e stile” L. Renzi publică un 
studiu, înzestrat cu o amplă bibliografie, La stilistica di Eugenio Coseriu, 
în care abordează sub diferite aspecte patrimoniul ştiinţific lăsat de ma- 
rele lingvist. 


Despre autor: 


Am avut ocazia să-l cunosc şi să-l ascult pe savantul și profesorul Lo- 
renzo Renzi la Universitatea din Padova în cadrul unor conferințe. M-a 

cucerit prin cultura vastă, prin cunoştinţele consistente și prin contribu- 
ţiile sale științifice de mare valoare în domeniul lingvisticii, literaturii, 
filologiei, educaţiei lingvistice, romanisticii și românisticii. 


În lunga sa carieră universitară a predat cursurile de lingvistică și filolo- 
gie romanică, teoria și istoria retoricii, limba şi literatura română, limba 
şi literatura provensală etc. în universităţile italiene, dar și în cele de peste 
hotarele țării: la Viena, Innsbruck, Clermont-Ferrand, București și Cluj. 


A deţinut funcţii importante, printre care cea de director al Institutului 
de filologie neolatină și al Departamentului de romanistică, a mai fost 
coordonator al Cursului magistral în literatură și filologie medievală și 
modernă, președinte al Societăţii de lingvistică italiană și membru al bi- 
roului Societăţii de lingvistică romanică. 


Note | ` „Iraducătorul-canibal devorează textul iniţial printr-un 
ritual a cărui finalitate este crearea de ceva inedit.” 
2 Octavio Paz în Traduccion, letteratura e literalidad 
(1970) afirmă că orice text este unic și, în același timp, 
traducere a unui alt text, dar în pofida acestui fapt, toate 
textele sunt originale, căci fiecare traducere este distinsă. 
3 „utradurre è impossibile, ma necessario; tradurre è 
inutile, ma non se ne può fare a meno’, în Franco Nasi, 
Poetiche in transito (2004: 11). 
* Pământ străin. Exilul intelectualilor europeni. 
s „Dall'Antichită al Novecento, l'esilio è stato, infatti, non 
solo drammatica esperienza politica, dai risvolti biografi- 
ci ed esistenziali, ma anche condizione spirituale e filo- 
sofica..., în Terra aliena. L'esilio degli intellettuali europei 


(2013: 7). 

Lorenzo RENZI 


De la Mihăileni spre lume 
Eugeniu Coșeriu (1921-2002) la zece ani de la moarte 


Nasc şi la Moldova oameni. 
Miron Costin 


Preocuparea mea din ultimii ani a fost via- 
ţa şi opera unor reputați lingviști și filologi 
ca Leo Spitzer, Erich Auerbach, Ernst Robert 
Curtius, Eugeniu Coșeriu şi cea a scriitorului 
german din România Dieter Schlesak, acești 


d 


L.R. (Vicenza) - lingvist și 
filolog, profesor de filologia i j pri a 
romanică, limba și literatura autori reprezentând diverse cazuri de exiluri 


română, teoria și istoria sau de migraţie intelectuală. Curtius a fost, 
retoricii, limba și literatura pentru cei care acceptă această definiție, 
provensală la grea un caz de „exil intern” în Germania nazistă. 
19% Cu ani în urmă l-am studiat pe R. Jakobson, 
care a părăsit Uniunea Sovietică şi a optat 
pentru Statele Unite (trecând prin Cehia şi 
Norvegia). Pe Jakobson l-am cunoscut per- 
sonal, chiar dacă mult mai puţin decât pe 
Coşeriu. Am fost alături de mulți români 
proscriși în timpul comunismului, atât de 
mulți, încât mă tem că aş putea da o listă 
incompletă. Îi citez, în numele tuturor, pe 
Alexandru, Florica și Adrian Niculescu 
şi mai adaug numele Ancăi Bratu, pe care 
am avut-o alături câţiva ani în calitate de 
lectoriță de română la Padova, unde se afla 
şi în fatidicul 1989, anul căderii regimului 
comunist în România. Anca ne-a fost foarte 
dragă mie și familiei mele. Din păcate, s-a 
stins prematur, în 2011, la Paris. 

E firesc că, vorbind despre aceşti autori, am reflectat asupra exilului în 
general și asupra migraţiei. Am meditat mult asupra cazului României, 
în special al pribegilor români din timpul comunismului. Şi deoarece e 
vorba de emigrație intelectuală, m-a interesat posibila influență a aces- 
teia asupra științei și literaturii. 


Cunoştinţele mele juridice şi istorice nu-mi permit să disting între di- 
versele forme pe care le ia înstrăinarea de patrie şi să identific diferenţa 
dintre termenii refugiat, expatriat, emigrat, înstrăinat. 


1. Date biografice și unele amintiri 


Am decis să vorbesc despre E. Coșeriu pentru că l-am cunoscut perso- 
nal destul de bine și pentru că este cazul expatriatului care îşi trăieşte 
exilul ca pe o rană, despre care însă nu vorbește niciodată. Mircea Elia- 
de şi Emil Cioran, alți doi români celebri care se aflau și ei peste hotare 
la sfârşitul celui de-al doilea război mondial, au făcut aceeași alegere — 
de a nu se mai întoarce în România. Coșeriu era mai tânăr decât cei doi 
şi, spre deosebire de ei, s-a întors, în cele din urmă, în patrie, chiar dacă 
numai în vizită, prima dată în 1967. Era mândru că era român și că, 
prin opera sa, a onorat țara în care s-a născut. 


E. Coșeriu, se ştie, a fost un mare savant, un geniu. El a elaborat o 
teorie originală și detaliată despre limbă, demonstrând cunoştinţe 
temeinice nu doar în lingvistică. Tullio De Mauro, care a scris pa- 
gini frumoase despre colosul de la Tiibingen (De Mauro, 2007, 13), 
îşi amintește că „oricare ar fi fost subiectul discuţiei [...] îți dădeai 
seama că poseda informaţii, făcea analize critice, estimări şi aprofun- 
dări care copleşeau interlocutorul”. De aici peremptorietatea opini- 
ilor sale. Era un cititor meticulos și atent al lucrărilor studenţilor și 
colegilor săi, prodigios în aprecieri obiective. Poseda o inteligență 
incisivă, înțepătoare, mintea lui acționa cu o logică și o coerenţă im- 
placabilă. Avea o memorie excepţională, încât reușea să recite mul- 
te poezii și fragmente de proză în diverse limbi. O făcea cu plăcere 
atât în timpul lecţiilor sale, cât și în privat. Vorbea mai multe limbi la 
perfecţie, inclusiv italiana. Era mai degrabă taciturn, ba chiar timid, 
dar când vorbea în public conferințele sale puteau dura ore în şir. Era 
un Maestru în adevăratul sens al cuvântului: le dedica studenţilor și 

lucrărilor acestora timp și atenţie cu prisosință. Donatella Di Cesare, 
studentă doctorandă la Tiibingen, a scris: 


„Coşeriu provenea dintr-o familie foarte săracă şi lucra zi şi noapte, 
chiar dacă pe atunci era deja profesor ordinar — deținea o catedră im- 
portantă la Tübingen, Catedra de lingvistică generală şi de filologie 
romanică. De la el am învăţat importanța muncii, a sacrificiului și a 
umilinței, adică a capacității de a asculta și de a citi textele altora” (Di 
Cesare, 2012). 


Mulţi își amintesc că în timpul congreselor, seara, după cină, revenea 
în camera sa cu un fascicul de extracte și foi dactilografiate ale tinerilor 
studenți și colegi, iar în dimineaţa următoare, la întrunirea de la dejun, 
făcea deja observaţii punctuale autorilor. 


Era înalt de statură şi masiv. Când ne întâlneam, mă îmbrăţişa aproape 
strivindu-mă. Nu avea nevoie de cuvinte pentru a fi afectuos. 


Eugeniu Coșeriu (apoi Eugenio Coseriu) s-a născut la Mihăileni 
(pe atunci România, apoi Moldova sovietică, astăzi independentă) 
în 1921. După un an de studii în România, la Universitatea din Iași 
(1939-40), după ce a obţinut o bursă de la Institutul Italian de Cul- 
tură de la București, părăseşte România și își continuă studiile în Italia 
la Roma, apoi la Padova și Milano, 1940-1949. În 1950 se transferă 
la Montevideo, cu perspectiva de a obţine o catedră universitară, cum 
se și întâmplă în scurt timp. Rămâne în Uruguay, dar călătorește mult 
prin Europa, în special în Franţa şi Germania. În 1963 este numit pro- 
fesor în Tübingen, unde se va afla până la sfârșitul vieții”. 


Maliţioşii îl considerau vanitos. Sigur, era conștient de grandoarea sa, dar 
vorbea puţin despre sine, prefera să-şi prezinte concepțiile sale științifice, 
Chiar și în conversațiile private. Putea fi un polemist de temut: în această 
ipostază l-am cunoscut la Malta, la Congresul Atlasului Lingvistic Me- 
diteranean, în 1970. Ne-am mai întâlnit la diverse congrese şi conferințe 
(în special în anii '90). Am avut și întrevederi private. Deseori Coșeriu 
era însoțit de prietenul său Alexandru Niculescu, înstrăinat şi el. Coșeriu 
a fost unul dintre puţinii care l-au atacat în mod deschis pe N. Chomsky, 
ridicat la rangul de autoritate absolută în lingvistică. Mai mult decât atât, 
a rămas ferm pe poziţiile sale în lingvistică la toate punctele fundamen- 
tale, chiar atunci când teoriile sale și altele similare au început să fie aban- 

donate în favoarea teoriilor generativismului. Timpul va demonstra că E. 
Coşeriu a avut dreptate, căci o anumită revenire la structuralism se con- 
turează deja de mai mult timp. Chiar dacă ar fi să nu-și redobândească 
actualitatea, veridicitatea ideilor sale pentru mine este certă”. 


2. Între idealism și structuralism. 
Italia și America Latină 


Lucrarea Sistema, norma y habla marchează aderarea lui E. Coşeriu 
la lingvistica structurală și-l plasează printre cei mai importanţi 
reprezentanţi ai acesteia. Studiul (84 de pagini) poate fi citit în itali- 
ană, alături de alte lucrări, în Coseriu 1971b. În 1952 apare la Mon- 
tevideo, mai întâi în revistă, apoi în carte, iar zece ani mai târziu — la 
Madrid, la Gredos, care este cea mai importantă editură de lingvistică 
din Spania, de astă dată cu titlul Teoria del lenguaje y lingüística general 
(1962). Noile ediţii spaniole şi traducerea în alte limbi ale operelor sale 
de la Montevideo îi asigură instantaneu faimă internaţională. Astfel, 
Coşeriu cucereşte Europa de pe o poziţie laterală, adică din America 
Latină și apoi din Spania, căci locurile centrale pe atunci erau deținute 
de Franţa și Germania, iar lingvistica engleză va ieși la lumină abia la 
sfârșitul anilor '60, în urma afirmării hegemoniei lingvisticii nord-ame- 
ricane. Dacă reconstituirile mele sunt corecte, putem afirma că această 
operă a lui Coşeriu începe să fie larg difuzată începând cu 1962 (la 10 
ani după apariţia eseului său original). În 1963, la insistența lui Harri 
Meier și Mario Wandruszka, profesorul a fost invitat în Germania, la 
Universitatea din Tübingen. Deși orașul este mic, găzduieşte una din- 
tre cele mai importante universități din Germania. Coșeriu va fonda 
aici o adevărată „școală a lui Coșeriu”, marcată nu de continuitatea fide- 
lă a învățăturilor Maestrului, ci de o densitate culturală variată și liberă. 


Anul ediţiei spaniole a lucrării Sistema, norma y habla, 1962, este an- 
terior difuzării discuţiilor despre saussurism și impunerii structura- 
lismului în Europa, căci traducerea şi memorabilul comentariu ale lui 
Tullio de Mauro a operei Cours de linguistique générale a lui Ferdinand 
de Saussure apar abia în 1967. Comentariile lui De Mauro au avut un 
rol esenţial nu doar în Italia, ci, difuzate prin traducere în diferite limbi, 
în mai multe țări. 

În Sistema, norma y habla, teza lui Coşeriu completează dihotomia 
saussuriană „langue — parole” cu un al treilea element, cel de „normă”, 
și este argumentată printr-o prezentare pertinentă de opinii la temă, 
atribuind un rol important idealismului filozofic și lingvistic italian, 
reprezentat prin Benedetto Croce, Giacomo Devoto, Giulio Bertoni, 
Antonio Pagliaro. În această ordine de idei, apare și numele lui Giovani 
Nencioni, Carlo Battisti, Gino Bottiglioni, Vittore Pisani. Alți autori, 
remarcaţi de Coșeriu, sunt protagoniștii lingvisticii italiene din timpul 
aflării sale în Italia, care la acel moment încep să fie uitaţi, considerați 
incompatibili cu noua paradigmă - structuralismul. Coşeriu a conti- 
nuat să-i citeze, cel puţin pe unii dintre ei, în special pe Croce și Paglia- 
ro, în lucrările ulterioare, până la sfârşitul activităţii sale. 


În cartea-interviu, apărută în română, a lui Nicolae Saramandu (1996), 
Coşeriu susține superioritatea lui Pagliaro, Hjelmsev şi Kurylowicz 
asupra lui Chomsky (Coşeriu, 1996, 144), mai mult decât atât, limita 
lui Chomsky, după părerea lui Coșeriu, este cea de a fi fost întotdeau- 
na doar un teoretician al gramaticii, care a neglijat celelalte aspecte ale 
limbii. În acest interviu Coșeriu dezvăluie faptul că, în prima etapă a 
activităţii sale, a încercat să-l concilieze („să-l împac”) pe Saussure cu 
„concepţia lingvistică a idealismului italian: Croce, Bertoni și Pagliaro”, 
încercare la care nu a renunțat. Concepţia despre poezie ca element 
esenţial, nu accesoriu și nici marginal al lingvisticii sale, este o tentati- 
vă de actualizare a ideii de estetică a lui B. Croce, abandonată în Italia 
(Renzi, 1913). 


Studiile universitare făcute în România (doar un an universitar la lași 
în 1940) nu au lăsat amprente semnificative asupra tânărului, deja au- 
tor al unor publicaţii. Mediul universitar italian, în schimb, a fost de- 
terminant. 


Coşeriu e în afara naţiunilor, e cosmopolit și totuși, dacă nu am şti de 
unde vine, am putea crede că este italian. Chiar dacă vreun glotolog ita- 
lian ar fi reuşit să devină un lingvist structuralist (n-a reușit nimeni), ar 
fi putut deveni ceva asemănător lui Coșeriu. Sigur, ar fi trebuit să aibă și 
genialitatea acestuia?. În cartea mea La stilistica di Eugenio Coseriu (Stilis- 
tica lui Eugeniu Coșeriu, ce urmează să apară în 2013) susțin că E. Coşeriu 
a fost savantul care a propulsat, mai bine ca oricine altul, conceptele unor 
lingviști italieni de la mijlocul secolului, neglijate în Italia. 

Şi totuşi e absurd să mai insistăm asupra italienității ştiinţifice a lui 
E. Coșeriu, căci prezenţa altor componente este evidentă. Unul dintre 
savanții înalt apreciați de Coșeriu este, desigur, Hjelmslev, care i-a in- 
fluenţat lecturile şi reflecţiile. De la Hjelmslev se inspiră pentru lucra- 
rea sa Pour une sémantique diachronique structurale din 1964, o operă 
remarcabilă pentru acele timpuri, care îl consacră în Europa. În ceea 
ce privește concepţia sa generală despre limbă, modelul de referință 
central este Humboldt (mare filozof care stă, în realitate, la originea 
idealismului lingvistic, chiar dacă nu autorizează evoluările subiecti- 
viste, cum sunt cele italiene ale lui Croce şi Devoto). 


De la început, Coșeriu a fost influențat de marile idei lingvistice ro- 
mantice germane și de psihologul şi lingvistul Karl Bühler (pe care îl 
cunoscuse inițial prin intermediul excelentei traduceri în spaniolă din 
1950). După transferarea în Germania, în evoluţia gândirii lingvistice a 
lui Coşeriu au intervenit reflecţii ale unor orientări apărute în acei ani: 
hermeneutica (Gadamer, Heidegger) şi lingvistica textului (Weinrich 
şi alţii), două domenii pe care Coșeriu le pune în strâns raport între ele 
în Textlinguistik (1.a ed. 1980; în it. 1997) — capodoperă a perioadei 
sale mature. Astfel Coşeriu, format sub influența şcolii italiene, devine, 
pe bună dreptate, unul dintre marii lingviști ai Germaniei postbelice. 


Cu toate acestea, operele sale inovatoare fundamentale Coșeriu le-a 
scris în Uruguay, aflându-se în strâns contact cu tânăra lume academi- 
că sud-americană și apoi cu cea spaniolă, și a rămas legat pentru toată 
viaţa de acea lume, devenind un punct de referință important pen- 
tru lingvistica în limba spaniolă. În Uruguay a definitivat sistemul 
său lingvistic. Cum menţionează autorii carții-interviu cu Coșeriu, 
Johannes Kabatek şi Adolfo Murguia (1997, VIII), „deja în primele 
lucrări [scrise în Uruguay], printre care Sincronia, diacronia e historia 
și Determinación y entorno, se proiectează concepţia întregii sale viziuni 
asupra lingvisticii, realizată mai târziu în diverse lucrări. (...) Această 
«mare carte» există în parte și pe hârtie, sub formă de mii și mii de 
pagini de manuscris despre istoria filozofiei limbajului, despre lingvis- 
tica romanică şi multe alte teme de care s-a servit pentru lecţiile sale 
şi pentru alte ocazii, fără ca opera să fie vreodată publicată integral, cu 
excepţia unor părți care au văzut lumina tiparului”. Adaug că cine l-a 
citit, cu atât mai mult cine l-a ascultat pe Coșeriu, a avut cu adevărat 

impresia că această „mare carte” era prezentă, integral, complet și ex- 
haustiv, în creierul său. 


Chiar dacă toate materialele păstrate astăzi în arhiva Universităţii din 
Tübingen vor fi publicate, oricum va persista regretul că „marea carte” 
nu va apărea vreodată în toată integritatea sa. Ar fi fost ceva comparabil 
cu operele dedicate limbii în general, așa ca Die Sprachwissenshaft a lui 
Georg von der Gabelenz (1901), pe care îl admira atât de mult, sau 
Language a lui Sapir (1921), dar probabil mai valoroasă şi poate chiar 
mai originală decât acestea. Coșeriu nu accepta în mod pasiv nicio 
parte a gândirii lingvistice fără a o remedita în detaliu. Afirmația lui 
De Mauro, după care Coșeriu, atunci când vorbea, părea că apelează la 
convingerile sale maturizate demult, poate fi reformulată în felul urmă- 
tor: Coșeriu părea că citește din marea carte pe care o avea în creierul 
său. Păcat că nu a scris această carte. Deşi Coșeriu a scris şi a publicat 
toată viaţa, perioada fundamentală este cea uruguayană. În România și 
în Italia Coşeriu a fost doar un student. Apoi cel care părea un student 
etern devine, la Montevideo, un savant. În Germania se face maestru. 
Dar de fiecare dată era mai mult. Spre exemplu, în primele două peri- 
oade a mai fost traducător și jurnalist; scriitor a fost întotdeauna, dar 
această scanare în trei îmi pare vădită și explică, probabil, motivul pen- 
tru care nu există acea „mare carte” pe care o concepuse. În perioada a 
treia, cea a profesorului de excepţie, Coşeriu nu a mai scris opere fun- 
damentale; chiar și Textlinguistik, care e o operă sistematică, nu pare un 
tratat, ci doar un rezumat al ideilor sale. 


După cum afirmam mai sus, Coșeriu era un lingvist cosmopolit. Nu pu- 
tem spune același lucru și despre alți lingviști, contemporani ai săi, cu 
toate că deja începuse o anumită internaţionalizare, mai ales prin inter- 
mediul influenţei postume a lui Saussure. Totuși marile figuri ale lingvis- 
ticii din acea epocă erau legate de școlile naționale: Hjelmslev — de cea 
daneză, Martinet — de cea franceză, Alarcos Llorach — de cea spaniolă, 
Weinrich sau Heger — de cea germană și, mai târziu, Halliday şi Lyons — 
de cea engleză etc. Chiar și cel mai cosmopolit și cel mai mare, după pă- 
rerea mea, Roman Jakobson, în pofida peregrinărilor sale, a rămas prin 
excelenţă rus. Abia mai târziu, începând cu sfârşitul anilor '60, odată cu 
gramatica generativă şi sociolingvistica, se va contura o internaţionalizare 
mai pregnantă, care, de fapt, va fi o americanizare. 

Până acum, luând în considerare succesul lui Coșeriu în Europa şi în 
lume, putem să ne întrebăm, în raport cu tema acestui Congres, care 
era relaţia lui Coşeriu cu Patria? Desigur, din punct de vedere afectiv, 
exista o legătură foarte puternică. La congresele internaționale îl ve- 
deam nu în grupul starurilor internaţionale, de care aparținea pe bună 
dreptate, ci în grupul român (din care făceam parte şi eu, ad honorem). 
În interviurile sale autobiografice se declara recunoscător României 
pentru pregătirea liceală primită la Bălți. În primul și unicul an de uni- 
versitate a avut profesori de valoarea lui Iorgu Iordan, lingvist roma- 
nist, Petru Caraman, slavist şi etnolog, Dumitru Găzdaru, românist şi 
romanist (a se vedea Manolescu, 2003, 199). După ce a plecat din Ro- 
mânia, Coșeriu continuă să se intereseze de limba română, chiar dacă 
fizic era altundeva. În interviul lui Saramandu, citat de mai multe ori, 
vorbeşte despre contribuţia și valoarea principalilor lingviști români, 
de la Alexandru Philippide la Ovid Densuseanu, Sextil Pușcariu, Iorgu 
Iordan, lon-Aurel Candrea, discutând, în pur stil ştiinţific, unele aspec- 
te, cum ar fi ideile lingvistice ale lui Constantin Noica. Când, în perioa- 
da unei relative eliberări de sub regim, în 1967, este invitat în România, 
acceptă să vină și ţine conferinţe în diferite oraşe. În Moldova natală va 
ajunge abia în 1991, după căderea Uniunii Sovietice. În lucrările sale 
cele mai cunoscute limba română apare destul de rar, dar Nicolae Sara- 
mandu a reușit să culeagă într-o carte întreagă contribuţiile sale inedi- 
te, dedicate limbii române (Coșeriu, 2005). Astăzi în România opera 
lui Coșeriu este cunoscută și difuzată datorită multor traduceri și studii 
(a se vedea Bardu, 2007). 


Coşeriu a fost interesat de istoria cunoașterii românilor și limbii româ- 
ne în Occident, — un câmp de cercetare cu o bogată tradiție în Româ- 
nia — şi care aparține cercetărilor în domeniul studiilor istorice despre 
istoria lingvisticii și filologiei, pe care Coşeriu le abordează preferen- 
ial în lucrările de lingvistică teoretică. Aceste lucrări au fost aduna- 
te în volumul Von Genebrardus bis Hervás. Beiträge zur Geschichte der 
Kenntnis des Rumânischen in Westeuropa, Tübingen, 1981. Într-un anu- 
mit sens, această operă este pentru Coşeriu ceea ce este De Zalmoxis 
ă Gengis Khan (1970) pentru Mircea Eliade. E semnificativ faptul că 
ambele — fructe ale exilului — apar respectiv în germană și în franceză, 

ultima tradusă și în italiană în 1975. Ulterior ambele apar în traducere 
românească. 


Lucrările de lingvistică generală ale lui Coșeriu sunt înzestrate cu 
exemple din diferite limbi și ilustrează în mod global viziunea sa. În 
operele din perioada anilor '60, destinate romaniștilor, limba română 
apare alături de franceză, spaniolă și italiană. Limba în care sunt scrise 
operele sale este dictată (sau sugerată, mai bine zis) de evenimentul 
în cadrul căruia avea loc pentru prima dată prezentarea, de obicei o 
conferință sau un curs. Cu excepţia lucrărilor scrise în timpul primu- 
lui an de universitate la Iași“, unicele scrieri în română ale lui Coșeriu, 
din câte ştiu eu, sunt cele concepute pentru conferințele destinate unui 
public de români sau moldoveni. Este probabil ca lingvistul să fi im- 
provizat cel puţin unele părţi ale conferințelor sale, apelând la lucidi- 
tatea, precizia și memoria sa fenomenală. Aceasta a fost impresia mea 
asistând la cursurile ţinute la Cenaclul filologic-lingvistic de la Padova 
al lui Gianfranco Folena la 20 martie 1986 (Lingvisticile textului) şi la 
15 martie 1991 (Timp și aspect în verbul romanic). Desigur, în multe 
alte cazuri pregătea textele cu deosebită acuratețe. În arhiva de manus- 
crise ale lui Coşeriu de la Universitatea din Tiibingen am putut să văd, 
graţie gentilei invitaţii a profesorului Johannes Kabatek, textul unei 
conferinţe scrise cu mâna pe o foaie în linii, cu grafie extrem de regula- 
ră, fără nicio corectură. 


În interviul lui Kabatek și Murguia (1997, 5) Coşeriu declară, spre 
mare surprindere, că limba sa maternă este italiana („consider în mod 
particular italiana limba mea maternă”). Văzând surprinderea intervie- 
vatorilor, a precizat că limbile sale materne sunt italiana și româna, apoi 
spaniola, în funcţie de circumstanţele vorbirii şi de genurile („Textsor- 
ten”) scrierii: scrie și recită poezii lirice în română, proză (narativă) în 
italiană, lucrări ştiinţifice în spaniolă şi franceză. E vorba, după cum se 
vede, de o biografie lingvistică en raccourci. 


4. Exilul 


Coșeriu, după cum ştim, a părăsit România la vârsta de 19 ani. Despre 
această scurtă perioadă de viață adultă s-au făcut numeroase deducții. 
Coșeriu nu vorbea cu plăcere sau chiar nu vorbea deloc despre acest 

timp și nici despre opiniile sale politice de pe atunci sau cele ulterioare. 
Se ştie totuşi că o bună parte din studenţii universitari români, semeni 
de-ai săi, a aderat la dreapta naționalistă; se mai ştie că tânărul Coșeriu 
ar fi îmbrăcat cel puţin de câteva ori cămașa verde a Gardei de Fier, 
extrema fascismului român. Cu toate acestea, nu s-a relatat nicio im- 
plicare a sa în actele violente practicate de această mișcare. În interviul 
lui Kabatek şi Murguía (1997, 22), revenind la tinerețea sa, se plasea- 
ză printre studenţii „cu sentimente patriotice și naţionaliste” din Iaşi, 
unde puţini erau comuniști. Alte tendinţe politice nu sunt menţionate, 
şi poate nici nu existau, cel puţin în rândurile tinerilor predispuși spre 
extremism. Nici el şi nici populaţia locală, scrie, nu nutreau sentimen- 
te antiruse, cu toate că amintirile despre perioada de dominație rusă 
(ţaristă) în Moldova nu erau plăcute. Dintre profesorii săi doar Găz- 
daru era și va rămâne, chiar atunci când se va afla în exil în Argentina, 
un exponent al dreptei extreme. Iordan va deţine funcţii importante în 
România comunistă şi va scrie foarte elogios despre Coșeriu în prefața 
volumelor omagiale Logos semantikos (1981). 


Ne vom referi, fugitiv, și la exilul italian a lui Coșeriu. A ajuns în Italia în 
1940 cu o bursă de studii a Institutului Italian de Cultură din Bucureşti, 
obţinută datorită ofertei personale a lui Giuseppe Petronio, care va de- 
veni curând profesor ordinar la Trieste (Kabatek și Murguia,1997, 51). 
Moldova a fost ocupată în acea perioadă de sovietici. Coșeriu se afla pe 
atunci la București, lipsit de posibilitatea de a comunica cu familia ră- 
masă în Moldova. În Italia nu desfăşoară nicio activitate politică în tim- 
pul războiului, cu atât mai puţin în perioada postbelică. Nu ştim care 
puteau fi opiniile sale politice: reticenţa lui în această materie, inclusiv 
în cele două cărţi-interviu, devine din acest moment absolută. Cele 
două lucrări ale sale în italiană despre marxism și lingvistică în Actele 
de Sodalitate (Coşeriu, 1950 a şi b) sunt niște treceri în revistă, aproape 
fără niciun comentariu, de neologisme şi alte fenomene lexicale pro- 
duse în limba română în urma introducerii noului regim socialist. Din 
afirmaţiile care vor urma, s-ar părea că Coșeriu este în favoarea noului 
regim, dar e vorba, în realitate, după părerea mea, de simple consta- 
tări de fapt, din care este imprudent să deducem ideea unei aderări, 
fie chiar temporare, la comunism: „În complex, scrie, limba comună 
devine mai «populară» şi, pe de altă parte, limba populară evoluează 
din punct de vedere cultural, se îmbogățește cu noi concepte, în special 

abstracte”; „dispariţia antisemitismului [...] se datorează postulatelor 
antirasiste ale regimului” (Coşeriu, 1950 b, 18). Chiar cuvântul „re- 
gim” din titlu nu este conceput ca peiorativ. În rest, acest articol, ca 
şi următorul, este dedicat aspectelor pur lingvistice ale împrumutului, 
ale mutaţiei semantice etc. 


Printre diversele activităţi ale lui Coșeriu în Italia, după cum își 
aminteşte el însuşi, se numără și cele de jurnalist şi traducător. În „Corri- 
ere lombardo” („Curierul lombard”) şi în „l’ Europeo” („Europeanul”) 
a publicat, între 1949-1950, scurte povestiri fantastice sau umoristice, 
adunate şi publicate mai târziu în română, considerate de Cornel Mihai 
Ionescu similare celor ale lui Bontempelli și Buzzati (pe cel din urmă 
Coșeriu îl cunoştea personal). Traduse în română de Adriana Gorăscu 
şi cu prefața italienistului Cornel Mihai Ionescu, au apărut în România 
post-comunistă într-un mic și preţios volum (Coşeriu, 1992). 


Puținele traduceri literare realizate din diverse limbi au fost dictate, 
cum mărturisește Coșeriu, de motive practice, legate de supraviețuire. 
Cunoştea bine cam vreo zece limbi, pe care le-a învăţat pentru a putea 
citi poezii în limba originală. Printre traducerile literare din prima peri- 
oadă, în italiană, o menţionăm cea a capodoperei filozofice a lui Lucian 
Blaga Orizont și stil, făcută împreună cu un alt înstrăinat român de la 
Roma, Mircea Popescu, şi prefațată de Antonio Banfi (1946). Coșeriu 
îşi aminteşte cu lux de amănunte istoria acestei traduceri în interviul 
lui Kabatek și Murguia (1997, 77). Tot aici găsim prețioase informaţii 
despre sejurul lui Coșeriu în Italia și admiraţia lui pentru această țară, 
pentru cultura, arta și tradiția universitară italiană. În interviu rămâne 
în umbră scurta perioadă de aflare la Padova, etapă intermediară în- 
tre Roma şi Milano. Coşeriu s-ar fi transferat la Padova, după cum îmi 
spuse personal, pentru a urma cursurile de filozofie ale profesorului 
Luigi Stefanini, ceea ce a coincis cu eliberarea Romei de către Aliați. 
Tot atunci va lucra ca traducător pentru americani la Milano. 


În interviul lui Saramandu, Coșeriu scrie că, din motive politice, în- 
cerca să stea departe de Pagliaro pe care chiar îl admira. Pagliaro era 
profesor de glotologie la Roma, dar, fiind fascist, mai ţinea și cursuri 
de mistică fascistă şi de istorie şi doctrină a fascismului“. După război a 
fost demis, apoi readmis la Universitate. S-ar părea că nu a renunțat și 
că ar fi fost printre numeroșii profesori ai Universităţii din Roma post- 

belică rămași fideli fascismului. Nu cred că Pagliaro ar fi făcut declaraţii 
publice referitor la confesiunea sa ideologică și că frecventarea cursuri- 
lor sale ar fi fost compromițătoare. Considerat un profesor important, 
între anii '50-60 Pagliaro a ţinut, la Padova, minimum două conferințe 
la care am asistat personal în calitate de student, alături de un public 
numeros. 


În realitate, ca și mulți alţi pribegi din țările comuniste, Coșeriu era 
deseori considerat în Italia a priori un fascist, un om din dreapta an- 
ticomunistă și antidemocratică, fugit din ţara sa din motive politice. 
Mai târziu a început să fie suspectat de antisemitism (de parcă Italia 
nu ar fi adoptat legile rasiale!). Adesea, probabil din prejudecată, mulți 
intelectuali italieni și occidentali în general îi acuzau de faptul că nu au 
acceptat ocupaţia țărilor lor de către Uniunea Sovietică și ulterioara lor 
transformare în țări comuniste. Aceste prejudecăți odioase, exercitate 
asupra unor persoane biciuite de viaţă și private de averile lor, lipsite de 
sprijin sigur în noua țară unde se aflau, s-au domolit cu timpul, dar nu 
au dispărut definitiv. Spre fericire, suspiciunile decădeau uneori de la 
sine în momentul contactului personal al refugiatului cu cenzorul său, 
graţie unui sentiment instinctiv de simpatie și înțelegere. În cazul lui 
Coşeriu, unii au crezut că transferarea sa la Montevideo a fost, de fapt, 
fuga unui fascist spre acea Americă Latină care a găzduit mulți fugari și 
chiar criminali naziști. Dar era 1950, şi Coşeriu a plecat spre Montevi- 
deo aspirând la o catedră universitară, fapt care s-a şi realizat. Nu ar fi 
logică, de altfel, invitaţia de mai târziu în Germania. 


În Kabatek și Murguía (1994, 83 s.) Coșeriu dezvăluie detalii ale 
circumstanțelor legate de plecarea sa spre Montevideo. Consulul Uru- 
guayului la Roma, Ponce de Le6n (probabil Alberto Mellini Ponce de 
Le6n), încurajează plecarea, informându-l despre instituirea unei noi 
Facultad de Humanidades y Ciencias la Montevideo. Abia fondată fa- 
cultatea, la puţin timp după sosirea la Montevideo, Coşeriu a fost nu- 
mit director al Departamentului de lingvistică şi profesor de lingvistică 
generală indoeuropeană. 


Invitaţia în 1963 în Germania, la Tübingen, era deja rezultatul faimei 
care a început să-l copleşească după publicarea operelor sale din peri- 
oada uruguayană, al diverselor călătorii pentru conferinţe și cursuri în 
Europa şi a susținerii majore a lui Harri Meier şi Mario Wandruszka. 

Aici am putea încheia istoria noastră, dar expatrierea nu s-a sfârșit, 
chiar dacă colivia era aurită. 


Traducere de Doina ARPENTI 


Note | 


' Multe informaţii despre viața lui E. Coșeriu pot fi găsite în cele doua cărți-interviu: 
Nicolae Saramandu (1996) şi Kabatek, Murguia (1997). 

? Totuşi s-a înregistrat o anumită rezistenţă la admiterea lui Coșeriu în lista marilor 
lingviști ai secolului al XX-lea. Numele și ideile acestuia nu apar în operele autoritare ale 
lui Giulio Lepschy, dedicate structuralismului și lingvisticii secolului al XX-lea, adresate 
publicului italian și englez. 

3 În realitate, structuralismul lingvistic aproape că nu a avut reprezentanți în Italia, 
din cauza invaziei gramaticii generative și a sociolingvisticii. Elevii lui 'Terracini, Devo- 
to, Tagliavini și ai altor glotologi italieni din aceeași generaţie au fost în puţine cazuri 
continuatori fideli ai maeștrilor lor, dar au devenit sociolingviști sau generativiști, ori 
au reprezentat tendințe de compromis, care, în orice caz, depindeau puţin de poziţiile 
teoretice ale maeștrilor. Aceasta nu exclude faptul că cei din urmă nu au scris prea mult 
şi cu devotament despre maeștrii lor (a se vedea Beccaria și alții, 1999). 

* Este vorba de două lucrări cu tematică dialectologică și folcloristică despre Moldova: 
Limbă și folclor din Basarabia, în „Revista critică”, laşi, 14/2-3, p. 159-173 şi Material 
critic basarabean, în „Arhiva, laşi, 47, p. 93-100. În Kabatek și Murguía (1997, 19) se 
pomenește un studiu literar despre Bacovia publicat în „Jurnalul literar”. 

5 În Kabatek și Murguía (1997, 52) sunt menţionate poezii şi în italiană, pe care la soli- 
citarea lui Coșeriu le citeşte Giuseppe Petronio, directorul Institutului Italian de Cultură 
la București, care a favorizat, la timpul cuvenit, plecarea în Italia. 

é Coșeriu susține că Pagliaro, acceptând acele discipline, s-a înjosit în afara oricărei limi- 
te și își amintește că nu a frecventat orele sale la Roma, considerându-l un „rău lingvist” 
Kabatek şi Murguía (1997, 76). Ulterior şi-ar fi schimbat părerea în mod radical vis-à-vis 
de cea de-a doua afirmaţie. 

Ana BANTOŞ în dialog cu 


Ileana MĂLĂNCIOIU 


Eu n-am obsesia morţii, 
dar am obsesia vieții 


e 
y 


A.B. — conf. univ., doctor 
habilitat în filologie, 
Universitatea de Stat „Alecu 
Russo" din Bălţi, Catedra 

de literatura română şi 
universală. Direcţii de 
cercetare: literatura română, 
literatura universală şi 
comparată, estetică şi teorie 
literară. Semnează volumele: 
Reabilitarea autenticului. 
Culegere de articole și 

studii critice, Chişinău, 2006; 
Deschidere spre universalism. 
Literatura română din 
Basarabia postbelică. 
Monografie, Chişinău, 2010; 
Literatura basarabeană şi 
modelele literare europene, 
Bucureşti, 2013. 


— Stimată doamna Ileana Mălăncioiu, mă 
bucur să vă revăd. Ne-am întâlnit pentru 
prima oară la Chișinău, apoi, în toamna 
anului trecut, la Festivalul Internaţional 
de Literatură şi Traduceri la Iași (FILIT) şi 
acum iată-ne, împreună, iarăși la Chișinău. 
Vă propun să discutăm despre creaţia dum- 
neavoastră. Să începem cu începutul, cum 
se spune. Aţi absolvit Facultatea de Filozo- 
fie a Universităţii din București, în 1968... 


- Fusese o scurtă perioadă de deschidere și 
după absolvire, când am intrat la televiziu- 
ne, am putut să fac niște emisiuni cu poeți 
contemporani. După aceea au venit tezele lui 
Ceaușescu din 1971 — şi, oarecum (nu pot să 
spun că direct), că nu vom da decât texte direct 
inspirate din realitatea socialistă. Şi am zis eu, 
vai de mine, renunțăm la literatura clasică și la 
cea populară!? Manifestarea mea i-a supărat pe 
şefii, care primiseră vestea fără să crâcnească, 
şi m-au discutat într-o şedinţă de partid. Nu 
m-au dat ei afară, m-am dus singură, căci mi- 
am dat seama că nu mai putem lucra împreună. 


- Apropo de perioada despre care discu- 
tăm şi de cele afirmate de dumneavoastră. 
Ce obiecte studiaţi la Facultatea de Filozo- 


UN PĂMÂNT ŞI DOUĂ CERURI M 


Ileana Mălăncioiu și Ana Bantoș la Radio Chișinău 


fie? Vă întreb deoarece aici, la Chişinău, şi probabil în toată fosta 
Uniune Sovietică, atunci când era vorba de filozofia contempora- 
nă, se studia, în special, filozofia marxist-leninistă. Cât despre alți 
filozofi şi tendinţe din filozofia contemporană știam doar din niște 
broșuri, în care erau interpretate noile tendinţe considerate mic- 
burgheze, capitaliste, dăunătoare sistemului socialist. 


- Noi am apucat o perioadă ceva mai bună, adică făceam istoria filo- 
zofiei începând de la antici şi aveam niște profesori foarte buni. Banu 
era unul dintre marii profesori, ne preda filozofia antică. Când ajun- 
geam la epoca modernă era mai greu, dar am avut o profesoară foarte 
bună, Florica Neagoe, care îl preda pe Hegel foarte bine. Însă erau și 
multe discipline planificate aiurea. La istoria doctrinelor economice, 
să zicem, se reluau lucrurile de la capăt, de la formarea limbii și a po- 
porului român. Deci la toate obiectele învățai unul și același lucru. Şi 
acela fals. Şi oamenii aceia nu erau de meserie istorici, care să cunoască 
nişte realități, căci veneau de la doctrine economice şi ne învățau alt- 
ceva decât ştiau şi ei de acasă. Bunăoară, în 1968, când am terminat 
eu, Lucian Blaga era încă interzis. Spun acest lucru fiindcă aţi vorbit 
foarte argumentat despre Blaga la unul dintre simpozioanele dedicate 
poetului aici, la Chişinău. 

- Vă mulţumesc pentru apreciere. Dar teza dumneavoastră de li- 
cenţă s-a intitulat Locul filozofiei culturii în sistemul lui Lucian Bla- 


ga... 


- Da, fiindcă erau şi unii profesori mai deschişi și aveai aprobarea să 
o faci. Problema era la susținere, dar până la urmă mi-au dat voie să 
fac teza aceasta cu titlul respectiv. M-am documentat şi am studiat la 
secţia de literatură și filozofie interzisă, în fondul secret al Bibliotecii 
Academiei. 


- Vă permiteau fiind studentă să cercetaţi acele fonduri? 


- Da, aveam bilet de intrare şi dacă aveai o teză aprobată cu titlul aces- 
ta puteai să-ţi faci un permis temporar și să mergi la sala respectivă. 
La susţinere însă au intervenit şi nişte scandaluri la facultate. Au fost 
daţi studenţi afară pe motivul că au făcut lucrări idealiste, se ştie însă 
că filozofia fără idealism e ceva aberant. Oricum și profesorul Tudor 
Bugnariu fusese atacat că i-a apărat și i-a susținut pe studenții care s-au 
abătut de la viziunea partidului și, deși fusese comunist din ilegalita- 
te, a primit vot de blam şi n-a mai fost decan. Eu am nimerit pe acest 
moment cu multe probleme, în primul rând ale profesorului, nu ale 
mele și la susținerea tezei profesorul Radu Florian, care, de altfel, tre- 
cea drept unul dintre prietenii lui Tudor Bugnariu, mi-a făcut urmă- 
torul reproş: „Pentru mine un student care după cinci ani de filozofie 
marxistă ia teză din Blaga nu prezintă garanţie din capul locului” Eu, 
care nu tăceam fără să am dreptul la replică, am zis: „Pentru mine un 
profesor care-mi contestă titlul lucrării, aprobate de consiliul profeso- 
ral, nu prezintă garanţie că va fi obiectiv”. Şi totul a mers așa. Era prima 
zi de examene, erau şi studenţi de la fără frecvenţă, care spuneau că nu 
trebuia să vă certaţi cu ei şi n-aţi fi picat. N-am picat, am luat nota nouă, 
dar se lua zece și cu transformarea socialistă a agriculturii, care știm și 
noi cum s-a transformat, însă răfuiala profesorului nu era cu mine, era 
cu Tudor Bugnariu, ginerele lui Blaga, și, vai, se abătuse și din motive 
de familie să-mi ajute să susțin o teză ca aceasta. 


- Rămânând la evocarea acelor ani, vă rog să-mi spuneţi cum se 
manifesta ostilitatea față de Blaga? 


— Cred că la mijloc era, în primul rând, atitudinea față de Tudor Bug- 
nariu. Pe coridor, după ce am susținut examenul, m-a oprit profesorul 


UN PĂMÂNT ŞI DOUĂ CERURI EJ 


care-mi contestase teza și mi-a spus că, de fapt, nu a vrut să mă încurce 
pe mine. Problema lui era cu Blaga, a cărui filozofie, considera el, nu 
trebuia publicată. Dar, a spus el în continuare, am aflat că aţi lucrat doi 
ani şi că lucrarea este foarte serioasă. I-am zis: „Domnule profesor, mă 
iertaţi, dar examenul s-a terminat, nota mi-a fost dată, vom mai vorbi 
după aceea”. 


- După facultate aţi susţinut doctoratul în filozofie cu tema Vina 
tragică (Tragicii greci, Shakespeare, Dostoievski, Kafka). Vă rog să 
vă referiţi la această lucrare publicată ulterior. 


- După examen și după susţinerea lucrării de stat mi-am aruncat caie- 
tele în Dâmboviţa și am zis că nu mai calc niciodată pe aceste coridoa- 
re. Profesorul Tudor Bugnariu mă consola, spunându-mi că din cauza 
lui mi s-au întâmplat toate, iar eu i-am răspuns că oricum n-aş fi rămas 
în facultate şi că, în situaţia respectivă, să nu-şi facă probleme din cauza 
mea. Când am ajuns la repartiție la Iași, profesorul Nicuţă, care a ve- 
nit din diplomaţie și a devenit decan în locul lui Bugnariu, practic mie 
mi-a dat înapoi ce mi-a luat la examen: erau cinci locuri pentru televizi- 
une, se înființaseră niște studiouri noi şi eu am reușit să obțin un loc la 
televiziune. Am fost prima care m-am dus să-mi iau postul în primire. 
Intraseră ruşii în Cehoslovacia și am găsit televiziunea înconjurată de 
armată. Nu mi-a contestat nimeni repartiția, fiindcă eu nu ştiam, dar o 
repartiție era sfântă. Am prins o perioadă bună, trei ani am lucrat bine, 
am făcut o emisiune cu scriitori buni, cu filozofi. 


- Să revenim la teza dumneavoastră. Alex Ștefănescu susține că 
din Vina tragică, publicată în 1978, „putem extrage pasaje care au 
valoarea unor poeme în proză, iată, de exemplu, cum rezumă și 
cum comentează, implicit autoarea, Tragedia lui Oedip: «După ce 
a cunoscut toată fericirea, care ne poate fi dată pe pământ și după 
ce s-a consumat toată tragedia sa, regele Oedip continuă să trăias- 
că sub înfățișarea unui bătrân orb, purtat de mână de către fiica 
sa, departe de pământul pe care a aflat și măreţia și căderea. Abia 
acum el începe să vadă cu adevărat, asemenea păstorului Tiresias, 
şi abia acum cunoaște cu adevărat măreţia în forma ei cea mai înal- 
tă, redobândind, prin chin și suferinţă, bucuria simplă de a trăi și 
reconciliindu-se cu zeii, cărora, astfel, li s-a împotrivit şi totoda- 
tă cu propria lege încălcată fără să vrea, abia acum când a pierdut 

tot și a supravieţuit pierderii sale totale, impunându-se zeilor prin 
suferinţa sa și făcându-i să accepte moartea altfel decât pe cea a 
nevinovaţilor este Oedip cu adevărat rege nu al unei cetăţi, ci al 
întregului pământ>”. Întrebarea mea este: evidenţierea viziona- 
rismului lui Oedip are vreo legătură cu ceea ce se întâmpla în Ro- 
mânia în acei ani? 


— Şi da, şi nu. Avea legătură cu cele ce se întâmplau în viața reală. Dova- 
dă e și faptul că am ales o teză despre tragic, care, în principiu, se susţi- 
nea destul de greu și oamenii se fereau de aceasta. Pe urmă, ideea mea 
din capul locului a fost că tragedia antică nu poate fi despărțită de cea 
modernă, așa cum susțineau unii. Pe de o parte, se afirma că tragicul 
a fost abolit din cauza raționalismului, iar pe de altă parte — din cauza 
creştinismului. Atunci mă întreb, cum poate să apară marea tragedie 
shakespeariană după atâtea secole de creştinism și de raționalism. Ide- 
ea mea era că Biblia poate fi privită, la fel cum considerau şi alții, ca o 
carte de despărțire dintre două lumi, dintre tragedia antică și cea mo- 
dernă, dar poate fi privită şi ca o carte de legătură. Dacă nu mergi pe 
concepte și pe felul cum au fost interpretate de-a lungul secolelor, le iei 
de la capăt și judeci textele ca atare. Cele mai bune pagini sunt cele de 
analiză pe texte. Şi deși era o perioadă foarte rigidă, profesorul Ion Ia- 
noşi, în pofida faptului că era și evreu, și liber cugetător, m-a lăsat să fac 
capitole întregi pe Iov și m-a lăsat să plec de la Biblie, și mi-a spus: „Vă 
rog, am o singură dorinţă — să o invitaţi la susținere și pe doamna Zoe 
Dumitrescu-Buşulenga, fiindcă are mai multă credibilitate decât mine”. 
Doamna Zoe s-a purtat chiar ca o doamnă, cum se purta în general, 
drept pentru care niciodată nu o să-i înțeleg pe cei care o contestă. Cu 
sprijinul dânsei eu am putut să susțin într-o perioadă foarte grea o teză 
în care se vorbea despre Biblie la facultatea care era cea mai rigidă de 


fapt. 


- Personajul liric din poezia dumneavoastră este plasat, chiar de 
la început, într-un univers rustic, dominat de amintirile ancestra- 
le ale satului, în care viaţa omului era perfect încadrată în natură, 
în care comuniunea și comunicarea mai funcționau. Dacă ar fi să 
ne plasăm într-o perspectivă actuală, cea a nevoii de comunicare, 
am putea spune că personajul liric din poezia dumneavoastră este 
atins și el de criza incomunicabilităţii omului modern. 

- Crizele evoluează și ele în funcţie de împrejurări. Atunci criza avea o 
încărcătură, și acum are alta. De exemplu, atunci n-aveai voie să fii trist, 
toţi poeţii care debutau erau foarte optimişti. N-aveai voie să vorbeşti 
de cruci și de biserici. Eu am început ca toți copiii, versificând pe linii 
eminesciene şi am umplut în felul acesta caiete întregi. La un moment 
dat mi-am dat seama că așa nu voi depăși niciodată pastiga și că trebuie 
să o iau de la capăt. Şi am luat-o de la capăt, de altfel, cu experiența 
mea țărănească. În opinia lui Eugen Negrici, descoperirea mea cea mai 
importantă în poezie este că am pus pe balanță viața cu moartea, că am 
văzut, de fapt, moartea ca o parte a vieţii. Țăranul, care socotește moar- 
tea ca rău suprem, speră că după aceea va fi încă ceva, că nu se termină 
totul aici, pe pământ. La noi țăranii chiar credeau în hotarul acesta, așa 
că nu e descoperirea mea. Eu am putut să fac ceva ca să duc mai depar- 
te credinţa tuturor. Când am revenit la alte lucruri, la altă poezie, deja 
aveam în sânge acea experiență făcută pe viu pe versurile lui Eminescu, 
fiindcă una este să citeşti și să uiţi, dar alta este să faci experienţă pe 
textul eminescian în fiecare zi, cum făcusem cândva. 


- Credeţi că la mijloc e şi ideea de nemurire a sufletului? 


- Da, este vorba de acea nemurire a sufletului, fiindcă practic intra în 
credinţa ţăranului, dar nu văzută foarte simplu, nu văzută țărăneşte. De 
fapt, această problemă s-a pus dintotdeauna înainte de creştinism, în 
texte precum cele despre Epopeea lui Ghilgameș, în care protagonistul, 
după dispariţia prietenului său, umblă şapte zile și şapte nopţi pe ur- 
mele lui, încearcă toată suferința care se poate încerca și face călătoria 
în lumea cealaltă. Concluzia este că nu ai nicio posibilitate să te opui 
morții, dar întâi face călătoria şi călătoria e importantă în sine. Creş- 
tinismul adaogă ceva. În creştinism drumul făcut pe lumea cealaltă a 
Mântuitorului are o încărcătură, dar are şi îndoiala. În creştinism ideea 
învierii este însoțită de îndoiala de pe cruce, care înseamnă condiția 
umană. Căci trimiterea fiului lui Dumnezeu pe pământ este pentru a 
face legătura dintre cer şi pământ și pune întrebarea asumării condiţiei 
umane de către fiul lui Dumnezeu. 


- Tot Eugen Negrici, la care aţi făcut trimitere, afirmă că dumnea- 
voastră creaţi o mitologie a morţii și prin aceasta vă evidenţiaţi în 
contextul literaturii din acea perioadă. 

- Eu am spus întotdeauna că în poezia mea obsesia morții a fost 
prezentă întotdeauna, dacă n-aş avea obsesia vieții nu m-ar interesa 
altceva. Eu n-am obsesia morţii, dar o am pe cea a vieții şi am trecut 
prin nişte experienţe foarte dramatice. Moartea surorii mele, la 33 
de ani, când nu vroia deloc să moară, că avea doi copii să-i crească 
şi a avut o boală de care nu avea cum să scape, mi-a dat cu totul 
alte sentimente. Cumva schimbi tot ce credeai despre religie până 
atunci şi pui întrebarea pe care am pus-o şi eu: „De ce?”. Era tână- 
ră, n-a păcătuit, avea doi copii, vroia să-i crească. Dar întrebarea 
aceasta şi-o pun şi oamenii care sunt necredincioşi şi până la urmă o 
depăşesc. Perioada aceea mi-a schimbat vederea și din ea a rezultat 
o carte, care are o legătură cu credinţele populare, cu tot ce se crede 
despre moarte, despre ce se face cu sufletul omului după aceea. Ple- 
cam de la experienţe reale, dar aveam în subtext și toată experiența 
de până atunci şi de poezie, şi de viaţă, şi de filozofie, adică nu poţi 
să mergi mai departe dacă mergi doar pe una din aceste experienţe, 
trebuie să le ai cumva pe toate trei. 


- Stilul artistic al creaţiei dumneavoastră a fost pus în legătură cu 
stilul de viaţă țărănesc, pe care vi-l asumaţi în felul în care și l-a 
asumat și Constantin Brâncuși. V-aţi simțit apropiată, atrasă de 
Brâncuși? 


- Da. Pentru că așa cum el ciopleşte în piatră Cuminţenia pământului 
şi pentru mine era o obsesie această cuminţenie a pământului, a zbo- 
rului. Venind dintr-o zonă din care veneam și eu, Brâncuși își asumă la 
cu totul alt nivel concepţia populară. Dar eu cred că foarte apropiată, 
dacă ne gândim la poezie, rămân, în cele din urmă, de George Bacovia, 
care mă interesează foarte mult și ca structură poetică. Pentru mine e 
un mister cum Bacovia, cu cele mai puţine cuvinte și fără să chinuie 
limba deloc, făcând tot ce se poate din cuvintele simple, reușește să 
ajungă la o poezie atât de mare. În cărțile sale despre rostirea româ- 
nească, Constantin Noica are o afirmaţie care mie mi-a plăcut foarte 
mult: „Cuvântului răzbunare i s-a păstrat doar sensul negativ” și conti- 
nuă astfel: „Există și sensul pozitiv al răzbunării, poţi să răzbuni un cu- 
vânt uitat”. Cărţile lui m-au impresionat. Blaga, Cioran, Eliade, oameni 
foarte adânc cărturăriţi, au interpretat în mod diferit Mioriţa. Eliade, 
bunăoară, se întreba, de ce să luăm doar povestea cu moartea şi cu ca- 

pul plecat, de ce să nu luăm de la Miorița partea oraculară, care la urma 
urmei ne poate trimite chiar la oracolul antic? Fiindcă totuși ea se com- 
portă ca un oracol, anunţă dinainte ce va fi. E adevărat că protagonistul 
nu luptă poate și-n ideea creştină. După aceea urmează ceva, o nuntă 
care vine după moarte. Şi poate că povestea nunții din Mioriţa are o 
altă încărcătură. E foarte frumoasă teoria lui Eliade. În genere, marii 
gânditori dintre cele două războaie au vorbit foarte mult și despre lim- 
bă, şi despre valenţele ei. 


- La început, când aţi publicat prima carte, nu aţi fost atât de căl- 
duros primită de către critica literară. Cel care a dorit să vă cu- 
noască, după cum mărturisiţi chiar dumneavoastră, a fost Emil 
Bota. Ce a însemnat pentru destinul de creaţie, pentru biografia 
dumneavoastră de creaţie întâlnirea cu Emil Bota? 


— A însemnat imens, pentru că era perioada aceea de poezie săltăreață. 
Trebuia să fii vesel și optimist şi Bota avea toate îndoielile asupra a tot 
ce se întâmpla pe lume, dar chiar și asupra lui însuși. După câteva dece- 
nii de tăcere, nu mai avea încredere în ce scrie și în ce a scris. Mă ruga 
să-i citesc cărțile și să-i spun cu creionul în mână dacă eu cred că unele 
poeme mai prezintă interes. Ca novice mi-am luat rolul în serios și am 
făcut greșeli. Nu ştiam ce înseamnă ironia în poezia lui și l-am pus să 
facă două gafe teribile. Ca dovadă că nu juca teatru, aşa cum se spunea, 
Bota mă asculta. Mi-a fost foarte rușine mai pe urmă când cineva, un 
critic, a zis că erau mai frumoase poemele acelea nemodificate, cum au 
apărut în prima ediție. Dar pentru mine a fost esenţial, deoarece m-a 
învăţat să nu mă rușinez de îndoiala mea şi să mi-o asum în poezie. 
Când toată lumea zburda de fericire, eu am scris ce aveam de scris în 
momentele respective. Dar nu a fost numai influenţa lui asupra mea, a 
fost şi acea influenţă a prietenului meu, prizonierul care bătuse toate 
lagărele și se întorsese din război după 13 ani, ca mai apoi să fie luat de 
ai noştri în toate închisorile. Era consăteanul meu Aurel State, care a 
scris o carte intitulată Drumul crucii, despre peregrinarea lui prin toate 
lagărele rusești şi despre cea din închisorile românești. El a fost elibe- 
rat cu toți deţinuţii politici în 1964 şi omorât în libertate, fiindcă și-a 
trimis manuscrisele în străinătate. A fost omorât după ce a fost eliberat. 
Bătut, călcat în picioare, a ajuns în Spitalul de urgenţă. Ei au respirat 
ușurați şi au zis că a decedat de ulcer. Numai că el a murit de ulcer după 

ce a fost călcat în picioare, după ce îi rămăseseră bocancii securiștilor 
în stomacul lui. 


- Prin urmare, așa se explică dramatismul în opera dumneavoas- 
tră. Acestea sunt experienţele pe care le aveţi în vedere. 


— Astea sunt experienţele. Am cunoscut oameni care au trecut prin 
drame formidabile. Consăteanul meu îmi făcea un elogiu foarte mare, 
lui îi plăcea foarte mult cum scriu şi zicea: „Tu scrii ce am trăit eu”. Dar 
era un elogiu, pentru că ceea ce a trăit un om, drumul acela prin infern, 
îl ştie până la urmă numai el. Însă consăteanul meu era bucuros că nu 
salt de fericire în vremea în care era atâta mizerie în ţară și că scriu des- 
pre o durere pe care o avea majoritatea populaţiei. 


- Ce credeţi despre literatura română de la momentul actual? 


— Apar generaţii noi şi nu-i cunoaştem pe toți. Eu cred că poezia gene- 
raţiei noastre a fost mai bună, în pofida faptului că n-aveam libertate 
şi a fost mai bună deoarece doream să ne întoarcem la poezia aceea 
adevărată. Ne era dor de ea. Tinerii de azi vor altceva, ei speră că vor 
intra direct în literatura universală şi atunci fac pastişe după americani. 
Toată povestea aceasta cu postmodernismul cuprinde foarte multe 
lucruri, unele chiar hilare, care nu cred că vor rezista. Din experiența 
aceasta poate se vor naște unii mai buni după aceea, fiindcă se schimbă 
limbajul. În proză au apărut nişte romane foarte bune, a apărut roma- 
nul Hotel universal al Simonei Şora, care e superb și pe care l-am citit cu 
mare plăcere. Marta Petreu scrie foarte bine şi eseuri. Sunt critici buni. 
Deci nu vreau să mă plâng că generaţia tânără nu face ceea ce am făcut 
noi. Şi ei, în genere, îi mai înjură pe cei mai în vârstă, dar așa a fost în- 
totdeauna. Dar cred că întotdeauna despre tineri ar trebui să judecăm 
după ceea ce au făcut bun. 


- Stimată doamnă Ileana Mălăncioiu, vă mulțumesc pentru inter- 
viul acordat. Vă doresc succes și inspiraţie şi vă mai așteptăm la 
Chişinău. 


- Mulţumesc foarte mult! 

Drum 


Mă-ndrept pe drumu-ntunecat anume 
Să nu-mi văd boii tineri şchiopătând, 
Le-au intrat potcoavele-n copite 

Şi se tem s-atingă de pământ. 


Din când în când îmi îngenunche-n jug 
Şi fiindcă n-am tărie să-i îndemn 

Se uită blânzi și se ridică singuri 

Şi pleacă amândoi, ca la un semn. 


Şi doar la miezul nopţii îi opresc, 
Dejug pentru o vreme și rămân 
Lătrată de toţi câinii mahalalei 
La poarta potcovarului bătrân. 


Le iau pe rând picioarele în braţe 
Şi îi apăs cu palma pe copite 

Să ştiu pe care parte-au şchiopătat 
Şi să le-acopăr oasele tocite. 


Bătrânul trece cuiele prin foc, 

Le potriveşte bine şi le bate, 

Iar când se strâmbă și ajung în carne 
Le scoate înapoi însângerate. 


Apoi le-ndreaptă și le bate iar, 
Mă-ntreabă unde merg și cine sunt 
Şi ca să ştie de-am să pot ajunge 

Îi pune să se sprijine-n pământ. 

M-ajută să-i înjug și să-i pornesc, 
La început încet și şchiopătând 
Şi câinii ne mai latră o vreme și ne lasă 
Şi rănile se vindecă mergând. 


Puii din scorburi 


Caut cuiburi cu băieţii prin scorburi, 

Îngropându-mi mâna până la umăr în putregaiul gălbui, 
Înspăimântată când o pasăre întârziată 

Se zbate între mine și-ntre pui. 


Îi simt ciocul și ghearele umblându-mi prin carne, 
O prind de-o aripă şi-ncerc s-o scot 

Şi-mi scapă şi mă lasă cu penele în mână 

Când am ieșit din scorbură până la cot. 


Îmi opresc sângele cu frunză de salcie și cu pământ, 
Iau puii orbi în mână şi-i sărut 

Şi-aş vrea să-i pun la loc dar nu mai pot 

Pentru că scorbura-ntre timp a mai crescut. 


Mi-i pun în sân o vreme și ocolesc grădina, 
Fără să ştiu de ce, cu capu-n jos, 

Iar când aș vrea din nou să-i pun la loc 

Nu ştiu din care salcie i-am scos. 


Nu pot să-i las în alta la-ntâmplare, 
Mă tem de şerpi, la fel ca mai demult, 
Şi umblu peste tot cu puii-n sân 

Şi-au mai crescut și cântă și-i ascult. 


Pasărea tăiată 


M-au ascuns bătrânii, după obicei, 
Să nu uit de frica păsării tăiate, 

Şi ascult prin ușa încuiată 

Cum se tăvălește și se zbate. 


Strâmb zăvorul șubrezit de vreme, 
Ca să uit ce-am auzit, să scap 

De această zbatere în care 

Trupul mai aleargă după cap. 


Şi tresar când ochii, împietrind de groază, 
I se-ntorc pe dos ca să albească 

Şi părând că-s boabe de porumb 

Alte păsări vin să-i ciugulească. 


Iau c-o mână capul, cu cealaltă restul, 
Şi le schimb când mi se pare greu, 
Până nu sunt moarte, să mai stea legate 
Cel puţin așa, prin trupul meu. 


Însă capul moare mai devreme, 

Ca şi cum n-a fost tăiată bine, 

Şi să nu se zbată trupul singur 

Stau să treacă moartea-n el prin mine. 


Rugă 


Nu ştiusem că te pot adormi, 

Din greșeală te-am atins, dulcele meu, 
La capul tău stau acum și plâng 

Şi frică mi-e că vei muri în somn. 


POESIS M 

Pământul e ca de cutremur prins, 
Sunt singură cu adevărat, 

Ca un clopot de argint oasele tale 
La miezul nopţii bat. 


O nimfă se apropie de mine, 
Mă rog încet și buimac, 

Un semn de trezire pe fruntea ta 
Mă învaţă să fac. 


Inima reginei 


Natanael, cred că umblă șobolani prin cetate, 
Patul regal se vede ros, 

Din stânca scormonită peste noapte 

Inima reginei au scos. 


Oamenii vin și întreabă 

Unde e inima doamnei regine, 
În dulapul lui o ascunde 
Paznicul înnebunit de rușine. 


Natanael, aveţi grijă, 

Cetatea va fi dărâmată, 
Puneţi în ziduri din loc în loc 
Otravă curată. 


Cred că umblă șobolani prin cetate 

Şi piatra de pe piatră o ridică, 

Natanael, inima reginei e scoasă din stâncă 
Şi mi-e rușine si mi-e frică. 


Sora mea de dincolo 


Sora mea de dincolo 
stă cu creștetul plecat 
lângă calul împușcat 
şi calul îşi lasă-n jos 
şaua șubredă de os. 


Nu mai pot calule sta 

pe şaua de osa ta 

de pe care am căzut 
"nainte de-a fi trecut 

de hotarul însemnat 

c-o creangă de pom uscat. 


Lasă-ţi sufletul să stea 
lângă mine ca o șa 

la care mă urc pe scară 
şi cobor la primăvară 
când o fi iarba-nverzită 
în grădina părăsită. 


Calul își strânge tăcut 
scheletul său desfăcut 
lăsând pe celălalt mal 
numai sufletul de cal 
peste care-şi urcă ea 
haina ei de catifea 

şi-o învaţă cum să stea. 


Vine noaptea în grădină 
doar suflarea lui străină 
care nu mai vrea să vină 
când e soare şi lumină. 

I-aud pașii tropăind 

şi nările sforăind 

cum sforăiau altădată 
şi găsesc urma lăsată 

şi tăvălitura udă 

unde e iarba mai crudă. 


Las iarba să se ridice 

şi urmele să se şteargă 

şi pe sora mea să meargă 
ca pe cal peste câmpie 

şi să scoată apă vie. 


Apoi m-apropii smerită 
de fântâna părăsită 

cu cumpăna ruptă 
unde la miezul nopții 
se dă marea luptă. 


Sora mea de dincolo 

se mai vede doar cum pleacă 
pe calul ei năzdrăvan 
împușcat acum un an. 


POESIS EE 


| Marian HOTCA 


Poem simplu 


mulți bătrâni n-au părăsit satul niciodată; 
s-au mulțumit cu liniştea bârnelor ancestrale, 
au mâncat din același blid de lut cu strămoșii, 
au băut aceeaşi apă din vad cu luna, 

au vorbit același grai ce miroase 

a pământ prășit și a tămâie 


M.H. — student în anul 
al III-lea la Universitatea 
Tehnică din Cluj-Napoca, 
Centrul Universitar Nord primăvara moșnegii noştri 
din Baia Mare, la Facultatea  înmuguresc deodată cu pomii, 
de Litere, specializările apoi înfloresc cu flori fragede de cais, 
Limba și Literatura Română 
și Etnologie. Este membru 
la Cenaclul Scriitorilor din 
Maramureș. Colaborează iar toamna dorm sub frunza cimitirului 
la mai multe reviste cu  visând că totuși şi-au dorit odată 
profil literar din România, o portocală amărâtă să o dea nepoților 
Republica Moldova și i 
Canada. 


şi cu toate acestea au fost foarte fericiți 


unii vara chiar rodesc melancolii risipite în 
nori, 


când va fi iarnă 


Psalm 


sunt o furnică într-un labirint de dumnezeire 
caut cerul cu umbre spectrale 

să desfac de timp visul magnetic 

ce se plămădeşte în mine 


în ape embrionare cuvintele 
se spală de păcatul rostirii 

şi-n universuri psalmodice 
ele nasc temple pavate cu smirnă 


aici unde îngerii plesnesc de lumină 
ochii mei eterici 

deschid eternitatea 

cu o neîncetată rugăciune 


Artă culinară 


În bucătărie Marilyn Monroe 

prăjeşte nişte vinete în tigaia violet, 

apoi fierbe ceai verde pe ochiul ruginit de la aragaz; 
înfăţişarea poetului se opăreşte 

cu aburul cuvintelor futuriste, 

vorbele se rumenesc până la inimă printre vinete 

şi simbolul face o reacție vicleană 

cu bicarbonatul de sodiu. 


Îmi amintesc ca într-o ceață estompată 

că am fost odată chelner la Masa tăcerii 

şi am turnat nimicul în paharele divelor nefericite, 
le-am făcut vânt cu o frunză diafană de canabis, 

apoi le-am aprins ţigara în sobă, căci fetița cu chibrituri 
a dat ortul popii anapoda 

sub ușa indiferenţei; 

şi totuși mi-e așa de teamă 

că fumul tutunului va lăsa în urma lui 

nişte vise tolănite în imperfecțiuni limfatice. 


Unde eşti Marilyn Monroe? Iar visezi? 
Vezi că ţi se ard vinetele! 
Iar ceaiul ţi-a ieşit pe aragaz de 15 minute! 


Contemporan 


dorm în aceeași cameră cu osama bin laden 
barack obama şi pamela anderson 

în est totul e bine în vest e superb 

şi băieții noștri drăguţii de ei se joacă 

când candy crush saga pe tabletă 

când cu mitraliere kalașnikov la graniță 


2014 

ştiam din 14 august 1993 

că m-am născut contemporan cu osama bin laden 
şi barack obama și toţi trei locuim sub același 

cer cu găuri de schweizer 

şi mâncam liniştea oligofrenă din 

groapa marianelor 


de revoluţii răscoale și războaie 

nu mă mai interesează de când am terminat 
cu bacul ăla de 2 lei 

îi cer pamelei o pereche de bikini albi 

să-i agăț cu mătura pe candelabru 

în semn de pace pentru toate popoarele 
acestei lumi scoase din icoanele 

sfinte ale apocalipsei 


barack obama % osama bin laden 

mă aplaudă frenetic şi mă îmbrățișează 

ca pe un fiu ce a luat 9,81 la examanul de bacalaureat 
iar cei de la nobel m-au anunţat 

prin cuptorul cu microunde în timp ce făceam 

pop corn că îmi vor acorda premiul pentru pace 

pe anul 7318 


le spun să dea premiul cui vor 
şi să-mi dea urgent 20 de lei să iau 
o sticlă de mr. muscle, niște cârpe, un mop 


POESIS 

și o găleată de la magazinul 39 
să pot curăța sângele și paradisul 
din camera mea 

contemporană 


Poem esențial 


gata am scris titlul 
mai am de scris doar poemul 


drumul a rămas o firmitură de pâine 

uitată aseară în farfuria în care am mâncat ciuperci 
soarele înghite aerul mumificat în oglindă 

eu sper că dimineaţa va înceta să-mi pună 

aceeași întrebare inutilă și insuportabilă: 

„Ubi sunt qui ante nos?” 

şi eu nu o să-i mai răspund că s-au dus 

toți „in regressus ad uterum” 


stau înfășurat în plapuma umplută cu indiferență 
privind pe geam cum natura 

se îmbracă cu haine galbene 

cumpărate de la second hand 


tac şi schimb atmosfera 

cumpăr grade mai mici pentru termometru 
şi-mi reinventez fiinţa 

insesizabilă 


Stewardesă 


în acest moment sunt stewardesă 
pe avionul de hârtie făcut din ziarul New York Times 
nu ştiu engleză că nu mi-a plăcut de regina Angliei, 

nu mi-au plăcut verbele neregulate și nici past perfect continuous, 
dar totuși mă descurc cu limba poeziei: 

toate cuvintele sunt rugate 

să-şi pună centurile de siguranţă! 

urmează un zbor lung și cu denivelări aeriene 

ţineţi-vă bine de punctul semnului de exclamare, 
aşezaţi-vă teama sub peruca lui Barack Obama 

ce am desenat-o prosteşte în timp ce mă uitam la filmul 
Gone With the Wind 

şi strigaţi: nebunie, nebunie, nebunie! 

ne spargem ca nucile în gheața de la Polul Nord 

și grațioasa cădere 

ne zideşte în iarbă 

poemul epitaf 


Poem simplu 


sunt doar o nucă viscerală 

cu miezul locvace 

în mâna nimicului, 

nu am cunoscut altă credință 
decât respingerea regulei 


trăiesc ca un zeu în propriul meu 
altar de cuvinte 

cioplit în visul diurn 

şi-ascult neîncetat psalmul 

fără regrete al lui Edith Piaf 


parcă prind un contur mai uman 
când umbra versurilor neșlefuite 
de dalta metaforei îşi găsește 
mormântul într-un tipar 

Constantin ŞCHIOPU 


Formarea la elevi 
a competențelor lectorale 


CŞ.- conf. 


iv. dr, 
ism şi 


un 
Facultatea Jurnal 


Științe ale Comunicării, 
Catedra jurnalism, U.S.M., 


lim 


la Liceul de Creativ 


profesor-cumulard de 
ba şi literatura română 
ate şi 


Inventică „Prometeu-Prim” 


din Ch 


işinău. Lucrări recente: 


Metodica predării literaturii 
române, Editura Carminis, 


Piteş 


i, 2009; Arghezi, Barbu, 


Blaga. Poezii comentate. 


Chiși 


Pentru elevi, studenți, 
profesori, Editura ARC, 
nău, 2010; Manuale de 


limba şi literatura română 


pentru clasa a IX-a 
Vlad Pâslaru), a X-a 


Ma 


coautor 
coautor 
rcela Vâlcu-Şchiopu), a 


XI-a (coautor Marcela Vâlcu- 


Şchiopu), a XII-a 


coautor 
Mihai Cimpoi). 


Studiul limbii și literaturii române în învăță- 
mântul preuniversitar urmărește cu precădere 
formarea şi dezvoltarea competenţelor de co- 
municare / lingvistice, conjugate organic și cu 
formarea competenţelor lectorale și valorice. 
Centrate pe variate aspecte ale practicii func- 
ţionale şi raționale a limbii, competențele de 
comunicare sunt o premisă pentru formarea 
şi dezvoltarea competenţelor lectorale. Toate 
împreună se edifică și se dezvoltă prin realiza- 
rea variatelor acte de comunicare orală și scri- 
să, preconizate de demersul educaţional, por- 
nesc de la elementara capacitate a elevului de 
a citi coerent orice e scris în limba română, ele 
implicând totodată o gamă largă de operaţii 
intelectuale, asigurate (la etapa şcolarizării) 
de activități didactice, prin care textul este în- 
teles nu doar la suprafața informaţiei pe care 
o conţine, ci şi ca o țesătură de semne, idei şi 
imagini. Cât priveşte competențele lectorale, 
acestea rezidă în „capacitatea elevului de a citi 
adecvat orice text, de a-l înţelege și a-l inter- 
preta prin actualizarea informaţiilor exterioa- 
re acelui text (de viaţă cotidiană, istorie, geo- 
grafie, ştiinţe) şi — nu în ultimul rând — prin 
uzul unui instrumentar de teorie literară” [1]. 


Utilizarea diverselor strategii de informare / 
documentare, în vederea abordării eficiente a 
comunicării orale şi scrise, rezumarea textelor 

literare şi nonliterare, elaborarea şi realizarea spontană, fluentă, exac- 
tă a diverselor acte de comunicare orală și scrisă, lectura, audierea și 
interpretarea textelor literare și nonliterare, în limita standardelor de 
conţinut, operaţionalizarea terminologiei lingvistice și literare, produ- 
cerea textelor care reflectă experienţele senzoriale, ideile, judecăţile, 
opiniile, argumentele proprii ale elevilor — iată câteva dintre compe- 
tenţele specifice disciplinei Limba și literatura română, stipulate de 
curriculumul pentru treapta gimnazială. La rândul lor, acestea implică 
formarea la elevi a capacităţilor (subcompetențelor — termen prevăzut de 
curriculum şi neacceptat de noi!) de a organiza cronologic informaţia 
într-un plan simplu de idei, utilizând citate din textul dat, de a rezuma 
un text narativ, într-o limită anume de cuvinte, de a citi expresiv un text 
artistic epic / liric / dramatic, de a-l comenta / interpreta, aplicând 
instrumentarul de interpretare etc. 


Înţelese ca o perspectivă de relevare a ideilor fundamentale ale operei, 
ca o „cale de pătrundere în structura ei compozițională intimă, ca o 
exersare a capacităţii elevilor de a citi cu atenţie, de a delimita unitățile 
contextuale, de a concentra conţinutul fiecărei unități de context într-o 
formulare adecvată” [2], reproducerea / expunerea istoriei / diegezei 
şi alcătuirea planului de text sunt un prim și important pas al procesu- 
lui de formare la elevi a competenţelor lectorale. Cercetările în dome- 
niu propun mai multe tipuri de expunere / reproducere: cu redarea 
fabulei aproape de text, concise sau rezumative, selective, creatoare, pe 
bază de citate, prin memorare (despre caracteristicile și cerințele pe 
care trebuie să le satisfacă fiecare tip de reproducere, precum și despre 
metodologia alcătuirii planului de idei al unui text artistic a se vedea 
lucrarea subsemnatului Metodica literaturii române, Chişinău, 2009). 
Pentru a expune un text literar, evitând schematismul şi şablonizarea, 
e nevoie de o bună pregătire a elevilor, metodele didactice interactive 
fiind una dintre căile cele mai eficace în atingerea acestui scop. Menţi- 
onăm dintre acestea, în primul rând, jocul didactic Refă textul și câştigă 
şi Mozaicul. Procedurile de aplicare a lor sunt cât se poate de simple. În 
cazul jocului didactic Refă textul și câştigă, profesorul, iniţial, va împărți 
opera în fragmente și, în funcție de acestea va forma grupuri de elevi 
(numărul membrilor fiecărui grup va fi egal cu cel al fragmentelor). În 
continuare, fiecare membru al grupului, din momentul când primește 
un fragment din cele disponibile, începe să lucreze individual: lectu- 


EET PT RO MIÂINIĂ 


rează fragmentul, formulează două-trei întrebări în baza fragmentului 
(întrebările le va scrie pe o foaie comună a grupului), exersează în ale 
reproducerii. Urmează procedura de refacere a textului: fiecare mem- 
bru relatează, în cadrul grupului, conținutul fragmentului (profesorul 
îi va ajuta pe elevii care vor întâmpina dificultăți în ceea ce priveşte 
relatarea diegezei). Activitatea în grup finalizează odată ce fragmentele 
au fost închegate într-un text (când, în viziunea grupului, textul a fost 
refăcut). De reţinut că niciun alt membru al grupului nu are dreptul să 
citească fragmentul colegului. Or, textul va fi refăcut doar în baza re- 
producerilor. În final, un reprezentant sau fiecare membru al grupului 
prezintă clasei varianta de text. În cazul în care profesorul recurge la 
povestirea în lanţ, va avea grijă ca fiecare membru al grupului să expu- 
nă conţinutul fragmentului său, evident, conform ordinii evenimente- 
lor. Grupul care primul a restabilit corect textul este câștigător. 


O altă metodă de învăţare, Mozaicul, se bazează pe distribuirea sarci- 
nilor de învăţare unor grupuri de elevi astfel ca, în urma colaborării, 
fiecare să aibă întreaga schemă de învățare. Procedura de aplicare este 
următoarea: a) elevii sunt împărţiţi în câteva grupuri iniţiale de câte 
patru-cinci persoane, fiecăreia atribuindu-se câte un număr de la 1 la 
4 sau de la 1 la 5, dacă grupul este format din cinci membri; b) textul 
ce urmează a fi reprodus se împarte în prealabil în patru / cinci frag- 
mente; c) elevii sunt reașezaţi în sală: toţi cei cu numărul 1 vor forma 
grupul nr. 1 de experți. Același lucru se întâmplă pentru elevii cu ce- 
lelalte numere, obținându-se în total patru / cinci grupuri de experți; 
d) elevii din grupurile de experți au sarcina de a învăţa cât mai bine 
partea din materialul de studiu care le-a fost atribuită. Pentru aceasta ei 
vor discuta informaţia cea mai importantă din fragment şi se vor gândi 
la o modalitate de a o prezenta colegilor din grupul inițial; e) după 
îndeplinirea sarcinilor de lucru din fiecare grup de experţi, elevii revin 
în grupurile iniţiale și relatează colegilor lor partea pregătită cu ceilalți 
experţi. Această activitate finalizează cu organizarea unui concurs. Pro- 
fesorul formulează din timp mai multe întrebări referitoare la istoria 
relatată în text, pe care le adresează clasei. Grupul care acumulează cele 
mai multe puncte pentru răspunsurile corecte este învingător. Trebuie 
de menţionat în această ordine de idei că un grup sau altul poate învin- 
ge doar în funcţie de modul în care a fost familiarizat de fiecare expert 
cu conţinutul fragmentului. 

După cum am afirmat, mozaicul, de regulă, se bazează pe împărțirea 
fizică a textului de studiu în părți similare ca lungime și ca grad de difi- 
cultate. O altă variantă a metodei constă în împărţirea tematică a ace- 
luiași text. Fiecărui grup de experți i se adresează 2-3 întrebări la care 
experții trebuie să răspundă. Așadar, partea pregătită şi predată de ex- 
perți va reprezenta o focalizare asupra unor aspecte sau probleme spe- 
cifice ale aceluiași material de studiu. În grupurile iniţiale fiecare elev 
va citi tot textul, iar apoi se va face regruparea în grupurile de experţi, 
ceilalți paşi fiind similari cu cei ai mozaicului descris anterior. Trebuie 
avut în vedere şi modul de formulare a celor două-trei întrebări. Este 
indicat ca ele să corespundă unor nivele diferite ale taxonomiei lui 
Bloom. De exemplu: prima întrebare poate să vizeze nivelul factual ce- 
rând răspunsuri exacte cu privire la date colectate din text („Unde vrea 
căprioara să-și ducă puiul?”). A doua întrebare poate viza nivelul ana- 
lizei şi sintezei oferind soluţii originale la o problemă („Determinaţi, 
pe baza citatului Mama îl priveşte şi-n sufletul ei de fugarnică încolțește 
un simțământ stăruitor de milă pentru ființa fragedă căreia i-a dat viaţă, 
pe care a hrănit-o cu laptele ei, unul din aspectele problemei abordate de 
scriitor în povestire”), iar ultima întrebare poate viza nivelul de evalu- 
are stimulând luarea unei atitudini, examinarea conţinutului respectiv 
din prisma propriei experienţe de viață („Ce sfat i-ați da căprioarei care 
decide să-şi ducă puiul pe ţancurile de stâncă, ținând cont de faptul că 
până la ele trebuia să străbată locuri pline de primejdii?” „Interpretaţi 
gestul căprioarei de a se oferi pradă lupului. Cum ar fi procedat oricare 
altă mamă în cazul dat. Motivaţi”). 


Ce alte metode, procedee pot fi folosite în cadrul lecţiilor de literatu- 
ră în vederea formării emițătorului de mesaje orale și, ca finalitate, a 
competenţelor lectorale? În viziunea noastră, exerciţiile cu caracter 
creativ sunt cele mai la îndemână și cu un impact deosebit asupra ele- 
vilor. Dintre acestea menționăm Ipoteza imaginativă, Jurnalistul came- 
leon, Cu cine vorbesc? 


Ipoteza imaginativă este un procedeu de desfăşurare a unor activități de 
comunicare pornind de la întrebarea „Ce s-ar fi întâmplat dacă... (Ho- 
ria, personajul din povestirea Clopotnița de Ion Druţă, ar fi manifestat 
o totală indiferenţă față de clopotniţă? / Vitoria Lipan ar fi acceptat ca 
autorităţile să cerceteze cazul lui Nechifor? / Domnul Goe ar fi fost 

pedepsit de doamne după ce el le-a numit proaste? / Ion, în partea a 
doua a romanului, ar fi fost tot atât de calculat, chibzuit şi de prudent, 
ca în partea întâia?). Solicitând gândirea imaginativă a elevilor, între- 
bările respective contribuie la însușirea unor noi tehnici de gândire, 
la educarea încrederii că elevul posedă capacitatea de a fi creativ. Evi- 
dent, după ce elevii au propus mai multe variante de răspuns, ei sunt 
îndemnați de profesor să inventeze / să scrie o povestioară ținând cont 
de circumstanţele noi în care ei plasează acțiunea și personajul / perso- 
najele operei. Ulterior, se va discuta pe marginea variantei scriitorului 
în raport cu cea a elevilor: „De ce autorul îl face pe Horia responsabil 
de starea Clopotniţei?” / ...o porneşte pe Vitoria Lipan la drum?” / 
„nu le pune pe mămiţe să-l pedepsească pe dl Goe?” / „...îl prezintă 
pe Ion, în partea a doua a romanului, necalculat, nerăbdător, grăbit în 
acţiunile sale?” Cu siguranţă, în urma acestei activităţi, elevii vor pă- 
trunde în logica acțiunii, în tipologia personajului, vor înțelege viziu- 
nea autorului asupra tipului uman creat de el. 


Jurnalistul cameleon sau povestitorul vesel / trist, mulțumit / nemulțumit, 
încrezător / neîncrezător, mirat / indiferent (roluri interpretate de elevi) 
este un procedeu de lucru destul de atractiv. Conform modului de 
aplicare a lui, fiecare elev trebuie să relateze întâmplarea din operă / 
fragment în una din variante (la alegere): pe un ton neutru, cu tonul 
celui care se bucură / se entuziasmează / se miră / se întristează, cu 
atitudinea unei persoane timide sau dezinvolte etc. În finalul activităţii 
se discută diferenţele dintre respectivele tipuri de relatare a aceleiaşi 
întâmplări: „Care dintre acestea este mai adecvată naturii evenimentu- 
lui?, „Ce stări a trăit povestitorul / interlocutorul în timpul relatării”, 
„Cât de convingător a fost povestitorul?”, „De ce pot fi acceptate cel 
puţin câteva moduri de relatare?” etc. Menţionăm că procedeul respec- 
tiv, pe lângă faptul că le creează elevilor o bună dispoziţie, contribuie 
în mare măsură la înţelegerea de către ei a naturii problemei cu care 
se confruntă personajul, a gravităţii acesteia și, nu în ultimul rând, a 
atitudinii scriitorului față de cele relatate. Totodată, procedeul permite 
adaptarea mesajului oral la interlocutor (elev), la coordonatele situației 
de comunicare, în general. 


Procedeul Cu cine vorbesc? este o altă modalitate de formare a 
emițătorului de mesaj oral. Conform modului de aplicare, elevii pri- 

mesc fişe pe care profesorul a scris, în prealabil, replici adresate mai 
multor personaje ale operei (ex.: mamița, mam-mare, tanti Miţa, DI 
Goe, „urâtul”). După citirea în gând a replicilor (ex.: „Mă nelinișteşte 
faptul că-ţi pui viaţa în pericol” — un eventual răspuns al tânărului la re- 
plica „Ce treabă ai tu, urâtule?”, rostită de dl Goe), fiecare elev interpre- 
tează rolul primit, citeşte expresiv replica, iar colegii trebuie să identifi- 
ce personajul cu care vorbeşte elevul respectiv. Ulterior, se identifică în 
operă și se citește replica personajului din care s-a inspirat profesorul. 
Jocul poate continua, elevii propunând și alte posibile replici. 


Dincolo de metodele și procedeele de lucru la care ne-am referit, 
dincolo de multe alte tehnici stipulate în literatura de specialitate, 
menţionăm că reproducerea / povestirea, valorificată ca metodă de 
sine stătătoare cu precădere în activităţile asociate domeniului litera- 
turii, poate asigura punctul inițial al demersului proiectat — contextul 
comunicativ. Cât priveşte formarea / dezvoltarea competențelor de 
comunicare orală și, implicit, a celor lectorale, se vor avea în vedere 
următoarele contexte specifice: a) organizarea logico-semantică a me- 
sajului; b) organizarea formală a mesajului; c) textul monologat și / 
sau dialogat. Profesorului nu-i rămâne decât să ţină cont de aceste de- 
ziderate, creând condiţiile adecvate şi necesare. 


Referinte 1. Limba şi literatura română. Curriculum pentru 
aj învățământul gimnazial (clasele V-IX), Chişinău, 2010, 
p.9. 

2. Vistian Goia, Ion Drăgotoiu, Metodica predării limbii şi 
literaturii române, Editura Didactică şi Pedagogică, R.A., 
Bucureşti, 1995, p. 61. 

Termenul diftong provine din limba greacă și 
este definit astfel: două sunete vocalice rostite 
în aceeași silabă, fără a întrerupe curentul de 
aer expirat. În procesul articulării, una dintre 
vocale își pierde caracterul silabic din cauza 
unei intensități, durate, sonorități și aperturi 
mai mici și astfel capătă o nouă funcție — de- 
vine semivocală. 


Uneori, diftongii au rol morfologic — se opun 
vocalelor în hiat pentru a deosebi forme gra- 
maticale diferite ale aceluiași cuvânt: eu știu 
(prezent) — el ştizi (perfectul simplu), eu îndoi 
(prezent) — el îndoi (perfect simplu sau infi- 
nitiv) sau chiar valori gramaticale şi sensuri 
lexicale diferite: boi (subst.) — boi (verb), căi 
(subst.) — căf (verb), haină (subst.) — haină 
(adj.), pustii (adj.) — pustii (verb), hăi (in- 
terj.) — hăi (verb). 


De asemenea, diftongii se opun hiatului pen- 
tru a marca rostirea unor cuvinte cu un tempo 
mai rapid: de aceea — de-aceea, de acum — 
de-acum, de abia — de-abia etc. 


În limba română sunt mulți diftongi (VI. Za- 
gaevschi [2] identifică în jur de 30, I. Calotă 
[1] — 24) alcătuiți dintr-o semivocală [S.] 
şi o vocală [V.] dispuse diferit. În funcţie de 
apertura, durata, intensitatea vocalelor din 
componenţa diftongilor, distingem diftongi 

ascendenți (S.+V.): poiană, miere, vaiet, duios, iubire, roua, plouând, stea, 
pleosc; diftongi descendenți, alcătuiți din V.+S.: plai, august, dau, tei, coif, 
cuib, făcui, pâine, grâu, auriu, Zeu, viu etc. 


De reţinut că, dintre cele şapte vocale ale sistemului fonetic românesc, 
patru îşi pot pierde caracterul silabic şi pot deveni semivocale: i, u, o, e. 


Aşa cum am menționat mai sus, se pot forma diftongi (atât ascendenți, 
cât şi descendenți) la rostirea conjunctă a două cuvinte: ne-o aduce, ţi-a 
spus, de-a valma, mi-i dor, totu-i vis, mama-i una etc. 


Numărul considerabil de diftongi, față de celelalte limbi romanice, se 
datorează sistemului vocalic bogat al limbii române. Astfel, în procesul 
adaptării, multe împrumuturi se supun diftongării, prin adiționarea se- 
mivocalei U la unele cuvinte de origine străină (epenteză), cum ar fi, 
de exemplu, în cuvintele: tablou, stilou, erou, cupeu, pariu, rachiu etc. Se 
supun diftongării şi o serie de neologisme: fructuos — fructuoasă, impe- 
rios — imperioasă; tendenţios — tendenţioasă, monitor — monitoare, proce- 
sor — procesoare, cursor — cursoare etc. 


Însă nu toate neologismele se supun diftongării, precum: burlesc — bur- 
lescă, carnivor — carnivoră, invoc — invocă, filolog — filologă, psiholog — psi- 


hologă, pedagog — pedagogă etc. 


De asemenea, necesită atenţie pronunțarea unor cuvinte care, de fapt, 
conțin diftongi, şi nu hiat, așa cum le putem atesta adesea în uz: tro-tuar 
(rostit tro-tu-ar), coa-for (rostit co-a-for, sau chiar cu!-a-for), fer-moar 
(rostit fer-mul-ar), croa-zi-e-ră (rostit crul-a-zi-e-ră), croa-sant (rostit 
cru-a-san), la-voar (rostit la-vu-ar!), cu-loar (rostit cu-lul-ar), precum 
și a-cua-re-lă, coa-fe-ză, pa-ti-noar, bu-doar, ba-lan-soar, voal, pa-voa-za, 
ex-ploa-ta-re etc. 


Triftongii sunt segmente complexe alcătuite din trei sunete vocalice 
rostite în aceeași silabă. Numărul de triftongi este mai mic decât cel al 
diftongilor, dar este totuși considerabil. Există două tipuri de triftongi: 
echilibraţi (S.+V.+S.), ca în cuvintele rouăi, i-oi face, iei, piei, maiou, su- 


iai, voiai, miau, muiau, mi-au spus, beau, beai, de-oi, te-oi, le-oi, ursoaică, 
leoaică, mureai, de-ai şti, ziua-i mare, miroseau etc. și triftongi ascendenți: 
lăcrămioară, fuioare, leoarcă, pleoapă etc. Aşa cum se observă din exem- 
ple, triftongii, ca și diftongii, se formează și prin contopirea vocalelor 


la rostirea conjunctă a unor cuvinte: te-ai dus, i-oi spune, le-ai văzut etc. 

În mare parte, aceste secvențe complexe (diftongi, triftongii) sunt 
percepute ușor de vorbitori și interpretate corect, deși există situaţii în 
care elevii, studenții și chiar unii profesori comit greșeli. 


Ne vom referi, în acest sens, în primul rând la pronumele ei. Acesta 
conţine un triftong, iei, prezenţa căruia nu se atestă în scriere, din care 
cauză adesea este perceput / interpretat ca un diftong. Aici are loc fe- 
nomenul preiotării: în pronunțare apare un -i semison, cu care se for- 
mează triftongul iei. O situaţie similară se atestă și la pronumele eu, ros- 
tit ieu. În aceeași ordine de idei, trebuie să menţionăm că în pronumele 
personale eu, el și în formele verbului „a fi” (eram, erai, era, erau, este, 
eşti), litera iniţială „e” reprezintă, de fapt, diftongul ie. 


Frecvente greșeli de interpretare pot provoca, mai ales, cuvintele ce 
conţin sunetele k, g, č, g, reprezentate grafic prin grupurile de litere 
chi, che, ghi, ghe, ci, ce, gi, ge, deoarece alfabetul latin nu are semne gra- 
fice corespunzătoare acestor sunete. Să se observe că după consoanele 
k, g’, č, ġ (adică după grupurile de litere prin care acestea sunt notate) 
nu există niciodată diftongi ascendenți și nici triftongi. Ceea ce pare a 
fi semivocalele E sau I sunt, de fapt, litere ajutătoare, fără valoare fo- 
netică, aşa ca în următoarele exemple: ceară (ča-ră — 4 sunete), ghioz- 
dan (g'oz-dan — şase sunete), ciuperci (ču-perč — şase sunete ), ghiaur 
(g'a-ur — patru sunete), geam (ğam - trei sunete), cheamă (k'a-mă — 
patru sunete), chiar (kar — trei sunete), gheară (g'a-ră — patru sune- 
te). În cuvinte precum șchioapă (şk'oa-pă — șase sunete), ochioasă (o- 
k'oa-să — şase sunete), cioară (čoa-ră — cinci sunete) etc. Examinând 
componenţa silabelor, marcate în paranteze, constatăm că grupurile de 
litere IA, EA, IU nu reprezintă diftongi, ci digrafe („un grup de două 
litere care notează un singur fonem, una dintre litere fiind ajutătoare, 
fără valoare fonetică” [3, p. 181]. 


După sunetele k, g, č, g pot exista însă diftongi descendenţi: sacagiu 
(sa-ca-giu — șapte sunete), rachiu (ra-K'iu — cinci sunete), ghiocei (g'i-o- 
cei — şase sunete), rochii (ro-kiii — cinci sunete), giuvaiergiu (gu-va-ier- 
giu — 10 sunete), cercei (čer-čei — şase sunete), pârghii (pâr-giii — şase 
sunete) etc. Constatăm, în acest caz, că literele „e”, „i” au valoare vo- 
calică și constituie nucleul silabei, fiind urmate de semivocale cu care 
alcătuiesc diftongi descendenți. 

În concluzie menţionăm că pentru identificarea diftongilor / trifton- 
gilor este important să se împartă cuvântul în silabe, apoi să se exami- 
neze componenţa sonoră a fiecărei silabe: lăcrămioare — patru silabe 
(lă-cră-mioa-re), în silaba a treia avem trei vocale rostite împreună, deci 
un triftong: semivocala i + semivocala ð + vocala a: (lă-cră-miăa-re); 
ceară — două silabe (cea-ră), în prima silabă atestăm un digraf (două 
litere ce reprezintă un singur sunet), şi nu un diftong, litera „e” este 
ajutătoare: (č a r ă), iar pentru stabilirea tipului de diftong / triftong 
e bine să se aplice proba duratei: sunetul care se poate prelungi este, 
evident, cel vocalic. 


Bibliografie | 1. Ion Calotă, Mică enciclopedie a românei corecte, Nicu- 
lescu SRL, Bucureşti, 2001. 
2. N. Corlăteanu, Vl. Zagaevschi, Fonetica, Lumina, 
Chişinău, 1993. 
3. Marius Sala, Enciclopedia limbii române, Univers Peda- 
gogic, București, 2006. 

Doina ARPENII 


Unele cauze şi efecte 
ale bilingvismului româno-italian 


Pentru orice exilat patria este limba maternă 
pe care continuă să o vorbească. 
Mircea Eliade 


Premisă 


Cele mai importante studii lingvistice în 
materie de bilingvism! și care au stat la baza 
disciplinei, marcând evoluţia acesteia, au 
fost realizate de lingviști bilingvi sau de 
lingvişti-părinţi de copii bilingvi”. Ronjat, 
Pavlovič, Leopold, Kenyeres, Tits, Ruke-Dra- 
vina, Francescato au observat și analizat pas 
cu pas evoluția lingvistică a propriilor copii, 
înscriind datele în jurnale, care urmau să de- 
vină pietre de temelie ale disciplinei. Faptul 
că în studierea bilingvismului deseori sunt 
implicate persoane care trăiesc în mod direct 
sau indirect experienţa bilingvismului nu este 
întâmplător. Complice este natura „intimă” a 
datelor lingvistice, dar și modalitatea și tehni- 
ca lor de recoltare, care presupune un raport 
de familiaritate şi confidenţă între cercetător 
şi obiectul cercetării. În această ordine de 
idei, condiţia mea de emigrată bilingvă, dar 
şi formarea mea profesională de profesor de 
italiană pentru alolingvi, m-a apropiat de lu- 
mea celor deveniți bilingvi în urma îndepăr- 
tării de patrie’. Accesul liber în mediul privat, 

nonformal al acestei categorii de vorbitori (fiind una dintre ei), dar şi 
în mediul lor formal, instituțional (de astă dată în calitate de profe- 
sor) a favorizat înregistrarea unor date şi materiale importante despre 
experienţele lor lingvistice, despre specificul comportamentului lor 
multilingv, despre problemele și dificultăţile cu care se confruntă în 
comunicarea cotidiană a şi determinat preferința mea pentru acest vast 
teren de cercetare. În respectivul articol voi aborda doar unele aspecte 
ale problemei și mă voi referi la o singură categorie de vorbitori, vorbi- 
torii românofoni — transplantaţi în sânul limbii italiene. Vorbitorii altor 
limbi vor fi pomeniţi doar tangenţial, în măsura în care experienţa lor 
ar putea fi relevantă pentru înţelegerea unor fapte. 


Mobilitatea socială și emigrația au transformat societatea italiană din 
monoculturală și monolingvă* în multiculturală și plurilingvă. Școala 
este instituţia care ar trebui să fie receptivă la aceste schimbări și să 
se reorienteze spre noile imperative sociale și culturale. De rând cu 
recomandările europene, acest obiectiv ar trebui să aibă o articulare 
pluridirecțională: promovând activități care să stimuleze integrarea 
lingvistică și culturală a nou-veniţilor, dar, în același timp, să favorizeze 
păstrarea patrimoniului cultural și lingvistic originar. Din experiența 
personală constat că școala italiană este orientată unidirecțional şi că 
privilegiază primul aspect al problemei, fapt confirmat de existența 
unei bibliografii bogate în materie de integrare a elevilor și studenţilor, 
fii ai emigraţilor, concepută în cheia asimilării şi uniformizării culturale 
şi lingvistice. 


Programele și recomandările ministeriale deja de mai multe decenii 
insistă asupra importanţei educaţiei lingvistice în general și asupra in- 
troducerii timpurii a limbilor străine în curricula școlară, dar e vorba 
doar de marile limbi de circulaţie europeană. Și de astă dată limbile 
minoritare rămân în umbră. Astfel, educaţia lingvistică și cultivarea 
abilitaților bilingve la tinerii emigrați rămâne pe seama familiei, care 
deseori este dezarmată și nepregătită din mai multe motive: nu posedă 
cunoștințe practice şi metodologice pentru a înfrunta acest gen de pro- 
bleme; nu dispune de timp, fiind absorbită de cotidianul supravieţuirii 
în noul mediu străin și ostil; nu este conștientă de importanța și utili- 
tatea educației lingvistice în familie a copiilor, considerând-o obligați- 
unea statului și a școlii. 

Pornind de la aceste precondiţii, ne-am propus să verificăm care este 
nivelul de bilingvism al copiilor românofoni școlarizaţi în limba itali- 
ană. O atenţie deosebită o vom acorda competenţelor de comunicare 
orală şi scrisă. Școlarizarea de scurtă durată sau, în multe cazuri, lipsa 
totală a instruirii în limba română determină dezvoltarea vorbirii în de- 
trimentul abilităţilor de scriere în limba maternă. Pornind de la ideea 
că limba scrisă nu este o simplă transcriere a limbii vorbite, ci un sis- 
tem complex și autonom, dirijat de reguli gramaticale și stilistice pro- 
prii, ne interesează care sunt repercusiunile oralității asupra scrisului la 
subiecţii bilingvi. Dar înainte de a purcede la analiza propriu-zisă este 
indispensabilă elucidarea conceptelor de limbă scrisă şi limbă vorbită, 
oralitate și scripturalitate. 


Limba vorbită vs. limba scrisă 


Dezbaterile pe marginea limbii scrise și a limbii vorbite au origini în 
Antichitate. În concepția gramaticii tradiționale, limba scrisă ocupă 
o poziţie privilegiată, întrucât este transmițătoarea tradiţiilor literare 
ale clasicilor, pe când limba vorbită este o varietate inferioară, co- 
ruptă şi liberă de normele gramaticale. În tradiția românească, limba 
scrisă este identificată cu limba literară, adică limba literaturii, dar 
şi cu uzul lingvistic cultivat și este obiect de studiu al disciplinelor 
filologice, iar limba vorbită este identificată cu limba populară, limba 
literaturii orale şi deci — materie de studiu al folcloristicii. Klaus Bo- 
chmann (2002: 24) notează că în mediul ştiinţific românesc a existat 
până nu demult o axiomă conform căreia nu există mari deosebiri 
între limba română scrisă, literară şi vorbită, iar aspectele celei din 
urmă nu au constituit centrul atenţiei lingvisticii românești, interesul 
acesteia fiind focalizat asupra limbii scrise. Reieșind din observaţiile 
lingvistului german, culturii citadine şi moderne i s-a acordat puţină 
atenţie, căci cultura „autentică” şi „purtătoare de identitate naţională” 
era considerată cultura rurală (Bochmann, 2002: 9). Proverbial în 
această ordine de idei a devenit celebrul vers al lui Lucian Blaga „Eu 
cred că veşnicia s-a născut la sat”. Așadar, sociolingvistica nu s-a bu- 
curat de mare priză în spaţiul științific românesc din secolul trecut, 
iar în spaţiul basarabean, victimă a ideologiei totalitare sovietice, a 
fost impus un filon de gândire politicizat și instrumentalizats, pe care 

azi îl considerăm neadecvat și ostil noilor imperative şi prerogative 
ale disciplinei. 


În tradiţia lingvistică occidentală, în pofida îndelungatelor dezbateri 
seculare, chestiunile legate de oralitatea și scripturalitatea limbii rămân 
deschise: Limba vorbită este inferioară limbii scrise? Limba scrisă este 
varianta limbii vorbite? Există deosebire între modelul gândirii orale și 
al celei scrise? 


Supremaţia limbii asupra scrisului este susținută de Saussure și 
exponenții școlii sale: „Limba și scrierea sunt două sisteme de semne 
distincte; singurul motiv de a fi al celui de-al doilea este de a-l repre- 
zenta pe primul; obiectul lingvistic nu este definit prin combinarea cu- 
vântului scris și a cuvântului vorbit; acesta din urmă constituie prin el 
însuși respectivul obiect. Dar cuvântul scris se amestecă atât de intim 
cu cel vorbit, a cărui imagine este, încât sfârșește prin a uzurpa rolul 
principal; ajungem să dăm o mai mare importanţă reprezentării sem- 
nului vocal decât semnului însuși. Este ca şi cum ai crede că, pentru a 
cunoaște pe cineva, este mai bine să-i priveşti fotografia decât fața”. 


Scrisul este deci o „fotografie” imperfectă a limbii și este caracterizat de 
„utilitate, defecte şi pericole”, în concepţia părintelui lingvisticii. Scrisul 
este complementar limbii orale. 


În lingvistica secolului al XX-lea, prioritatea limbii scrise a fost susținută 
de teoria filogenetică (în plan istoric limba orală precedă limba scrisă) 
şi de teoria ontogenetică (individul mai întâi învaţă în mod natural şi 
spontan să vorbească, în urma interacțiuni sale sociale, şi abia apoi de- 
prinde arta scrisului, ca urmare a unui proces de predare — învăţare 
instituționalizat). Halliday (1994) susține că vorbirea este un proces 
unidirecțional și ireversibil, care se produce în timp real în urma unei 
programări limitate din cauza memoriei de scurtă durată. „Lextul” nu 
poate fi revizuit și poate fi corectat doar prin adăugarea de informaţie 
nouă, în timp ce textul scris este produsul final al programării, al elabo- 
rării şi al revizuirii. Deci aparenta superioritate a textului scris se dato- 
rează unor diferenţe executive, şi nu intrinsec lingvistice. 


În communis opinio limba scrisă nu este decât limba vorbită transpusă 
în litere. Semnele limbii vorbite sunt undele sonore transmise printr-un 
canal, iar semnele limbii scrise sunt simboluri grafice imprimate pe o 

suprafață. Este vorba de diverse modalităţi fizice de expresie a semnu- 
lui lingvistic. Dacă limba scrisă și limba vorbită ar fi acelaşi lucru, ar fi 
suficient să înlocuiești semnul sonor (fonemul) cu grafemul corespun- 
zător. Această afirmaţie duce la ideea că învăţarea limbii scrise se redu- 
ce la alfabetizarea primară: învățarea regulilor compoziției grafemice 
și a normelor ortografice. Dar învăţarea vorbirii şi a sistemului grafic al 
limbii respective nu sunt suficiente pentru a şti „să scrii”. Limba scrisă 
și limba vorbită sunt două coduri diferite. Unele aspecte ale oralităţii, 
cum ar fi timbrul vocii, ritmul, intonaţia, gesturile nu pot fi redate în 
scris. Limba vorbită e strâns legată de situația comunicativă, în care 
elementele deictice au un rol fundamental, pe când limba scrisă nu 
este subordonată contextului. Limba scrisă este mult mai „normativi- 
zată” decât limba vorbită și are un „grad major de gramaticalitate”, cum 
afirmă A. Ponzio (2007: 32). Într-un text scris informaţia este organi- 
zată în mod logic și ordonat, sunt excluse întreruperile, falsele porniri, 
repetițiile, lapsusurile, redundanţele. 


Educaţie lingvistică în contextul plurilingvismului 


Noua arhitectură a societăţii moderne globalizate a impus o revizuire a 
conceptelor educaţiei în general și al educaţiei lingvistice în particular. 
Mobilitatea socială, dezvoltarea economică și internaționalizarea pieţii 
muncii dictează necesitatea cunoașterii limbilor. Pentru a răspunde 
acestor exigenţe, statele implementează noi politici educaționale în 
materie de educaţie lingvistică. 


Conceptul de educaţie lingvistică se naște în opoziţie cu didactica 
tradițională a limbilor, care face apel la principiile didacticii limbilor 
clasice, bazate pe gramatica normativă. Educaţia lingvistică se bazează 
pe gramatica descriptivă şi pune accentul pe interacțiune și pe funcția 
comunicativă a limbii, dar și pe pragmatică (uzul social, situațional, 
etc. al limbii). Lingvistul italian Tullio de Mauro (2005) sublinia- 
ză importanţa unei optici integrate care include atât limba maternă, 
cât și limbile străine. Această exigenţă a educaţiei lingvistice în cheie 
plurilingvistică a început să se contureze deja în Programul ministe- 
rial pentru școala medie italiană din 1979, rămas în vigoare până în 
2009 şi inlocuit succesiv cu Reforma Gelmini. Programele ministeria- 

le, pomenite mai sus, acordă o egală importanţă atât limbii scrise, cât și 
limbii vorbite și promovează dezvoltarea abilităţilor lingvistice de bază 
(audierea, vorbirea, scrierea și citirea), punând accent pe importanța 
cunoașterii funcțiilor limbajului (a informa, a convinge, a argumen- 
ta, a exprima etc.), dar și a varietăţii limbajelor (colocvial, economic, 
ştiinţific, publicistic etc.). Vorbitul şi scrisul sunt concepute, în acest 
sens, ca două aspecte diverse ale limbii, care folosesc tehnici și mijloa- 
ce expresive deosebite. Aceste recomandări se referă atât la predarea 
limbii materne (sau a limbii de școlarizare în cazul elevilor străini), cât 
şi la predarea limbilor străine. 


În CEFR (Common European Framework of Reference for Languages) fi- 
nalitatea educaţiei lingvistice este nu dobândirea unui set de cunoștințe 
şi abilităţi separate și distincte pentru fiecare limbă cunoscută (LI, L2, 
L3 etc.), având ca model vorbitorul ideal, ci dezvoltarea unui cadru de 
competenţe plurilingvistice şi pluriculturale. Mario Wandruszka, pă- 
rintele interlingvisticii, definește plurilingvismul ca „spaţiul lingvistic 
al libertăţii noastre” și introduce noțiunile de „plurilingvism intern” — 
capacitatea de a domina mai multe varietăți sau limbaje ale aceleiași 
limbi (limba standard, limbajul colocvial, limbajele sectoriale și spe- 
cializat, dialectul etc.) şi de „plurilingvism extern” — capacitatea de a 
învăţa alte limbi în afară de limba maternă. 


Dar educaţia lingvistică și plurilingvistică nu este o misiune doar a 
școlii. De facto, educaţia lingvistică începe chiar din primele clipe de 
viaţă ale copilului, în familia unde s-a născut. Misiunea școlii nu este 
alta decât să dea copilului instrumentele și tehnicile necesare pentru 
a dobândi ulterioare cunoştinţe și abilități lingvistice. Absolvind stu- 
diile, procesul de (auto)educare lingvistică nu este nici pe departe în- 
cheiat, va continua până la sfârșitul vieţii, chiar dacă între timp se vor 
schimba circumstanţele, forma, modalitatea procesului de învăţare. 
În literatura occidentală de specialitate, cu referință la aceste for- 
me, se recurge frecvent la dihotomia achiziție lingvistică şi învățare 
lingvistică. În continuare vom încerca să dezambiguizăm acești doi 
termeni, care se referă la procese diverse ale aceluiași rezultat final 
- competenţa lingvistică. În acest context, referindu-ne la noțiunea 
de competenţă lingvistică, nu facem referinţe la competenţa grama- 
ticală chomskiană şi nici la competenţa comunicativă hymesiană, am 

vrea să dăm termenului o accepție mult mai vastă, generalizantă și 
totalizantă. 


Achiziţia lingvistică este procesul pe care-l urmărește copilul pentru a do- 
bândi competenţe active şi pasive în limba sa maternă, învățarea lingvisti- 
că este procesul în urma căruia adultul posedă o limbă străină. Achiziţia 
este un proces subconștient şi spontan și este rezultatul unei expuneri 
îndelungate la un input lingvistic. Se realizează într-un mediu informal 
prin modalităţi naturale. Învăţarea este studiul conştient care are loc, de 
obicei, într-un mediu instituţionalizat și este realizată prin intermediul 
strategiilor formale. După părerea lui Krashen, „tatăl” teoriei achiziției / 
învăţării, primul fenomen este profund, stabil, care generează înțelegere 
și producere lingvistică prin intermediul proceselor automate, cel de-al 
doilea este rațional și voluntar, dar de durată relativ scurtă, şi are rolul de 
monitor pentru realizarea limbajului. E de remarcat faptul că poziţia lui 
Krashen este prea radicală, căci cercetătorul consideră aceste două pro- 
cese net distincte unul de celalalt și nu admite o trecere de la conştient 
la subconștient, mai mult decât atât, susține inutilitatea învățării, care ar 
trebui să cedeze spaţiul achiziției. Această remarcă este importantă în- 
trucât cercetările recente au demonstrat că în condiţii apropriate învăța- 
rea poate conduce la achiziție. 


Ne vom referi în mod deosebit la fenomenul achiziţiei, căci copiii con- 
cetățenilor emigrați însuşesc limba română exclusiv în mediul informal 
al familiei (în Italia nu există niciun fel de subsidii instituționale pentru 
promovarea limbilor materne ale emigraţilor). 


Educaţie lingvistică în sânul emigrației 


Revizuirea conceptului de educaţie plurilingvistică și reformarea pro- 
cesului educativ la nivel național (mă refer la Italia) și european este 
salutabilă şi apreciabilă. Acţiunile direcționate spre educarea pluri- 
lingvistică a elevilor și studenţilor emigraţi se lasă însă așteptate. Elevii 
autohtoni trebuie să înfrunte o dublă sarcină: să dobândească o paletă 
de competenţe pentru limba italiană, care este limba lor maternă și lim- 
ba de studiu, şi pentru limba străină (o limbă sau două de circulație eu- 
ropeană) — materie de studiu. În cazul elevilor emigrați această sarcină 
se triplează: să cunoască într-un timp record limba italiană — cheia inte- 

grării, a socializării, dar și a accesului în lumea literelor —, să însușească 
limba străină şi să menţină viu contactul cu limba maternă. Dacă pen- 
tru dobândirea unor competenţe de italiană, suficiente pentru a soci- 
aliză şi pentru a fi şcolarizat, copilul beneficiază de susținerea statului 
şi a instituţiilor, conservarea și dezvoltarea limbii materne rămâne o 
chestiune personală a copilului şi a familiei sale. Cu toate că normati- 
vele europene prevăd că toţi copiii şcolarizaţi au dreptul la ore de limba 
maternă (oricare ar fi ea) ca obiect de studiu în cadrul programului 
didactic al şcolii naţionale, realitatea demonstrează că aceste drepturi 
sunt departe de a fi aplicate. Mai mult decât atât, unii specialişti în do- 
meniul educaţiei cred că bilingvismul ar fi o piedică în integrarea co- 
piilor emigraţi şi cauza nereușitei lor școlare. De fapt, acest prejudiciu 
are (1) origini antice, mai întâi de toate în mitul lui Babel - conform 
tradiției biblice, la origini umanitatea era monolingvă, iar plurilingvis- 
mul este rezultatul unui „blestem divin” şi are valoare coercitivă — și 
(2) în epoca apariţiei statelor naţionale europene, în convingerea că 
limbile naționale reprezintă un factor de coeziune a națiunii şi că sta- 
tul trebuie să coincidă neapărat cu un teritoriu lingvistic. Aceste două 
tradiții au alimentat convingerea că unilingvismul era starea originară a 
umanităţii, dată de Dumnezeu, și deci politiceşte legitimă. De-a lungul 
deceniilor bilingvismul a fost considerat periculos pentru dezvoltarea 
copilului, căci copilul bilingv învaţă să vorbească mai târziu, nu posedă 
foarte bine nici unul din sistemele lingvistice pe care, nefiind în stare 
să le deosebească, le confundă permanent; dezvoltarea sa intelectuală 
ar fi compromisă, întrucât ar putea avea dificultăți emotive, ar putea 
suferi de dezadaptări ale personalităţii etc. La întărirea acestor preju- 
dicii au contribuit unele studii lingvistice, realizate în mediul ştiinţific 
anglo-american în prima jumătate a secolului trecut, care au afirmat că 
bilingvismul precoce este cauza directă a unui coeficient de inteligență 
inferior şi deci a unei reușite şcolare insuficiente. Ulterior aceste studii 
au fost drastic criticate pentru metoda și atitudinea științifică adoptate, 
dar mai ales pentru faptul că cercetătorii nu au ţinut cont de variabilele 
socioculturale, confruntând două grupuri care nu puteau fi compara- 
te: primii - monolingvi, purtători ai limbii dominante, apartenenţi la 
clasa politică privilegiată, în timp ce al doilea grup era constituit din 
exponenţi emigraţi, deseori marginalizaţi şi neintegraţi, locuind în 
periferii murdare şi precare (Titone, 1979: 95). Astăzi comunitatea 

ştiinţifică crede că bilingvii posedă o flexibilitate mentală majoră, o fa- 
cultate superioară a gândirii abstracte care, detașată de cuvânt, favori- 
zează construirea conceptelor. Un mediu plurilingvistic și pluricultural 
bogat și stimulant facilitează dezvoltarea cognitivă și intelectuală. 


Limba română și școlarizarea italiană 


Şcoala italiană de ieri, monolingvă și monoculturală prin excelenţă, 
astăzi este populată tot mai des de elevi care provin din lumi înde- 
părtate atât din punct de vedere geografic, cât și cultural. Prezența 
elevilor și studenţilor străini este deja un fapt obişnuit în şcolile ita- 
liene. Dacă în prima perioadă nou-sosiţii erau percepuți ca factori 
destabilizanţi și periclitanţi ai orânduirii firești, astăzi plurilingvis- 
mul și pluriculturalismul este trăit și gestionat ca un fapt natural, 
mai mult decât atât, este conceput ca o resursă, căci tinerii emigraţi 
„imbogăţesc cu patrimoniul lor patrimoniul noilor generaţii italie- 
ne”, după cum afirma ex-ministrul învățământului şi educaţiei Fioro- 
ni (www.miur.it). Mulţi dintre acești tineri sunt emigrați de generaţia 
a doua, pentru că s-au născut ori au ajuns aici în fragedă copilărie. 
Mulţi dintre ei au un părinte (natural sau adoptiv) italian. Deseori 
vorbesc italiana cu inflexiunile locale ale dialectelor italiene şi doar 
trăsăturile lor somatice trădează origini străine. Serviciul statistic al 
ministerului informează că, în anul 2012-2013, 47,2% din studenţii 
cu cetăţenie ne-italiană sunt născuţi în Italia. 


Tinerii emigrați provin din toate țările lumii; printre ei, studenții ro- 
mânofoni sunt categoria cea mai reprezentativă. 


România 148,602 18,89 % 
Albania 104,710 13,31% 
Maroco 98,106 12,47% 
Republica Populară Chineză 36,043 4,58% 
Republica Moldova 24,196 3,8% 
Filipine 22,940 2,92%" 


Aceste date sunt surprinzătoare, în special în ce priveşte numărul tine- 
rilor provenienți din Moldova, raportate la suprafața și la numărul de 
locuitori ai statului. 

Scopul cercetării noastre este să examinăm situaţia limbii române în 
mediul copiilor și tinerilor românofoni şcolarizaţi în limba italiană. 


Un studiu cantitativ necesită mai mult timp, mai multe resurse și im- 
plicarea unui număr mare de colaboratori, de aceea vom realiza un 
studiu calitativ, care examinează un eșantion de 48 de elevi şi studenţi 
românofoni, cu vârsta între 12 şi 23 de ani, din instituţiile italiene: 
gimnaziu (scuola media di primo grado), licee teoretice, tehnice şi pro- 
fesionale (scuola media di secondo grado) şi universități. Participanţii 
provin din Moldova și România și locuiesc în Nordul Italiei, în pro- 
vinciile Bologna, Modena și Reggio Emilia. Unii din ei se află în Italia 
de când erau mici și nu au fost şcolarizaţi în limba română. Majorita- 
tea participanţilor au trecut aici prin gimnaziu, puţini dintre ei au avut 
doar experienţa liceului. 


Aspectul cel mai delicat al acestui proiect a fost colectarea datelor 
lingvistice și sociolingvistice in primis, pentru că mulți dintre informa- 
tori erau minoris, a fost necesară medierea şi acordul părinţilor sau al 
tutorilor, in secundis, pentru că informatorii nu întotdeauna au fost re- 
ceptivi şi cooperanţi, uneori s-au dovedit a fi chiar suspicioși. Luând în 
considerare dificultăţile sus-menţionate, am optat pentru următoarele 
tehnici: chestionarul, interviul, observaţia. Chestionarul propus a fost 
elaborat în limba italiană, deoarece nu toţi candidaţii cunosc suficient 
limba română scrisă. Chestionarul include: a) informaţii biografice ale 
intervievatului și ale familiei sale, b) comportamentul lingvistic al in- 
tervievatului în familie și în raporturile sociale, c) problemele legate de 
construirea identităţii culturale. Deși chestionarul a fost sursa princi- 
pală de informaţie, în unele cazuri am mai recurs la interviu şi, în spe- 
cial, la observaţia participantului?. Faptul că mulţi dintre respondenţi 
fac parte din rețeaua mea socială, fiind cunoștințe, prieteni, vecini, 
studenți de-ai mei, a facilitat contactul și a permis intrarea în universul 
lor lingvistic şi cultural. Nu am abandonat rolul meu de cercetător și 
observator (in incognito) în niciun moment al interacțiunilor mele so- 
ciale, de orice natură ar fi fost. Această strategie a permis înregistrarea 
unor date spontane și autentice, ne-denaturate de artificialitatea unei 
intervenţii anunţate și invazive ca interviul. 


În faza următoare a fost elaborat unui corpus lingvistic, divizat în două 
părți: prima parte întruneşte secvențe de limbă vorbită, culese din 

interacțiunile cotidiene cu unii respondenţi în limba română și itali- 
ană, iar partea a doua se referă la limba scrisă și întruneşte materiale 
din proba practică pe care am propus-o spre realizare. Persoanelor an- 
chetate li s-a cerut să scrie două texte argumentative scurte, unul în 
italiană și altul în română, pornind de la afirmaţiile sugerate. Pentru 
italiană a fost propus următorul argument: „E-book o libro cartaceo, 
testo digitale o testo stampato, qual è il migliore tra i due e chi vincerà 
la sfida”™. Pentru elaborarea textului în română condiţia a fost formu- 
lată astfel: „Scrie un scurt text despre impactul rețelelor de socializare 
asupra tinerilor, reflectând asupra avantajelor şi dezavantajelor acestor 
noi mijloace de comunicare”. S-a pledat pentru argumente diferite, fi- 
indcă o singură cerinţă ar fi putut determina scrierea unui text unic 
şi traducerea lui în cealaltă limbă. Obiectivul nostru era să culegem 
texte autentice, care ar releva obiectiv nivelul de competență în lim- 
bile română și italiană scrise. Chiar dacă am propus teme diferite, am 
vrut, în mod intenţionat, să se refere la același domeniu al cunoaşterii 
umane, comunicarea digitală. Ținând cont de importanţa pe care o au 
noile tehnologii în viaţa tinerilor de azi — exponenții noii specii homus 
informaticus, cum i-a numit Raffaele Simone, am considerat că aceste 
argumente ar putea avea un impact benefic. 


O altă strategie aplicată pentru a face rost de texte scrise a fost investigația 
în paginile personale ale respondențţilor din rețelele de socializare. S-au 
dovedit a fi surse prețioase nu numai pentru a înțelege cum comunică 
scriind, dar şi pentru a înţelege care sunt componentele culturale și etni- 
ce ale rețelei lor sociale și, nu în ultimă instanţă, pentru a verifica veridi- 
citatea declaraţiilor făcute în completarea chestionarului. 


O analiză minuțioasă a corpusului, a datelor înregistrate şi a chestiona- 
relor a reliefat următoarele: copiii românofoni nu întâlnesc dificultăți 
particulare în procesul de integrare lingvistică. Evident, făcând această 
observaţie, nu trebuie să neglijăm un factor foarte important — vârsta. 
Raportul între vârsta imersiunii în mediul lingvistic italian este invers 
proporțional competenţei în limba italiană. Altfel zis, cu cât înscri- 
erea în școala italiană are loc la o vârstă mai fragedă, cu atât copilul 
învață mai eficient limba de şcolarizare și cu atât mai repede uită limba 
maternă. Raportul cu limba maternă mai depinde în mare măsură de 
atitudinea părinţilor şi de obişnuințele comunicative instaurate în så- 

nul familiei. Familia are rolul central în educarea lingvistică a tinerei 
generaţii, aici are loc prima socializare și achiziționarea limbajului — 
mijloc principal al comunicării, dar și suport al dezvoltării cognitive. 
Limba maternă formează viziunea individului asupra lumii şi este un 
punct de referință identitar pentru toată viaţa. În acest sens responsa- 
bilitatea familiei emigrate este enormă. Dacă pentru copiii italieni lim- 
ba maternă este mijlocul de comunicare, este limba studiilor și a for- 
mării sociale, pentru copiii români, inclusiv basarabeni, limba maternă 
este limitată între pereţii casei. Comunicarea sporadică cu rudele şi 
prietenii conaționali nu este suficientă pentru a compensa discrepanţa 
între competențele comunicative în română și în italiană. Școlarizarea 
în limba italiană face ca italiana lor să evolueze, îmbogăţindu-se cu ter- 
meni din toate domeniile cunoașterii umane, în timp ce româna se li- 
mitează la discuţiile legate de cotidian și, în rezultat, lexicul ei se reduce 
considerabil. Unsprezece dintre respondenţi au ajuns în Italia la vârsta 
de 5-6 ani, înainte de completarea procesului de achiziție a limbaju- 
lui. La acești copii și tineri a fost „diagnosticată” pierderea parțială a 
limbii materne. Ei au avut o educaţie lingvistică rudimentară în limba 
română, deseori doar pasivă, dezvoltând abilități de comprehensiune, 
nu și capacitatea de producere a textului lingvistic. Materialele audio 
înregistrate mărturisesc că o bună parte din acești copii au dezvoltat un 
singur sistem fonetic și o singură bază articulatorie — cea a limbii itali- 
ene și deci vorbesc româna cu accent străin. Am identificat următoa- 
rele particularități ale limbajului acestor respondenţi: incapacitatea de 
a pronunţa fonemele specifice limbii române, inexistente în italiană: 
spre exemplu, vocalele [â] și [ă] sunt articulate cu un sunet interme- 
diar între [a] și [e], vocalele închise [o] şi [u] sunt pronunţate deschis, 
[e] iotat este monoftongat în [e] sau [£], consoana [z] la început de 
cuvânt devine [dz], consoana [ş] urmată de o vocală posterioară sau 
centrală este palatalizată [fia], [fio], [fiu], de exemplu: șarpe [fiarpe], 
şopârlă [fiopirla], a șuiera [fiuiera] etc. Un alt fenomen interesant este 
dublarea consoanei inițiale din rădăcină, urmate de un prefix vocalic, 
chiar atunci când e vorba de forme derivate din latină și cristalizate în 
limba română: „appartament”, „allături”, „a allăpta”. 


La nivel de morfologie a fost observat uzul incorect al articolului hotă- 
rât: „l-am întrebat pe profesorul” (din italiană „Ho chiesto al professo- 
re”); lipsa acordului în gen, număr și caz — deseori numelui românesc 

i se acordă prin analogie genul numelui respectiv în limba italiană: 
„cartea acesta” („questo libro”). Un alt fenomen interesant care se în- 
registrează în româna copiilor şi tinerilor emigraţi este tendinţa spre 
analitism, marcat, în special, de reducerea paradigmei cazuale, pro- 
babil prin analogie cu limba italiană. Pentru cazurile oblice se preferă 
Nominativul cu prepoziţie: „vantajile dela retele de socialisare” în loc 
de „avantajele reţelelor de socializare” după modelul italian „i vantaggi 
delle reti..”. În domeniul sintaxei am observat tendința de construire 
a predicatului — verb la indicativ + verb la conjunctiv — după modelul 
predicatului italian — verb la indicativ + verb la infinitiv: „tindem tot 
mai mult a reduce spaziu pentru..." în loc de „tindem tot mai mult să 
reducem spațiul pentru..” („tendiamo sempre di piu a ridurre lo spa- 
zio... ). Interferenţa limbii italiene nu se manifestă doar la nivel fonetic, 
morfologic și sintactic. Lexicul este compartimentul cel mai afectat. 


Din cazurile examinate, indiferent de faptul dacă era vorba de 
bilingvism echilibrat sau neechilibrat, se deduce că fenomenele 
cele mai frecvente, legate de interferența lingvistică, sunt împrumu- 
tul şi alternanţa de cod. Această interferență se manifestă în mod 
unidirecțional, adică de la limba italiană (în marea majoritate a cazu- 
rilor italiana este limba dominantă) spre limba română. Noţiunile de 
împrumut şi alternanță de cod sunt contradictorii şi deseori e dificil 
să stabilești frontiere rigide între aceste două fenomene. Înainte de a 
trece la analiza lor e oportun să facem unele precizări. Pornind de la 
definiția lui Gusmani (1989: 28), imprumutul este trecerea directă a 
unui element lexical dintr-o limbă în alta cu un grad variabil de asimi- 
lare și integrare fonetică, morfologică și sintactică. Alternanța de cod 
însă este un procedeu al vorbirii bilingve care constă în trecerea de la 
un cod lingvistic la altul, prezent în repertoriul vorbitorului. Fenome- 
nele cele mai importante ale alternanței de cod sunt comutarea codu- 
lui (code switching, CS) — la nivel de sintaxă și mixarea codurilor (code 
mixing, CM) — la nivel de morfologie. 


Împrumutul este prezent atât în corpusul de limbă vorbită, cât și în 
corpusul de limbă scrisă, adesea conştientizat şi semnalat de respon- 
dent prin ghilimele: „timp pentru «sfogliare» o carte” („timp pentru 
a răsfoi o carte”). Motivele pentru care vorbitorii recurg la împru- 
mut sunt multiple. De cele mai multe ori împrumutul este dictat de 

necesitatea de a suplini un lapsus al vorbitorului, alteori pentru că 
noțiunea nu există în limba dată sau pentru că termenul nu este cu- 
noscut. 


Alternanţa de cod este foarte frecventă în corpusul limbii vorbite, de 
obicei este voluntară şi rezultă din decizia vorbitorului de a trece la 
alt cod. Respondenţii noștri recurg la acest procedeu pentru a fi mai 
expresivi, pentru a emfatiza sau a ironiza. Alternanța e motivată și de 
circumstanţe, atunci când se adresează unui alt interlocutor sau pen- 
tru a nu se face înțeleși. Alte cauze pot fi stresul, oboseala, emoțiile. 
Situaţiile în care se recurge la alternanță sunt multiple, iar mecanismul 
acestui procedeu este foarte complex. În acest articol vom sublinia 
doar faptul că în cazurile examinate în corpus, limba matrice”, adică 
limba care proiectează structura morfosintactică, este, de obicei, limba 
dominantă — cea italiană. 


O analiză minuțioasă a corpusului scris a evidenţiat unele carențe. 
De fapt, producerea de texte scrise este exercițiul cel mai detestat în 
şcolile de pretutindeni. Elevilor şi studenţilor nu le place să scrie, mai 
mult decât atât, probele scrise sunt apreciate, de obicei, cu note mai 
joase decât cele orale. Mărturisesc că am întâlnit o anumită rezistență 
în a-mi convinge respondenții să realizeze textul scris. În unele cazuri, 
primind chestionarul cu ultima pagină albă, am fost nevoită să o în- 
torc autorului cu rugămintea de a scrie măcar ceva, sau am apelat la 
intervenţia părinţilor. Mulţi respondenţi au produs textul în italiană, 
dar nu și în română sau au scris ambele texte în italiană, motivând că 
aşa le e mai ușor sau mărturisind cu toată sinceritatea că nu au nicio 
competenţă de scriere în limba română. Acest rezultat era previzibil. 
Dacă limba vorbită se achiziţionează şi se învaţă în toate circumstanţele 
existenţiale, scrisul, înțeles ca o serie de abilități grafematice, și limba 
scrisă, înţeleasă ca o varietate a limbii, organizată în baza unor norme 
şi legi proprii — nu pot fi achiziționate, ci doar învățate printr-o serie de 
acțiuni și activități formale. În rare cazuri părinții se preocupă să trans- 
mită copiilor şi arta scrisului în limba maternă. 


Transcriem în continuare textul produs de un copil de 12 ani, care scrie 
pentru prima dată în viaţa sa un text în limba română: „Pentru mine van- 
tajile dela retelor de socialisare sunt ca se puate de comunicat cu diferite 
persuane si ca este posibil de gasit diferite informazi in ori ce loc si cand 

vrei. Disavantajile sunt ca niste persuane se inclee pe aceste retele de so- 
cializare si ramun numai pe dansele'. La prima vedere notăm ca autorul 
nu cunoaște diacriticile. Vocala [â] este ortografiată prin [a] sau prin [u], 
consoana [ț] — conform rigorilor italiene - prin [z], diftongul [oa] - prin 
[ua]. De câte ori este posibil, în mod coerent, aplică normele ortografiei 
italiene. Dar dacă lacuna ortografiei poate fi suplinită, există alte aspecte 
ale problemei, care în lipsa şcolarizării, în lipsa lecturilor elevate, în lipsa 
unui mediu lingvistic cult și cizelat nu vor fi depășite niciodată. Cu toate 
că limba scrisă şi limba vorbită sunt sisteme separate, care au finalități 
diferite şi sunt ghidate de legităţi distinse, totuși ele interacționează reci- 
proc în competenţa vorbitorului. Respondenţii care nu au beneficiat de 
instruire în limba română au o limbă scrisă puternic marcată de oralitate: 
simplitatea sintactică, preponderența parataxei, sărăcia lexicală, prezența 
expresiilor din limbajul colocvial etc. 


Concluzie 


Copiii din Romania și Republica Moldova intră în contact cu limba ro- 
mână standard prin intermediul scolii, al mass-mediei, iar cu varietatea 
regională a limbii române - prin relaţii sociale diverse. Copiii emigraţi 
contactează doar cu varietatea regională a limbii române în mediul fa- 
milial. Deseori părinţii nu sunt un bun model lingvistic, în special cei 
cu un nivel redus de instruire. Despre cultura lingvistică în Republica 
Moldova s-a vorbit mult, mai ales în ultimii ani'0. La auzul limbii ro- 
mâne culte, copiii expuși unui model de limbă coruptă și necizelată 
deseori au dificultăți de comprehensiune. 


Familia nu are resurse şi mijloace pentru a realiza în mod plenar şi efi- 
cient educaţia lingvistică a tinerilor în cheia transmiterii patrimoniului 
lingvistic și cultural național. Deci se impune intervenția statelor şi a 
instituţiilor responsabile. Considerând că studenţii și elevii româno- 
foni sunt categoria cea mai numeroasă în instituţiile italiene, cu efortul 
comun al statelor interesate și prin contribuţia europeană, ar putea fi 
inițiate itinerare integrative în cadrul programelor şcolare, în vederea 
unei educaţii lingvistice complete, căci limba este expresia identității 
culturale, etnice și sociale. 

' Termenul „bilingvism” va fi utilizat cu valoare generalizatoare, chiar atunci când va fi 
vorba de competenţă multilingvă. 

? Prin „bilingv”, doar în acest context, se are în vedere vorbitorul pentru care competenţa 
şi uzul a mai multe coduri lingvistice este o practică cotidiană firească, rezultată și dic- 
tată de mediul familial sau social în care trăieşte; se exclud deci toate celelalte catego- 
rii de bilingvi, care dobândesc competenţe plurilingve interacționând cu un mediu 
instituționalizat şi formalizat. 

3 Am preferat această sintagmă pentru că o găsesc mai neutră în comparaţie cu termenul 
„emigraţie”, care comportă conotaţie politică, economică și socială. 

+ Nu vom considera, în acest studiu, pluritatea dialectelor italiene, care se nasc și evo- 
luează ca sisteme lingvistice autonome în sânul limbilor neolatine, și nu ca subsistem al 
limbii italiene. 

$ Bazat pe doctrina „apropierea şi fuziunea” (cGauxenne — cauanue) limbilor şi a cultu- 
rilor. 

€ În Italia legea despre cetățenie se bazează pe principiul ius sanguinis. 

7 Datele publicate de Servizio Statistico del Ministero dell Istruzione, dell’Università e 
della Ricerca pot fi consultate pe adresa www.miur.it. 

3 Legea italiană este foarte severă în ce priveşte datele cu caracter personal. 

” Despre metodele și tehnicile de colectare a datelor în L'inqute sociolinguistique, Paris, 
1999. 

1% E-book sau carte tradiţională, text digital sau text tipărit, care este mai bun și care va 
câştiga confruntarea. 

1 Noţiunea matrix language frame a fost ideată în lingvistica anglo-saxonă de către 
Myers-Scotton. 

12 A se vedea E. Bojoga, Limba Română între paranteze, Editura ARC, Chişinău, 2013. 


Bibliografie | 


1. Klaus Bochmann, Vasile Dumbrava (sub îngrijirea), Limba română vorbită în Moldova 
istorică, vol. 1, Leipziger Universitătsverlag, Leipzig, 2002. 

2. L. J. Calvet, P. Dumont, L'inqutte sociolinguistique, în Lintretien et ses techniques, Bres 
A. (sub îngrijirea), Paris, 1999. 

3. Tullio De Mauro în Voghera Miriam ș.a. (sub îngrijirea), E.Li.C.A.: Educazione lingu- 
istica e condizioni per l'accesso, Guerra ed., Perugia, 2005. 

4. F. Fabbro, Neuropedagogia delle lingue, Astrolabio, Roma, 2004. 

S.F. Grosjean, Neurolinguists, Beware! The Bilingual is not two Monolinguals in One Person, 
în Brain and Language, 36, 1989, p. 3-15. 

6. R. Gusmani, Saggi sull interferenza linguistica, Firenze, 1986. 

7. M. A. K. Halliday, Lingua parlata e lingua scritta, scandicci, 1994. 

8. M. Wandruszka, I. Paccagnella, Introduzione all interlinguistica, Palermo, Palombo, 
1974. 

9. W. J. Ong, Oralită e scrittura. Le tecnologie della parola, Bologna, 1986. 


EEE PT RO MIÂINIĂ 


Vladimir ZAGAEVSCHI 
Locuţiuni și comparații 
ca echivalente ale adjectivelor 


în graiurile moldovenești 
de la est de Prut 


Î 


V.Z. — conf. univ. dr., 
Facultatea de Litere, U.S.M. 
Domenii de cercetare: 
fonetica, dialectologia, 
gramatica istorică a limbii 
române. Cursuri speciale 
elaborate: Probleme de 
fonologie, Probleme de 
ortografie a limbii române, 
Bazele teoretice ale 
ortografiei ş.a. Autor a peste 
250 publicaţii ştiinţifice, 
inclusiv monografiile: 
Culorile accentului (1988), 
Studii de gramatică 
dialectală comparată (1990); 
manualele (în colab.): Curs de 
dialectologie română (1991), 
Curs de gramatică istorică 

a limbii române (1991), 
Fonetica (1993). Participant la 
numeroase întruniri ştiinţifice 
naţionale şi internaţionale. 


e) 


„„de-aș fi grămatic, aş călători pe toate 
malurile românești şi aş culege limba. 
Alecu Russo, Cugetări 


I. Preliminarii 


La baza acestui articol a fost pus materia- 
lul dialectal cules, timp de mai mulţi ani, 
din satele moldoveneşti de la est de Prut. 
În timpul acestor expediţii dialectologice, 
unde eram în calitate de conducător de 
echipă, studenții filologi de la anul II își fă- 
ceau practica dialectologică, timp de două 
săptămâni (în iulie), conform programului 
de învățământ. 


În scopul evidenţierii însuşirilor şi a calităţilor 
obiectelor, exprimate prin echivalente stilisti- 
ce ale adjectivelor, adică cu ajutorul locuţiu- 
nilor şi a comparaţiilor, am alcătuit un chesti- 
onar special, compus din mai multe întrebări 
care conţineau un adjectiv şi la care trebuia să 
se răspundă cu locuţiuni și comparații. 


Anchetele au fost realizate în 15 localităţi ru- 
rale din diferite raioane ale spaţiului interrive- 
ran pruto-nistrean (de la Briceni, în partea de 

nord, până la Ştefan Vodă, în partea de sud, și de la Ungheni pe Prut 
până la Criuleni pe Nistru!). 


II. Locuţiunile 


Locuţiunile, după cum susținea, pe bună dreptate, Mihai Eminescu 
3 ) 5 3 ) 3 

sunt o adevărată bogăție, ele reprezintă „acele tiparuri neschimbate, 

care se formează în curs de mii de ani și dau fiecărei limbi o fizionomie 

proprie”. Așadar, locuţiunile, invocând spusele poetului şi preotului 

Alexei Mateevici, ar fi acel „şirag de piatră rară pe moşie revărsată”, tot 

j n5 3 ? 
el lansând îndemnul „Strângeţi piatra lucitoare!”. 


La o analiză a acestei comori ale spiritului popular rămâi deseori plă- 
cut surprins de frumuseţea inedită a unor locuţiuni, de gradul înalt de 
ingeniozitate şi expresivitate, de capacitatea lor de a fi păstrat urme ale 
vieţii materiale și spirituale ale poporului. 


Astfel, despre timpuri / vremuri vechi / străvechi majoritatea informato- 
rilor / subiecților au răspuns cu locuțiunea (vremuri) di dimult. Au fost 
evidențiate, mai rar, și alte locuţiuni pentru noțiunea dată: (vremuri) din 
străbuni (CC), (vremuri) di când lumea șî pământu (NI). Foarte rar însă, 
paralel cu alte locuţiuni desemnate mai sus, subiecţii își completau răs- 
punsurile cu echivalente preluate din comoara poveștilor fantastice sau 
chiar legate de episoade istorice din vremuri îndepărtate, ceea ce denotă 
inteligență, o doză de istețime aparte: (vremuri / timpuri) di la Papuri 
VodE (TB) cu varianta: di când Papurt Vodî (NI); (vremuri) di când iara 
lupu căţel (CD); (vremuri / timpuri) di la Pozvanti Chioru* (UU). 


Ar fi de menționat că asemenea locuţiuni cu tematică de poveste (di 
când iara lupu căţel) sau cu tentă de episoade istorice (de ex.: di când 
Papuri Vodi) se deosebesc şi prin expresivitatea atât de condensată, în- 
cât sensul lor desemnează, în același timp, și ideea de superlativ absolut 
al însuşirii sau calităţii, adică foarte de demult. Iată şi alte câteva locu- 
ţiuni care ar exprima ideea de superlativ. Astfel, despre un om slab se 
spune că-i slab numai chelea și osu (NI) sau: îi slab di-l bati vântu (ibid.), 
adică: foarte slab. 


În limbă există cuvinte, inclusiv adjective, mai mult sau mai puţin 
incomode, tabuizate, care ar putea stânjeni pe cineva. Locuţiunile- 

eufemisme / eufemistice sunt utilizate în scopul atenuării sensurilor 
incomode. Astfel, pentru adjectivul bătrân: au fost înregistrate eufe- 
mismele: (om) în vârstă (cea mai frecventă locuţiune); (om) în ietati 
(HD); (om) în ani (FC); (om) trecut di ani (BH); (om) în tăti lejea 
(HC). În s. Mahala, jud. Hotin (azi: reg. Cernăuţi, Ucraina), a fost 
fixată locuţiunea yom în stari (vezi: ALM, harta 155, punctul 13). 
Dar se întâlnesc și locuţiuni tabuizate, rostite cu supărare, jignitoare: 
câni bătrân (UU). 


Când e vorba de (un om) milos sau de antonimul acestuia, răutăcios, 
poporul caută aceste calităţi în suflet şi în inimă, măsurând dimensiu- 
nile respectivelor sentimente umane și calificându-le drept pozitive şi 
negative. 


Astfel, (un om) milos e considerat ca (un om) bun la inimă (locuţiune 
cu o circulație mai largă); (om) bun la suflet (în mai multe localităţi); 
(om) cu suflet ca yo pâni caldi (HC). Ion Creangă spunea și el în Ivan 
Turbincă: „Ostaşul acesta e un om bun la inimă, milostiv”. 


Dimpotrivă, omul răutăcios e (un om) rău la inimi sau rău la suflet (în 
majoritatea localităților cercetate); (om) cânos la inimi, dar şi (om) ne- 
gru la suflet (CN); (om) cu inima răutășioast (FC); (om) rău la maţi 
(HC); (om) rău la rândzi* (BC). Mai circulă şi locuţiunile: (om) tarcat 
la mafi. 


Despre (un om) deștept se spune că-i (om) cu cap (cea mai frecventă 
locuţiune); (om) cu minti în cap, dar şi ager / ars la minti (TB); (om) 
așadzat la minti” (HC). O răspândire largă cunoaşte locuţiunea: (om) 
cu scaun la capt. În localităţile cercetate de noi (dar, de fapt, pretutin- 
deni), pentru noţiunea (om) deștept sunt cunoscute locuţiunile: cap 
di neamţ, dar şi cap di frit, cap di jâdan, oamenii considerând că nemţii 
sunt oameni foarte deştepţi, oameni calculaţi în toate, iar evreii sunt 
acei care au adus la noi, au implementat și tot ei, primii, au deţinut aşa 
profesii în domenii cum sunt comerțul, medicina, farmacia. 


Dacă omul deștept e (un om) cu scaun la cap, apoi despre (omul) prost 
se spune că-i (om) cu paiji în cap (BS); omul zăpăcit, țicnit, nebun (une- 
ori un prost e și nebun) e un (om) bătut cu leuca (ibid.), iar despre un 
(om) neinformat sau neinițiat într-o anumită chestiune se spune că-i 


(om) chicat din pod (ibid.) ori că-i din Patagonia” (ibid.). 

Omul leneş e numit (un om) rău la treabi (TB, BH, FC); (om) cari nu 
sî pre traji la treabî (HD); (om) cari nu faşi fați (BH); (om) cari bati 
chiulu (CC); (om) cari taiji frunzi la câni (TB, TẸ); (om) cari traji mâţa 
di cuyoadi (TB, CC). 


III. Comparaţiile 


În graiurile teritoriale, în vorbirea populară a oamenilor de la ţară un 
loc important, alături de locuţiuni, îi revine redării însuşirilor şi cali- 
tăților obiectelor cu ajutorul comparaţiilor. Acestea sunt nişte figuri 
de stil, în care anumite însușiri şi calități ale obiectelor (culoare, gust, 
miros, sentiment, mărime, formă ș.a.) se compară cu alte obiecte din 
realitatea înconjurătoare, care sunt mai bine cunoscute de vorbitor şi, 
prin urmare, mai vii în a le desemna şi a le percepe. 


Comparaţiile, pe lângă toate celelalte, conţin şi o doză, mai mare sau mai 
mică, de expresivitate, ceea ce face să se profileze mai bine culoarea, să 
zicem, sau nuanţa de culoare, gustul, mirosul, sentimentul, dimensiunile 
obiectului și contururile lui (mare, mic, înalt, josuţ, gros, slab etc.). 


Comparaţia, ca figură de stil, este o creaţie a vorbirii expresive popula- 
re. De aici ea a intrat în operele folclorice, în creația populară orală şi în 
operele acelor scriitori care au scris într-o limbă apropiată de vorbirea 
populară (V. Alecsandri, M. Eminescu, I. Creangă, G. Coşbuc ş.a.). 


Vasile Alecsandri, ca să exemplificăm, căuta bogăţia limbii, puterea vie 
a imaginilor în operele folclorice, care reprezintă „comori nesfârșite de 
frumuseți originale, care dovedesc geniul poporului și care conţin cele 
mai izbutite mijloace de expresie” (apud Cotelnic 1990, p. 11). Tot el 
se întreba: „Cine au întrat la vorbă frățeşte cu locuitorul de la câmp și 
nu s-au mirat de ideile, de judecăţile lui, și nu au găsit o mare plăcere 
a asculta vorba lui împodobită cu figuri originale?”, aducând și exem- 
ple concrete, adevărate giuvaere, culese din vorbirea populară: „Vrea să 
grăiască de un om bun? El zice: e bun ca sânul mamei. De un om nalt și 
frumos? E nalt ca bradul şi frumos ca luna mai... De o femeie frumoasă? 
E ruptă din soare...” (ibidem). 


Şi la alţi scriitori găsim comparații de o frumuseţe nebănuită. În poezi- 
ile lui Mihai Eminescu, marmura e „albă ca zăpada iernii” (Înger și de- 

mon), iar „În pădurea argintie iarba pare de omăt” (Călin nebunul), „faţa 
ei frumoasă ca varul este albă” (Strigoii), luna e „ca o vatră de jăratic” 
(Călin), limba e dulce „ca un figure de miere” (Epigonii) ş.a. 


La Ion Creangă cei trei feciori erau „nalți ca niște brazi” (Soacra cu trei 
nurori). Gh. Coşbuc vorbeşte despre niște ochi şireți „ca cei de vulpi” 
(Nunta Zamfirii), iar luna iese din brădet „gânditoare ca o frunte de 
poet” (Noapte de vară). La Gh. Topârceanu luna e „galbenă ca un bos- 
tan” (Vara la țară), iar la Şt. O. Iosif o fetiţă e blondă „ca un fir de păpă- 
die” (Vară), pe când la Tudor Arghezi „ceru-i palid ca laleaua” (Moşte- 
nire). 


În continuare, prezentăm materialul dialectal analizat, întrucât fiecare 
răspuns (comparație) desemnează ceva frumos, ceva original, contri- 
buind la o nuanțare multiplă a noțiunii date. Răspunsurile (compa- 
rațiile) sunt plasate în ordine descrescândă a ocurenței lor în satele 
cercetate. Primele comparații, în ordinea lor, au fost înregistrate în ma- 
joritatea localităților anchetate, iar următoarele au fost fixate numai în 
unele sate, sau numai în câte unul — două din ele. 


Începem prin a prezenta câteva comparații populare cromatice, după 
care vor urma cele calificative. 


A. Comparaţii populare cromatice: 


alb: ca varu (12)!:%; ca zăpada (3); ca laptili (2); ca neaua (2); ca uo- 
mătu (2); ca lebăda (1); ca păretili (1); ca floarea de cireș (1); ca ro- 
chiia di nireasi (1); 

negru: ca tășiunili (var.: ca tăşiunea) (7); ca pământu (var.: ca pomân- 
tu) (6); ca fundu şiaunului (4); ca cărbunili (3); ca dracu (3); ca pana 
corbului (3); ca noaptea (2); ca smoala (2); ca ţâganu (1); 


galben (var.: galbân): ca şeara (var.: ca ceara) (9); ca bostanu (2); ca 
mortu (2); ca lămâia (1); ca chioara găini „păpădia” (1); ca păpădiia 
(1); ca schicu di grâu (1); ca soarili (1); ca tăbăcu „tutunul” (1); ca 
vizdoaga „crăița”, „vâzdoaga” (1); 

roşu (var.: roş): ca racu (9); ca jaraticu (7); ca macu (5); ca para fo- 
cului (4); ca chiperiu (2); ca pătlăjica „pătlăgea roşie” (2); ca bujorul 
(1); ca cucoșu (1); ca focu (1); ca sânjili (1). 

verde: ca iarba (7); ca buraticu (5); ca bostanu „dovleacul” (1); ca 
bradu (1); ca frundza (1); ca harbuzu „pepenele verde” (1); 


albastru: ca șeriu (var.: ca ceru), ca cerul (13); ca viorica „vioreaua” 
(2). 
B. Comparaţii populare calificative: 


curat: ca lacrâma (var.: ca lacrima) (11); ca soarili (2); ca apa din izvor 
(1); ca cristalu (1); ca ghiocu (1); ca ghioşelu (1); ca lumina ochiului 
(1); ca neaua (1); ca ochii din cap (1); ca pânea (1); 


murdar (var.: mânjât, scârbos, zoios): ca porcu (var.: ca un purșel) 
(11); ca dracu (1); ca fundu șeaunului (1); ca și şenușa (1); 


dulce (var.: dulci, dulşi): ca mierea (var.: ca nerea) (13); ca cozonacu 
(1); ca dzaharu „zaharul” (1); ca mama (1); 


amar: ca șerea „fierea” (var.: ca cerea) (9); ca pelinu (7); 


acru: ca borșu (7); ca merâli pădureţi (var.: ca măru pădureţ, ca pă- 
dureţâli) (3); ca moarea (2); ca braha „braga” (1); ca lămâia (1); ca 
oțătu (1);. 


frumos: ca floarea (5); ca soarili (var.: [parcâ-i] rupt din soari) (5); 
ca bradu (2); ca cristalu (1); ca curucubeu(1) (1); ca Făt-Frumos (1); 


urât: ca dracu (4); ca noaptea (4); ca şiuma „ciuma” (2); ca Baba 
Cloanţa (1); ca un broscoi (1); ca naiba (1); ca minunea" (1); 


deştept (var.: diştept, hâtru): ca un om bătrân (1); hâtru ca hulpea „is- 
teț ca vulpea” (1); ca losub (prenumele unui om înțelept, deștept din 
sat) (1); ca înțăleptu (1); ca un ministru (1); ca neamţu”? (1); 


prost: ca noaptea (9); ca propca „dop” (6); ca oaia (4); ca bou(1) (1); 
ca gardu (1); ca Ţurcanu (numele de familie al unui om din sat) (1); 


lung; ca prăjâna (var.: ca yo prăjâni) (11); ca stâlpu (var.: cât stâlpu) 
(2); cît un brad (1); cât yo dzi di post (1); cât yo dzi di vari (1); ca 
haragu „arac” (1); ca jirafa (1); cât un şarampoi (1); 


mare (var.: mari): ca un munti (var.: cât un munti, ca muntili) (5); ca 
un an di dzâli (var.: ca un an) (2); ca un bou (1); ca un ielefant (1); 
ca marea (1); ca wo noapti [de iarnă - n.n.] (1); ca pământu (1); cât 
stânca (1); cât yo vaci (1); ca yo dzi di vari (1); 

mic (var.: mititel, mâțâțăl): ca purișili (var.: cât un puriși, ca un puriși) 
(4); mâţâţăl ca furnicariu „furnica” (var.: ca furnica) (2); ca un arici 
(1); ca un boboșel (1); ca yo buburuzi (1); ca buricu pământului (1); 
cât un dejit (1); cât un fir de mac (1); ca mălaiu (1); ca un melc (1); 
ca un vârv di ac (1); 


ieftin: ca braha (var.: ca braga) (7); ca pi dijeaba (1); ca mărariu (1); 
ca sarea (1); 


scump: ca auru (4); ca yochii din cap (4); ca viaţa (3); ca apa (1); ca 
bani(i) (1); ca mama (1); ca naiba (1); ca pacea (1); ca pânea (1); ca 
sănătatea (1); 


limpede (var.: limpidi): ca apa di izvor (var.: ca apa din izvor) (4); ca 
lacrima (var.: lacrâma) (4); ca apa (3); ca cristalu (2); ca lacu (2); ca 
cerul (1); 


tulbure (var.: tulburi): ca drojdiia (4); ca apa (2); ca marea (1); ca 
mustu (1); ca nămolu (1); ca noaptea (1); ca yomu bat (1); ca zoaia 
(1); 

bogat: ca boieriu (var.: ca un boieri) (3); putrid di bogat (3); ca bur- 
juiu (1); ca împăratu (1); 

sărac (var.: sarac): |parcă-i] lichit pământului (8); ca pământu (var.: 
ca pomântu) (2); [„bogat”] ca broasca di păr (1); îi sărac ca broasca di 
păr (1); ca cățălu (1); ca sărăciia (1); 

bun: ca pânea șei caldi (var.: ca pânea cea caldi, ca pânea caldi) (6); ca 
pânea (5); ca pânea cea di grâu (1); ca sufletu (1); 

rău: ca cânili (6); ca duşmanu (1); ca Iţâc (numele unui om conside- 
rat rău) (1); ca lupchi(i) „lupii” (1); ca naiba (1); ca puiu șel di lup 
(1); ca yo viperî (1); 

blând: ca nelu „mielul” (var.: ca felul, ca un fel) (8); ca mâţa (2); ca 
yoaia (1); 

drept: ca bradu (3); ca lumânarea (3); ca scândura (2); ca adivăru 
(1); ca un băț (1); ca dejitu (1); ca hăragu „aragul” (1); ca plopu (1); 
ca rigla (1); ca stâlpu (1); 

rușinos (var.: rușânos): ca wo fati mari (var.: ca fata) (12); ca un 
copchil mâţâţăl (1); ca yo n'ireasi (1); 

obraznic: ca porcu (3); ca dracu (1); ca mândzu (1); ca ţapu (1); ca 
un jițăl (1); 


tare (var.: tari): ca chiatra (var.: ca piatra) (11); ca creminea (var.: ca 
creminili) (3); ca şeru „fierul” (3); ca oțălu (1); ca plumbu (1); 


slab: ca bățu (3); ca scândura (3); ca umbra (2); ca haragu „aragul” 
(1); ca mătura (1); ca noaptea (1); [parcă-i] numa chelea și osu (1); 
ca scrânița „scrumbia” (1); ca stâlpu (1); 


gras: ca porcu (var.: ca un purșel) (5); ca un butoi (1); ca pământu 
(1); ca un pepini „castravete” (1); ca polobocu (1); 


harnic: ca furnica (var.: ca yo furnici) (8); ca alghina (var.: ca yo alghi- 
ni, ca albina) (6); ca focul (1); harnic di mama focului (1); 


leneș (var.: leniș): ca trântoru (3); ca yo cucoani (1); ca Dunitru (pre- 
numele unui om leneș din sat) (1); îi lenos (1); ca motanu (1); ca 
Pepelea (1); 


iute „repede”, „prompt”: iuti ca şpiga!? (var.: ca yo şpigi) (2); iute ca 


fulgeru (1); izghit [a izbi] ca sfârluga!* (1). 


IV. Concluzii 


În concluzie, putem spune că materialul dialectal, ce reprezintă echi- 
valente expresive ale adjectivelor, cum sunt locuţiunile și comparaţiile, 
este foarte bogat, variat și valoros; este o adevărată comoară a limbii 


Y Y A 


noastre. De aceea, fără îndoială, el trebuie să fie cules pe teren, adunat 
şi depozitat în glosare regionale, iar pe viitor îşi va găsi locul cuvenit în 
dicționare de locuţiuni frazeologice, de cuvinte înaripate, de imagini 
poetice, va atrage atenția atât a lingviştilor, cât şi a scriitorilor. 


Note | ! Lista localităţilor anchetate cu abrevierile respective 
(prima literă majusculă notează satul, a doua - raionul): 
BC - s. Bălănești, r-nul Criuleni; BH - s. Bujor, r-nul 
Hâncești; BS — s. Bădiceni, r-nul Soroca; CC - s. Cu- 
hureștii de Sus, r-nul Camenca; fost în r-nul Florești; 
CD - s. Chetrosu, r-nul Drochia; CN - s. Ciorești, r-nul 
Nisporeni; DG - s. Dușmani, r-nul Glodeni; DS - s. Dră- 
gănești, r-nul Sângerei; EC — s. Fârlădeni, r-nul Căușeni: 
HC - s. Hârtopul mic, r-nul Criuleni; HD — s. Hăsnăşe- 

nii Mari, r-nul Drochia; NI - s. Nimoreni, r-nul Ialoveni; 
TB - s. Tabani, r-nul Briceni; TŞ - s. Tudora, r-nul Ştefan 
Vodă; UU - s. Unteşti, r-nul Ungheni. 

2 Între paranteze sunt prezentate, prin abrevieri, denu- 
mirea satului şi a raionului unde a fost fixată locuţiunea, 
aceasta neînsemnând că ea n-are circulaţie în alte locali- 
tăți din aceeași zonă sau chiar în zone mai îndepărtate. 

3 Papură-Vodă, poreclă dată domnitorului Moldovei Şte- 
făniță Lupu (1659-1661, ani de domnie), fiul lui Vasile 
Lupu. În timpul domniei lui Șt. Lupu a fost o foamete, în- 
cât oamenii mâncau pâine de papură și de coajă de copac 
(DER III, p. 657). 

* Pozvante, numele Paşei Bidin Pazvan-Oglu, care şi-a 
ridicat trupele sale împotriva Porții Otomane pustiind 
ţinuturile dunărene (1797-1812). De aici vine expresia: 
Pe vremea lui Pozvante (Popescu, 1991, p. 153). 

5 Scriitorul rus Mihail Şolohov, în romanul său I1o9- 
namas yesuna (Pământ desțelenit), scria chiar aşa: „Aea 
Il[ykapb GBIA CTApHYKOM IIATHACCATHAETHETO BO3pacTa” 
(„Moş Şciucari era un bătrânel de cincizeci de ani”). La 
aşa o vârstă oricine s-ar jena, dacă i-ai spune că-i bătrân 
sau moșneag. 

é Rânză — (pop. şi fam.) stomac. Rânzos — (pop.) răută- 
cios (DEX). Rândză - stomac la porc (DD IV, p. 83). 

7 A se observa evoluţia noțiunii deștept: de la (om) cu cap 
la (om) cu minti în cap, apoi (om) ager / ars la minti; 
(om) aşadzat la minti. 

3 Etimologiştii ar putea să mediteze asupra originii aces- 
tei locuţiuni, cum ar putea fi explicată noţiunea deștept 
prin corelaţia cap — scaun, în cazul dat. 

” Patagonia — regiune naturală din Argentina cu vegeta- 
ţie săracă de stepă și semideșert (DER III, p. 684). 

19 Cifra din paranteze indică numărul de sate în care a fost 
întâlnită comaparaţia. 

1 N'inunat, adj. — urât (DD III, p. 128). 

"2 Pentru (om) deștept a se vedea şi locuţiunea cap de 
neamt. 

13 Şpigă, s.f. 1. Persoană prost educată şi cu un caracter rău; 
2. Persoană răzbătitoare, descurcăreață (DD IV, p. 220). 

14 Sfârlugă, s.f. (zool.) chişcar; țipar (DD IV, p. 187). 


Andriescu 1965 = Al. Andriescu, Locuțiuni și expresii po- 
pulare în opera lui M. Sadoveanu, în „Anuarul de filologie”, 
Iaşi, 1965, p. 83-95. 

ALM = Atlasul lingvistic moldovenesc, vol. I, partea I. Fo- 
netica de Rubin Udler, Editura Cartea Moldovenească, 
Chișinău, 1968. 

Căpăţână 2000 = C. Căpăţână, Limba română: Locuţiuni- 
le, Editura Universitaria, Craiova, 2000. 

Cotelnic 1990 = Teodor Cotelnic, Vasile Alecsandri și pro- 
blemele limbii literare, în „Revistă de lingvistică şi ştiinţă 
literară”, 1990, nr. S, p. 3-12. 

DD III = Rubin Udler (red. resp.), Dicţionar dialectal, 
vol. III, L-P, Editura Ştiinţa, Chişinău, 1986. 

DD IV = Rubin Udler (red. resp.), Dicţionar dialectal, 
vol. IV, P-T, Editura Ştiinţa, Chişinău, 1986. 

DD V= Rubin Udler (red. resp.), Dicţionar dialectal, 
vol. V, U-IA, Editura Ştiinţa, Chişinău, 1986. 

DEL = Elena Comșulea, Sabina Teiuş, Valentina Şerban, 
Dicţionar de expresii și locuţiuni, Editura Ştiinţa, Chişinău, 
1998. 

DELR = Vasile Breban, Gh. Bulgăr, Doina Grecu et alii, 
Dicţionar de expresii şi locuţiuni românești, Editura Ştiinţi- 
fică, Bucureşti, 1969. 

DER III = Dicţionar enciclopedic român, vol. III, K-P, Aca- 
demia Română, Editura Politică, Bucureşti, 1965. 

DEX= Ion Coteanu, Luiza Seche, Mircea Seche (cond. 
lucr.), Dicţionarul explicativ al limbii române, Editura Aca- 
demiei R.S.R., București, 1975. 

DOOM = Mioara Avram (red. resp. ), Dicționarul ortogra- 
fic ortoepic şi morfologic al limbii române, Editura Acade- 
miei R.S.R., București, 1989. 

Ioanițescu 1956 = Eug. Ioanițescu, Locuţiunile, în „Limba 
română’, 1956, nr. 6, p. 48-54. 

Mareş 1973 = Lucreția Mareş, Cuvinte regionale în locu- 
tiuni şi expresii literare, în „Limba română”, 1973, nr. 2, 
p. 149-154. 

Poalelungi 1963 = Gheorghe Poalelungi, Locuţiuni adjec- 
tivale, în „Limba română”, 1963, nr. 2, p. 133-146. 
Popescu 1991 = Ilie Popescu, Cuvinte înaripate, Editura 
Cartea Moldovenească, Chişinău, 1991. 

Vasile STANCU 


| Faptele scriu istoria Topliţei 


ri 


VS. — pedagog, publicist 

la cotidienele locale 

din Covasna, Harghita, 
Brașov. Cercetător ştiinţific. 
Domeniu de interes: 

istoria românilor din 
sud-estul Transilvaniei. A 
semnat peste 60 de studii 
publicate în revistele de 
specialitate: „Angvstia” 
(Sfântu Gheorghe), „Acta 
Baconviensia” (Bacău), 
„Anuarul Arhivelor 
Mureşene” (Târgu-Mureș), 
„Sangidava” (Topliţa), „Pro 
Memoria 1940-1945" (Cluj- 
Napoca), „Românii din afara 
graniţelor” (lași), colecţia 
„Profesionistii noștri” (Sfântu 
Gheorghe). 


Acum 17 ani, prima ediţie a Zilelor „Miron 
Cristea” era inaugurată prin deschiderea fes- 
tivă a unor lăcașuri de cultură și civilizaţie, a 
Muzeului Etnografic al orașului Toplița și a 
Camerei memoriale „Miron Cristea” din ca- 
drul Muzeului Mânăstirii Sf. Ilie. Trecând în 
revistă programele edițiilor desfăşurate, con- 
statăm că, de la prima ediţie până la cea recent 
desfăşurată, Zilele „Miron Cristea” au „evolu- 
at” la toate capitolele: numărul participanţilor 
a crescut, în medie, cu până la 50 de perso- 
nalități pentru fiecare ediție; valoarea comu- 
nicărilor ştiinţifice, a studiilor și cercetărilor a 
fost recunoscută de lumea științifică şi au apă- 
rut publicate în numeroase reviste de specia- 
litate din țară și din Republica Moldova, dar 
şi, începând din anul 2007, în paginile revis- 
tei „Sangidava', ajunsă astăzi la volumul opt; 
aria de participare a invitaţilor la sesiunile 
ştiinţifice s-a extins la nivelul tuturor centre- 
lor universitare din ţară - Iaşi, Cluj-Napoca, 
Timişoara, Ploieşti, Arad, Sibiu, Bacău, Baia 
Mare, Constanţa şi a unor localităţi mai mici, 
în care-și desfășoară activitatea cercetători va- 
loroşi — Gura Humorului, Sfântu Gheorghe, 
Buzău, Năsăud, Miercurea Ciuc, Blaj, Reghin, 
Gherla, Vama Buzăului, Vâlcele, Subcetate; 
tematica dezbătută în cadrul sesiunilor de co- 
municări ştiinţifice, numită de la ediţia a V-a 
„Istorie, cultură şi civilizaţie românească”, cu 

participare națională și internaţională, s-a diversificat; varietatea mani- 
festărilor spiritual-culturale și ştiinţifice a crescut calitativ și cantitativ, 
invitaţii devenind beneficiarii unor spectacole folclorice sau de muzi- 
că uşoară românească, participând la vernisarea unor expoziţii de artă 
plastică, la dezvelirea unor monumente sau busturi, precum cel al po- 
etului Grigore Vieru, cetățean de onoare al municipiului Topliţa. S-au 
diversificat şi activităţile ştiinţifice prin includerea unor comunicări, de 
interes general sau aniversar, în plen, la simpozioane sau mese rotunde 
tematice. Credem că este semnificativ în acest sens numărul cărților 
prevăzute în programul celor 17 ediţii, lansate cu aceste ocazii — peste 
350; la fiecare ediție numărul real al lansărilor l-a depășit cu mult pe cel 
prevăzut în program. De asemenea, nu a lipsit latura educativ-istorică 
şi patriotică a sărbătorii — vizite la obiectivele cultural-istorice din oraș 
şi din împrejurimi, la Mânăstirea Doamnei, Mânăstirea Sf. Ilie şi muze- 
ul acesteia, schitul Gura Izvorului, Bisericuța de lemn Sf. Nicolae din 
Bilbor, Monumentul Eroilor din Războiul de Întregire Naţională de 
la Gura Secului, la cimitirele eroilor din zona toplițeană, la dezvelirea 
monumentului Lupei Capitolina din Topliţa. Mai trebuie să adăugăm 
la aceste manifestări şi slujbele de pomenire, ţinute cu sfințenie la fie- 
care ediţie, la bustul Patriarhului Miron Cristea şi la hramul Mânăstirii 
Sf. Ilie, ctitorie a primului patriarh al României, fiul acestor meleaguri, 
Elie Miron Cristea. 


Actuala ediţie a debutat cu ceremonialul Parastasului la bustul Patri- 
arhului Miron Cristea din Parcul Central al municipiului, ţinut de un 
sobor de preoți în frunte cu Î.P.S. Ioan al Munţilor, cu prilejul come- 
morării a 75 de ani de la trecerea la cele veşnice a ilustrului înaintaș. 
Deschiderea festivă a celei de-a XVII-a ediţii s-a desfășurat în frumoasa 
sală de spectacole a Casei de Cultură, unde Î.P.S. Ioan, Arhiepiscopul 
Covasnei și Harghitei, și primarul municipiului Topliţa, ing. Stelu Pla- 
ton, au salutat cei peste 80 de participanți şi au urat succes Sesiunii In- 
ternaţionale de Comunicări Ştiinţifice. În plen au conferenţiat distinși 
cercetători: dr. Maria Cobianu-Băcanu, care a susținut studiul Patriar- 
hul Miron Cristea — promotor al unității culturii române; dr. Alexandru 
Porţeanu cu tema Românii din Transilvania în primăvara anului 1914. 
O premoniţie a episcopului Miron Cristea şi prof. univ. dr. loan Sabău- 
Pop, cu suscitanta și de actualitate temă Despre retrocedarea averilor 
mânăstireşti în Transilvania. După o scurtă pauză a urmat lansarea şi 

prezentarea celor mai recente apariţii editoriale. Desigur, s-a început 
cu volumul scris de majoritatea participanţilor la sesiunea de comu- 
nicări ştiinţifice, revista „Sangidava”, 2 (VIII), serie nouă, care valorifi- 
că 45 dintre comunicările susținute la recenta ediţie a Zilelor „Miron 
Cristea” Dintre cele peste 30 de volume lansate în acest an au trezit un 
mare interes în rândul participanţilor titlurile: Infinitul de cobalt — inter- 
viuri cu Aurelian Antal din seria „Eminescu Nestins” de Elena Condrei; 
Defileul Mureşului, Studiu de Geografie Umană de George-Bogdan To- 
fan; Sângeorgiu de Mureș. Septembrie 1940 — septembrie 1944 de Ilarie 
Gh. Opriş, Constantin Bogoșel; Lucrarea Sfințirii de pr. Emil Pop şi 
prof. Valeria Pop; Topliţa Română - istoria unui municipiu de Adrian 
Moisoiu; Despărțământul Topliţa al Astrei (1927-1940) de Laura Giu- 
ra şi Dumitru 'Ţepeluş; Sens giratoriu, Poeme verzi pe pereți şi revista 
„Vatra Veche”, nr. 66/2014 de Nicolae Băciuţ; Turiști prin Australia de 
Michael Băietu-Cuţui; Gălăuțașul și gălăuțenii de altădată de Ioan Do- 
breanu; Cruci și obiecte de cult religios de la Biserica de lemn din Bilbor 


Profesorul Ilie Şandru în calitate de ghid 

Inaugurarea Zilelor „Miron Cristea” 


de Pamfil Bilţiu; Valea Casăului, vol. III: „Cultura materială şi istoria 
așezărilor” de Pamfil Bilţiu, Maria Şerba, Maria Bilţiu; Revista „Fami- 
lia Română” — o publicaţie pentru solidaritatea românilor de pretutindeni 
prezentată de redactorul-șef, dr. Teodor Ardelean; Dascăli mureşeni — 
200 de biografii, vol. VII, de Dorin Borda, Ilarie Gh. Opriş, Simion Bui; 
volumul omagial Lazăr Lădariu la 75 de ani din Colecţia „Profesioniş- 
tii noștri”, vol. XII, îngrijit de Florin Bengean și loan Lăcătușu, și altele. 


După masa de prânz a avut loc vernisarea Compoziţiei plastice din 
ceramică „Avatar”, ale cărei semnificaţii au fost prezentate de autorii 
săi, Maria și Aurelian Antal, cel din urmă, toplițean de origine, fiind și 
autorul bustului poetului Grigore Vieru, așezat pe Aleea Personalită- 
ţilor din Parcul Central al Topliţei. A continuat Sesiunea de comuni- 
cări ştiinţifice organizată pe trei secţiuni: I, „Miron Cristea — Patriarhul 
reîntregirii neamului”; a II-a, „Istorie bisericească”, și a III-a, „Isto- 
rie. Cultură. Civilizație”. Participanţii la acţiune au remarcat ineditul, 
obiectivitatea, valoarea informaţională a comunicărilor (în acest nu- 
măr de revistă publicăm două dintre textele prezentate în cadrul Zile- 
lor „Miron Cristea” — nota redacției). 


Cea de-a doua zi a întrunirii s-a desfășurat sub forma unei excursii do- 
cumentare, având ca tematică geografia Din Valea Mureșului în Valea 

Ministrul Apărării Naţionale Mircea Duşa înmânând Emblema de Onoare 


Arhiepiscopului Ioan al Munţilor 


Bistricioarei, dar, ca obiective istorice şi spiritual-patriotice, vizitarea 
Monumentului-mausoleu de la 'Topliţa-Gura Secului, cimitirele eroi- 
lor din Capul Corbului şi Tulgheș, toate datând cu Marele Război de 
Întregire Naţională, vizitarea bisericilor ortodoxe din Borsec, ridicate 
pe locul în care s-a aflat lăcașul ctitorit de Miron Cristea în perioada 
interbelică (1936) şi dărâmat de unguri în 1941, a celui din Capul Cor- 
bului, unde se află catapeteasma bisericii lui Miron Cristea din Borsec, 
a Bisericii de lemn, Sf. Arhangheli Mihail și Gavril, monument isto- 
ric — 1828 — din Tulgheș. O bună impresie le-a produs vizitatorilor, în 
primul rând, „ghidul” Ilie Şandru, pr. Nicolae Ciucudean din Borsec, 
care au prezentat cu multă amabilitate informaţiile solicitate de vizita- 
tori, completate competent de loan Lăcătușu şi preotul Vasile Şuteu 
din Tulgheș. 


În cea de-a treia zi, ca de obicei, invitaţii, alături de circa o mie cinci 
sute de pelerini, au participat la hramul Mânăstirii Sf. Ilie, ctitorită de 
patriarhul Miron Cristea, unde s-au sărbătorit și 20 de ani de la înfi- 
ințarea Episcopiei Ortodoxe a Covasnei și Harghitei și întronarea în 
scaunul episcopal al acesteia a Î.P.S. Ioan Selejan. Momentul impor- 
tant al zilei a avut loc la sfârșitul hramului, când Ministrul Apărării 

Naţionale, Mircea Duga, fost primar al orașului Topliţa, i-a înmânat 
Arhiepiscopului loan al Munţilor cea mai înaltă distincție a Armatei 
Române - Emblema de Onoare, „in semn de recunoștință şi preţuire 
pentru bogata activitate misionară și pentru promovarea imaginii Ar- 
matei Române”, „omul care s-a bătut pentru Biserica Ortodoxă, pentru 
românii din cele două judeţe, astfel că în cele două județe ortodoxia, 
cultura, dar și tradiţiile populare românești sunt valorificate ca nicăieri 
în altă parte”, mai spunea în cuvântul său din cadrul ceremoniei minis- 
trul Mircea Dușa, care a alăturat înaltei distincţii o icoană și un coş de 
flori în culorile tricolorului românesc. La rândul lor, şefii de stat major 
al forțelor terestre, aeriene și navale, respectiv, general maior Nicolae 
Ciucă, general maior Laurian Anastasof și contraamiralul Alexandru 
Mârşu, au dăruit Î.P.S. machetele unui tanc, unui avion E.16 şi a unei 
fregate. În cuvântul său de mulțumire Arhiepiscopul Bisericii Ortodoxe 
a Covasnei şi Harghitei, amintind că Armata și Biserica au fost alături 
permanent, a menţionat: „Vă asigurăm că, atât timp cât va fi ortodoxie 
românească, din cărţile noastre de slujbe nu va lipsi cuvântul Oştirea 


pui 


im € 4 


— 


La Monumentul-mausoleu de la Topliţa-Gura Secului 

Română. La fiecare liturghie numeroși preoți români din mânăstiri și 
din bisericile de mir nu este sărbătoare, duminică să nu pomenească 
poporul şi Oştirea română. Aşa am moștenit de la strămoși, ca Biserica 
şi Armata să fie mereu pe același front al păcii, al iubirii, al siguranţei 
naţionale și al binelui poporului român. Dumnezeu să vă binecuvân- 
teze, Oştire Română”. Căutând să sintetizez activităţile desfășurate în 
cele trei zile într-un singur titlu, am cerut părerea unor participanți la 
Zilele „Miron Cristea”. Am reținut opinia a doi tineri, doctori în şti- 
inţe: „Faptele scriu istoria, eroii le fac nemuritoare” (Daniel Nicolae, 
Bucureşti) şi „Reprezentări identitare românești în spațiul cultural al 
Topliţei” sau „Solidarităţi sociale și atitudini identitare ale românilor 
reflectate în memoria culturală” (Liliana Trofin, Bucureşti). Fiecare 
dintre titluri surprind esența acestor zile, reuşind să înfățişeze mun- 
ca, acțiunea și obiectivele organizatorilor, în frunte cu acel om mereu 
scormonitor al valorilor identitare, care este Ilie Șandru. 


La mânăstirea, ctitorită de patriarhul Miron Cristea 

Alexandru BANTOŞ 


Păstrător al unității neamului 
Note la un portret 


Biografia lui Miron Cristea include un diapa- 
zon larg de activităţi privind biserica, şcoala, 
cultura, economia și politica națională, ie- 
rarhul rămânând fidel unor principii de viață 
care aveau la temelie demnitatea, onoarea, 
fapta concretă săvârșită în serviciul interesu- 
lui public. Excelent cunoscător al realităților 
politice şi sociale din Transilvania, apoi şi din 
România unită, Miron Cristea s-a străduit, pe 
tot parcursul vieţii sale, să influențeze mersul 
lucrurilor, aşa încât faţa lumii românești să 
se schimbe în bine. A avut drept „stea călău- 
zitoare” „binele şi salvarea ţării” şi, după pro- 
pria-i mărturisire, s-a considerat „ecoul și sta- 
rostele întregii opinii publice”, fiind sigur că 
prosperarea individuală și colectivă, înflorirea 
patriei are o singură sursă demnă de aten- 
ţia generaţiilor prezente și viitoare: idealul 
național. În pastorala Paștelui din 1920, Mi- 
ron Cristea invoca cele mai potrivite cuvinte 
pentru a exprima o stringentă realitate atunci, 
în primii ani de după Unire, care însă emana 
spirit de acţiune, demn de urmat, și la început 
de mileniu trei: „Acum că suntem noi înșine 
stăpâni peste întreaga ţară, trebuie să ne gân- 
dim zi şi noapte cum să muncim mai bine ca 
să producem mai mult și să sporim bogăția ță- 
rii, cum să jertfim mai mult pentru țară — căci 
ea este casa noastră a tuturor. [...] Mântuirea 

tuturor nu se poate obține decât prin credinţă și prin muncă”. Adresate 
concetăţenilor patriei întregite, gândurile lui Miron Cristea proveneau 
dintr-o vastă şi inedită experiență de harnic și devotat slujitor al bi- 
sericii și neamului, care de tânăr și-a asumat obligativitatea strădaniei 
întru binele celor mulți: odată intrat în viața publică, s-a angajat a „tăia 
(zilnic — n.n.) pe răbojul de la grindă o crestătură de înfăptuire cât de 
mică... Educat în spiritul responsabilităţii şi al conştiinciozității, Mi- 
ron Cristea, împreună cu alți cărturari transilvăneni, prin efortul lor 
patriotic dezinteresat, au reușit să păstreze şi să perpetueze demnitatea 
şi integritatea milioanelor de români, care la Marea Unire aveau „un 
suflet mai curat și mai românesc decât aiurea”. Numeroasele și statorni- 
cele preocupări social-culturale, inclusiv cele economico-financiare, au 
fost reperele fundamentale ale existenţei celor ce au ales calea de „buni 
români” și pentru care „credința și legea strămoșească, limba și cultura 
românească” au fost jaloane călăuzitoare. 


În discursul rostit la Alba Iulia în 1918, Miron Cristea sublinia că 
prelaţii din Transilvania au muncit pe tărâm socio-cultural nu pentru 
răsplată materială, ci din iubire de neam, trăind în condiţii modeste, 
adeseori lipsindu-le „cele mai elementare trebuinţe și cele mai strict 
necesare, numai ca să nu sufere alții, îndeosebi binele obștesc”. Or, 
Miron Cristea a făcut parte dintr-o generaţie de preoți care au an- 
ticipat şi înfăptuit Marea Unire prin acțiuni, manifestări şi atitudini 
dezinteresate, greu de înţeles pentru cei ce perseverează astăzi pe tă- 
râmul afacerilor. Ei au condus, de exemplu, „instituţii extrabisericeşti 
şi chiar bănci”, pe care, după ce le-au trecut „prin greutăţile începutu- 
lui, de cele mai multe ori absolut fără nicio plată”, cu grele „sacrificii 
morale şi chiar materiale”, şi „au întărit” aceste instituţii, au „cedat 
conducerea altora”, „căci pe noi ne-a condus numai simțul de dato- 
rință față de neam şi adevăr”. 


Altminteri, munca a fost calitatea supremă ce a determinat drumul 
mereu în urcuș al cărturarilor de la confluenţa ultimelor două veacuri 
trecute, implicit al lui Elie Cristea, fiu de țăran pornit din Topliţa ro- 
mână. Peste ani, la ceremonia de învestire ca Patriarh, 1 noiembrie 
1925, primind cârjă arhierească, Miron Cristea pune în lumină mijlo- 
cul care l-a ridicat în scaunul patriarhal (de altfel, detaliu important și 
repercutant pentru psihologia contemporanilor noştri): „Munca a fost 

în trecutul meu scara înălțării mele din modestul, dar onorificul post 
de dascăl primar și până la Patriarhie”. Miron Cristea califică munca 
drept o evanghelie a viitorului: „Progresul adevărat în toate privinţele 
se poate numai acolo unde e muncă continuă”. Şi mai departe: „Munca 
este misiunea omului pe acest pământ, munca este evanghelia viito- 
rului, biserica este catedrala nemărginirii... Și din această catedrală a 
muncii pe toată linia adeseori voi chema cu clopotul poruncilor mele 
arhipăstorești întreg clerul, toată dăscălimea și toți fruntașii, și pe toți 
credincioşii... 


Ca şi în Basarabia, biserica, şcoala, instituţiile de cultură de peste 
munți erau puse în situaţia de a activa în condiţiile unui regim despo- 
tic. Emisarii de la Budapesta recunoșteau deschis și sfidător că în Un- 
garia cauza naționalităților „este o chestiune de putere, nu de drept”. 
Prin urmare, fruntașii românilor considerau că munca de iluminare a 
poporului din această provincie trebuia să fie mai responsabilă, mai 
diversă şi mai eficientă. Într-adevăr, consolidarea unităţii naţionale a 
românilor transilvăneni a devenit pentru ardeleni obiectul unui pro- 
gram minuţios elaborat, racordat la imperativele timpului și gestionat 
cu o tenacitate și seriozitate demne de invidiat. Este de-a dreptul im- 
presionantă în acest sens actualitatea mesajului formulat în una dintre 
cuvântările lui Miron Cristea: „Idealul fiecărui popor ce locuieşte pe 
un teritoriu compact trebuie să fie unitatea sa națională și politică. Am 
fi nişte ignoranţi, vrednici de disprețul și de râsul lumii, dacă în situ- 
ația de azi am avea alte dorinţe. Numai din unirea tuturor românilor 
de pretutindeni vor putea răzbi astfel de producte şi manifestațiuni ale 
geniului nostru naţional, care prin însușirile lor specifice românești să 
contribuie la progresul omenimei'. Şi în continuare: „Oricât de tare ar 
fi zidul Carpaţilor, care până acum ne-a despărțit de frații noştri — to- 
tuşi azi şi aici — în atmosfera tradițiunilor lui Mihai Viteazul — nu pot 
decât să exprim împreună cu scriitorul Rădulescu Niger: «Hotarele de 
astăzi sunt margini trecătoare, / de care timpul râde; / Căci el pătrunde 
în taina ursitei viitoare, / când ele s-ar deschide »”. 


În alt discurs, rostit pe 17 februarie 1933, în şedinţa Senatului de la 
București, Miron Cristea, Patriarh al României, continua oarecum me- 
sajul lansat cu două decenii în Banat: „D-lor, vă întreb şi eu, până când 
mai vrem să fim drept unii Moldoveni şi alții Munteni? Până când vom 

mai fi tot Ardeleni, până când Bucovineni ori Basarabeni? (aplauze 
furtunoase) Eu vreau ca Ardealul să conducă Vechiul Regat şi Vechiul 
Regat Ardealul. Fiecare la locul său și nu ca localnic, ci ca român... Era 
o chemare la unitate naţională, actuală, fireşte, la 15 ani după Unire, 
dar mai era și un apel la conștiința națională a românilor, în măsură 
să lichideze diferenţele, dar și interesele locale şi de partid. De altfel, 
Miron Cristea este unul dintre primii cărturari, după cum constată Ilie 
Şandru și Valentin Borda în excelenta lor monografie Patriarhul Miron 
Cristea, care pune în circulaţie în spaţiul din afara țării noțiunea de con- 
ştiinţă națională. Vorbind despre cei care „au buciumat” de-a lungul 
istoriei „trezirea conaţionalilor lor din somnul ce li se părea aproape de 
moarte”, la 1898 Miron Cristea invoca destinul ingrat al românilor din 
Transilvania, Ungaria și Bucovina, expuși continuu deznaționalizării: 
„Nu le-a succes germanilor în Austria desființarea neamurilor neger- 
mane. Aşa nu le va succede nici maghiarilor desființarea popoarelor 
nemaghiare, dacă și noi nu vom sta cu mâna în sân, ci vom ști să creăm 
zidul de rezistență, de apărare. Acest zid nu poate fi decât conștiința 
națională. Preocupaţiunile tuturor bărbaţilor noştri cărturari trebuie 
să fie îndreptate spre cultivarea acestuia”. 


Zidul despre care vorbeşte Miron Cristea este de această dată cel al 
rezistenței și al dăinuirii, pe care au nobila datorie să-l dureze cărtura- 
rii din teritoriile ocupate de străini. Involuntar, se impune o paralelă a 
modului de abordare a problemei identităţii etnolingvistice din Tran- 
silvania (cum ne-am exprima astăzi), aflată sub imperiul austro-ungar, 
pe de o parte, şi, pe de altă parte, din Basarabia ocupată de Rusia ța- 
ristă. Pentru mai multă explicitate vom remarca faptul că, spre sfârși- 
tul secolului al XIX-lea și începutul secolului al XX-lea, limba română 
din Basarabia era izgonită din biserică, din foarte puţinele şcoli ce mai 
funcționau în ţinut, vechile cărți românești au fost lichidate, iar alfa- 
betul chirilic şi ortodoxia slavă, în egală măsură potrivnice spiritului 
naţional, continuau să întineze, să falsifice şi să modifice izvorul de în- 
ceput al Basarabilor, unul și același cu al tuturor românilor. Timp de un 
secol, după fatidicul an 1812, la est de Prut au fost editate doar câteva 
manuale ce purtau în titulatură numele corect al limbii și care erau cu 
desăvârșire necunoscute publicului larg. Deși dificilă, subliniem acest 
adevăr, situaţia românilor transilvăneni era mult mai avantajoasă, aceș- 
tia beneficiind de dreptul de a învăţa în limba română, de a cunoaşte 

literatura română, de a edita cărţi şi reviste naţionale, de a urma școli 
de prestigiu în Occident. 


Sursa de existență și de rezistenţă a „fiinţei naționale a românilor basa- 
rabeni” a fost satul, cultura și tradiţiile populare, câte s-au putut păstra. 
Îngrădirea accesului la şcolile din Vest, excluderea limbii române din 
şcoală și biserică, rusificarea programatică explică arhaitatea basarabe- 
nilor în limbaj și gândire. Învăţaţii basarabeni, cu rare excepții, şcoliți 
în instituţiile din imperiul rus, se îndepărtau de matca originară a nea- 
mului, luând calea deznaţionalizării, pericol semnalat, de altfel, şi în 
Transilvania: „Și cu cât vor învăța mai mulți români la școlile străine, cu 
atât va pierde națiunea mai mulți fii”. Drept consecinţă a conștientizării 
respectivului fenomen, în această parte de țară, în Transilvania, a fost 
promovată cu îndârjire şi sub toate formele şcoala naţională româneas- 
că. lar pentru a întregi „tabloul eşecurilor basarabene”, vom adăuga că 
şi după 1944 în Basarabia conştiinţa națională a continuat să fie crunt 
mutilată, regimul sovietic, ca și cel țarist, recurgând la cele mai inu- 
mane metode și mijloace pentru a înăbuși românismul. În ținut a fost 
interzis scrisul românesc, cultura și literatura română au fost puse sub 
sechestru. Pe parcursul unei jumătăţi de secol regimul sovietic a încer- 
cat să demoleze edificiul identitar înălțat în perioada interbelică. Fără 
această fundaţie spirituală, fortificată timp de 22 de ani cu ajutorul ma- 
rilor cărturari ai timpului, între care un rol aparte îi revine lui Miron 
Cristea, Basarabia românească nu ar fi supraviețuit. 


Biografia lui Miron Cristea și a altor transilvăneni exprimă în mod stră- 
lucit un destin de excepţie consacrat credinţei și luminării întregului 
neam. Ajuns în fruntea Bisericii Ortodoxe Române, după 1918, Miron 
Cristea va persevera în necesitatea de a intensifica procesul de reanima- 
re a identităţii naţionale, cu precădere acest obiectiv având nevoie ur- 
gentă de soluţionare în Basarabia. Aflat la Chișinău în 1919, în funcţie 
de Mitropolit-primat al României, la înscăunarea Mitropolitului Gurie 
Grosu, făcând dovada cunoaşterii excelente a situaţiei din acest ținut, 
Miron Cristea va accentua rolul bisericii în întărirea rezistenţei neamu- 
lui: „Părinte Gurie! Când Domnul a trimis pe proorocul Ezechiel, ca să 
propovăduiască cuvântul său, i-a zis: « Omule, du-te la casa lui Israel și 
propovăduieşte cuvântul meu, căci eu nu te trimit la poporul ce are un 
grai străin și o limbă necunoscută, ci la casa lui Israel». Astfel îţi zice și 

frăției tale Sfântul Sinod prin graiul meu: Așază-te în mijlocul basara- 
benilor și le propovăduiește Evanghelia lui Cristos, nu în limbă străină, 
ci în dulcele grai al părinţilor; nu cu frică, cu cutremur și cu temere de 
«Pohod na Sibir», ci cu sufletul liber și cu însufleţirea curată, izvorâtă 
din datoria sfântă de a reîntrona credinţa și cultura românească”. 


După 1925, în baza legii de organizare a BOR ca Patriarhie, arhiepi- 
scopia Chișinăului a fost ridicată la rangul de Mitropolie a Basarabi- 
ei, deschizându-se astfel noi posibilități de orânduire a vieții duhov- 
niceşti. Ulterior, la 8 aprilie 1927, Miron Cristea pledează în Senat 
pentru înființarea Facultăţii de Teologie de la Chișinău, în calitate de 
dascăli fiind numiţi Gala Galaction, Vasile Radu, faimoşi tălmăcitori 
ai Bibliei, Cicerone Iordăchescu, Nichifor Crainic ș.a. La insistența lui 
Miron Cristea se deschid un șir de seminare teologice, pentru că aici, 
în Basarabia, „e mai mult întuneric; de aceea (Basarabia) este însetată 
după cultura națională” Experienţa transilvăneană de coordonare a in- 
stituțiilor bisericeşti este aplicată în Basarabia. Conștient că populaţia 
din stânga Prutului a avut un destin și mai dramatic, și mai tragic decât 
în alte ţinuturi românești, Miron Cristea intensifică sprijinul pentru 
revenirea acestui spaţiu la albia firească a românismului, fapt remarcat 
şi de Constantin I. Stan în volumul Patriarhul Miron Cristea. O viață, 
un destin. Autorul monografiei subliniază că patriarhul, referindu-se la 
chestiunea în cauză, se exprimă în mod plastic astfel: „Deci nimic mai 
firesc, decât să aprinzi repede un opaiţ, pe care să-l dezvolţi până să 
devină un intensiv bec electric, care să lumineze chiar și peste Nistru”. 
În acest „scop”, Miron Cristea „proiecta” deschiderea de seminarii te- 
ologice la Bălți și Ismail și reorganizarea celui de la Chişinău. La cel 
din urmă, avusese loc „cunoscute demonstraţii rusofone”. Pe teritoriul 
basarabean, potrivit întâiului stătător al Bisericii Ortodoxe Române, 
lipsea „în multe părți duhul românesc”. De aceea, el conchide: „Ne tre- 
buie acolo, la noile seminarii, profesori din Vechiul Regat, cu duhul și 
limbă românească frumoasă. Fără un cler românesc bine cunoscut în 
Basarabia, reorganizarea va progresa greu’. 


Bogata și efervescenta activitate, desfășurată până în 1918 la Eparhia 
Caransebeşului — seminarele teologice, despărțămintele Astrei, reuni- 
unile învăţătorilor, asociaţiile culturale şi economice —, va fi aplicată de 
către mitropolitul-primat şi apoi de către Patriarhul Miron Cristea la 

scara întregii țări, implicit în Basarabia, unde pentru salvarea sufletului 
românesc și a demnităţii naționale era nevoie de multă, neîntreruptă și 
bine orientată muncă. În „straturile largi ale poporului (fie că e vorba 
de Banat sau de Basarabia — n.n.), — era vechea şi nestrămutata convin- 
gere a înaltului prelat, — numai așa se poate lăţi cultura dacă învățăturile 
ei se îmbracă în hainele frumoasei noastre limbi româneşti [...]. Numai 
o asemenea cultură predată în limba noastră proprie se poate face în 
sângele nostru, se poate asimila fiinţei şi firii noastre românești”. 


Miron Cristea, unul dintre distinșii artizani ai Marii Uniri de la 1918, 
eveniment de radicală cotitură în destinul Transilvaniei, dar şi al Ro- 
mâniei întregite, a fost un om cu o vastă cultură, cunoscător profund 
al istoriei, literaturii, culturii întregului neam. Este considerat, pe drept 
cuvânt, reprezentantul model al spiritului aristocratic românesc, ce-și 
află obârșia în demnitatea şi noblețea ingenuă a ţăranului din Transilva- 
nia, pe care vremile și vremurile nu l-au schimbat. Dumitru Stăniloaie 
sublinia la dispariţia Patriarhului: „Pornit din Topliţa, din apropierea 
locului de unde porneşte şi Mureșul, dintr-o verde şi demnă familie ță- 
rănească, copilul Ilie Cristea avea să crească în spirit ca Mureșul în ape 
pe măsură ce cobora tot mai adânc în miezul vieţii publice și naționale 
românești. Înălțimile pe care avea să le urce se străvedeau de la înce- 
put în mintea ageră, în capacitatea și dragostea de inițiative îndrăzneţe 
în slujba obştească, în prestanţa făpturii sale spirituale și fizice care îl 
impuneau de conducător oriunde era prezent” În anii '80 ai secolului 
trecut, analizând retrospectiv viaţa și activitatea primului Patriarh al 
României reîntregite, fost senator, regent și prim-ministru, Mitropoli- 
tul Antonie Plămădeală, originar din Basarabia, concluziona că Miron 
Cristea „N-a fost politician. La el s-a apelat numai în momente de crize 
politice, ca la un neutru, ca la un tehnician al împăcării, al pacificării 
naţiunii tulburate de politicienii vremii, de patimile prinților şi de în- 
curcăturile regilor” Încheind portretul venerabilului slujitor al bisericii 
române, basarabeanul Antonie Plămădeală precizează: „Patriarhatul 
lui Miron Cristea a fost o mândrie a bisericii și o înălțare a prestigiu- 
lui ei. A lăsat amintirea unui mare om bisericesc, mare diplomat, mare 
om de cultură, un modern. O bună intrare a bisericii noastre în epoca 
modernă”. 

Elie Miron Cristea şi valorificarea 
patrimoniului folcloric și etnografic 


PB. — folclorist. Semnează 
volumele: Poezii și povești 
populare din Țara Lăpușului 
(în Folclor din Transilvania, 
1990), Făt-frumos cel înțelept 
(1994), Sculați, sculați, boieri 
mari. Colinde din Maramureş 
(1996), Izvorul fermecat 
(1999), Basme... și poezii 
populare din zona Codrului 
(2002), Folclor din Jara 
Maramureșului (2005) etc. 


MB. — folcloristă. Semnează 
împreună cu soțul 
volumele: Calendarul 
popular, vol. | şi II; Folclor din 
Tara Maramuresului, vol. | 


şi Il ş.a. 


Elie Miron Cristea face parte din personali- 
tățile complexe ale Ardealului, înscriind con- 
tribuţii deosebite în variate domenii de acti- 
vitate. În contextul acestora, s-a dovedit atras 
de păstrarea datinilor, a obiceiurilor de la sate, 
precum şi de ceea ce înseamnă cultura popu- 
lară în sens larg. 


Pasiunea acestei personalități enciclopedi- 
ce pentru cultura populară își trage seva din 
obârşie. Descendenţa țărănească era pentru 
Miron Cristea o mândrie, pe care nu a ezitat 
să şi-o mărturisească cu diferite ocazii. „Şi eu 
sunt fiu de țăran”, mărturisea în 1905, când 
lua parte la sfințirea noului local al Școlii con- 
fesionale române ortodoxe (Rusu-Abrudea- 
nu, 1929: 14). 


Deschiderea interesului pentru folclor nu o 
putem desprinde de înrâurirea exercitată de 
şcolile pe care le-a urmat. Miron Cristea a 
avut privilegiul de a fi fost educat în spiritul 
dragostei pentru neam și ţară, mai întâi în 
familie, dar și la Liceul din Năsăud, unde „tâ- 
nărul Cristea gusta din plin mândria de a face 
parte din neamul românesc, a cărui istorie 
glorioasă și literatură începuse s-o cunoască și 
s-o simtă” (Rusu-Abrudeanu, 1929: 32). Ac- 
tivitatea care domnea în acest liceu a avut o 
puternică influenţă asupra lui Cristea. În anul 

şcolar 1886-1887, pe când era în clasa a opta liceală, devine preşedin- 
tele Societăţii literare Virtus Romana Rediviva. În cadrul acestei soci- 
etăți Miron Cristea își exercită primele vocaţii pentru creaţia literară 
şi cultura populară. La 24 aprilie 1887, cu ocazia unei serate literare 
publice, Miron Cristea rostește o conferință, care argumentează acest 
ataşament timpuriu al viitorului patriarh al României pentru creația 
populară, intitulată „Dezvoltarea şi răspândirea jocurilor naționale ro- 
mânești'. 


În publicistica din anii de studenție, printr-o serie de articole apărute 
în „Telegraful Român”, se dezvăluie tot mai pregnant interesul lui Mi- 
ron Cristea pentru creația populară. Într-un articol apărut în numărul 
110, din 1895, al acestei publicaţii, Miron Cristea se arată nemulțumit 
de faptul că în şcolile din imperiu, pe care le etichetează ca „străine”, nu 
se iau în considerare datinile, moravurile, aptitudinile neamului. Drept 
consecință propune inițierea de organizaţii „care să împlinească ce nu 
primesc şi nu li se poate da românilor din institutele străine” (Rusu- 
Abrudeanu, 1929: 73). 


Pe parcursul activităţii sale, ori de câte ori are prilejul, Miron Cristea 
face consideraţii pline de elogii la adresa culturii populare, de care se 
dovedeşte legat prin toate fibrele. Într-o corespondenţă trimisă din Ida 
Mare şi semnată Călătorul, publicată în „Foaia poporului”, nr. 22, din 
1895, Miron Cristea notează cu mare satisfacție rânduri închinate vie- 
ţii spirituale tradiționale care pulsa în satele româneşti: „Mare îţi este 
bucuria și mângâierea când, trecând prin comune românești, auzi din 
gura flăcăilor cele mai naționale cântări şi doine” (Rusu-Abrudeanu, 
1929: 71). 


Activitatea lui Elie Miron Cristea, pusă în slujba valorificării creaţiei 
populare, intră într-o nouă fază, una de vârf, începând cu anul 1896, 
când este ales în Comitetul Astra — Despărțământul IV, Sibiu, în locul 
lui Bogdan Duică, mutat la București. În cadrul Astrei, ca și alți cărtu- 
rari din Transilvania, Elie Miron Cristea devine un înflăcărat luptător 
pentru emancipare politică şi culturală a poporului din imperiul dua- 
list. 


La Adunarea cercuală a Despărțământului IV al Astrei, ţinută la 26 oc- 
tombrie 1897, în comuna Vestem, face o propunere pentru a se aduna 

de la săteni proverbele, adresată, mai ales, cărturarilor de la sate. Apelul 
constituie un document de mare importanţă pentru cunoaşterea in- 
teresului pentru folclor al lui Miron Cristea, precum și a concepţiilor 
sale legate de cultura populară. În acest apel Miron Cristea subliniază 
importanţa creației populare pentru viaţa spirituală românească. „Noi 
ne-am nutrit viața noastră sufletească direct din izvorul cel mai natural 
şi mai curat — de la popor.” 


Miron Cristea sublinia că, deși s-au adunat de la popor creaţii anoni- 
me, au rămas goluri și, drept urmare, trebuie de urgență remediate. 
„Multe din productele spiritului lui le-am însemnat, le-am fixat și salvat 
pentru posteritate. Literatura noastră poporană deja culeasă formează 
un bogat, vast și prețios magazin pentru studii etnografice și folclorice.” 
Rezultă că Miron Cristea avea convingeri în legătură cu importanţa co- 
lecţiilor de folclor pentru studierea a două domenii de bază ale culturii 
populare: etnografia și folclorul. Referitor la rezultatele obținute pe te- 
renul culegerii de poezii populare, strigături, colinde, bocete, basme, 
poveşti, snoave considera că „Cu toate acestea nu s-a făcut totul cât e 
posibil [...]. Multe părţi au rămas neesploatate. Deci aceea am întresă- 
lat până acuma să ne grăbim a face ulterior, dar fără multă amânare și 
trăgănare, căci productele spirituale ale poporului încep a pierde ori- 
ginalitatea lor, ori dispar chiar cu totul”. Rezultă că Miron Cristea avea 
convingeri asupra procesului de evoluţie și dispariția folclorului. 


Miron Cristea enumeră mai mulți factori care generează perturbarea 
vieţii speciilor din cadrul culturii populare. „Sistemul politic, pentru 
noi nefavorabil, deschiderea căilor de comunicaţie, precum şi alte mo- 
mente, nouă neprielnice, au de urmare năpădirea elementelor străine 
asupra noastră. Aceste elemente corcesc apoi idilicul nostru trai și 
poeticul nostru grai. Nimerit exprimă acestea Eminescu în versurile: 
«Unde vin cu drum de fier, / Toate cânticele pier». Recomandă că e 
nevoie de a se acționa grăbit pentru <a scăpa până nu-i prea târziu va- 
loroasele producte spirituale poporale din gura piericiunii». Propune 
ca intelectualii să acţioneze, ei având «datorinţa de a folosi toate mo- 
mentele libere și ocaziunele binevenite în acest scop>”. 


Miron Cristea spune despre sine: „Călăuzit de asemenea vederi am că- 
utat să încep a-mi achita și eu însumi barem în parte datorinţa ce mi 
se impune ca membru al cărturarilor noştri; și la 26 octombrie 1897 

am făcut în Adunarea cercuală a Despărțământului IV al « Asociaţiu- 
nii pentru literatura română și cultura poporului român» următoarea 
propunere care priveşte colectarea unor producte poporale pe terenul 
cărora, mai ales românii de dincoace de Carpaţi, s-a făcut până acuma 
foarte puţin.” 


Ideea nevoii de a aduna de la sate tot ce este reprezentativ în folclor, 
printr-un contact mai strâns al cărturarilor cu lumea rurală, ne dove- 
deşte modernitatea concepţiilor cărturarului Miron Cristea. „Prin 
aceasta însă — eu cred — că n-am făcut totul cât este de lipsă în atinge- 
rile noastre cu poporul; căci noi avem datorinţa nu numai a da de la 
noi ce este bun, ci și a lua de la popor ceea ce la el aflăm vrednic de a 
păstra pentru viitor. Nu mă estind aici asupra multelor lucruri şi datini 
frumoase din viața poporului nostru, ci ating de astă dată numai neîn- 
trecutele producte spirituale izvorâte din creierul românului.” 


Modern în concepţii pe linia valorificării folclorului s-a dovedit şi 
atunci când ridica problema, în acest apel către dascălii satelor, nevoii 
de valorificare a unor specii ocolite până atunci. „Un ram însă a fost dat 
aproape cu totul uitării și încă acela care mai mult reoglindește profun- 
ditatea și agerimea minţii românești. Acest ram îl formează proverbele 
sau acele expresiuni scurte, precise și plastice, ieşite din gura poporu- 
lui, cari la anumite momente ale discuţiunilor ni se reamintesc în mod 
firesc, ca şi rezultatul convingător al unor experiențe probate” (Miron 
Cristea, Precuvântare, 1901: 296-297). 


Vorbind de prețuirea de către Miron Cristea a culturii populare în sens 
larg, trebuie să subliniem că încă din 1892, ca student la Budapesta și în 
calitate de membru al Societăţii „Petru Maior”, lansează un apel către 
colegi, de fapt un fel de chestionar legat de jocurile naţionale, solicitân- 
du-le descrieri cu privire la numele jocurilor, regiunea din care provin 
şi cum se joacă. I-au parvenit de la unii răspunsuri pe care a încercat să 
le clasifice după denumiri: De doi, Hora, Axionul, Ceardaşul, Sârba şi 
Brâul. Pe unele foi descrie unele jocuri care nu aparțin celor populare, 
ci din grupa celor de societate, între ele Cadrilul „cu cele șase figuri ale 
sale în toate amănuntele” (Plămădeală, 1984: p. XVII). 


Complexitatea preocupărilor lui Miron Cristea în domeniul folcloru- 
lui ne mai este argumentată și de descrierea, pe mai multe foi volante, 
a unor farmece de ursită (Plămădeală, 1984: p. XIII). 

Din sectorul etnografiei, Miron Cristea a prețuit portul popular, mani- 
festându-se vehement împotriva poluării lui. Într-o cuvântare ţinută la 
Caransebeş se pronunţă pentru apărarea lui „de catifele moderne și de 
culori lipsite de bun gust”. Devine categoric când vorbeşte despre ne- 
voia înlăturării acestor tendinţe de poluare. „În lături cu aceste zdrențe 
străine şi îmbrăcaţi vechiul nostru port curat, țărănesc și românesc." 
(Plămădeală, 1984: p. XVII). 


Miron Cristea îşi revendică un loc aparte printre pionierii muzeisti- 
cii istorice şi etnografice. Proiectul unui muzeu istoric și etnografic 
la Sibiu, precum și întemeierea lui, l-au pasionat în mod deosebit pe 
Elie Miron Cristea. Este interesant de remarcat că în anul 1904 a fost 
inaugurat sediul destinat muzeului, fără să fie adunate obiectele. Pen- 
tru a remedia acest neajuns, Asociaţiunea hotărăşte să lanseze un apel 
pentru întemeierea unui muzeu istorico-etnografic la Sibiu. Apelul l-a 
redactat Miron Cristea şi tot el l-a citit în şedinţa Asociaţiunii. După 
originalul său, acest apel a fost publicat în „Telegraful Român”, nr. 113- 
114, din același an. Apelul se publică și în Analele Astrei, an IV, iulie- 
august, 1904. Tot Miron Cristea redactează ceea ce el numește „Puncte 
de orientare cu privire la întemeierea muzeului istorico-etnografic ro- 
mân”, care se publică tot în „Telegraful Român”, nr. 115 (Plămădeală, 
1984: p. XXXVIIL-XXXIX). 


În apel, Miron Cristea stipulează cu argumente multiple rolul unei ast- 
fel de instituţii. „Orice popor creştin cu tendinţă de a pune temelii țării, 
viitorului său și a-și asigura o dezvoltare sănătoasă a individualităţii sale 
etnice este dator a se cunoaște pe sine din toate punctele de vedere. 


Fără acest factor al cunoașterii de sine suntem lipsiți de busola care 
să îndrepteze spre o ţintă sigură toate manifestaţiunile vieții noastre 
publice. Multe și variate sunt mijloacele pentru a ne cunoaște, printre 
acestea un loc de frunte ocupă instituţiunea culturală muzeul istoric şi 
etnografic” (Plămădeală, 1984: 309). 


În privinţa importanţei unui astfel de muzeu Miron Cristea are convin- 
geri adânci. Îl consideră „adevărat altar pentru cultivarea tradițiunilor 
naţionale, un adevărat templu pentru cunoaşterea urmelor despre ve- 
chiul trai şi despre stadiul cultural al părinţilor şi strămoșilor noștri” 
(Plămădeală, 1984: 400). 

Adept al dispariţiei culturii populare, ca urmare a factorilor de civi- 
lizaţie, el recomandă adunarea grabnică a patrimoniului etnografic, 
care să fie conservat prin muzeu. „În acest scop trebuie să culegem, să 
păstrăm până mai e timp tot ceea ce este ameninţat să dispară pentru 
totdeauna. Necesitatea devine cu atât mai iminentă, cu cât suntem 
expuși mai multor influenţe străine, care iute corcesc traiul unui po- 
por, spre imitarea lucrurilor observate la străini.” (Plămădeală, 1984: 
400). 


Muzeul istorico-etnografic era conceput în forma unui triptic: istoric, 
etnografic și folcloric. Secțiunea etnografică a muzeului era menită a 
reprezenta în toată complexitatea sa patrimoniul culturii materiale și 
spirituale, așa încât muzeul să fie capabil să prezinte „o ilustrativă icoa- 
nă etnografică despre întreaga viață a poporului nostru în toţi ramii de 
manifestațiune, scoțând la iveală acele note care caracterizează traiul 
specific al poporului românesc, care formează chintesenţa individua- 
lității etnice, cu un cuvânt, toate productele mai marcante ale poporu- 
lui și manifestațiunile mai caracteristice ale cugetării și ale întregii sale 
vieți” (Plămădeală, 1984: 400). 


Conceput ca o oglindă complexă a întregii vieți materiale şi spirituale 
a românului, muzeului îi revenea misiunea de a valorifica și conserva 
şi folclorul, cu diferitele lui specii la secțiunea etnografică. „Nu pot fi 
uitate credinţele, datinile la ocazii triste şi vesele, cântări, dansuri, mu- 
zică, portul, obiecte de folos” (Plămădeală, 1984: 400). 


Muzeului îi rezerva rosturi pe linia perpetuării și valorificării tradițiilor 
create de popor. „Să dăm culturii noastre ulterioare o dezvoltare izvo- 
râtă din pământul propriu, să dezvoltăm şi să perfecționăm productele 
în formă veche în stilul românesc” (Plămădeală, 1984: 400). 


Miron Cristea a conceput muzeul în două mari secțiuni: 


A. Secţiunea istorică, pe care o subimparte în două părți. Prima era 
rezervată vestigiilor istorice. Menţionează că în ea „se vor grupa toate 
acele obiecte ce se vor afla din trecutul poporului”. A doua secţiune a 
istoriei era rezervată bisericii şi recomanda ca ea să cuprindă „tot felul 
de vase, odoare, cărţi, icoane, o colecţie de obiecte sfinte pentru tre- 
cutul nostru”. Recomanda să cuprindă și „colecţiile de manuscripte şi 
cărți rituale adunate din parohiile române”. Recomanda să cuprindă „şi 

alte obiecte din viața noastră religioasă: de sculptură, pictură, cruci din 
cimitire etc” (Plămădeală, 1984: 401-402). 


B. Secţia etnografică este concepută în întreaga ei complexitate și sub- 
împărțită în zece secțiuni: 


Prima secţiune era rezervată casei țărănești şi recomanda să cuprindă 
„planul casei şi anexele”, a căror descriere să se facă cu „numirea origi- 
nală a tuturor părților”. Recomanda să cuprindă atât mobilierul țără- 
nesc, precum și ustensilele casnice, cu „numirea poporală”. 


Secțiunea a II-a — a industriei de casă, „una din apartamentele cele mai 
însemnate ale muzeului, dat fiind că atât românul cât şi românca sunt 
meșteri pricepuţi în confecționarea de multe lucrări artistice”. Reco- 
manda să cuprindă modele de cusături și țesături românești. 


Secțiunea a III-a era rezervată portului „de prin toate ținuturile”. 


Secţiunea a IV-a — obiectelor „ce privesc pregătirea mâncărurilor: va- 
tră, ceaon, cârpător etc., descrierea mâncărurilor naționale şi a băutu- 
rilor obişnuite”. 


Secțiunea a V-a trebuia să cuprindă obiecte ceremoniale care se fo- 
loseau la diferite obiceiuri: „naştere, botez, cununie, înmormântare, 
sărbători, seceriș, steag, țurcă, jocuri, o colecţie de ouă împistrite (în- 
condeiate), doctorii, boscoane şi astfel de asemenea rânduieli cu de- 
scrierea diferitelor datini, credințe, superstiții și descântece”. 


Secțiunea a VI-a era rezervată muzicii şi dansurilor populare. Urma să 
cuprindă „toate instrumentele de muzică în uz: de la frunză, trişcă, flu- 
ier, tulnic, cimpoi, drâmbă, ceteră până la cele mai perfecte. Cântece, 
strigături, reproduceri fonografice, descrierea dansurilor naționale, fo- 
tografii, repreoduceri cinematografice etc.. 


Secţiunea a VII-a trebuia să se refere la ocupațiile poporului român. 
Recomanda să fie cuprins păstoritul, „cu uneltele și vasele lor, semne- 
le pentru infierarea vitelor, unelte de pescuit: luntre, crâsnic, leşnic, 
halău, mreje, năvod, vârşe, sac, undiţă, făcii cu osie, furcuţe, pești din 
apele noastre, numirea lor, instrumente de vânat: puști, pistoale, ţii- 
toare de praf etc., unelte de prins păsări, mâţa de prins șoareci, unelte 
de băieși, de spălat aurul, şteampuri în miniatură, tot felul de obiecte 
agronomice în uz”. 

Secţiunea a VIII-a era rezervată tipurilor antropologice ale românilor 
din diverse colțuri de ţară, „statistica sporirii, măsurători antropologi- 

ce făcute de experți” 


Secțiunea a IX-a - folclorului, pe care Miron Cristea le denumește 
„producte limbistice”: poveşti, basme, strigături, bocete, colinde, des- 
cântece, cimilituri, ghicituri, proverbe. Datini la diferite zile calenda- 
ristice şi ocaziuni. Credințe, superstiții, boscoane etc)? 


Secțiunea a X-a urma să cuprindă fotografii „de comune însemnate, 
ţinuturi romantice, edificii monumentale, biserici, școale, monografii.” 
(Plămădeală, 1984: 403-404). 


Miron Cristea era convins că este nevoie de un efort colectiv pentru 
înzestrarea cu obiecte a muzeului. „Avem cu toții dorința de a dezvolta, 
mai ales acum, la început, cea mai vie activitate pentru înzestrarea mu- 
zeului nostru istoric și etnografic” În acest scop trimite un „Circulariu”, 
semnat de Ilarion Puşcașu și George Pascu, prin care se adresa clerului 
şi învățătorimii, solicitându-le „să facă acestei instituţii un mare servi- 
ciu, prin colectarea de obiecte donând ei înşişi, îndemnând și pe alții, 
care dispun de ceva potrivit a dona muzeului lucruri de valoare artisti- 
că, istorică și etnografică”. 


Consideră că preotesele şi învățătoarele ar putea influenţa adunarea 
obiectelor de port popular pe care îl considera „ceva mai costisitor”. 
Portul se cerea colecționat în adevărata lui varietate, de aceea miza pe 
aportul femeilor „mai fruntașe din comună sau ţinutul întreg spre a 
confecționa toate hainele pentru îmbrăcarea de păpușe în mărime na- 
turală”, (Plămădeală, 1984: 405). Rezultă că până și expunerea de piese 
de port popular în muzeu nu se putea face la întâmplare, ci preconiza 
forme uzitate și astăzi, cum ar fi expunerea lor prin intermediul mane- 
chinelor. De aceea simte nevoia să facă referiri şi la „punctele de vedere 
date din partea Comitetului Central”) (Plămădeală, 1984: 405). 


Miron Cristea şi-a văzut visul împlinit în 1905, când s-a inaugurat Mu- 
zeul Istoric şi Etnografic al Astrei din Sibiu. Se spune în documente 
că „străduinţa şi munca lui Miron Cristea au fost mari și hotărâtoare, 
deoarece astăzi acest muzeu cuprinde o mulțime de lucruri interesante 
cu privire la trecutul poporului român din Ardeal” (Rusu-Abrudeanu, 
1929: 114). 


ZILELE „MIRON CRISTEA”. EDIŢIA A XVII-a BEEJ 


Deşi muzeul nu s-a putut organiza pe structura întocmită de Miron 
Cristea, el a avut de la început caracterul de muzeu naţional al româ- 
nilor, ba mai mult, s-a inaugurat cu un an mai înainte de Muzeul de 
etnografie de artă naţională, artă decorativă și industrială, organizat de 
către Al. Tzigara-Samurcaș. 


Secţia de etnografie a fost atunci cea mai mare dintre toate colecţiile 
existente, cuprinzând peste 15.000 de obiecte adunate într-un timp 
record. Documentele ne argumentează că în afara unor piese mult ad- 
mirate, precum ţesăturile, broderiile, lucrările de lemn, porturile na- 
ţionale, nu au lipsit exponatele legate de obiceiuri, precum „serbarea 
junilor”, nici fotografii sau vederi ale bisericilor din Ardeal, sau fotogra- 
fii înfățișând alte aspecte ale etnografiei ardelene, așa cum preconiza 
Miron Cristea (Petranu, 1922: 95). 


Muzeul pentru care a luptat cu gândul și fapta Miron Cristea a fost des- 
ființat în comunism, multe obiecte din inventarul lui de mare valoare 
s-au pierdut, restul intrând în patrimoniul Muzeului Astra din Sibiu, 
aşa cum ne-am convins în urma cercetărilor noastre efectuate la Sibiu. 
Intenţiile reprezentanţilor Astrei de a redobândi fostul sediu și a reor- 
ganiza acest muzeu au rămas deocamdată fără rezultat. 


Miron Cristea poate fi considerat, pe drept cuvânt, reprezentantul mig- 
cării de idei despre etnografie și folclor de la începutul secolului al XX-lea 
şi unul dintre pionierii muzeografiei etnografice din Transilvania. 


Bibliografie | 1. Coriolan Petranu, Muzeele din Transilvania, Crișana 
şi Maramureş, Editura Cartea Românească, București, 
1922. 
2. Antonie Plămădeală, Pagini dintr-o arhivă inedită, Edi- 
tura Minerva, Bucureşti, 1984. 
3. Ioan Rusu-Abrudeanu, Înalt prea sfinția sa patriarhul 
României Dr. Miron Cristea, înalt regent. Omul și faptele, 
volumul I, Editura Cartea Românească, București, 1929. 

Vlad CIUBUCCIU 
l Vatra străbună a neamului Creangă 


V.C. — prof. univ., doctor, 
istoric, lingvist, scriitor 


documentarist, publicis 
traducător. Autor 


numeroase lucrări ştiinţifice 


şi artistice. Reconstitui 
arborele genealogic 

peste 7000 de persona 
semnează circa 400 d 

a 

: 


„file de istorie”ale s 
basarabene. A con 


(după 1989) la editarea 


primei cărți de istori 


a românilor, a tradu 


manualele de istorie 
românilor pentru şcoa 
alolingvă. Este membri 


al Uniunii Jurnaliştilor 
din Moldova şi al Uniuni 


Ziariştilor Profesionalişti di 


a 
a 
u 


n 


România. 


Oricine simte şi gândeşte româneşte, admiră 
sincer geniul marelui humuleştean, simțind în 
opera lui respirația permanentă a unei colec- 
tivități cu vechime multimilenară. 


Dar cartea neamului reduce viața plină de zbu- 
cium la cele relatate de scriitor în opera sa ar- 
tistică, la un Nică a lui Ştefan a Petrei, încren- 
gătura paternă a Ciubotarilor, nepot pe linie 
maternă a unui David Creangă, cu strămoşi 
veniți din „Ardeal în Pipirig”, cum povesteşte 
laconic, fără intenții de documentare exactă, 
însuși autorul Amintirilor, „cel dintâi cronicar 
al familiei”. 


Posteritatea l-a onorat cu numeroase me- 
morii, articole și studii, date documentare și 
chiar mistificări, ipoteze fanteziste, fără spri- 
jinul cuvenit al probelor istorice verificate, 
bine cumpănite. În consecință, pornind de la 
relatarea scriitorului că neamul mamei sale e 
sosit din Ardeal, din „cauza papistășiei”, cer- 
cetătorii au afirmat că originea geografică a fa- 
miliei Creangă e fie maramureșeană (George 
Călinescu, Petru Rezuș, preotul Radu Mircea 
din Alba Iulia), fie braşoveană-făgărăşeană 
(Gh. Ungureanu, Vladimir Streinu), fie arde- 
leană-năsăudeană (Teodor Tanco). 


Dintre acestea cea mai argumentată prin 
documentare elocventă, de o valoare isto- 
rico-ştiinţifică incontestabilă este opinia lui 

T. Tanco. Cercetătorul precizează „pentru prima dată, apartenența 
scriitorului clasic Ion Creangă familiei Crengeştilor din Țara Năsău- 
dului, a răsculaților în frunte cu Tănase Todoran, cel jertfit pe roata 
habsburgică, dintre țăranii liberi grănicerizați ai plaiurilor someşșene și 
bistrițene”. 


Să urmărim logica lui Teodor Tanco, harnic scociorâtor prin colbul ar- 
hivelor şi un excelent analist care, pas cu pas, ilustrează cu fapte istorice 
palpabile locul „descălecatului” ardelean al neamului crengesc, başti- 
na-i străveche traco-dacă și cauzele alunecării peste Carpaţi, în Moldo- 
va — o neobișnuită odisee într-un veac nătâng, în plină bătălie pentru 
existenţă biologică şi demnitate națională. Grea și spectaculoasă fu ca- 
lea spre libertate dinspre Ilva Mare din Transilvania, aflată la cheremul 
străinilor, spre Pipirig şi Humulești a „osului din os” crengesc, pentru 
ca, în definitiv, acel amalgam spaţial ilveano-humuleștean să toarne un 
geniu al literaturii noastre, ca dovadă simplă şi convingătoare a vechi- 
mii şi continuității limbii strămoşeşti şi a etniei milenare din spaţiul 
istoric al bătrânilor daci. Nu în zadar scriitorul Ion Creangă este pre- 
tutindeni, în orice colțişor al acestui spațiu geografic, unde mai molco- 
mește simţire omenească, fiind onorat ca „la el acasă”, ca „al nostru”! 


„Timp de secole au durat, aşadar, cauzele în care întreţineau plecările 
ardelenilor în Moldova, scrie T. Tanco. Se cunosc însă şi destule îm- 
prejurări când moldovenii și muntenii au fost mânaţi de evenimente, 
la rândul lor, pe aceste meleaguri, încât comunicarea între românii din 
cele trei mari Principate, intensă, s-a adâncit prin amestecul intim al fa- 
miliilor întemeiate între ei. Urmașii strămutaţilor și ai localnicilor lasă 
astfel să se vadă o ascendență comună”. 


Referindu-se la Țara Năsăudului, autorul reactualizează exemple is- 
torice când exodul („bejenia”) avea vector Moldova — Ardeal. „Se 
ştie timpul când și locul unde s-au strămutat pe aceste meleaguri de 
la Moldova -— e drept mult mai puţini — români năpăstuiţi, în special 
în veacurile năvălirilor barbare. Treceau în grupuri mai mari sau mai 
mici, uneori din pricina războaielor iscate pe pământurile din vecină- 
tatea Transilvaniei, fie purtate de moldoveni pentru a-și apăra ţara, fie 
datorită înfruntării dintre niște puteri străine. Odată trecută primejdia, 
oamenii acelor locuri încercau să ajungă la casele lor. Firește nu toți, 
unora convenindu-le noua așezare”. 

Aceste mișcări migratorii ale populaţiei de o limbă, credinţă, datină străbu- 
nă, de un sânge străbun, se practicau permanent între cele trei Principate. 


Băjenia din Ardeal, de la Ilva Mare, a familiei Creangă este, desigur, spe- 
cifică anume secolului al XVIII-lea și cauzele nu constau doar în conside- 
rente confesionale („păpistăşia”, cum menţionează scriitorul, pornind de 
la o expresie din memoria familiei), ci şi economice, cu rădăcină adâncă, 
temeinică în regimul politic de ocupaţie și de deznaționalizare a autoh- 
tonilor. Tensiunile politice au covârșit revolta și împotrivirile aprinse ale 
agricultorilor „grănicerizați” din Ilva Mare, Rodna şi alte localități de 
margine, unde ardeleanul era impus ca de la 16 la 60 de ani să devină cu 
forţa militar în paza hotarelor unui stat străin, ocupant — aceasta a şi fost 
una din cauzele concrete ale pribegiei crengeştilor la 1763, iar culmea — 
răscoala cea mare a lui Horea, Cloșca și Crișan, la 1785. 


Migraţia populaţiei ardelene în Moldova și invers, a celei moldovene în 
Ardeal are cauze multiple, destul de firești într-un spaţiu geografic cu 
origine etnică similară. Între ele sunt menţionate relaţiile de cointere- 
sare materială din partea adversă, când, să zicem, în Moldova se căutau 
braţe de muncă și însuși domnitorul încuraja în fel şi chip procesul imi- 
grării. La îndemnul lui Vasile Lupu voievod, un căpitan al său, Ignat, 
„Zăboveşte pe aici, încredinţează și amăgește oamenii să meargă acolo 
cu făgăduinţa că voievodul Moldovei le dă slobozenie de 10 ani tuturor 
cari se duc. Din pricina asta mulţi înnebunesc și pleacă”, precum scria 
un impiegat al vremii către autorităţile ardelene.s 


„Înnebuneala” ardelenilor este bine ilustrată de Ion Nistor, istoricul 
nostru: „Despoierea românilor de dreptul lor de proprietate asupra 
pământului cultivat în folosul coloniștilor străini sași, secui și maghiari, 
legarea lor de brazdă și despoierea lor de dreptul de liberă migrațiune, 
stoarcerile fiscale — căci românii erau priviți drept „vivum derarium” — 
și apăsările strivitoare ale obligațiunilor iobagiale erau, desigur, cauze 
economice suficiente pentru a-i determina pe români să-şi părăsească 
vatra și să-şi caute un trai mai tihnit şi omenesc dincoace de munți, 
în Principatele Române, unde trăiau frați de aceeaşi limbă și credință 
cu dânșii [...]. Şi astfel, mânaţi de felurite nevoi, cete numeroase de 
români ardeleni părăsiră, cu mâhnire în suflet, vechea lor patrie pentru 
a-şi crea alta, nouă, în Moldova şi Țara Românească, în care munca și 
hărnicia lor să găsească o răsplată mai dreaptă și un trai mai omenesc”S 

Pe acest fundal social-politic se înscrie și starea de spirit din sufletul 
năsăudean Ilva Mare, care, în anul 1760, impreună cu alte comune de 
pe Valea Ilvei - Măgura Ilvei și Poiana Ilvei — se desprind de Rodna și 
Maieru, în special în legătură cu organizarea militară a ținutului şi, par- 
te, a zonelor de frontieră, unde aceste localităţi erau situate. 


Noile comune de pe Valea Ilvei au fost la început destul de puternice 
economic, cu populaţie numeroasă și neaoș românească, de rit greco- 
catolic, ceea ce corespundea condiţiei și scopului împărătesc de a înfi- 
ința unități militare și în partea nord-estică a imperiului austro-ungar”. 


Campania de militarizare s-a intensificat în anii 1762-1763. Contribu- 
abilii români erau înscriși în aceste unităţi, unii de voie, alții siliți. 


Atunci a devenit soldat infanterist, grănicer în plutonul din Ilva Mare 
şi Ştefan Creangă (n. 1723), un strămoş de-al scriitorului, de pe linie 
maternă, generaţia a VI-a descendentă. Avea abia 40 de ani și urma să 
facă „slujba la împăratul” până la 60, în condiţii de marșuri istovitoare, 
departe de casă și de rosturile gospodărești de odinioară, cu gând mân- 
gâiat de promisiunile autorităților, în curând spulberate pe deplin de 
realitatea crudă. 


La 10 mai 1763, Ştefan Creangă s-a implicat, de rând cu toți, în par- 
că „simpla nesupunere la jurământ a soldaţilor”. T. Tanco pune aici 
accentul cuvenit: era o revoltă a populației şi o răscoală a militarilor, o 
ridicare a tuturor satelor grănicerizate și prezente acolo prin mii de 
oameni — izbucnire logică pe fundalul unei tensiuni psihologice înde- 
lungate și adânci, întreținută de procesul catolicizării şi devenită acută 
prin cel al militarizării?. 


În căutarea vetrelor ardelenilor refugiaţi în Moldova, din care s-a ivit, 
peste ani, nemuritorul Creangă, cercetătorii s-au oprit la Ilva Mare și 
Gledin. Cuprinsul problemelor dezbătute până atunci în această ches- 
tiune a fost conturat de un amplu studiu al lui Teodor Tanco - „Unde 
este vatra neamului lui Ion Creangă?"". Autorul, ca şi alți cercetători 
entuziaști, a pornit de la „o supoziţie, o ipoteză, demonstraţia rămâ- 
nând să fie făcută prin trimitere la documente”, deci la probe istorice 
concrete, verificabile. Şi, bazându-se pe acte, pe manuscrise oficiale din 
arhivele ardelene, a dat peste numele Crangă, „într-o grafie specifică 
timpului, practicată de scribi străini”. 

Într-o conscripție fiscală din 1750 în satul Ilva Mare, care aparţinea 
atunci comunei Rodna, a citit numele Tatianei a Crangăi, ortografia- 
tă în latina medievală — Titiana"! a Kranki. În conscripția de impuneri 
anuale, spre 1754-1755, apare numele Stephan Kranga din Rodna, 
proprietar în Ilva Mare. În alt document numit „Tabella Individualis 
Praestandae Contributions pro Anno Militari 1754-1755 Pagi Rodna 
în Sede Saxonicali Vistriciensi Existentis et ad Emporium Secundae 
Clasis Bistriciense ejusque Plagam Tertiam Spectantis” (Tabela indi- 
viduală privind prestarea contribuţiilor pe anul 1754-1755 a satului 
Rodna, aflat în Scaunul săsesc Bistriţa, și în târgul de categoria a doua 
al Bistriţei, pământurile lui fiind de categoria a treia) numele Cr(e)angă 
apare în două rânduri: Stephan Kranga și Tuader Kranga. 


În aceste acte istorice, pentru prima dată, „apare un nume ce conţine, 
ca nucleul unui atom, secretul începuturilor unui neam din care avea să 


găsească un geniu în literatura română”. 


Aceşti doi bărbaţi, Toader și Ștefan Cr(e)angă, cum s-a adeverit, sunt 
feciorii Titianei, căreia în grai viu i se spunea „a Crangăi” („a Kranki”), 
ca soţie a unui Cr(e)angă care, la momentul înscrisului, nu mai era în 
viață. Titiana e scrisă „a Cr(e)angăi” („a Kranki”), iar la prenumele fi- 
ilor Toader și Ştefan, după rădăcina (etimonul) cuvântului „Kran” se 
adaugă silaba ka (deci, la nominativ: Kranka — Cranca) - în documen- 
tul din 1750, şi silaba ga (Kranga) — în cel din 1754, ceea ce reprezintă 
o evoluţie impusă de graiul viu ardelean (Cranga, dacă nu chiar Crean- 
gă). Sunetul „ă” final, pronunţat de declaranţii Toader şi Ştefan, era 
totuşi scris de pisarii străini prin vocala „a”, pe care în latină nu aveau 
semn s-o înregistreze, dar „nu aveau nici ureche s-o distingă”, cum scrie 
T. Tanco. 


Numele celor doi frați („că cei doi erau frați”, precizează T. Tanco, 
„rezultă din multe presupuneri și chiar din destule probe”) — Toader 
și Ştefan — sunt înregistrate și în următoarele documente de același 
gen cu anumite modificări grafice: 1755/56 — Stephan Krânga, Thod- 
jer Krânga, 1756/57 — Stephan Krânga, Tuedjier Krânga; 1757/58 - 
Stephan Granka'*, Tuedjer Krânka; 1758/59 - Stephan Krânga, 
Thodier Kranga; 1759/60 - Stephan Krânga, Thuedjer Krânka (se 
revine) aici la „k” în loc de „g”); 1760/61 - Stephan Krânga, Thodi- 
er Krânga, 1761/62 — Stephan Krânka, Thuedier Krânka (se revine 

la „k” în ambele cazuri); 1762/63 — Stephan Kranca, Todier Kranca 
(„acuratețe caligrafică excepțională”, verificată de locotenent-maior 
Iacob Zielih). 


Dintre toate aceste înscrieri, cea mai valoroasă e documentul de arhivă 
nr. 2225 pe anul militar 1763/64 (Satul Ilva Mare), unde cu minus- 
culă, după prenumele celor doi frați Creangă, în aceeași rubrică și tre- 
când aproape neobservată, într-o grafie uşor descifrabilă și prescurtată, 
a scris: „auft. in mold”, adică „Aufugitivus in Moldaviam” („Fugit în 
Moldova”), cum mai complet se scria în alte acte similare. 


Această mărturie documentară constituie cheia spre lumea transilvană 
a scriitorului Ion Creangă. lar preţioasa lui operă artistică „Amintiri 
din copilărie” capătă şi valoare pur istorică prin detaliile cunoscute, 
unde afirmă, fără documentare, sprijinindu-se doar pe memoria ma- 
mei Smaranda şi a tatălui ei, bunicul David Creangă din Pipirig, că stră- 
moșul lor a bejănit din Ardeal, din cauza „papistăşiei”... 


Pe acel strămoș îl chema, desigur, Ştefan Creangă, care la 1774, con- 
form catagrafiei organizate în întreaga Moldovă voievodală, la porunca 
comandantului armatei ruseşti de ocupaţie mareșalul P. Rumeanţev 
(de altfel, născut în Transnistria, s. Stroieşti, Camenca), este atestat 
drept unul dintre cei 38 de „birnici” ai satului Pipirigul, ţinutul Neam- 
ţului — Ştefan Creangă Bârsan'*. 


Prin acesta neamul crengesc-bârsănesc din Ardeal s-a stabilit, pe drept 
cuvânt, în aceste părţi ale Moldovei, ca timp de câteva generaţii, la a 
cincea, să ni-l dea pe Nică a lui Ştefan a Petrei (Ciubotariul), „anoni- 
mul” (Călinescu), povestitor excepţional al tuturor trăitorilor din spa- 
tiul ex-dacic. 


Ținând în mână catagrafia din 1774 a Pipirigului, la o privire fugitivă 
atestăm o serie de ardeleni stabiliți aici: Stan Bârsan, Ursul Bârsan, Radu 
Bârsan sau Ion Bistricean, dar şi nepoţii fratelui lui Ştefan Creangă (ilvea- 
nul) — Toader de la fiii acestuia Chirilă şi Vasile („băjeniți” la Botoșana în 
Bucovina). Aceştia din urmă, în Ardeal, erau atestaţi cu un curios cogno- 
men („Iyrilla al Thuedjer Puczul”), transliterat de T. Tanco „Pâţul” (în 
loc de „Puţul”). În felurite tabele ilviene-ardelene acest cuvânt e scris în 
diferite forme, în latină medievală: Puczu, Puczul, Putzu, Putzul, Putzu- 
lui, Puczului (pe alocuri transformat în Butzul, Butzului)). 

Deci Toader, fratele mai mare al lui Ștefan Creangă (ambii fiii Titianei a 
Kranki), pe lângă patronimicul „Krankoje”, „Kranca”, „Kranga” (cuvin- 
te ce indicau filiația după tată), era atestat și cu cognomenul „Puczului” 
(„Butzului”) care indica filiația după mamă'S. 


Am relatat aceste detalii pentru a semnala că nepoţii lui Toader Kran- 
ka (Kranga), bejănit la Botoşana (Bucovina), s-au oploşit la Pipirig şi 
figurează chiar în fruntea listei „birnicilor” la catagrafia din 1774 a satu- 
lui, cu „patronimicul” (de fapt, matronimicul) — Puczul (Puţul)!'S, pre- 
zentat aici, în catagrafie, într-o formă hipocoristică (mângâietoare), cu 
sufixul -ic(ă), -ig(ă): Gavril Puţilinga, Ion Puţiliga, Toader Zet (adică 
ginere) Puţiliga, Toader Puţiliga. 


În cartea sa T. Tanco se arată dornic să ţină în mână catagrafia moldavă 
din 1774, care, după dânsul, ar scoate în vileag și alte lucruri, bunăoară 
ortografierea moldavă, cu chirilică, a patronimicului Creangă (devenit 
nume de familie în secolul al XIX-lea, deja alipit la prenumele scriito- 
rului) — cu „ea” sau cu „ia”? (în confruntare cu latinescul (ungurescul) 
„a”: Kranca, Kranga). 


Pisarul moldav în catagrafie a scris cu ia”, chirilic: Kpianr» (Criangă) 
cu dezinenţa „ă” („5”). 


Mentalitatea noastră de la nivelul secolelor XX-XXI concepe cu greu 
politica onomastică a strămoşilor, până la constituirea deplină şi defi- 
nitivă a numelor de familie (în Basarabia rusească, sub influenţa scribi- 
lor alogeni de registre mitricale bisericești şi de catagrafii — la începutul 
secolului al XIX-lea, iar în Moldova transpruteană - prin a doua jumă- 
tate a secolului al XIX-lea și mai târziu), când în calitate de noțiune de 
diferenţiere a persoanelor anonime din localitate se aplica cu succes 
patronimicul (care la următoarea generaţie, de regulă, dispărea). Însă 
cel mai curios lucru, precum observăm la crengeștii din Ardeal și din 
Pipirig, este că bărbaţilor li se impune matronimicul care treptat trece 
la nume de familie. Aici interveneau considerente de ordin economic, 
autoritatea deosebită a persoanelor pe linie feminină (mama, bunica). 
Acest fenomen se observă în Ardeal pe la 1750, când fraţii Toader și 
Ştefan Creangă sunt înscrişi după cognomenul mamei Titiana care era 
„a Creangăi” (ca soție a unui Creangă, botezat cu acest prenume, ci nu 
„poreclă”, cum ar vrea să creadă cineva în mod eronat), „Titiana a Kran- 

ki”, ea fiind văduvă (înscrisă în categoria „Eorum Viduae”). În Moldo- 
va, am constatat mereu (drept caz original, cum ni se părea) că nepotul 
Ion este înscris la şcoală după numele bunelului David Creangă (n. 
1796), iar acest bunel era înscris „Creangă” după maică-sa Ioana (n. 
1769), fiica lui Mihai Creangă, căsătorită cu Ion Vărărean (n. 1752). 
Ioana era deci nepoata Ilveanului Ştefan Creangă (n. 1723) şi străne- 
poata Titianei Creangă (n. 1690). 


De ce Ion (Nica lui Ştefan a Petrei, Ciubotarul) a fost înscris cu nu- 
mele bunicului, nu ne-am pus întrebarea. Din pânza Amintirilor... era 
parcă limpede că David, având și el băiat de aceeași vârstă cu nepotu- 
său Nică, i-a însoţit, în persoană, pe amândoi până la şcoală și i-a în- 
scris în catalog cu numele său — Creangă. Dar de ce totuși? Răspunsul 
e simplu: congnomenul „Ciubotariul” al tatălui „Ştefan a Petrei”, soțul 
Smarandei, nu era încă ridicat la rangul istoric (contemporan nouă) de 
nume de familie, ci avea un rost simplu, uzual, de a-l deosebi pe acest 
Ştefan al Smarandei de alți omonimi din sat. 


Dar de ce fiul lui Vărărean, „fruntaş în Pipirig” (după catagrafia din 
1820), şi al Ioanei Creangă — David — nu a fost înscris „Vărăreanu”, ci, 
matrimonial, Creangă? Aici intervine un alt factor (prin tradiţie ilvea- 
nă-năsăudeană?)) și anume autoritatea publică, deja la Pipirig, a nea- 
mului ardelean Creangă, cu vână de vrednic gospodar. Dar vrednicia 
aceasta a crengeșştilor din Ilva Mare a Năsăudului, pe lângă aura lor ar- 
deleană, mai profită de un element important — chipul enigmaticului 
Grigore Ciubuc (zis și Clopotarul), și anume faptul elementar că bu- 
nicul David a fost căsătorit cu Nastasia Baboi, fiica lui Ion Lupu Baboi, 
ginerele lui Ciubuc, cum afirmă cercetătorul Gh. Ungureanu”. 


Rubedenia („cimotia”) crengeştilor cu Ciubucceştii este documentată 
de scriitor în Amintiri... în dialogul lui David Creangă cu părinții copi- 
lului, când el încerca să-i convingă să-l lase la școala lui Alecu Balș de la 
Broşteni, „cea mai bună” din Moldova: „Doar la Iași să fi fost așa ceva 
la Mânăstirea Neamţului, pe vremea lui mitropolitu Iacob (Stamati — 
n.n.), care era oleacă cimotie cu noi, de pe Ciubuc Clopotarul!* de la 
Mânăstirea Neamţului, bunicul mâne-ta, Smarandă.... 


„Dacă fraza aceasta exprimă o realitate a raporturilor familiei, scrisese 
cu prudenţă Teodor Tanco, ea va deschide în problemă perspective că- 

tre o altă lume de istorie, şi mai veche decât a Crengeştilor, de la celălalt 


capăt de neam al scriitorului”"?. 


George Călinescu, cu referire la relaţiile istorice Ciubuc — Stamati — 
Creangă, scria că „Smaranda Creangă, fata lui David Creangă din Pi- 
pirig, se simţea mândră și de tată-său, om cu vază în sat, fost vornic, și 
de Ciubuc Clopotarul şi mitropolitul Iacob Stamati, ascendenţii ei. De 
aceea ţine cu orice chip să dea pe Nică al ei la carte să-l facă şi popă””. 


În Amintiri... scriitorul subliniază nivelul de bunăstare a lui Gr. Ciu- 
buc, care cu ospitalitate l-a primit acasă și pe domnitorul Moldovei. 
T. Tanco sugerează ideea că sporul acestei bunăstări și relaţiile calde 
cu curtea domnească ale lui Ciubuc s-ar fi datorat Mitropolitului Ia- 
cob. 


În context mai trebuie observat că raporturile între Iacob Stamati și 
Grigore Ciubuc sunt asemănătoare: mai întâi, posibil, soţia lui Ciubuc 
(sau, poate, un frate al lui Ciubuc sau soţia acestuia — unul singur des- 
cinzând din neamul lui Pahomie și Stamati), apoi prin Nastasia Ciu- 
buc căsătorită Baboi, Năstasia Baboi căsătorită Creangă și Smaranda 
Creangă căsătorită Ciubotariu, spiţa coborând până la scriitorul Ion 
Creangă și mai departe”! (vezi anexa arborele genealogic). 


Specialiştii care au cercetat istoria familiei Creangă (Petru Rezuș”, 
Gh. Ungureanu”, Vladimir Streinu”, Boca, Pompei şi Ion”, Boca Va- 
sile”, C. D. Creangă”, V A. Gheorghiță”, Teodor Tanco”, Radu Mir- 
cea% și alții) susțin unanim ideea exodului acestui neam din Ardeal, pe 
linie maternă. 


Încrengătura paternă a scriitorului e moldoveană. Cele patru generații 
cunoscute, conform datelor de arhivă, au un început documentat de 
abia în mijlocul secolului al XVIII-lea: 1748 Ioniță Ciubotariul rezeş 
> 1778 Petrea Ciubotariul > 1809-1858 Ștefan Ciubotariu > 1839, 10 
iunie, lon Creangă. 


Mai complicat și plin de semne de întrebare este tabloul genealogic al 
scriitorului, linie maternă, cu rădăcini adânci și sigure în Ardeal, lucru 
bine reliefat (chiar şi cu anumite neclarităţi) în Arborele genealogic se- 
lectiv al familiei lui Ion Creangă (în ascendență şi descendență directă), 
alcătuit de Teodor Tanco (vezi anexa arborele genealogic). 

Conform documentelor depistate în arhive de Teodor Tanco referitoa- 
re la Ilva Mare (Năsăud) și analizate cu multă atenție şi precauţie, ră- 
mâne cert tabloul genealogic al crengeştilor ardeleni-moldoveni cu în- 
cepere de la străbuna Titiana Cr(e)angăi. În acest sens, neamul coboară 
spre scriitor prin şase generaţii: 1700 Titiana a Cr(e)angăi (a Kranki) 
> 1723 Ştefan Cr(e)angă (Krânka) > 1746 Mihai Creangă > 1769 Ioana 
Creangă (= Ion Vărărean, ardelean şi el, n. 1752) > 1796 David Crean- 
gă (= Nastasia Baboi, fiica lui Ion Lupu Baboi şi a Nastasiei Ciubuc, 
copila lui Gr. Ciubuc) > 1812 Smaranda Creangă, > 1839 Ion Creangă. 


Spaţiul restrâns al publicaţiei noastre nu permite expunerea pe larg a 
odiseei străbunului Ştefan Creangă, ilveanul (n. 1723), şi a fratelui său 
mai mare Toader Creangă, ultimul bejănit, în același timp, în Bucovina, 
satul Botoşana. 


Cercetătorul Vasile Boca, în bază de documente locale, stabileşte că, 
până la finele anului 1778, în Botoşana a locuit şi Ştefan Creangă (să 
ne amintim că la 1774 el figura în catagrafia s. Pipirig, Moldova), care a 
plecat de acolo, din Botoşana, chiar în acel an 1778, chipurile, în Mol- 
dova. După această „a doua migrare” a sa, despre el nu se mai știe nimic 
sigur: a revenit la Pipirig, unde locuia fiul său Mihai, bunicul pe mamă 
a lui David Creangă; sau a părăsit ţara, ieşind din spaţiul moldovean, 
nu se știe. 


Nu vom relata în mod deosebit nici încercările merituoase ale lui La- 
urențiu Onea, care a căutat să confirme teza originii din Maramureș 
(Nușfalău) a familiei lui Gr. Ciubuc clopotarul sau ale preotului Teo- 
dor Bindea, care s-a străduit să lege valea Şieului (Maramureş) de Ion 
Vărărean, căsătorit cu loana, fiica lui Mihai Creangă din Pipirig (părin- 
ţii lui David Creangă: cu alte cuvinte, humuleșteanul nostru ar fi putut 
să intre în istorie cu numele de Ion Vărărean, dar, mai precis, Ion Ciu- 
botariu, după osul patern deja). 


Trebuie adăugate câteva cuvinte de bună amintire pentru regretatul 
preot Radu Mircea din Alba Iulia, pe care l-am cunoscut personal în 
cadrul Congresului internațional de genealogie din 1995, desfășurat la 
Iaşi şi organizat de savantul Ştefan Sorin Gorovei, unde i-am ascultat 


relatarea inedită la tema „Originea maramureșeană a lui Ion Creangă”; 
materialul a fost publicat la Chişinău în ziarul „Luceafărul'. Preotul 

Radu Mircea a întocmit, în felul său, și un arbore genealogic maramu- 
reşean a lui Ion Creangă cu ieșire cutezantă spre... Dragoș voievod, fa- 
milie cnezească din Bârsana, de unde, chipurile, provine cognomenul 
„Bârsan” la Ştefan Creangă, ilveanul. 


Creangă al nostru, al tuturor, onorat pretutindeni în spațiul ex-dacic 
drept fiu localnic, a asmuţat spiritul curiozităţii şi căutărilor în detaliu 
a trecutului spectaculos al neamului crengesc, de-a lungul secolelor, și 
i-a îndemnat pe mulţi să scrie şi să se pronunţe în vederea elucidării 
tainelor lumii transilvano-moldovene a strămoșilor scriitorului. 


În concluzie, conştientizând faptul vădit și necesar, în anumit sens, de a 
apela la etimologizarea unor nume de persoane sau toponime (hidro- 
nime), din jurul habitatului crengian, în timp şi spaţiu, subsemnatul, 
istoric și filolog ca specializare, am simţit îndemnul stringent de a mă 
pronunţa asupra unor fenomene. Mai întâi de toate, urmărit de simțul 
unei datorii nescrise a cercetătorului, ispitit de farmecul descoperirii 
şi aflării „adevărului adevărat”, istoric și lingvistic, m-am pronunţat 
mereu asupra unor etimologii corecte cu ancorare în lumea lexemelor 
străvechii noastre limbi — urmașă și continuitoare directă a limbii pri- 
mare a Europei, cu rădăcini indiscutabile în civilizația multimilenară a 
acestui continent. 


Doritorii să verse lumină asupra istoriei unui cuvânt sau altul, în ma- 
joritatea cazurilor, ca urmare a unei mentalități cultivate în şcoală și 
în familie, cad pradă gândirii tradiționale, rectiliniare, învechite, neob- 
servând că nivelul actual de informare științifică în domeniu a avansat 
considerabil şi că etimologiile populare (primitive) bat pasul pe loc. 


În consecință, am ales câteva lexeme, în cazul dat antroponime cu tre- 
cere la toponime, hidronime și nume de familie din lumea crengiană, 
transilvano-moldoveană. Să începem cu numele de familie al scriito- 
rului Creangă. 


De regulă, fără un efort oarecare de gândire, majoritatea covârșitoare a 
„etimologiştilor” anterior explicau proveniența cuvântului prin sensul 
lui de suprafaţă, la nivel de substantiv comun — creangă, ramură. Aceas- 
tă supoziţie banală ei o „fortifică” prin afirmaţia categorică precum că 
substantivul în cauză a devenit „poreclă”, care apoi trece în nume de 
familie. 

Realitatea a fost cu totul alta: strămoșii noștri îndepărtați, creştini fiind, 
un timp îndelungat îşi botezau copiii cu nume tradiționale precreştine 
(„păgâneşti”): Laţcu, Mușata, Neacşa, Oltea, Voichiţa, Bâia, Cantemir, 
Lupu etc. În Evul Mediu, aceste prenume străvechi erau însoțite de 
nume paralel, creștinesc: Laţcu-Ieodor, Mușata-Margareta, Neacșa- 
Ana, Oltea-Maria, Voichiţa-Maria, Bâia-Maria, Cantemir-Constantin, 
Lupu-Vasile etc. — fenomen care indică o perioadă istorică de tranziţie 
de la numele precreştine la cele biblice, creştinești. 


Prin insistența pozitivă a bisericii s-a trecut completamente la ultimele, 
iar celelalte, precreștine, au fost date uitării. Însă nu toate. Unele s-au 
înveşnicit cramponate în denumiri de sate, ape, munți, gruiuri, dar, mai 
ales, nume de familie. 


Ultimul fenomen e axiomatic: nume de botez — patronimic — nume 
de familie. Acest fenomen, în principiu, se referă şi la numele de fami- 
lie Cr(e)angă: Cr(e)anga (prenumele soţului Titianei) — „a Kranki”, „a 
Cr(e)angăi” (supranumele văduvei Titiana) — Cr(e)angă (patronimic, 
survenit prin „matronimic”) — Creangă (nume de familie). 


Aici însă se cere o precizare de esenţă: antroponimul Creangă consti- 
tuie, istoriceşte, un derivat format prin sufixare, având la temelie eti- 
monul Crai, prenume vechi, preferat de strămoşii noștri: 


e Crai + suf. -an = Cran, nume de botez în Evul Mediu. În secolul al 
XVI-lea în Muntenia atestăm hipocoristicul Crăniţă”! (Cran + -iţă). 


e Cran + suf. -c(a) = Cranca; prin alternanță fonetică c>g: Cranga, 
exemplu din Oltenia”. În Moldova atestăm cazul deja ca patronimic: 
Toader Crănjan sau Crănjanul, la 1591, negustor din Bârlad”. 


Aceeaşi legitate formaţional-fonetică se referă şi la numele Ciubuc, 
„cimotie” a Crengeştilor: 


e Cii, Ciu(e) (etimon) + suf. -b(a) = Ciub(a), Ciubu, prenume. 


e Ciub(e)a + suf. -uc = Ciubuc. Apropo, etimonul Cii este atestat de 
N. Constantinescu: Cieu, nume de bărbat; Ciești, sat**. De altfel, eti- 
monul Cii, prin alte sufixări originale, formează numele Ciubotar(u): 


e Cii, Ciu() + -ba = Ciuba, Ciubu, prenume. 
e Ciubu + suf. -ot(a) = Ciubota, prenume. 
e Ciubota + suf. -ar = Ciubotar”. 

Aceasta este un adevăr. 


Dar la fel de adevărat este că acest nume, Ciubotaru, se bucură de etimo- 
logie multiplă, trei variante. Prima variantă am ilustrat-o mai sus (adică 
numele acesta are la bază un prenume vechi, sufixat). 


Alte două variante etimologice le ilustrăm în continuare: 


(2) Numele de familie Ciubotar(u) provine de la funcţia unui demnitar 
de la curtea domnească care aduna și avea grijă de o amendă specifică în 
Evul Mediu - „Ciobota”. Amenda se plătea în mod forțat de acele per- 
soane din Moldova care, fiind solicitate să se prezinte în fața domnului, 
ocoleau această vizită. Demnitarul care acumula „Ciobota” (bunăoară, 
60 de boi, 35 vaci, 80 oi, concomitent) se numea... ciobotar. Unii dintre 
urmașii acestuia, cu timpul, au căpătat numele de familie respectiv. 


(3) Numele de familie Ciubotar(u) are, în alte cazuri, obârşie profe- 
sională — cineva din strămoşi a practicat cizmăritul”“. Aşa se subînțe- 
lege din Amintiri din copilărie istoria numelui tatălui lui Ion Creangă. 
La Humulești, se zice, activau vreo şase ciubotari, în condiţii când (!) 
țăranul prefera opinca... 


Fenomenul etimologiilor multiple, sesizat de unii specialişti în materie 
onomastică, indică la complexitatea vieţii sociale a colectivităţii uma- 
ne, dar și la farmecul limbii noastre, când un singur cuvânt, nevinovat, 
se lăfăieşte în posibilitatea democratică, întreprinzătoare, de a iradia o 
sumedenie de sensuri. Drept exemple convingătoare, culese din opera 
Marelui humuleștean, ne servesc antroponimele Creangă, Ciubotariu, 
Stamati, Ciubuc etc. În viaţa socială a colectivităţii lexemul Ciubuc, 
bunăoară, s-a manifestat prin pluralism semantic, cu aluzie la un îm- 
prumut reușit din limba turcă: ciubuc — baston, băț. În consecinţă, con- 
statăm: ciubuc — pipă (iniţial, din lemn), de aici și derivatul ciubucciu”, 
dregător la curtea domnească responsabil de asigurarea ei cu tutun ș.a.; 
ciubuc — element arhitectural; la mânăstirea Putna, în vederea consoli- 
dării pereţilor externi ai bisericii, Petru Rareș a ordonat fixarea, la mij- 
loc de zid, jur-imprejur, a unui cerc, numit ciubuc de N. Iorga; ciubuc — 
bastonaş dulce; bomboană; ciubuc — mită, bacşiş (calâm, la sovietici), 
de aici ciubucar, persoană coruptă. 


Din toate aceste sensuri ale unor substantive comune, lon Creangă 
în Amintiri... parcă ar fi ales un exemplu specific, anume antroponimic, 

care nu are nimic comun cu substantivul citat mai sus — Ciubuc, de pro- 
veniență onomastică neaoșă, cu rădăcină adâncă, în străvechiul idiom 
european, traco-dac. 


Dacismul, adică universalitatea fenomenului rarisim Ion Creangă, în 
general, constituie conditio sine qua non a respirației veşnice a acestui 
geniu al literaturii noastre. 


Orişice nume onorat în creaţia scriitorului respiră independent, cu plă- 
mânii sănătoși ai vechimii limbii şi seminţiei acesteia, așezate de Sfân- 
tul Dumnezeu chiar în centrul Europei. 


Note | "Teodor Tanco, Lumea transilvană a lui Ion Creangă, Cluj- 
Napoca, 1989, p. 127. 
? Petru Rezuș, Cuvânt introductiv la cartea nominalizată a 
lui T. Tanco. 
“Teodor Tanco, op. cit., p. 27. 
* Ibidem. 
$ Idem, p. 20. 
“Ion Nistor, Bejenarii ardeleni în Bucovina, în „Codrii Coz- 
minului”, Buletinul Institutului de Istorie şi Limbă a Uni- 
versităţii din Cernăuţi, a. II şi III, 1925. 
”Teodor Tanco, op. cit., p. 58. 
8 Idem, p. 59. 
” Ibidem. 
19 Vatra”, XIII, nr. 6,7, 8, Târgu-Mureș, 1982. 
1 Ortograma Titiana indică un element alogen în spița 
Crengeştilor: ardeleanul Crangă se căsătorise cu o rusină? 
"2 Teodor Tanco, op. cit., p. 42. 
'5'T. Tanco menţionează că inversarea consoanelor „g” și 
„K”, apreciate ca valoare fonetică (alternanţa g>k>g), se 
repetă, peste veac, fiind atestată în adresa mitropoliei din 
Moldova către ministerul de resort, comunicând exclu- 
derea lui Ion Creangă (scriitorul) din rândul clericilor — 
unde era scris „Greangă'. 
"+ Moldova în epoca feudalismului. Recensămintele populați- 
ei Moldovei din anii 1772-1773 şi 1744, vol. VII, partea II, 
Chișinău, 1975, p. 23. 
! T. Tanco, op. cit., p. 101. 
16 Prenumele străvechi, traco-dace, Puțea sau Puțul, ca 
şi Putea (v. N. A. Constantinescu, Dicționar onomastic 
românesc, București, 1963, p. 354), precum și Puțachi 
(la 1624, nepotul lui Smârcea din Ciocârliani, ținutul 
Tecuci), Puţeanul Giurgiu (1497, stăpân în Munteni — 

Puţeni) sau Puţală din Căpolești, ţinutul Focşani, 1621. 
Indicele numerelor de persoane, Bucureşti, 1995, p. 626). 
Sunt derivate (prin alternanţa fonetică t>ţ) ale străbu- 
nului nume de botez precreştin (păgânesc) — Putea. Prin 
sufixare, s-au produs alte prenume (apoi nume de familie 
sau toponime, hidronime): Putna, Putilă, Putin. 

17 Gh. Ungureanu, Documente. Ion Creangă, Bucureşti, 1964. 
18 Ciubuc se numea Clopotarul nu pentru că ar fi tras 
clopotele sau că ar fi turnat clopote, ci pentru că, înstărit 
fiind, a dăruit Mânăstirii clopotul cel mare (cu inscripția 
„Ciubuc” pe el). 

2 Teodor Tanco, op. cit., p. 166. 

2 G. Călinescu, Istoria literaturii române de la origini până 
în prezent, Bucureşti, 1982, p. 477. 

” Teodor Tanco, op. cit., p. 189. 

2? P, Rezuş, Cuvânt introductiv la Lumea transilvană a lui 
Ion Creangă de T. Tanco, București, 1989. 

23 Gh. Ungureanu, op. cit. 

* VI. Streinu, Ion Creangă, Bucureşti 1971. 

* Boca, Pompei şi Ion, Ardeleanul Ion Creangă, 7 f. 

% Boca Vasile, Câteva păreri în legătură cu locul de origine 
al lui Ion Creangă, Botoşana, judeţul Suceava. 

” Dr. G. D. Creangă, Originea lui Ion Creangă, în „Univer- 
sul”, LIV, Bucureşti, 1937, nr. 151. 

% V, A. Gheorghiţă, Arborele genealogic al familiei Ion 
Creangă (1957), în Album Ion Creangă de Ion Arhip, 
C-tin Parascan, C-tin Rusu, lași, 1983. 

% Teodor Tanco, Unde este vatra neamului lui Ion Crean- 
gă?..., în „Vatra”, XIII, 1982. Teodor Tanco, Lumea transil- 
vană a lui Ion Creangă, Bucureşti, 1989. 

* Radu Mircea, Originea maramureşeană a lui Ion Crean- 
gă, în ziarul „Luceafărul”, Chișinău, 1995. 

31 Documente privind istoria României. B. Țara Româneas- 
că. Secolul al XVI-lea, vol. IV, p. 268. 

* N. Iorga, Hârtii din arhiva mânăstirii Hurez, Bucureşti, 
1907, p. 91, sau I. Ionașco, Biserici, chipuri și documente 
din Olt, Craiova, 1934, p. 88. 

3 Documente privind istoria României. A. Moldova. Veacul 
XVI, vol. IV, p. 33; 138. 

3 N. A. Constantinescu, Dicţionar onomastic românesc, 
Bucureşti, 1963, p. 426. 

55 Vlad Ciubucciu, Țarina numelui tău (reflecții paleoling- 
vistice), Chişinău, 2012, p. 43-44; 105-106. 

3 Ibidem. 

37 Idem, p. 44-45; 106-107. 


RESTITUTIO 


ka Arborele genealogic selectiv al familiei lui 


“lon Creangă” 
în ascendență şi descendență directă 
Alcătuit de Teodor Tanco — 1987 — 
Pahomoe | | Toader Toma 
Pencu Pencu Pencu 
Tatiana 
d Creangă 
lacob 
A ? Ştefan Toader 
+] 
Soția sau | | Familia ihai ; 
Gri Mihai Chirila || Vasile 
Ciubuc Creangă Creangă || Creangă 
Ion Nastasia Ciubuc Ioana Creangă || Gheorghe || Ştefan lon || Nastasia 
Ciubotariu lon Lupu Baboi lon Vărărean || Creanga || Creangă || Creanga || CICangă 
Petre 


Luca Vasile David Ci Vasile lon Ni Dumitru 
Ciubotariu ș 8 Creangă lon Nica Smaranda 
Acsinia || Ciubotariu Baboi Nastasia Baboi| | Creangă || Creangă || Său Petru 


Creangă Creangă 

Andrei || Ancuţa || Nastasia a Vasile Smaranda lon loana Vasil Gheorghe 
Ciubota-| |Ciubotariu| (Ciubotariu iul |Ciubotari Creangă || Creanga || Creangă C A Creangă || Dumitru 
riu Gheorghe lon ilița || Mari Ştefan || Catrinica || Zahei Maria Ecaterina | | Creangă 
Măriuca| | Humă || Cojocaru g Ciubotariu] | Vrânceanu| | Bucur ; Răzmeriță 

Zahei Ecaterina ION Maria 

Maria Mihai CREANGĂ Petrache Toader 

Dumitru Vasiliu || Ileana Grigoriu Cozma 


Constantin Creangă 
Olga Neculai-Petru 


Silvia lon | [Horia Creangă | | Letitia Creangă 
Creangă Creangă Dumt Nicolae Timiraş 
irei Mihaela Creangă Nicol 
Creangă ap ih mm Timiraş 


Constantin 
Mihăiescu 

Igor URSENCO 


Lirica basarabeană, 
un caz de Verwandelte 
al matricei culturale românești 


LU. — doctorand, 
Universitatea „Petru Maior”, 
Târgu-Mureş. Scriitor, 
eoretician al culturii, 
raducător poliglot 
și jurnalist de opinie. 
Abordează diverse genur 
artistice (proză, poezie, 
eseu critico-filozofic, 
ficţiune cinematografică 

și dramaturgie). Face 
incursiuni critice în 
literatura actuală publicate 
în reviste de specialitate. 
Deţine pe paginile revistei 
albiuliene „Discobolul” 
rubrica „EgoBestiar”. Afilieri: 
Uniunea Scriitorilor din 
România şi Uniunea 
Scriitorilor din Republica 
Moldova ş.a. 


= 


Termenul Verwandelte Form, introdus inițial 
de către Karl Marx în circuitul științific şi 
filozofic, este desemnat să surprindă, în co- 
municarea de față, inclusiv caracteristicile şi 
modul de funcţionare specifice sistemelor 
complexe („organice”, în termenii lui Marx) 
sau materializarea existenței specifice sub for- 
mă de substanță autotelică!. Şi dacă pentru 
filozoful german exemplul cel mai relevant 
de Verwandelte îl constituie pseudomagia de 
autoreproducere a valorii capitalizate în eco- 
nomia burgheză, pentru gânditorul umanist 
Mihail Bahtin „textul (scris şi vorbit) este 
practic irepetabila și singura formă de afirma- 
re proprie, de identificare în afara „substanţei 
gânditoare”; cultura de pe mapamond își 
va revela transsubstanțierea profană de ori- 
gine liturgică, ajungând să se comporte ca 
un Text dialogic aflat în plină metamorfozare 
structurală și continuă convertire ideologică. 
Probabil această intuiţie îl îndreptățește şi pe 
culturologul rus Alexandr Piatigorsky să afir- 
me că filozofia primei jumătăţi a secolului al 
XX-lea ar fi fost lingvistică”, în contrast cu 
filozofia din a doua jumătate a aceluiași secol, 
pe care o numește „filologică”*. De exemplu, 
Lacan şi Derrida, pentru care limba este infi- 
nită şi neinterpretabilă, vin să-i înlocuiască pe 

Vittgenstein și Alfred Ayer, respectiv viziunea asupra caracterului finit 
și interpretabil al limbii. Cu alte cuvinte, filozofia filologică porneşte 
de la textul palpabil ca material primar, pentru a-i depăşi cadrul său tex- 
tual, „trăiește doar prin contexte”, „conţinutul său este de găsit numai 
în el, la fel precum conţinutul său este în afara sa, la frontierele sale, în 
neantul său ca text”. De aici se desprinde şi ideea că „sensul nu poate 
(şi nu intenționează) să modifice fenomenele fizice, materiale sau de 
altă natură, el nu poate acţiona ca o putere materială. Dar nici nu are 
nevoie de așa ceva: el este mai puternic decât orice forță, schimbă sem- 
nificaţia totală a evenimentelor și a realităţii (transformarea semantică 
a existenței)”S. 


Se pare că ideea a fost preluată în mod specific chiar de la simboliştii 
ruși, care operau cu un sistem complex de substituţii culturale. Tex- 
telor literare străine li se atribuia, de exemplu, importanta funcţie de 
„codificare” a realităţii extratextuale (a vieţii” în general). De aici deri- 
vă rolul mai mult decât funcţional al citatelor / autocitatelor implicate 
de autor într-un joc cultural ierarhic complex. „Numai pe baza Ciclu- 
lui (...) se cristalizează lent în conștiința receptivă Ansamblul general, 
care poate fi numit stil individual al poetului; anume din acest întreg se 
conturează «grăuntele» fiecărui poem luat aparte”“, susținea recunos- 
cutul teoretician Andrei Belâi, căruia i se va alătura și practicianul Ale- 
xandr Bloc: „Multe dintre poezii, luate separat, nu au valoare în sine; 
dar fiecare poem este necesar pentru conceperea unui capitol; din mai 
multe capitole se formează cartea; fiecare carte constituie partea unei 


trilogii; abia întreaga trilogie pot să o numesc «roman în versuri>"”. 


Se subințelege, așadar, că acest mecanism cultural este general valabil 
atât pentru literaturile naţionale, luate ca un corpus de interrelaționare 
continuă, cât și la nivel de curent sau ideologie estetică. Un eventual 
studiu comparativ, dedicat raporturilor dintre literatura română scrisă 
de pe ambele maluri de Prut, ar fi foarte util în acest sens; deocamdată 
ne limităm să prospectăm aria basarabeană. 


Dacă unul dintre scriitorii locali admitea că „dezvoltarea literaturii de 
aici are loc într-un ritm lent” („Cineva spunea că avem o literatură ne- 
actuală de şase decenii. Poate fi şi de secole”), apologetul regionalis- 
mului literar dintre Nistru şi Prut era perfect îndreptăţit să creadă că 
„basarabenii au multe de realizat” din punct de vedere estetic („Noi 

trebuie dintr-o dată să creăm şi pentru clasici, şi pentru romantici, şi 
pentru parnasieni, sămănătorişti, poporaniști, moderniști și pentru cei 
cu tendinţe sociale etc. Cazanul activităţii poetice este în fierbere, în 
clocot”). Un caz antologic pare a fi chiar direcția eclectică asumată de 
Alexandru Robot, urmând esteticile diferite ale lui Mallarmé, Valery, 
Ilarie Voronca, secondat de „nimfele, faunii și silvanii” lui Ion Minules- 
cu. La fel precum tânărul Eugeniu Coșeriu, viitorul lingvist de talie 
internațională, emigrat în Occident, experimentează un soi de „dada- 
ism poporan”: „București, oraş pe vale, / Fetele-s cu gura mare”. Sau: 
„Ce te ţii, mândră, măreaţă, / Că eşti cât o băcuiaţă! / Băcuiaţă cu gu- 
noi, / Ochii tăi ca la broscoi! / Băcuiaţă cu tărâţă, / Ochii tăi cum îs la 
mâţă!”. Totuși dintre experimentatorii pomeniţi aici doar soroceanul 
Neculae V. Coban, transfug la București, va ajunge să construiască, 
via Lucian Blaga, un pod invizibil în timp cu generaţia basarabenilor 
şaicezişti din spaţiul sovietic: „Trăiesc pe pământ, / sub paşi mai simt 
ţărână / dar vin din neființă / unde-s toate / de-o seamă-n conţinut / 
şi în culoare / O parte a zborului meu - cu rădăcina în neantul difuz, / 
Se preface în vise şi dor, / o alta în şoaptă şi-auz” (Trăiesc pe pământ). 


Într-un cuvânt, aşa cum intuia Nicolae Costenco, „pentru a fi stăpâni 
la noi acasă; pentru a-i da putinţă spiritului local basarabean să triumfe 
cu toată originalitatea și specificul care îl delimitează în speță, fără a-l 
rupe cum cred mulți neofiți tricolori, à la D. Iov, din sânul familiei lati- 
ne, românești; pentru a da posibilitate să se formeze un curent de idei 
sănătoase, în ozonul cărora să se purifice sufletele viitorilor scriitori ba- 
sarabeni; pentru a cimenta toată suflarea basarabeană în jurul unui ide- 
al comun; pentru a ne trezi din somnul blajin, asiatic, ce ne copleșeşte; 
pentru a ne pune în rând cu lumea civilizată; pentru a avea odată în 
faţa ochilor icoana progresului și nu spectrul mizeriei — Societatea scri- 
itorilor basarabeni trebuie să ia ființă şi va exista!”"%. Ultima va ajun- 
ge la impresionantul număr de peste 120 de literați (poeţi, prozatori, 
eseiști, cărturari, publicișşti, critici literari) reuniți în jurul revistelor li- 
terare și de cultură generală: „Viaţa Basarabiei”, „Cuget moldovenesc”, 
„Bugeacul”, „Generaţia nouă”, „Pagini basarabene”, „Poetul, „Itinerar”. 
De menţionat că „Viaţa Basarabiei”, în calitate de revistă regională a 
centrelor culturale Chişinău, Bălți, Bolgrad și Cetatea-Albă (ultimele 
două actualmente se află pe teritoriul Ucrainei), a fost supranumită 
„plămânii spirituali ai Basarabiei”. Printre agenţii activi ai acesteia se 

regăseau Nicolae Costenco, Vasile Luţcan, Alexandru Robot, Magda 
Isanos, Teodor Nencev, Vladimir Cavarnali, George Meniuc, Sergiu Sâr- 
bu, Iacob Slavov, Andrei Lupan, Boris Baidan, Mihail Curicheru, Ser- 
giu Matei Nica, Vladimir Neaga, Teodor Vicol, Elena Vasiliu-Hasnaș, 
Lotis Dolenga, Petre Ştefănucă, loan Sulacov, Mihail Borcă, Mihail 
Boboc, Gheorghe Bezviconi, Vasile I. Ghicu, Vasile Ghenzul, pe mulți 
dintre aceştia, rămași în anonimat, i-am putut descoperi în prezent. 


O metastază culturală benignă în cadrul paideumei românești — înţeleasă 
ca spaţiu psihic comun al unei naţiuni inviolabile spiritual — se va pro- 
duce inclusiv prin valorificarea și popularizarea operei lui Bogdan-Pe- 
triceicu Haşdeu, Alexandru Hâjdău, Alecu Russo, Constantin Stamati, 
Constantin Stamati-Ciurea, Zamfir Arbure, Dimitrie Moruzi, Constan- 
tin Stere, Victor Crăsescu, Alexei Mateevici, Alexandru Donici. 


Ca o ironie a sorții, disputa estetică dintre artiştii moderniști!! (Nico- 
lae Costenco, Vasile Luţcan, Sergiu Matei Nica, Vladimir Cavarnali, 
Bogdan Istru, Teodor Nencev, Petre Ştefănucă) şi tradiționalişti (în 
special scriitorii din „generaţia Unirii”: Pantelimon Halippa, Ion Buz- 
dugan, Sergiu Victor Cujbă, Iorgu Tudor, Teodor Vicol, Gheorghe V. 
Madan, Ștefan Ciobanu) din anii '30 va devia, odată cu instalarea gu- 
vernului sovietic, în lupta pe viață şi moarte fizică. 


La celălalt pol, în România dejist-ceaușistă, „horațianismul” sau auto- 
izolarea culturală va lua amploare. Ion Pillat se va refugia într-un soi 
de neoclasicism atemporal, iar Lucian Blaga își va scrie în taină ciclul 
apocaliptic expresionist Vârsta de fier, publicat abia postum. Până și 
suprarealiștii din categoria grea, Ştefan Roll și Sașa Pana, se vor conver- 
ti cu umilire la poezia socială. lată o mostră din creaţia celui din urmă, 
intitulată sugestiv Pentru libertate (1944): 

„Zvârl la gunoi cuvintele mătăsoase, 

parfumurile şi moliciunile cotidiene, 

în care m-am bălăcit douăzeci de ani 

şi dezghioc verb zgrunţuros precum faptele, 


precum gândul de cremene al pionierilor”. 


Aşadar, nici la Bucureşti lucrurile nu se vor derula într-o manieră mai fa- 
vorabilă, drept dovadă aducem strofa scrisă de Costenco, în acea epocă: 

„Vreţi în Bucureștiul vostru din Dudinka să mă duc, 
Şi să fiu în poezie concurent vreunui Beniuc? 
Mulţumesc pentru poftire şi de grijă, dar mă tem că 


Alta urmăreşte-n viaţă și în scris N. F. Costenco””. 


Şi dacă Geo Dumitrescu îşi permitea să se arunce, metaforic vorbind, în 
tumbe zgomotoase, acoperite cu fronde poetice („suntem o generaţie 
fără dascăli și fără părinţi spirituali. Ne caracterizează revolta, ura împo- 
triva formelor, negativismul. Detestăm, umăr la umăr, literatura și manu- 
alele de istorie națională”), scriitorii basarabeni rămași sub regimul ideo- 
logic stalinist vor demara lupta estetică cu scalpul de tabula rasa, ca nişte 
extratereștri puşi în situația să populeze pământul în urma unui cataclism 
cultural care a fost sovietizarea spaţiului dintre Prut şi Nistru. 


O primă etapă de constituire a literaturii din Republica Autonomă 
Sovietică Socialistă Moldovenească (R.A.S.S.M.) are loc între anii 
1924-1932. Tonul a fost dat prin intermediul ziarului „Plugarul roşu”, 
care găzduia, programat, pe paginile sale versuri, proză scurtă, creații 
folclorice şi diverse traduceri din limbile rusă şi ucraineană. În orice 
caz, baza teoretică şi ideologică era asigurată nemijlocit de Cenzura 
oficială de la Moscova, ca să nu pomenim decât Scrisoarea Comite- 
tului Central al Partidului Comunist (Bolşevic) din Rusia „Despre 
proletculturi” (1 decembrie 1920) și Rezoluţia Comitetului Cen- 
tral al Partidului Comunist (Bolşevic) din Rusia „Despre politica 
partidului în domeniul literaturii artistice” (18 iunie 1925). Odată 
intrate în zodia nefericită a cultului personalităţii, Congresele ulteri- 
oare ale scriitorilor basarabeni vor fi desfășurate la reverul Hotărâri- 
lor Comitetului Central (Moscova) al Partidului Comunist („Despre 
restructurarea organizaţiilor literar-artistice”, 23 aprilie 1932), sau 
Hotărârea Comitetului regional din Moldova al Partidului Comunist 
bolşevic din Ucraina din 9 august 1932 („Despre starea de lucruri în 
organizaţia scriitorilor din Moldova”). 


Deja în aprilie 1928 a fost întemeiată Organizaţia scriitorilor sovietici 
din Moldova, întitulată sugestiv „Răsăritul”, o replică intertextuală pre- 
luată duplicitar de la Mitropolitul Moldovei Dosoftei (1709-1711): 
„Lucoarea vine de la Răsărit”. Scopul declarat al societăţii literare — 
ulterior apar revistele „Moldova literară” şi „Scânteia leninistă”, ulti- 

ma specializată în literatura pentru copii — era să consolideze puterea 
literaţilor care împărtășeau ideile bolşevice și temele de bază: făuri- 
rea societăţii socialiste, formarea omului nou, lupta muncitorilor din 
Basarabia pentru reunirea cu Patria Sovetică, dar şi comemorarea iz- 
voarelor (Octombrie, Lenin). 


Spre sfârşitul deceniului al treilea din secolul XX Editura de Stat a 
Moldovei girează cu grijă apariţia noilor etaloane estetice. Debutea- 
ză cu poezie Constantin Coșărău (Poezii), Teodor Malai (Oţelul viu), 
Mihai Andriescu (Poezii), Petru Cruceniuc (În razele vieții), Simion 
Mospan (Glas tânăr), Fiodor Ponomari (Cucoana şi argatul) şi proză 
scurtă (povestiri şi schițe semnate de Dumitru Milev În zori de zi şi 
Viespile încă bâzâie sau Nichita Marcov cu ale sale Panaghiica şi Spre via- 
tă nouă). S. Lehtţir (Codreanu) şi I. Rom-Lebedev (Haiducii) mimează 
începutul prelucrărilor folclorice în dramaturgia moldovenească. Tot- 
odată sunt susținute încercările de critică literară (culegerile Întrebări 
literare de I. Vainberg și S. Lehtţir. 


Noua limbă literară moldovenească, derivată din graiul transnistrean 
prin grija ideologilor de la Kremlin, trebuia să difere cu orice preț de 
limba literară română de la Bucureşti, chiar dacă nu putea evita esenţa 
câmpului estetic „genidentic”™. Lingvistul și scriitorul I. D. Ceban 
şi prozatorul Ion Cana, ambii transnistreni, vor deveni promotorii 
ardenţi ai preluărilor directe de slavisme, calchieri semantice şi sin- 
tactice din limba rusă și folclorizare primitivă, de altfel confirmarea 
acestei realități va veni câțiva ani mai târziu printr-un proces-verbal al 
Conducerii Uniunii Scriitorilor Sovietici (Moscova), din 1 decembrie 
1948, având pe ordinea de zi și rubrica „Despre situaţia de la Uniunea 
Scriitorilor din R.S.S.M?™". Raportorii-delegaţi, scriitorii moscoviți 
Altman și Gorbatov, aveau misiunea de a aplana conflictul lingvistic 
cultural iscat între basarabeni şi transnistreni'5. Ultimul declară pe 
şleau că: „organizaţia literară (de la Chișinău, p.n. - ILU.) e cuprinsă 
de intrigi nemaivăzute, (...) există o luptă între orientări, sunt scriitori 
sovietici, dar sunt şi scriitori antisovietici”'S. Același Gorbatov semna- 
lează persecuțiile tinerilor scriitori, printre care George Meniuc, „care 
până în 1940 a locuit în Basarabia ocupată de români, doi ani la rând 
este etichetat ca scriitor străin. Actualmente el are 30 de ani și deja de 
8 ani trăieşte în noul stat sovietic”. 

Scriitorul moscovit sublinia că „Literatura moldovenească este cea 
mai rudimentară dintre toate literaturile noastre naţionale. Ea îi ce- 
dează nu doar marii literaturi ruse, ci este inferioară oricărei literaturi 
din republicile naţionale, chiar şi celor tinere, cum ar fi lituaniană, le- 
tonă şi estoniană”"*. Nicolai Costenco, în timpul surghiunului pe pe- 
ninsula arctică Taimâr, stând „ca un Daniil Sihastru, citind şi recitind 
slovă românească”, le va mărturisi ulterior rudelor sale refugiate la 
București: „Cât mi-a lipsit, cât mi-a lipsit!... Fiind la Chişinău, am 
luat câteva cărți prizărite, dar ce sunt ele pe lângă frumoasa noastră 
limbă românească. Actorii moldoveni pe scena literaturii norodnice 
sovietice sunt nişte clowni și îmi pare bine că nu-s și eu printre ei 
(...). Moldovenii noştri ca Barschi, Cornfeld, Averbush, Ițic, Ștrul şi 
alți feciori de-ai lui moșul Gheorghe, după ce s-au ridicat la rangul 
de noi dija sântem clasicii R.S.S5.M.%, i-au recrutat în rândurile lor pe 
Eminescu(vici) şi Alecsandri, pe Negruzzi şi Creangă, firește, nere- 
cunoscând în Eminescu autorul poeziei cu genericul: «De la Nistru 
pân'la Tisa, / Tot românul plânsu-mi-s-a / Că nu mai poate străba- 
te / De-atâta străinătate», şi Creangă e bun, fără Nichifor Coţcarul. 
Dar ce au ei în comun cu Alecsandri şi Negruzzi, numai partidul poa- 
te să înțeleagă ”™. 


Or, „Pe tejgheua literară, / Poezia moldoveană, / O măsoară cu pa- 
harul / Ori cu metrul, ca-n dugheană. // Am ajuns ca vreun (Liviu) 
Deleanu, / Jidănaș din Bucureşti, / Să devină «uriașul» / Clasicii 
moldoveneşti. // (Bogdan) Istru, în Aleea păcii, / Că se teme de răz- 
boi, / Comersant cu minte rece, / Ne vorbeşte de «eroi». // (Emilian) 
Bucov, crezi pe Maiakovski, / De-a murit, să-l mai ciupeşti, / Măsluind 
pe un Kotovschi, / Laureat să te trezeşti?”%?. 


Dincolo de regretabilul atac antisemitic, ironia tragică a istoriei va face 
ca scriitorul basarabean să-și ducă el însuși viața ca un marran”, nici 
câine-nici ogar, fiind suspectat de către autorităţile de la Moscova că ar 
avea ceva de ascuns mereu”. 


Într-un mod similar se desfășoară activitatea culturală în alte spații 
românești extrateritoriale. O confruntare, fie și superficială, cu baga- 
jul cultural primar i-a deschis drumul literaturii basarabene postbelice, 
perfect valabilă, chiar dacă uneori pare ininteligibilă. 


CRITICĂ, ESEU BE 


Vom invoca aici volumul liric în limba aromână Njică antolghii (Skopje, 
Macedonia, 1977), semnat de scriitoarea şi plasticiana Vanghea Mi- 
hanj-Steryu. Autoarea cărţii le propune puţinilor cititori să parcurgă 
„cântits di muljer poetesi Armâni”, adică „poeme scrise de poetesele 
aromâne”, care scriu „pi limba di dadă, pi limba Armăneascâ”%. Am 
selectat două exemple, credem, edificatoare în acest sens: 


1. Anita Steryu-Coiciu (Skopje): „Ocliilj ali mami / sunt douâ fân- 
tâni / sunt douâ di soari / sunt douâ arâdz di lunâ. // Ocljilj ali mami / 
sunt două scânteali, / tsi ascapirâ stri ohtu / ca dauâ steali. // Ocljilj 
ali mami / ca doi pulj njilji / sjiljiadzâ ca tserlu / yu shadi mama sum 
merlu. // Ocljilj ali mami / ma dultsi di njari, / ocljilj ali mami / sunt a 
mea aveari” (Ocljilj ali mami); 


2. Ghena Nacovska (Bituli): „S-armânâ fârâ moarti / numa a tå pi aestâ 
carti, / a tu nimâ u scriai / cându ti vidzui, yo, gione! / La aruu nå shi- 
deam / sh-aclo / poala nji umpleam... // Cum gione, nu nâ shteam, / 
blastem mâri pitricush / câ feată altâ nu pots s-vrei, / bana tsâ u dai ti 
antvitsari / sh dorlu a mel noari s-lu shtiy! // Nu vedz - aclo / yu soarli 
cu loclu s-bashi, / sh-cânva va s-dai diu lilichili / dit câmpul mari, / va 
tsâ adus aminti / câ numa a ta va-s armână / fârâ moarti” (Fârâ moarti). 


Cele două poeme de esență naiv-populară ilustrează cu prisosință 
veridicitatea teoretizărilor transnaționale făcute de către poetul și te- 
oreticianul rus Veaceslav Ivanov: „Cunoaşterea-amintire, aşa cum 
susține Platon, este justificată pe baza poetului, având în vedere că el, 
în calitatea sa de exponent al conștiinței naționale, este în același timp 
subiectul amintirii populare. Anume prin intermediul lui poporul își 
aminteşte de sufletul său vechi”?€. 


În încheiere ţinem să atragem atenția asupra faptului că revirimentul 
liricii basarabene din anii '60 — în plin totalitarism sovietic şi dezmăţ 
al cenzurii ideologice — se va produce sub formă de „încălzire globală” 
a conştiinţei naționale tot la energia compensatoare a palimpsestului 
general românesc”. Astfel se va materializa antologic ceea ce Sorin Ale- 
xandrescu, în calitatea sa de ilustru emigrant cultural român, numea 
„discontinuităţile în timp şi spaţiu, contradicţiile: o identitate în rup- 


tură”?8 

Deteriorarea relațiilor Armeniei 
cu organismele pan-europene 


Încălcările grave înregistrate în timpul alege- 
rilor prezidențiale şi parlamentare, precum și 
acuzaţiile opoziției de falsificare a rezultatelor 
acestora, au determinat organismele europe- 
ne, respectiv Co.E., OSCE şi UE, să constate 
că Armenia nu a respectat normele interna- 
ţionale referitoare la alegerile democratice, 
ceea ce reprezenta o mare dezamăgire, deoa- 
rece alegerile libere și echitabile constituie 
baza democraţiei și a statului de drept?. 


Datorită acestei situaţii, relaţiile Armeniei cu 
instituţiile pan-europene au intrat într-o peri- 
oadă dificilă, cu consecinţe directe atât asupra 
conlucrării cu acestea, cât și asupra imaginii 
țării pe plan extern. 


Impactul imediat al acestor raporturi s-a simţit 
când, la sesiunea de vară a APCE, Bernard 
Schreiner, raportorul pentru Armenia, a pro- 
pus nerecunoașterea mandatelor noilor mem- 
bri ai delegaţiei naționale armene la Co.E. 


O poziţie similară a adoptat AP a OSCE față 
de Armenia, la sesiunea care a avut loc în 
Olanda. Astfel, vicepreşedintelui Adunării 


| Continuare. Partea I în nr. 5, 2014, p. 167-176. 


LECȚIILE ISTORIEI EEM 


Naţionale de la Erevan, Vahan Hovhanessian, i s-a refuzat dreptul la 
cuvânt în A.P., iar celui de-al doilea membru al delegaţiei armene, re- 
prezentant al opoziţiei, i s-a acordat numai dreptul de vot deliberativ. 


Evoluţia situației politice interne după alegeri 


Dinamica situaţiei politice interne din Armenia a fost strâns legată de 
raportul de forțe rezultat în urma alegerilor prezidenţiale și parlamen- 
tare, care au avut loc în prima jumătate a anului 2003”. 


Preşedintele Robert Kocharyan și partidele din anturajul său au reușit 
să se menţină la putere pentru încă un mandat, cu prețul unor încălcări 
grosolane ale standardelor democratice în timpul alegerilor, sancționa- 
te aspru de organismele euroatlantice, care, luând hotărârea monitori- 
zării, în continuare, a Armeniei, au cerut autorităţilor de la Erevan să 
modifice legislația existentă și să reformeze sistemul electoral, până la 
următoarele alegeri (2007). 


Pentru prima dată în istoria post-sovietică a Armeniei, opoziţia politică 
a reușit să intre în Parlament (Adunarea Naţională) și să constituie două 
grupuri parlamentare, „Dreptate” şi „Unitatea Naţională”, care, deși erau 
reduse numeric (24 de deputaţi) şi exprimau opinii diferite, aveau posi- 


bilitatea să se facă auzite pe arena politică internă și internaţională. 


Confruntarea dintre putere și opoziţie s-a accentuat, în primele luni ale 
anului 2004, fiind influențată şi de victoria revoluției portocalii din Georgia. 


Opoziția a repus în Parlament problema votului de încredere în şeful 
statului, inițiativa sa fiind respinsă de către coaliția majoritară, ceea ce 
a determinat-o să ia decizia boicotării lucrărilor Adunării Naţionale pe 
termen nelimitat. Concomitent, opoziţia a acționat pentru diversifica- 
rea formele de protest, organizând frecvent mitinguri în teritoriu, în 
scopul înlăturării puterii „nelegitime'. 


Strategia de luptă a opoziţiei pentru schimbarea puterii 


Obiectivul declarat al opoziţiei, în special al celei parlamentare, îl re- 
prezenta înlăturarea puterii și reinstaurarea ordinii constituționale, 
prin organizarea de alegeri libere şi democratice, înainte de termen. 

Realizarea obiectivului propus era posibilă prin organizarea unui refe- 
rendum de încredere în șeful statului, care ar fi trebuit să aibă loc până 
la 16 aprilie 2004, în conformitate cu hotărârea Curţii Constituţionale, 
adoptată la scurt timp după alegerile prezidenţiale, în contextul unor 
mari demonstraţii populare. 


Pentru reușita acestui demers, Blocul „Dreptate” avea nevoie de spri- 
jinul larg și activ al populaţiei, sens în care a fost anunţată reluarea mi- 
tingurilor în Erevan și în teritoriu, pentru a le explica cetățenilor planul 
şi modalităţile de schimbare a puterii. 


Conform așteptărilor opoziţiei, majoritatea parlamentară a respins, la 
2 februarie 2004, cu 81 de voturi pentru și 4 împotrivă, inițiativa le- 
gislativă a grupului parlamentar „Dreptate” privind amendarea „Legii 
despre referendum”, care să permită organizarea unui plebiscit de în- 
credere în şeful statului. 


După votul negativ din Parlament privind referendumul de încredere, de- 
putaţii celor două grupuri parlamentare ale opoziţiei au hotărât sa boico- 
teze lucrările Adunării Naţionale pentru un timp nelimitat, ceea ce marca 
începutul unei grave crize politice în Armenia. Decizia a fost anunţată prin- 
tr-o Declaraţie comună, dată publicităţii la 3 februarie 2004. 


Pe lângă boicotarea şedinţelor Legislativului, cele două forţe ale opo- 
ziţiei parlamentare au anunţat că vor relua și mitingurile de protest în 
teritoriu, prima mare manifestare fiind organizată la 19 februarie 2004, 
în capitala regiunii Armavir, din apropierea Erevanului. 


Printre alte forme de protest, opoziţia preconiza nesupunerea civică și 
blocarea principalelor şosele. 


Cronica unei revoluții anunțate 


Boicotarea lucrărilor parlamentare de către cele două grupuri ale opo- 
ziţiei a continuat, în ciuda eforturilor conducerii Parlamentului de a 
realiza, pe calea dialogului, o reconciliere între majoritatea și minorita- 
tea parlamentară". 


Opoziția şi-a concentrat activitatea, în special asupra organizării de în- 
tâlniri frecvente cu populaţia din teritoriu, pentru a lua pulsul acesteia, 

pentru a o sensibiliza şi a obţine sprijinul necesar în vederea declanșării 
acţiunilor de înlăturare a clanului Karabahian (preşedintele Robert Ko- 
charian și ministrul apărării, Serzh Sargsian) de la conducerea Armeniei. 


La mitingurile opoziţiei, care se desfășurau într-un climat relativ paș- 
nic, participau, de regulă, între 500 şi 3.000 de persoane, în funcţie de 
ponderea populaţiei din localităţile în care acestea erau organizate. 


Discursurile liderilor Blocului „Dreptate” erau axate, îndeosebi, pe 
acuzele aduse puterii privind „asasinatele politice” ai căror autori nu 
fuseseră încă descoperiți, actul terorist din Parlament (27 octombrie 
1999), fraudarea alegerilor din 2003, privatizarea dubioasă a unor 
obiective economice de importanţă strategică, creşterea accentuată a 
preţurilor la produsele de primă necesitate, situaţia social-economică 
deplorabilă și gradul de sărăcie avansat (87% din populaţie), polariza- 
rea socială accentuată, calitățile morale îndoielnice ale unor responsa- 
bili politici şi altele. 


Imaginea participanţilor la întâlnirile opoziţiei era dezolantă: oameni 
cu haine rupte, fără paltoane, desculți, flămânzi etc. Aceştia nu protes- 
tau numai împotriva situaţiei foarte proaste în care trăiau, ci pur şi sim- 
plu din disperare. 


Aripa radicală a Blocului „Dreptate, reprezentată de Partidul Repu- 
blica, condus de Albert Bazeyan şi Aram Sarkisian, adversarii cei mai 
aprigi ai clanului Karabahian, chema la declanșarea revoluției democrati- 
ce, susținând că schimbarea puterii era o chestiune de săptămâni. 


A fost fixat chiar şi un termen-limită de înlăturare a puterii: 13 aprilie 
2004. Acţiunile efective urmau să aibă loc în perioada 9-12 aprilie 2004. 


Tactica opoziţiei consta în pichetarea pe termen nelimitat a sediului 
Președinției de către mii de demonstranți, veniţi din teritoriu şi din 
Erevan, și ținerea acestuia sub asediu, până la obținerea demisiei prege- 
dintelui Robert Kocharian. 


Opoziția a anunţat că luptă împotriva autorităților numai prin mijloa- 
ce pașnice, întrucât se temea că puterea putea recurge la forță. Astfel, în 
cadrul mitingurilor, liderii acesteia au făcut apeluri repetate la forțele 
de ordine să nu se ridice împotriva poporului şi să nu se opună curen- 
tului, deoarece vor suporta consecinţele. 

În ciuda apelurilor la calm ale liderilor, la mitingul de la Gyumri, al doi- 
lea oraş ca mărime din Armenia, care a avut loc la 28 martie 2004, s-au 
produs încăierări între simpatizanţii opoziţiei şi cei ai puterii, soldate 
cu arestări şi deschiderea de dosare penale împotriva unor activişti ai 
Blocului „Dreptate”. Represiunile autorităţilor au continuat și în zilele 
următoare, 50 de membri ai Partidului Poporului și 47 ai Partidului 
„Unitatea Naţională” fiind molestaţi și reținuți de politie, fără mandate 
de arestare. Printre aceștia s-a aflat și Suren Soureniants, membru al 
Biroului Politic al Partidului Republica. 


După depăşirea unor disensiuni şi dispute privind tactica de luptă îm- 
potriva puterii, cei doi lideri ai opoziţiei parlamentare, Stepan Demir- 
chian și Artashes Geghamian, au reușit să ajungă la un consens și la 5 
aprilie 2004 au apărut împreună la o conferință de presă, declarând că 
forţele politice pe care le reprezentau se vor întâlni cu alegatorii, la 9 
aprilie 2004, orele 16:00, în Piaţa Libertăţii din Erevan, în cadrul unui 
miting național, al cărui obiectiv fundamental era înapoierea puterii 
poporului. 


Cu o zi înainte de mitingul la nivel național cu alegătorii, Robert Ko- 
charian a acordat un interviu postului public de televiziune „Arme- 
nia 1”!?. Acesta s-a constituit într-un avertisment dat oponenților po- 
litici în legătură cu tensionarea situaţiei interne, arătând că apelurile la 
violenţă erau, în primul rând, un pericol pentru opoziţia însăşi, putân- 
du-se întoarce împotriva ei ca un bumerang. 


Şeful statului a recunoscut că evenimentele din Georgia au influ- 
ențat evoluţia situaţiei politice din Armenia, însă condiţiile erau 
diferite. 


Pe de altă parte, la 8 aprilie 2004, Artur Baghdasarian, preşedintele 
Parlamentului, a organizat consultări cu liderii opoziţiei, în vederea 
detensionării situaţiei politice interne, dar acestea au eşuat, întrucât 
propunerile opoziţiei au fost respinse. 


Reprezentanţii opoziției considerau că un dialog cu puterea era posibil 
numai în condiţiile în care aceasta accepta organizarea unui vot de în- 
credere în şeful statului. 

Apogeul mitingurilor de protest 
ale opoziției împotriva puterii 


La 9 aprilie 2004, au început ample mitinguri de protest ale opoziţiei, care 
vizau înlăturarea preşedintelui nelegitim, organizarea de alegeri libere și 
democratice şi scoaterea ţării din criza social-economică în care se afla”. 


Piaţa Libertăţii din Erevan a devenit locul preferat de opoziţie pentru 
organizarea demonstrațiilor de protest, care erau programate în fiecare 
zi, la orele 16:00. 


La mitingurile din 9, 10 și 12 aprilie 2004, numărul participanţilor a 
variat între 15 şi 50.000 de persoane, după aprecierile estimative ale 
organizatorilor. Datele difuzate de autorităţi arătau un nivel de parti- 
cipare mult mai redus. Liderii opoziţiei nu erau mulțumiți de numărul 
participanţilor, care era sub nivelul aşteptărilor lor. 


Măsurile luate de autorităţi pentru descurajarea simpatizanţilor opoziției 
de a părăsi localităţile de domiciliu și a veni la Erevan, controalele efectuate 
în mijloacele de transport în comun și blocarea căilor de acces spre capitala 
Armeniei au concurat la limitarea amploarei acestor manifestări. 


Au continuat arestările ilegale ale unor șefi de organizaţii locale ale par- 
tidelor din opoziţie, inclusiv deputaţi, şi ale altor manifestanți. Astfel, de 
la declanșarea acţiunilor și până la 13 aprilie, au fost reținute, arestate și 
supuse unor anchete peste 250 de persoane, printre care patru deputați. 


Opoziția l-a informat pe secretarul general al Consiliului Europei și pe 
preşedintele APCE despre încălcarea drepturilor omului şi represaliile 
politice ale puterii. 


Cu ocazia mitingului din 9 aprilie 2004, opoziţia i-a dat coaliției ma- 
joritare un termen-limită, respectiv până la 12 aprilie, pentru introdu- 
cerea pe agenda de dezbateri a Parlamentului, a inițiativei legislative 
privind modificarea Legii despre referendum și organizarea referendu- 
mului de încredere în șeful statului. 


Majoritatea parlamentară a respins ultimatumul opoziţiei şi, implicit, sin- 
gura posibilitate de dialog pentru detensionarea crizei politice interne. 


În noile condiţii, opoziţia a hotărât continuarea acțiunilor de protest, 
până la obţinerea demisiei autorităţilor. 

Mitingul din 12 aprilie 2004 s-a transformat într-un marș al demon- 
stranților din Piaţa Libertăţii până la sediul Președinției. Manifestanţii 
au fost aşteptaţi de un dispozitiv de ordine impresionant, care i-a îm- 
piedicat să se apropie de Preşedinţie şi de clădirea Parlamentului. 


Liderii opoziţiei au cerut președintelui Adunării Naţionale să vină în 
mijlocul demonstranţilor pentru a discuta cu poporul, au solicitat şefu- 
lui poliţiei să dea explicaţii privind blocarea accesului spre Preşedinţie, 
iar posturilor TV să le aloce timpi de antenă în direct. Apelurile acestora 
au fost fie respinse, fie ignorate. Conducerea Parlamentului a hotărât sis- 
tarea şedinţelor în plen ale Adunării Naţionale din săptămâna respectivă. 


Marşul s-a încheiat fără rezultate, organizatorii cerând demonstranților 
să rămână în stradă şi peste noapte. Ulterior, au intervenit în forță struc- 
turile de ordine, manifestanți fiind dispersaţi, iar bulevardul Bagramian 
redeschis circulaţiei. Au fost efectuate, din nou, arestări în rândul organi- 
zatorilor, ziariştilor şi al demonstranţilor. Sediile Partidului „Republica” 
şi Partidului „Unitatea Naţională” au fost percheziționate, fără mandate, 
au fost reținuți trei deputaţi pentru cercetări, unul dintre aceştia fiind 
acuzat de deținere ilegală de arme. Mai multe persoane au fost rănite în 
timpul ciocnirilor, inclusiv din rândul poliţiştilor. 


După dispersarea manifestanţilor și arestările operate în rândul acesto- 
ra, purtătorul de cuvânt al Președinției a declarat că autorităţile arme- 
ne vor lua toate măsurile necesare, stipulate de lege, pentru a preveni 
eventuale noi manifestări de extremism politic'*. 


Potrivit declaraţiilor acestuia, vina pentru cele întâmplate o purta opo- 
ziţia, care a adoptat o atitudine agresivă, a lansat apeluri pentru schim- 
barea prin forță a puterii şi a organizat mitinguri și acțiuni neaprobate 
de autoritățile competente. 


Continuarea demonstrațiilor de protest, 
concomitent cu tentativele de dialog putere - opoziție 


La 16 aprilie 2004 a avut loc un nou miting organizat de opoziţia reu- 
nită”5. 


Potrivit organizatorilor, participarea ar fi fost de circa 15.000 de per- 
soane, în timp ce ziarele estimau numărul acestora la 5.000. Liderii 

opoziţiei au reluat, în discursurile lor, tema plecării lui Robert Kocha- 
rian şi a acoliţilor săi şi restaurarea ordinii constituţionale în Armenia. 
Aceştia au respins orice formă de dialog cu puterea, până când nu vor 
fi pedepsiţi cei vinovaţi de fraudarea alegerilor prezidenţiale din 2003 
şi de reprimarea demonstraţiei din 12/13 aprilie 2004. 


Cu o zi înainte, cele trei partide care compuneau coaliția de guvernare 
au dat publicităţii o declaraţie prin care cereau opoziţiei să vină la masa 
tratativelor, dialogul politic neavând o altă alternativă. 


Coaliția de guvernământ sublinia faptul că politica ireconciliabilă a 
opoziţiei putea avea consecinţe periculoase pentru ţară. Refuzul dialo- 
gului din partea opoziţiei nu făcea decât să reducă posibilitățile politi- 
ce de relaxare a situaţiei interne din Armenia. 


La o întâlnire cu ziariştii, preşedintele Robert Kocharian a afirmat că 
nu se putea permite ca 1% din populaţie să inducă în eroare întreaga 
comunitate armeană şi să determine autorităţile să accepte măsuri 
populiste, care pot fi „catastrofale” pentru ţară. 


Şeful statului a avertizat că răspunsul autorităţilor la acțiunile opoziţi- 
ei va fi adecvat naturii acestora. Singura ieșire din situația rămasă era 
reîntoarcerea deputaţilor opoziţiei la îndatoririle lor de parlamentari, 
fără nicio precondiţie. 


La 21 aprilie 2004, a avut loc un nou miting al opoziţiei unite, la care 
au participat între 7.000 şi 12.000 de persoane. 


Discursurile liderilor opoziţiei au fost axate pe aceeași temă a demisiei 
șefului statului. S-a cerut, de asemenea, să fie demiși procurorul general 
şi ministrul apărării, „vinovaţi” de deschiderea dosarelor penale împo- 
triva Blocului „Dreptate” și falsificarea alegerilor prezidenţiale din 2003. 


Blocul „Dreptate” a acceptat propunerea preşedintelui Parlamentului, 
Artur Baghdasaryan, de a participa la consultări politice cu majoritatea 
parlamentară, ceea ce constituia primul pas spre dialog între putere și 
opoziţie!€. 

Respingând acuzele puterii că nu acceptă dialogul politic, liderii Blo- 
cului s-au întâlnit, la 26 aprilie 2004, cu reprezentanţii coaliției de gu- 
vernământ. 


EEE PT ROMIÂINIĂ 


În cadrul primei runde de consultări, deputatul Victor Dallakyan, se- 
cretarul Blocului, a prezentat un document care cuprindea zece pro- 
puneri, de a căror realizare depindea crearea condiţiilor pentru a se 
ajunge la organizarea referendumului de încredere în șeful statului și la 
realizarea consensului civic. 


Şeful grupului parlamentar al Partidului Republican, Galust Sahakyan, 
considera că formularea celor zece propuneri ale opoziţiei era părtini- 
toare şi inacceptabilă. Dacă aceasta va fi schimbată, s-ar putea constitui 
o bază de discuţii, întrucât propunerile, în principiu, erau realizabile. 


După două runde de negocieri, reprezentanţii opoziţiei s-au retras de 
la consultări, sub pretextul că majoritatea parlamentară nu a luat în 
considerare două dintre propunerile sale, respectiv dreptul la circulația 
liberă a persoanelor și amânarea dezbaterilor la proiectul de Lege pri- 
vind întrunirile publice (adoptat în a treia și ultima lectură, la ședința 
din 28 aprilie 2004 - n.n.). 


La 27 aprilie 2004, a avut loc o nouă demonstraţie de protest a opozi- 
ţiei în Piaţa Libertăţii din Erevan. La aceasta au participat circa 12.000 
de persoane. 


Vorbitorii au arătat că opoziţia dădea puterii un nou termen, de o săp- 
tămână, pentru a satisface revendicările avansate. Secretarul Blocului 
„Dreptate” a făcut apel la populaţie să se alăture luptei împotriva trans- 
formării Armeniei într-un „stat polițienesc”. 


Aramazd Zakaryan, membru al Consiliului Politic al Partidului Re- 
publica, arestat la 11 aprilie 2004, a intrat în greva foamei. Acesta era 
acuzat de instigare la schimbarea puterii prin violenţă și calomnii la 
adresa oficialilor. Secretarul de presă al Ministerului Justiţiei a declarat 
că starea sănătăţii lui Zakaryan era normală. 


APCE somează Armenia să-și îndeplinească 
angajamentele asumate 
Potrivit unui raport discutat în şedinţa plenară a APCE, la 28 aprilie 


2004, Armenia trebuia să îndeplinească angajamentele asumate odată 
cu intrarea în Consiliul Europei, până la sesiunea din vară a Parlamen- 

tului European și să îmbunătățească situaţia politică internă. Altfel, ur- 
mau să fie aplicate sancțiuni care puteau consta în revizuirea statutului 
delegaţiei naționale armene la APCE”. 


Printre altele, se cerea autorităților să nu obstrucționeze întrunirile 
publice și să se abțină de la măsuri care aduceau atingere libertăților 
garantate de Convenţia Europeană a Drepturilor Omului. 


Se solicita oficialităților, în același timp, să efectueze investigaţii trans- 
parente privind încălcarea drepturilor omului în timpul evenimentelor 
recente, inclusiv atacurile împotriva ziariştilor şi să informeze Consi- 
liul Europei asupra măsurilor legale luate împotriva vinovaţilor. 


Raportul se pronunţa, totodată, pentru eliberarea persoanelor ares- 
tate sub motivul participării la mitinguri și încetarea detenţiilor ad- 
ministrative, concomitent cu modificarea legislaţiei existente în ma- 
terie. 


Calmarea relativă a situației interne 


Blocul „Dreptate” și Partidul „Unitatea Națională” au dat publicității o 
declarație prin care își exprimau disponibilitatea de a începe un dialog 
cu autorităţile, îndeosebi cu preşedintele Robert Kocharian și prim- 
ministrul Andranik Margarian. Reacţia opoziţiei era, desigur, şi o ur- 
mare a recentei Rezoluţii a APCE!S. 


Potrivit declaraţiei, opoziţia intenţiona să accepte propunerea preşe- 
dintelui Parlamentului, Artur Baghdasaryan, de a relua consultările 
politice, la 6 mai 2004. 


Anterior, opoziţia anunţase că va înceta acțiunile de protest în Erevan, 
pentru o perioadă de 10 zile, „pentru a da posibilitatea autorităților să 
pună în practică cerinţele Parlamentului European”. Liderii opoziţiei 
nu excludeau însă organizarea unor noi demonstraţii ale simpatizanți- 
lor săi în regiuni. 


În cadrul primei runde de consultări, după reprimarea demonstraţiei 
din 13 aprilie 2004, opoziţia și coaliția de guvernământ au ajuns la un 
acord privind continuarea dialogului început și stabilirea unei agende 


de probleme. 


EEE TY RO MIÂINIĂ 


Declaraţia comună, semnată de reprezentanţii celor două părți, subli- 
nia necesitatea creării unui nou climat politic în ţară. 


Viktor Dallakian, secretarul Blocului „Dreptate”, a declarat că s-a con- 
venit găsirea unei formule convenabile ambelor părţi privind organiza- 
rea referendumului de încredere în şeful statului, care va fi introdusă pe 
agenda consultărilor. 


Hărţuirea opoziției de către putere continuă 


Blocul de opoziţie „Dreptate” a dat publicităţii o declaraţie, prin care 
arăta că autoritățile armene ignorau, în continuare, Rezoluţia APCE, 
efectuând noi arestări administrative în rândul membrilor opoziţiei”. 


După mitingul de protest din 21 mai 2004, 16 persoane au fost con- 
damnate la diferite pedepse administrative, în cadrul unor proceduri 
judiciare de urgenţă, care nu au durat mai mult de zece minute. 


Într-o declaraţie comună, semnată de Blocul „Dreptate”, Partidul „Uni- 
tatea Naţională” și Partidul Comunist din Armenia, se preciza că „mă- 
surile represive luate de regimul Kocharian nu puteau suprima lupta 


poporului pentru dreptate şi demnitate””. 


Prima etapă a luptei pentru statul de drept a luat sfârşit 


La 4 iunie 2004, a avut loc un nou miting de protest al opoziţiei, nea- 
probat de Primărie. 


Numărul participanţilor a fost de circa 15.000, după datele organizato- 
rilor şi 7.000, potrivit autorităților. 


Aram Sargsian, unul dintre liderii opoziţiei, a precizat că opoziţia nu va 
stopa acţiunile de protest decât „în cazul unui război cu Azerbaidjanul”. 


Stepan Demirchian, liderul Blocului „Dreptate”, a declarat, la mitingul 
din 16 iunie 2004, că opoziţia nu va renunţa la demonstrațiile de pro- 
test și va continua lupta pentru dreptate, „până la victoria finală”. 


Aram Sargsian, liderul Partidului „Republica”, a afirmat, la același mi- 
ting, că „Astăzi, prima etapă a programului național de luptă pentru 
restabilirea legii şi ordinii în țară a luat sfârșit. Acum avem nevoie să ri- 

dicăm un nou val de proteste, mai puternic, care va duce, cu siguranță, 
la victoria finală”. 


La acest ultim miting de protest au participat doar 600 de persoane! 


Alocuţiunea președintelui Robert Kocharian, 
la sesiunea de vară a APCE 


Preşedintele Armeniei a rostit, la 23 iunie 2004, o alocuţiune în plenul 
sesiunii de vară a APCE”. 


Referindu-se la criza politică internă, acesta a declarat că „Opoziția, în- 
curajată de rezultatele «revoluţiei portocalii» din Georgia, a încercat 
să aplice un scenariu similar în Armenia, unde realităţile erau diferite 
de cele din ţara vecină. 


Istoria a demonstrat, în multe rânduri, că inspiraţia venită din partea 
unor revoluţii străine nu duce niciodată la rezultatele scontate. 


Pentru a atrage atenţia asupra sa, opoziţia a organizat demonstraţii de 
protest, a chemat la nesupunere civică, ceea ce a obligat poliția să in- 
tervină pentru restabilirea ordinii publice, fără a aduce prejudicii sem- 
nificative participanţilor. 


Asemenea operațiuni ale poliţiei sunt întotdeauna regretabile, însă au- 
toritățile au obligația să protejeze societatea de extremismul politic. 


Partidele care compun coaliția de guvernare au făcut oferte repetate 
opoziţiei pentru cooperare, pentru dialog, însă acestea au fost respinse. 


Obligaţiile Armeniei faţă de Consiliul Europei cad atât în sarcina auto- 
rităților, cât și a opoziţiei și regret că unii deputați ai opoziției au atras 
APCE în discuţii de natură să ducă la discreditarea coaliției de guver- 
nământ. Sunt convins că nu Consiliul Europei este locul cel mai bun 
pentru acest lucru, ci Parlamentul național. 


Eșecul luptei opoziţiei împotriva puterii 


Viktor Dalakian, secretarul Blocului „Dreptate”, a declarat că opoziția 
va continua, în timpul vacanței parlamentare din 2004, întâlnirile cu 
alegătorii, atât la Erevan, cât și în teritoriu”. 


EEE PT RO MIÂINIĂ 


Potrivit opiniei sale, mişcarea naţională inițiată de opoziţia unită era 
un proces cu mai multe etape. Pe timpul verii, partidele de opoziţie își 
vor realinia forțele și își vor întări structurile regionale, care vor juca un 
rol decisiv în noul val de demonstraţii, preconizat să aibă loc în lunile 
septembrie-octombrie 2004. 


Deşi a continuat să boicoteze lucrările Parlamentului, în sesiunea de 
toamnă a anului 2004, până la începutul anului 2005, acţiunile opo- 
ziţiei au intrat într-un con de umbră. Mai mult, unele forțe politice 
extraparlamentare și o parte a opiniei publice au pus eșecul Blocului 
„Dreptate” şi al Partidului Unitatea Naţională pe seama absenței unui 
program al opoziţiei unite și a lipsei de fermitate a liderilor acesteia în 
confruntarea cu puterea. 


După o pauză de peste opt luni, opoziţia parlamentară și-a anunţat in- 
tenția de a relua lupta, în primăvara lui 2005, pentru restaurarea „ordi- 
nii constituţionale”. 


Atât Blocul „Dreptate”, cât şi Partidul Unitatea Naţională preconizau 
să reînceapă așa-zisele întâlniri cu alegătorii în teritoriu și în Erevan în 
următoarele două luni. 


De data aceasta însă cele două forțe au anunţat că vor acţiona separat. 
La 19 februarie 2005, Artashes Geghamian, președintele Partidului 
Unitatea Naţională, a declarat, în mod unilateral, că formațiunea sa se 
considera liberă de înțelegerile încheiate în 2004 cu Blocul „Dreptate”, 
ceea ce însemna, de fapt, o încetare a cooperării cu acesta în lupta pen- 
tru înlăturarea regimului din Armenia. 


Reacţiile liderilor „Dreptate” față de schimbarea apărută în poziţia lui 
Artashes Geghamian nu s-au lăsat așteptate. Astfel, Vazgen Manukyan 
a arătat că, dacă „Geghamian se simte destul de puternic să înfăptuias- 
că revoluţia de unul singur, Blocul îl va urmări cu mare atenţie”. 


Potrivit lui Geghamian, „revoluţia', concepută ca o „largă mișcare po- 
pulară”, era inevitabilă în Armenia, deoarece „răbdarea poporului s-a 
epuizat şi acesta se va ridica” împotriva puterii, printre cauze fiind enu- 
merate înfometarea populaţiei, generalizarea corupţiei, dezordinile 
produse de elementele criminale şi eșecurile înregistrate de autorități 
în politica internă și externă. 

Blocul „Dreptate”, spre deosebire de Partidul Unitatea Naţională, a de- 
clarat că va continua să acţioneze într-un cadru legal, pentru îndepăr- 
tarea regimului lui Robert Kocharian. Stepan Demirchian, liderul Blo- 
cului, evita să folosească noțiunea de revoluţie, optând pentru formula 
„restaurarea ordinii constituționale”, realizată numai pe cale pașnică, 
pentru a nu şoca populaţia. 


Din păcate, evoluţia ulterioară a evenimentelor a arătat că separarea 
drumurilor celor doi lideri ai opoziţiei a făcut ca demersurile politice 
preconizate de aceștia să rămână doar la stadiul de deziderat. 

„Pentru Ileana Mălăncioiu este important ca 
mesajul artistic să ajungă nu doar la cititorul de 
elită. De aceea poeta evită excesul de retorică, 
aceasta fiind o formă de luptă contra crizei 
societăţii, care nu ia sfârşit odată cu 
democratizarea şi cauzează coborârea poeziei în 
stradă, rostul poeziei și al poetului rămânând în 
continuare același: să caute soluții. Înfruntarea 
condiţiei umane, a absurdităţii vieţii artistului 
într-o lume afectată de criza morală determină 
luciditatea personajului feminin ce se opune 
orbirii comunității”. 


Ana BANTOŞ 


Cucuta 


Mă voi ascunde în mijlocul vostru, 
acolo unde nimeni nu mă va căuta, 
voi face mecanic gesturile care se fac 
şi voi bea otrava care mi se va da. 


Se va spune că fac ce trebuie să fac, 

voi primi în tăcere orice onor, 

va fi liniște şi va fi bine, 

nimeni nu va şti că-n curând am să mor. 


Eu însămi voi uita că am golit 
acel pahar cu molcomă otravă, 
mă voi mira că staţi la capul meu, 
mă voi mira că par bolnavă. 


Mă voi stinge lin şi fără împotrivire, 
probabil într-o noapte cu lună, 

cineva din mijlocul îndureratei adunări 
va spune c-am murit de moarte bună. 


Ileana MĂLĂNCIOIU 

